Author: Институт перевода Библии
Date: 2023-10-13T17:45:54.355142+00:00

Библи: Езекиел

Библи: Езекиел

1. Разныхас

1. Езекиел

1. Глоссарий

2. Картӕтӕ

БИБЛИ

СЫГЪДӔГ ФЫСТЫ ЧИНГУЫТӔ

РАГОН ФӔДЗӔХСТ ӔМӔ НОГ ФӔДЗӔХСТ

УӔРӔСЕЙЫ БИБЛИЙЫ ӔХСӔНАД

БИБЛИЙЫ ТӔЛМАЦЫ ИНСТИТУТ

2022

УДК 22.05

ББК 86.37

Б 592

Религиозное издание

БИБЛИЯ
книги Священного Писания

Ветхий Завет и Новый Завет

Б 592

Библи: Сыгъдӕг Фысты чингуытӕ: Рагон Фӕдзӕхст ӕмӕ Ног Фӕдзӕхст. —

Мӕскуы: Уӕрӕсейы Библийы Ӕхсӕнад, Библийы тӕлмацы институт, 2022. — 1152 ф.

Библия: книги Священного Писания: Ветхий Завет и Новый Завет [на осетинском языке]. —

Москва: Российское Библейское Общество, Институт перевода Библии, 2022. — 1152 с.

В настоящем издании Библии опубликованы канонические книги Священного Писания: Ветхий Завет и Новый Завет. Современный осетинский перевод осуществлен с опорой на древнееврейские и греческие тексты. В книгу также входит Глоссарий со списком ключевых терминов и некоторых собственных имен. Помимо этого, в каждой книге содержатся ссылки на термины, разночтения и т.д., с указанием на главы и стихи.

ISBN 978-5-85524-636-0

© Российское Библейское Общество, перевод, комментарии, словарь, 2022

© Институт перевода Библии, перевод, комментарии, словарь, 2022

© Объединенные Библейские общества, карты, 2022

© Оформление. Российское Библейское Общество, 2022

Creative Commons: BY-NC-ND 4.0

© Институт перевода Библии; Информацию о лицензии этого издания можно найти здесь: https://creativecommons.org/licenses/by-nc-nd/4.0/deed.ru

Институт перевода Библии

Институт перевода Библии, 101000 Москва, Главпочтамт, а/я 360
ibt_inform@ibt.org.ru

Правила использования текстов библейских переводов ИПБ: https://ibt.org.ru/ru/rules

Разныхас

РАЗНЫХАС

Цы у Библи?

Бердзенаг ӕвзагӕй ӕрбайсгӕ дзырд «Библи» нысан кӕны «чингуытӕ». Библи у, чырыстон традицийы Сыгъдӕг Фыстыл кӕй нымайынц, уыцы чингуыты ӕмбырдгонд.

Библи арӕзт у дыууӕ хайӕ, сӕ иу хуыйны Рагон Фӕдзӕхст, иннӕ та — Ног Фӕдзӕхст.

Рагон Фӕдзӕхсты 39 чиныджы фыст ӕрцыдысты нӕ д. а. 2 миназоны кӕронӕй нӕ дуджы 1 миназоны кӕронмӕ рагдзуттаг ӕмӕ арамейаг ӕвзӕгтыл. Уыдон сӕйрагдӕр дзурынц Хуыцау ӕмӕ израилаг адӕмы ахастдзинӕдтыл. Рагон Фӕдзӕхст ӕвдисы Израилы истори, израилаг ӕхсӕнады дины ӕгъдӕуттӕ, фӕтк ӕмӕ уагӕвӕрдтӕ, ис дзы зӕрдӕмӕхъаргӕ ӕмдзӕвгӕтӕ ӕмӕ кады зарджытӕ Хуыцауӕн, куывдтытӕ ӕмӕ рагуацтӕ фидӕны тыххӕй, стӕй бирӕ ӕндӕр ахӕмтӕ.

Фыццаг фондз чиныджы хуыйнынц Моисейы Фондзчиныгон, кӕнӕ та Моисейы Ӕгъдау — дзуттӕгты рагисторийы уыцы адӕймаг, куыд Хуыцау ӕмӕ Йӕ адӕмы астӕу ӕхсӕны лӕг, стыр ӕмӕ вазыгджын хӕс кӕй сӕххӕст кодта, уымӕ гӕсгӕ. Фондзчиныгоны фӕстӕ цӕуынц израилӕгты цардыл дзурӕг чингуытӕ, Дунедарӕг сын басӕттын ӕмӕ сӕхи бакӕнын кӕмӕй загъта, уыцы зӕххыл, стӕй сӕ фӕтӕгтӕ ӕмӕ паддзӕхты уӕлахизтӕ ӕмӕ састы хабӕрттӕ. Уыдоны фӕстӕ лӕууынц, Хуыцауӕн нын кад кӕнын чи амоны, куырыхон зондыл нӕ чи ахуыр кӕны, уыцы поэтикон чингуытӕ. Рагон Фӕдзӕхст фӕвӕййы Дунедарӕджы Дзырд адӕмӕн хъусынгӕнӕг ӕмӕ сӕм Дунедарӕгыл иузӕрдион уӕвынмӕ сидӕг пехуымпарты чингуытӕй.

Ног Фӕдзӕхсты 27 чиныджы фыст ӕрцыдысты рагон бердзенаг ӕвзагыл, Чырыстийы райгуырды фӕстӕ, нӕ дуджы 1-аг ӕнусы. Ног Фӕдзӕхсты бындур сты Дунейы Ирвӕзынгӕнӕг Йесо Чырыстийы цард, ахуырад, амард ӕмӕ райгасыл дзурӕг цыппар Фарны Уацы, Евангелийы Цыппарчиныгон. Уый фӕстӕ лӕууы Апостолты хъуыддӕгты чиныг, уым дзырдӕуы Йесойы уӕларвмӕссыды фӕстӕ чырыстон дзыллӕйы фыццаг азтыл, стӕй ма, Йӕ ахуыргӕнинӕгтӕ Фарны Уац Ромы империйы куыд хӕлиу кодтой, уый тыххӕй. Уыцы чиныджы фӕстӕ цӕуынц, чырыстон къордтӕ ӕмӕ бӕлвырд адӕймӕгтӕм, сӕ уырнындзинад сын фӕфидар кӕныны ӕмӕ сӕ Хуыцауӕн фӕндон фӕндагыл саразыны охыл Чырыстийы ахуыргӕнинӕгтӕ цы фыстӕджытӕ арвыстой, уыдон. Ног Фӕдзӕхст фӕвӕййы Иоанны ӕргомады чиныгӕй. Уым фӕсномыг ныхасы руаджы ӕргомгонд цӕуы Хуыцауы уӕлахиз, ныртӕккӕ Йӕ ныхмӕ цы тыхтӕ лӕууынц, уыдоныл.

Библийы тӕлмац ирон ӕвзагмӕ

Библи фыст куы ӕрцыди, уӕдӕй нырмӕ йӕ тӕлмац кӕнынц ӕндӕр ӕвзӕгтӕм. Дунейы ӕвзӕгты нымӕц ӕдӕппӕтӕй у авд минмӕ ӕввахс, ӕмӕ уыдонӕй Библи ӕнӕхъӕнӕй ныридӕгӕн цы ӕвзӕгтыл ис, уыдоны нымӕц та хӕццӕ кӕны авдсӕдӕмӕ. Уымӕй уӕлдай ма йӕ хицӕн хӕйттӕ дӕр тӕлмацгонд ӕрцыдысты ӕртӕ минмӕ ӕввахс ӕндӕр ӕвзӕгтӕм.

Сыгъдӕг Фыст ирон ӕвзагмӕ ратӕлмац кӕнын дӕр, нырмӕ чи никуыма ӕрцыд, ахӕм хъуыддаг нӕу. 1798 азы рухсмӕ рацыди, традицимӕ гӕсгӕ фыццаг ирон чиныг кӕй хонӕм, уыцы катехизис, ӕмӕ уыцы ран мыхуыргонд ӕрцыдысты дӕс фӕдзӕхсты, 50-ӕм псалом ӕмӕ куывдтытӕ.

Фарны Уацӕн — Евангелийы Цыппарчиныгонӕн — йӕ тӕлмац фыццаджыдӕр баст у ивгъуыды зынгӕ ирон поэт, дины семинарийы ахуыргӕнӕг, ӕхсӕнадон архайӕг ӕмӕ рухстауӕг Ӕгъуызаты (Гӕбӕраты) Иуанейы номимӕ. Иуане йӕ тӕлмац рахуыдта «Сыгъдӕг Евангели» (1823).

Ацы ран зӕгъын ӕмбӕлы, нӕ фыдӕлтӕ ӕнусты дӕргъы кӕй пайда кодтой бердзенаг графикӕйы бындурыл арӕзт фыссынадӕй. Уымӕн ӕвдисӕн — йӕ фӕзынд 941 азимӕ кӕмӕн бӕттынц, Зеленчукы цыртыл канд уыцы фыст нӕ, фӕлӕ фӕстаг рӕстӕджы ссаргӕ ног наукон ӕрмӕджытӕ дӕр. Ахуыргӕндтӕ куыд сбӕлвырд кодтой, афтӕмӕй астӕуккаг ӕнусты Аланийы аргъуаны уазлӕггад дӕр цыди мадӕлон ӕвзагыл, фӕлӕ 1238 азы тӕтӕр-монгол Алани куы басастой, уӕд нӕ фыдӕлтӕн бамынӕг ис сӕ аргъуаны рухс дӕр, фесӕфти сӕ фыссынад дӕр. Цыбыр дзырдӕй, ирон фыссынадӕн дӕр, нӕ фыдӕлтӕ ӕмӕ сӕ арӕзт ӕрттивгӕ паддзахадау, йӕ хъысмӕт бӕллиццаг нӕ рауад. Уымӕ гӕсгӕ, Ӕгъуызаты Иуане дины чингуытӕ ирон ӕвзагмӕ тӕлмац кӕнынмӕ куы бавнӕлдта, уӕд ӕй ног дамгъуаты сӕр бахъуыд, ӕмӕ йӕ сарӕзта гуырдзиаг графикӕйы бындурыл. Уыцы дамгъуатӕй Ирыстоны райдайӕн дины скъолаты пайда кодтой, цалынмӕ академик Андреас Шегрен XIX ӕнусы 40-ӕм азты уырыссаг дамгъуаты бындурыл ног ирон алфавит нӕ сарӕзта, уӕдмӕ. Шегрены алфавиты фӕзынд ирон культурӕйы рӕзтӕн стыр ахъаз фӕци. Дины ӕмӕ ӕхсӕнадон кусджытӕ, ӕвзаг иртасджытӕ разӕнгардӕй бавнӕлдтой Библи тӕлмац кӕнынмӕ.

1848 Бетъырбухы мыхуыры рацыди «Стыды чиныг, кӕнӕ Псалтир», Тифлисы та — Евангелийы Цыппарчиныгон, дины семинары кусӕг Мжедлов Григорийы тӕлмацӕй. Мжедловы тӕлмац ма уый фӕстӕ азты дӕр (1861, 1864), дины чингуытӕ уадзӕн комитеты уӕнгтӕ йыл бакуыстой, афтӕмӕй, ногӕй джиппы рацыди.

1862 азы Тифлисы мыхуырӕй рацыдысты Апостолты фыстӕджытӕ. Мадӕлон ӕвзагмӕ сӕ раивта Цорӕты Васили (Елдзарыхъо). Сыгъдӕг Фыстӕй егъау скъуыддзӕгтӕ ратӕлмац кодтой архимандрит Йосиф (Чепиговский), сауджын Колыты Аксо ӕмӕ дины бирӕ ӕндӕр кусджытӕ.

Ссӕдзӕм ӕнусы райдианы, 1902 азы, Дзӕуджыхъӕуы мыхуырӕй рацыди Евангелийы Цыппарчиныгоны ног, срастгонд рауагъд.

Кӕд ӕмӕ 1917 азы цауты фӕстӕ Библи тӕлмац кӕныныл Ирыстоны дӕргъвӕтин рӕстӕг ничиуал архайдта, уӕддӕр Хуыцауы Дзырд ирон чиныджы фыстӕй фӕсарӕнтӕй хӕццӕ кодта нӕ адӕммӕ: 1923 азы Берлины репринтӕй рацыди Евангелийы Цыппарчиныгон, 1927 азы та — Пехуымпар Даниилы чиныг, Байаты Гаппойы тӕлмацӕй. Гаппо ма ноджыдӕр ратӕлмац кодта Апостолты хъуыддӕгтӕ, Апостолты фыстӕджытӕ ӕмӕ Ӕргомады чиныг, фӕлӕ сӕ джиппы рауадзын, хъыгагӕн, йӕ къухы нал бафтыд, къухфыстӕй йын баззадысты.

1973 азы Библи тӕлмацгӕнӕг институт репринтӕй рауагъта, ӕнусы ӕрдӕджы размӕ цы тӕлмац рацыди, уый — Евангелийы Цыппарчиныгон, 1981 азы — «Йесойы цард», 1993 азы та рухс фенын кодта, Евангелийы зӕронд тӕлмац ӕмӕ Байаты Гаппойы тӕлмацты бындурыл арӕзт Ног Фӕдзӕхсты ӕххӕст рауагъдӕн.

1993 азы ирон евангелион чырыстӕттӕ ӕмӕ Библи тӕлмацгӕнӕг институт ирон ӕвзагыл рауагътой Ног Фӕдзӕхст ӕмӕ Псалтир. Уыцы аз ма Библи тӕлмацгӕнӕг институт джиппы рауагъта Сывӕллӕтты Библи дӕр, 1996 азы та джиппы рацыди Маркы евангели, Уанеты Сурены тӕлмацӕй.

Уый фӕстӕ азты дӕр ирон чырыстон адӕмы зӕрдӕтӕ срухс сты Библийы ног тӕлмацтӕй: Библи тӕлмацгӕнӕг институт 2004 азы мыхуырӕй рауагъта Ног Фӕдзӕхст, 2006 азы — «Райдиан» ӕмӕ «Рацыд», 2014 азы та — Псаломтӕ. Ӕхсызгонӕй сӕмбӕлдысты чиныгкӕсджытӕ, Уӕрӕсейы Библийы ӕхсӕнад 2011 азы цы фӕлварӕн рауагъд — Райдианы чиныджы ног тӕлмац — ныммыхуыр кодта, ууыл дӕр.

Зынаргъ чиныгкӕсӕг! Ныртӕккӕ дӕ къухы цы чиныг ис, уый у Библийы ӕххӕст (каноны чингуыты) ӕмбырдгонд. Ирон ӕвзагмӕ йӕ раивта ӕмӕ йыл зӕрдиагӕй бакуыста тӕлмацгӕнджыты сӕрмагонд сфӕлдыстадон къорд. Уыцы къорды архайдтой Уӕрӕсейы Библийы ӕхсӕнад ӕмӕ Библи тӕлмацгӕнӕг институты кусджытӕ — ирон фысджытӕ ӕмӕ ӕвзагиртасджытӕ, уӕрӕсейаг ӕмӕ фӕсарӕйнаг ахуыргӕндтӕ, динахуырад ӕмӕ тӕлмацахуырады дӕснытӕ. Мыхуыры размӕ тӕлмацмӕ бирӕ хӕттыты лӕмбынӕг каст ӕрцыди. Тӕлмацгӕнджыты къорд йӕ сӕйраг хӕсыл нымадта дзуттаг, арамейаг ӕмӕ бердзенаг оригиналты мидис иронау ӕнӕ рӕдыдӕй равдисын. Ранӕй-рӕтты Библийы текст ӕнцон бамбарӕн нӕу, уымӕн ӕмӕ иуӕй-иу рагон дзырдты мидис, рӕстӕг куыд цыди, афтӕ ивта. Нырыккон культурӕйы сын, кӕддӕр куыд уыди, бынтон уыцы нысаниуӕг нал ис, ӕмӕ уый аххосӕй хъуыдыйады мидис ӕндӕр ӕвзагыл хатгай ӕнцон равдисӕн нӕ вӕййы. Уымӕ гӕсгӕ тӕлмацгӕнджытӕ сӕ куысты мидӕг пайда кодтой бирӕ алыхуызон ӕххуысгӕнӕн чингуытӕ ӕмӕ рагзаманты Хӕстӕг Скӕсӕны истори ӕмӕ культурӕйыл дзурӕг ӕрмӕджытӕй. Рӕгъмӕ рахӕссыны размӕ сӕ тӕлмац абарстой Библийы бирӕ ӕндӕр, рагон ӕмӕ нырыккон тӕлмацтимӕ. Цыбыр дзырдӕй, цыфӕндыйӕ дӕр архайдтой мидис ӕххӕстӕй равдисынмӕ, ӕмӕ ма уыимӕ, цӕмӕй сӕ тӕлмац нырыккон рӕсугъд ӕмӕ аив литературон ирон ӕвзагыл уа, уымӕ дӕр гӕнӕн ӕмӕ амалӕй тырныдтой. Тӕлмацыл кусын бахъуыди дӕс ӕмӕ ссӕдз азӕй фылдӕр.

Текст сӕртӕ ӕмӕ стихтыл дихгонд у уырыссаг Библийы Синодалон тӕлмацы хуызӕн, фӕлӕ хатгай дыууӕ кӕнӕ ӕртӕ стихы дӕр баиу вӕййынц, уымӕн ӕмӕ афтӕмӕй ирон ӕвзагыл ирддӕрӕй разыны мидис кӕнӕ цауты фӕд-фӕдыл равӕрд (зӕгъӕм, Райд 23:17-18).

Библийы нӕмттӕй бирӕтӕ ирон культурӕйы ӕрбынӕттон сты, ӕмӕ ацы Чиныджы дӕр ӕмбӕлынц, ирон ӕвзаджы куыд ныффидар сты, афтӕмӕй, иннӕтӕ та лӕвӕрд цӕуынц сӕ дзуттаг кӕнӕ бердзенаг хуызы, фӕлӕ, ирон ӕвзаджы домӕнтӕм гӕсгӕ, чысыл фӕивгӕйӕ. Афтӕ — адӕмты, бӕстӕты, сахарты, дӕтты ӕмӕ ӕндӕр ахӕм нӕмттӕ дӕр.

Уӕлӕмхасӕн ӕрмӕг

Чиныджы ис ӕххуысгӕнӕг ӕрмӕджытӕ. Дызӕрдыггаг нӕу, чиныгкӕсӕгӕн уыдон ахъаз кӕй уыдзысты ацы рагон ӕмӕ вазыгджын Чиныг хуыздӕр бамбарынӕн.

Библийы алы хицӕн чиныджы размӕ дӕр ис разныхас. Уый ӕргом кӕны чиныджы сӕйраг темӕтӕ, цыбырӕй дзуры йӕ ныффыссӕджы тыххӕй ӕмӕ, цы рӕстӕджы фыст ӕрцыди, уый фӕдыл.

Чиныджы текст йӕхимидӕг дихгонд у скъуыддзӕгтыл. Алы скъуыддзагӕн дӕр ис, йӕ сӕйраг мидис кӕнӕ темӕ йын чи ӕргом кӕны, ахӕм сӕргонд. Сӕ мидис ӕндӕр чингуыты (зӕгъӕм, Евангелийы кӕнӕ Паддзахӕдты ӕмӕ Азфыстыты) цы скъуыддзӕгтӕн фӕлхатгонд цӕуы, уыдоны сӕргӕндты бынмӕ, къӕлӕтты мидӕг, лӕвӕрд ис уыцы чингуытӕм бацамындтытӕ.

Чиныджы сыфтӕн сӕ фӕзауты дӕр ис, цӕмӕйдӕр ацы бынаты хуызӕн чи у, Библийы ӕндӕр ахӕм бынӕттӕм бацамындтытӕ: уым дӕр дзырдӕуы ацы темӕйыл, пайдагонд цӕуы уыцы иу дзырдбастӕй ӕмӕ а. д.

Йесо Чырысти ӕмӕ Ног Фӕдзӕхст ныффысджытӕ арӕх цитатӕтӕ хастой Рагон Фӕдзӕхстӕй. Ахӕм бынӕттӕ ацы тӕлмацы бӕрӕггонд цӕуынц курсивӕй, Рагон Фӕдзӕхстмӕ бацамынд та ис чиныджы сыфы фӕзауы. Зӕгъӕм, Матфейы Евангелийы (1:23) ӕмбӕлы цитатӕ пехуымпар Исайайы чиныгӕй (7:14). Фӕлӕ чиныгкӕсӕг хъуамӕ йӕ зӕрдыл дара иу хъуыддаг: Ног Фӕдзӕхст чи ныффыста, уыдон цитатӕтӕ арӕхдӕр хастой дзуттаг ӕвзагыл фыст Рагон Фӕдзӕхстӕн йӕхицӕй нӕ, фӕлӕ йӕ бердзенаг тӕлмацӕй — Септуагинтӕйӕ. Уымӕ гӕсгӕ Ног Фӕдзӕхсты иуӕй-иу цитатӕты мидис хицӕн кӕны, Рагон Фӕдзӕхст ирон ӕвзагмӕ цы дзуттаг текстӕй тӕлмацгонд ӕрцыди, уымӕй. Дыкъӕдзыгтӕй бӕрӕггонд сты ӕрмӕстдӕр комкоммӕ цитатӕтӕ.

Тексты мидӕг дӕлӕрдыгӕй ис хицӕн стихты мидис ӕмбарынгӕнӕг дӕлфыстытӕ. Уыдонӕй иутӕ ӕргом кӕнынц зынӕмбарӕн нӕмттӕ ӕмӕ дзырдты мидис кӕнӕ та ӕвдисынц Библийы заманы культурон хицӕндзинӕдтӕ, иннӕтӕ дзурынц, ацы стихӕн ма ӕндӕрхуызы куыд бамбарӕн ис, уый тыххӕй.

Чиныджы кӕрон ис ахсджиаг дзырдтӕ ӕмӕ дзырдбӕстыты сӕрмагонд дзырдуат ӕмӕ Библийы заманы Хӕстӕг Скӕсӕн ӕвдисӕг нывӕцтӕ.

Библи у, зӕххы цъарыл цы чингуытӕ ис, уыдонӕн сӕ диссагдӕртӕй иу. Уый нӕ ахуыр кӕны ӕндӕрхуызон цӕрын, ӕргом нын кӕны, царды мидӕг ахсджиагдӕр цы у ӕмӕ Хуыцауы цӕсты бынтондӕр цы нӕ ахады, уый. Библийы фӕлгонцтӕ ӕмӕ мотивтӕ барджынӕй ӕрцардысты дунеон культурӕйы. Литературӕ, нывкӕнынад ӕмӕ музыкӕйы бирӕ ис Библийы бындурыл арӕзт зӕрдӕмӕхъаргӕ уацмыстӕ. Чингуыты Чиныг у, алы фыссӕг дӕр кӕмӕ бӕллы, дунеон литературӕйы уыцы ӕрттиваг бӕрзӕнд. Фӕлӕ ма уымӕй уӕлдай уый у Хуыцауы ахастдзинӕдты ӕрфыст адӕмимӕ, Хуыцауӕн Йӕхи ӕмӕ Йӕ фӕндоны раргом. Библи ӕвдисӕн лӕууы адӕймаг суӕвӕг Хуыцауы Дзырды цард ӕмӕ ахуырадӕн. Сыгъдӕг Фысты мидис ӕххӕстӕй раргом вӕййы, йӕ зӕрдӕмӕ йӕ литературон цыртдзӕвӕны хуызы чи райсы ӕмӕ йын йӕ литературон арӕхстдзинадыл чи дис кӕны, уыдонӕн нӕ, фӕлӕ йӕ, Сфӕлдисӕг Йӕ адӕмӕн цы зӕгъынмӕ хъавы, уый базоныны тыххӕй йӕ чи кӕсы, уыдонӕн. Мах зӕрдӕбынӕй кувӕм, цӕмӕй ацы тӕлмац ӕххӕстӕй фӕхӕццӕ кӕна ирон адӕммӕ Хуыцауы ныхас, Фарны Уац, цӕмӕй йӕ сӕ зӕрдӕмӕ айсой ӕмӕ сын ӕххуысгӕнӕг уа ӕнӕзӕрдӕхудт ӕмӕ сабыр царды мидӕг.

Уӕрӕсейы Библийы ӕхсӕнад ӕмӕ Библийы тӕлмацы институт стыр арфӕ кӕнынц ацы уаз Чиныджы тӕлмацгӕнджытӕ ӕмӕ редактортӕн, стӕй йын иннӕ адӕмӕй дӕр рухсмӕ рауадзынмӕ цӕстуарзонӕй алы ӕххуыс чи бакодта, ӕппӕт уыдонӕн.

Езекиел

Езекиел

1. Разныхас

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

Разныхас

Пехуымпар Езекиелы чиныг

Пехуымпар ӕмӕ сауджын Езекиел Вавилойнаг уацары бахаудис Чырыстийы райгуырды агъоммӕ VI ӕнусы тӕккӕ райдиан. Цасдӕр рӕстӕджы фӕстӕ йӕм Хуыцау раргом ис ӕмӕ йын Йӕ ныхас дзурын кодта, израилӕгтӕй уацары чи уыдис, уыдонӕн, стӕй, Йерусалимы чи баззади, уыдонӕн дӕр. Хуыцауы ныстуантӕ уый уыдта куы ӕбӕрӕг нывы, куы бӕлвырд архайды хуызы.

Езекиел израилӕгтӕн сӕ цӕстмӕ дардта се ’лгъаг митӕ ӕмӕ сӕ тӕригъӕдтӕ. Алы адӕймагмӕ дӕр сидти, цӕмӕй уды сыгъдӕгдзинадмӕ тырна ӕмӕ ӕгъдаухӕлдӕй йӕхи хиза. Вавилоны ӕфсӕдтӕ 587—586 азты Йерусалим куы ныппырх кодтой, уӕд Езекиел йӕ зӕрдӕ дардта, Хуыцау Йӕ адӕмыл бынтон Йӕ къух кӕй нӕ систа, иу афон сӕ уацарӕй кӕй фервӕзын кӕндзӕн ӕмӕ сӕ раздӕры бынатмӕ кӕй раздахдзӕн, ууыл. Езекиелы уацамынды сӕйраг темӕтӕ сты Хуыцауы кад (уымӕн та раргом уӕвӕн ис канд Йерусалимы нӕ, фӕлӕ, Хуыцауы кӕмдӕриддӕр бафӕнда, уым), стӕй, иу заманы ӕнӕмӕнг ногӕй арӕзт чи ӕрцӕудзӕн, Хуыцауы уыцы Кувӕндон.

Чиныг адих кӕнӕн ис ӕхсӕз хайыл: 1) Хуыцауы кады диссаджы раргом ӕмӕ Йеремиайы курдиат (1—3 сӕртӕ); 2) адӕмӕн сӕ тӕригъӕдтӕ сӕ цӕстмӕ бадард, рагфӕдзӕхст Йерусалимы бындурхӕлды тыххӕй (4—24 сӕртӕ); 3) Израилы знӕгтӕ ӕфхӕрд кӕй ӕрцӕудзысты, уый фӕдыл пехуымпар ныхас (25—32 сӕртӕ); 4) Хуыцауы ныфсӕвӕрӕн ныхас Израилы адӕмӕн, сабырдзинад ӕмӕ сын фарн раттынӕй зӕрдӕбавӕрд (33—37 сӕртӕ); 5) знаг адӕмты «нысан» Гогы тыххӕй цӕстылуайӕны (38—39 сӕртӕ); 6) фидӕны Кувӕндон ӕмӕ Израилы зӕххыл йӕ адӕм куы цӕрдзысты, уыдӕтты ӕрфыст (40—48 сӕртӕ). Кувӕндоны ӕрфыст кӕм лӕвӕрд цӕуы, фӕстаг уыцы сӕрты ис бирӕ зын тӕлмацгӕнӕн бынӕттӕ, уымӕн ӕмӕ дзы ӕвдыст цӕуынц, историйӕ цы зонӕм, уыдӕттимӕ алкӕд чи нӕ бады, ахӕм цӕстылуайӕнтӕ.

1

Езекиел уыны Хуыцауы кад

1^1•Кевары доны был хаст адӕмимӕ куы цардтӕн — ӕртынӕм азы, цыппӕрӕм мӕйы фӕндзӕм бон — уӕд арвы дуар байгом ис, ӕмӕ мын Хуыцау равдыста цӕстылуайӕн.+

2Мӕйы фӕндзӕм бон (Йехониайы уацары куы акодтой, уымӕн йӕ фӕндзӕм аз),+
3халдейаг зӕххыл, Кевары доны был, Дунедарӕг Йӕ ныхас фехъусын кодта сауджын Езекиелӕн, Бузийы фыртӕн. Уыцы ран ыл Дунедарӕджы къух бандзӕвыд+.

4Ӕз федтон: цӕгатӕрдыгӕй ӕрбацӕуы зилгӕ уад — тынг стыр ӕврагъ, уый сыгъди артау, йӕ алыварс тӕмӕнтӕ калдта+. 5Арты астӕуӕй калди налхъуыт-налмасау цӕхӕркалгӕ рухс; арты астӕу зынди чидӕртӕ — цыппар удгоймаджы хуызӕн. Уыдон уыдысты адӕймаджы ӕнгӕс,+
6фӕлӕ дзы алкӕмӕн дӕр уыди цыппар цӕсгомы ӕмӕ цыппар базыры. 7Сӕ къӕхтӕ уыдысты ӕмраст, сӕ къахы фадтӕ — стуры фадты хуызӕн, цӕхӕр сын калдтой ӕрттиваг ӕрхуыйау+. 8Сӕ базырты бын цыппарӕрдыгӕй уыдис адӕймаджы къухтӕ. Сӕ цыппарӕн дӕр уыди цӕсгӕмттӕ ӕмӕ базыртӕ, 9сӕ базыртӕ кӕрӕдзиуыл ӕндзӕвыдысты. Цӕугӕ-цӕуын фӕстӕмӕ нӕ кастысты, алчидӕр дзы цыди, йӕ цӕсгом кӕцырдӕм арӕзт уыди, уыцырдӕм. 10Алкӕмӕн дӕр дзы рахизӕрдыгӕй уыдис адӕймаджы цӕсгом, стӕй домбайы цӕсгом, галиуӕрдыгӕй та — галы цӕсгом; ноджы ма дзы алкӕмӕн дӕр уыди цӕргӕсы цӕсгом дӕр+.

11Ахӕм уыдысты сӕ цӕсгӕмттӕ. Сӕ базыртӕ та — уӕлӕрдӕм тыгъд, дыууӕ базырӕй ӕндзӕвыдысты сӕ кӕрӕдзиуыл, иннӕ дыууӕйӕ ӕмбӕрзтой сӕ гуыр+. 12Алчидӕр дзы цыди, йӕ цӕсгом кӕцырдӕм арӕзт уыди, уыцырдӕм, Уд сын кӕдӕм амыдта, уырдӕм; цӕугӕ-цӕуын фӕстӕмӕ нӕ кастысты.

13Уыцы удгоймӕгтӕ уыдысты судзгӕ арты цӕхӕры хуызӕн, цырагъӕнгӕс. Се ’хсӕн цыди арт ӕмӕ пиллон уагъта, арвӕрттывдтӕ-иу рацыдис артӕй+. 14Удгоймӕгтӕ дӕр арвӕрттывдау тахтысты дыууӕрдӕм.

15Ӕз сӕм кастӕн, ӕмӕ мӕнӕ зӕххыл, уыцы цыппарцӕсгомджын удгоймӕгтӕн сӕ алкӕй раз дӕр — фӕйнӕ цалхы. 16Цӕлхытӕн сӕ хуыз, сӕ арӕзт — хризолиты ӕнгӕс. Цыппар цалхы дӕр сӕ хуызмӕ гӕсгӕ уыдысты иухуызон: алкӕцы дӕр дзы, цыма цалх цалхы мидӕг уыд, афтӕ конд уыди+. 17Куы-иу сызмӕлыдысты, уӕд-иу сӕ бон уыдис алырдӕм дӕр ацӕуын, сӕ цыппарӕй алкӕмӕн дӕр йе ’ргом кӕдӕм здӕхт уыд, уымӕ гӕсгӕ; цӕугӕ-цӕуын фӕстӕмӕ нӕ кастысты. 18Сӕ чъилтӕ уыдысты бӕрзонд ӕмӕ тасӕфтауӕг; сӕ цыппарӕн дӕр сӕ чъилтыл алырдыгӕй уыди цӕстытӕ+.

19Удгоймӕгтӕ-иу куы сызмӕлыдысты, уӕд-иу, сӕ разы цы цӕлхытӕ уыд, уыдон дӕр сӕхи хӕрдмӕ систой семӕ; удгоймӕгтӕ-иу сӕхи зӕххӕй хӕрдмӕ куы истой, уӕд-иу цӕлхытӕ дӕр уӕлӕмӕ ссыдысты. 20Удгоймӕгтӕ цыдысты, Уд кӕцырдӕм амыдта, уыцырдӕм. Уд-иу кӕдӕмфӕнды ма амонӕд — цӕлхытӕ дӕр-иу сӕхи хӕрдмӕ систой удгоймӕгтимӕ, уымӕн ӕмӕ удгоймӕгты Уд цӕлхыты мидӕг дӕр уыди. 21Удгоймӕгтӕ-иу куы азмӕлыдысты, уӕд-иу адон дӕр семӕ; уыдон-иу куы ’рлӕууыдысты, уӕд-иу адон дӕр афтӕ. Уыдон-иу сӕхи зӕххӕй уӕлӕмӕ куы систой, уӕд-иу цӕлхытӕ дӕр семӕ хӕрдмӕ ссыдысты, уымӕн ӕмӕ удгоймӕгты Уд цӕлхыты мидӕг дӕр уыди.

22Удгоймӕгты сӕрмӕ уыди цыдӕр — ӕрдынӕджы ’нгӕс, тасӕфтауӕг кристаллы хуызӕн, уый йӕхи айтыгъта сӕ сӕрмӕ+. 23Ӕрдынӕджы бын, кӕрӕдзиуыл ӕндзӕвгӕйӕ, хӕрдмӕ ссыдысты базыртӕ. Дыууӕ базырӕй та алы удгоймаг дӕр ӕмбӕрзта йӕ гуыр. 24Куы-иу рацӕйцыдысты, уӕд-иу сын ӕз сӕ базырты уынӕр хъуыстон денджызы уынӕрау, Ӕппӕтхъомысы хъӕлӕсау, хӕстон асадӕны тохы хъӕрау. Куы-иу ӕрлӕууыдысты, уӕд-иу сӕ базыртӕ ӕруагътой+. 25Сӕ сӕрмӕ цы ӕрдынӕг уыд, уырдыгӕй хъуысти хъӕлӕс. Удгоймӕгтӕ-иу куы ’рлӕууыдысты, уӕд-иу сӕ базыртӕ ӕруагътой.

26Сӕ сӕрмӕ цы ӕрдынӕг уыд, уый уӕлӕ уыди цыдӕр, сапфиртӕй конд паддзахы бадӕны ӕнгӕс, йӕ уӕлӕ та бадти чидӕр, адӕймаджы хуызӕн+. 27Ӕз федтон: астӕуӕй уӕлӕмӕ уыди цӕхӕркалгӕ згъӕры ӕнгӕс, пиллон калдта артау, астӕуӕй дӕлӕмӕ та — арты хуызӕн, йӕ алыварс — тӕмӕнкалгӕ рухс+. 28Къӕвдабон арвыл ӕврӕгъты цы арвӕрдын фӕзыны, уый ӕнгӕс уыди рухс Йӕ алыварс.

2

Езекиел сси пехуымпар

2^1Ахӕм уыди, Дунедарӕджы кады хуызӕг кӕм раргом, уыцы цӕстылуайӕн. Уый фенгӕйӕ, зӕххыл ныддӕлгом дӕн ӕмӕ фехъуыстон кӕйдӕр хъӕлӕс. Загъта мын: «Адӕймаджы фырт! Слӕуу дӕ къӕхтыл. Ӕз дзурдзынӕн демӕ»+. 2Ӕмӕ мемӕ куы дзырдта, уӕд ӕз схайджын дӕн Удӕй, ӕмӕ мӕ Уый слӕууын кодта мӕ къӕхтыл. Уӕд фехъуыстон мемӕ Дзурӕджы+. 3Загъта мын: «Адӕймаджы фырт! Ӕз дӕ ӕрвитын израилӕгтӕм, хивастӕй Мӕ ныхмӕ чи сыстад, уыцы змӕнтджытӕм. Сӕ фыдӕлтау суанг абоны онг фыдракӕндтӕ кӕнынц Мӕ разы+. 4Хивӕнд ӕмӕ цъаммар сты ацы адӕм, ӕмӕ сӕм мӕнӕ Ӕз дӕу ӕрвитын. Зӕгъ сын: „Афтӕ зӕгъы Дунедарӕг Хуыцау!“
5Чи зоны, ӕмӕ дӕм байхъусой, чи зоны та — нӕ, уымӕн ӕмӕ ӕгоммӕгӕс адӕм сты, фӕлӕ уадз ӕмӕ зоной, се ’хсӕн пехуымпар кӕй уыд, уый+.

6Ды сын, адӕймаг, мадӕр сӕхицӕй тӕрс, мадӕр сӕ ныхӕстӕй. Сындзытӕ ӕмӕ дын каконтау куы уой ӕмӕ семӕ къӕдздымтимӕ цӕрӕгау куы цӕрай, уӕддӕр-иу сын ма фӕтӕрс сӕ ныхӕстӕй, дӕ ныфс-иу ма асӕттӕд сӕ разы, уымӕн ӕмӕ уыдон сты ӕгоммӕгӕс адӕм+. 7Чи зоны, ӕмӕ дӕм байхъусой, чи зоны та — нӕ, уымӕн ӕмӕ ӕгоммӕгӕс адӕм сты; фӕлӕ-иу сын ды уӕддӕр зӕгъ Мӕ ныхӕстӕ.

8Байхъус, адӕймаг, цы дын зӕгъын, уымӕ. Ацы ӕгоммӕгӕс адӕмау хивӕнд ма у. Дӕ дзых байгом кӕн ӕмӕ бахӕр, цы дын раттон, уый». 9Ӕз акастӕн ӕмӕ федтон: къух радардӕуыд мӕнӕрдӕм, къухы та — тухгӕ чиныг+. 10Уый мын ӕй райхӕлдта мӕ разы, ӕмӕ ӕз федтон — чиныгыл дыууӕрдыгӕй дӕр фыст: «хъарӕг, хъӕрзын ӕмӕ додой»+.

3

3^1Ӕмӕ мын загъта: «Адӕймаджы фырт! Бахӕр дӕ разы уыцы тухгӕ чиныг, уый фӕстӕ цу ӕмӕ дзургӕ кӕн Израилы адӕмӕн»+. 2Ӕз мӕ дзых байгом кодтон, ӕмӕ мын Уый бахӕрын кодта уыцы тухгӕ чиныг. 3Загъта мын: «Адӕймаджы фырт! Дӕ гуыбын байдзаг кӕн ӕмӕ дӕхи бафсад, мӕнӕ дын цы тухгӕ чиныг дӕттын, уымӕй». Ӕз бахордтон, ӕмӕ цыма мыд бахордтон, уыйау мӕ дзых садджын.

4Уый мын загъта: «Адӕймаджы фырт! Цу Израилы адӕммӕ ӕмӕ сын мӕ ныхӕстӕ фехъусын кӕн. 5Зынхатӕн ныхас ӕмӕ къуымых ӕвзаг кӕмӕн ис, ахӕм адӕммӕ дӕ не ’рвыстӕуы, фӕлӕ — Израилы адӕммӕ. 6Ӕниу дӕ, зынхатӕн ныхас ӕмӕ къуымых ӕвзаг кӕмӕн ис, ахӕм адӕмтӕм куы арвыстаин, уӕд дӕм уыдон байхъуыстаиккой. 7Израилы адӕмы та нӕ бафӕнддзӕни дӕумӕ байхъусын, уымӕн ӕмӕ Мӕ коммӕ нӕ кӕсынц — Израилы адӕм се ’ппӕт дӕр хивӕнд ӕмӕ къӕйных сты. 8Фӕлӕ дӕ Ӕз уыдонау хивӕнд ӕмӕ къӕйных скӕндзынӕн+. 9Алмаси ӕмӕ ӕхсондур куыд фидар сты, афтӕ дӕ сфидар кӕндзынӕн Ӕз. Ма тӕрс, тас дӕ ма бацӕуӕд сӕ разы, уымӕн ӕмӕ уыдон сты змӕнтӕг адӕм»+.

10Загъта ма мын: «Адӕймаджы фырт! Цы ныхӕстӕ дын зӕгъын, уыдонмӕ се ’ппӕтмӕ дӕр лӕмбынӕг байхъус ӕмӕ сӕ дӕ зӕрдыл бадар. 11Ацу хаст адӕммӕ, дӕ адӕммӕ, ӕмӕ сын фехъусын кӕн: „Афтӕ зӕгъы Дунедарӕг Хуыцау.“ Хъусдзысты дӕм ӕви нӕ, уымӕ-иу ма кӕс»+.

Хуыцау Езекиелы ӕрвиты израилӕгтӕм — хаст адӕммӕ

12Уд мӕ систа, ӕмӕ ӕз мӕ фӕсчъылдымӕй фехъуыстон нӕргӕ хъӕлӕс: «Дунедарӕджы кад арфӕгонд у Йӕ ӕрвон цӕрӕны!»+
13Ноджы ма фехъуыстон цӕрӕгойты базырты, кӕрӕдзиуыл чи ӕндзӕвы, уыдоны уынӕр, стӕй цӕлхыты гыбар-гыбур цӕрӕгойты раз, уый уыди ӕрвнӕрды уынӕрау+. 14Уд мӕ систа ӕмӕ мӕ ахаста уырдыгӕй.

Ӕз цыдтӕн, хъынцъымгӕнгӕйӕ, мӕстӕлгъӕдӕй, уымӕн ӕмӕ мыл Дунедарӕг Йӕ къухы уӕз ӕруагъта+. 15Уӕд бацыдтӕн Кевары доны цур Тел-Авивы цӕрӕг хаст адӕммӕ. Уым баззадтӕн ӕмӕ сӕм авд боны зӕрдӕнкъуыстӕй фӕдӕн+.

16•Авд боны фӕстӕ мын Дунедарӕг загъта: 17«Адӕймаджы фырт! Ӕз дӕ Израилы адӕмӕн сӕвӕрдтон хъахъхъӕнӕгӕй. Мӕ ныхӕстӕм-иу Мын хъус ӕмӕ сын зонд амон Мӕ номӕй+. 18Ӕнаккагӕн, ӕнӕмӕнг амӕлдзынӕ, зӕгъгӕ, куы зӕгъон, ӕмӕ йын ды зонд куынӕ амонай, уыцы ӕнаккаг фӕндагӕй раздӕх ӕмӕ удӕгасӕй баззайдзынӕ, зӕгъгӕ йын куынӕ дзурай, уӕд ӕнаккаг амӕлдзӕни йӕ тӕригъӕды аххосӕй, фӕлӕ йын Ӕз йӕ туг исдзынӕн дӕуӕй. 19Фӕлӕ кӕд ӕнаккагӕн зонд амыдтай, ӕмӕ уый йӕ фыдракӕндтӕ ӕмӕ йӕ ӕнаккаг фӕндаг нӕ ныууагъта, уӕд амӕлдзӕн йӕ фыдракӕндты аххосӕй, ды та дӕ уд фервӕзын кӕндзынӕ+. 20Рӕстгӕнӕг йӕ рӕстадӕй йе ’ргом куы аздаха ӕмӕ фыдракӕнд куы сараза, уӕд ын Ӕз йӕ размӕ цӕлхдур сӕвӕрдзынӕн, ӕмӕ амӕлдзӕн. Зонд ын куынӕ амонай, уӕд амӕлдзӕн йӕ тӕригъӕды аххосӕй, ӕмӕ йӕ рӕстаг хъуыддӕгтӕ нымады дӕр нал уыдзысты, фӕлӕ йын Ӕз йӕ туг дӕуӕй исдзынӕн+. 21Ӕцӕг, тӕригъӕды ма бацӕуа, зӕгъгӕ, раст адӕймагӕн зонд куы бацамонай, ӕмӕ уый тӕригъӕд ми куынӕ сараза, уӕд удӕгасӕй баззайдзӕни уый дӕр, раст зонд ын кӕй бацамындӕуыд, уый фӕрцы, ӕмӕ ды дӕр дӕ уд фервӕзын кӕндзынӕ».

22Уыцы ран мыл Дунедарӕг Йӕ арм ӕруагъта ӕмӕ мын загъта: «Марадз, ацу быдырмӕ, Ӕз уым ныхас кӕндзынӕн демӕ»+. 23Ӕз сыстадтӕн ӕмӕ быдырмӕ ацыдтӕн, ӕмӕ федтон Дунедарӕджы кад, Кевары доны был ӕй куыд федтон, афтӕ. Ӕмӕ ныддӕлгом дӕн зӕххыл+. 24Уд бацыди мӕ мидӕг, слӕууын мӕ кодта мӕ къӕхтыл. Дунедарӕг мын загъта: «Ацу дӕ хӕдзармӕ ӕмӕ дӕхиуыл дуар сӕхгӕн. 25Адӕймаджы фырт! Бӕндӕнтӕй дӕ сбӕтдзысты, ӕмӕ дӕ бон адӕммӕ рацӕуын нал суыдзӕн+. 26Ӕз афтӕ бакӕндзынӕн, ӕмӕ Де ’взаг дӕ комарынгыл баныхӕсдзӕн, багомыг уыдзынӕ ӕмӕ сын дӕ бон уайдзӕфтӕ кӕнын нал суыдзӕн, уымӕн ӕмӕ уыдон ӕгоммӕгӕс адӕм сты+. 27Фӕлӕ Ӕз демӕ куы сдзурон, уӕд дын дӕ дзых байгом кӕндзынӕн, ӕмӕ сын ды зӕгъдзынӕ: „Афтӕ зӕгъы Дунедарӕг Хуыцау“. Ӕмӕ, байхъусын кӕй фӕнда, уый-иу байхъусӕд, кӕй нӕ фӕнда, уый та-иу ма байхъусӕд, уымӕн ӕмӕ уыдон ӕгоммӕгӕс адӕм сты+.

4

Тӕрхон Йерусалимӕн

4^1Ды та, адӕймаджы фырт, райс агуыридур, дӕ разы йӕ ӕрӕвӕр ӕмӕ йыл скӕн Йерусалимы хахныв. 2Стӕй йыл ӕрхъула кӕн, йӕ ныхмӕ йын хӕцӕн мӕсыг сараз, сыджытбыру самай, хӕстон асадӕн скӕн йӕ ныхмӕ ӕмӕ йын йӕ алыварс сисфӕлдахӕн сармадзантӕ ӕрӕвӕр+. 3Уый фӕстӕ райс алгъац ӕмӕ йӕ ӕфсӕн сисау дӕхицӕй дӕ сахары астӕу ӕрӕвӕр, стӕй де ’ргом хӕстӕввонгӕй сахарырдӕм сараз ӕмӕ йыл ӕрхъула кӕн. Уый Израилы адӕмӕн уыдзӕни нысан. 4Ды та-иу дӕ галиу фарсыл ӕрхуысс ӕмӕ-иу дӕхиуыл Израилы адӕмы тӕригъӕд сӕвӕр. Дӕ фарсыл цал боны фӕхуыссай, уал боны сӕ тӕригъӕдтӕ уыдзысты дӕ уӕлӕ. 5Тӕригъӕдтӕ цал азы фӕкодтой, уал боны дын снысан кодтон — ӕртӕсӕдӕ нӕуӕдз боны хӕсдзынӕ дӕ уӕлӕ Израилы адӕмы тӕригъӕд. 6Уый куы сӕххӕст кӕнай, уӕд-иу дыккаг хатт ӕрхуысс — ныр та дӕ рахиз фарсыл, ӕмӕ Иудейы адӕмы азым хӕсс дыууиссӕдз боны, азы ныхмӕ дын Ӕз снысан кодтон бон+.

7Де ’ргом ӕмӕ дӕ дысфӕлдӕхт къух ӕрхъулагонд Йерусалимы ’рдӕм сараз ӕмӕ пехуымпариуӕг кӕн йӕ ныхмӕ. 8Мӕнӕ дыл Ӕз сӕвӕрдзынӕн рӕхыстӕ ӕмӕ дӕ иу фарсӕй иннӕмӕ разилын дӕ бон не суыдзӕн, цалынмӕ дӕ ӕрхъулайы бонтӕ фӕуой, уӕдмӕ+.

9Дӕхицӕн райс мӕнӕу, хъӕбӕрхор, хъӕдур, тъӕпӕн хъӕдур, еуу ӕмӕ нӕлмӕнӕу. Иу мигӕнӕны сӕ ныккӕн ӕмӕ дзы дӕхицӕн цъаргӕндтӕ сфыц, дӕ фарсыл цы бонтӕ хуыссай, уыдоны нымӕцмӕ гӕсгӕ. Хӕрдзынӕ сӕ ӕртӕсӕдӕ нӕуӕдз боны. 10Дӕ хойрагӕй-иу алы бон дӕр — боны дӕргъы — хӕр ссӕдз шекелы бӕрц. 11Дон дӕр-иу нуаз барстӕй, боны дӕргъы — гины иу ӕхсӕзӕймаг хай. 12Хӕр-иу хъӕбӕрхоры цъаргӕндтӕ ӕмӕ-иу сӕ ӕппӕт адӕмы цӕстыты раз фыц адӕймаджы ӕппарӕнтыл». 13Дунедарӕг ма Йӕ ныхасыл бафтыдта: «Афтӕ израилӕгтӕ, цы адӕмтӕм сӕ фӕсурон, уыдоны ’хсӕн хӕрдзысты сӕ чъизи хойраг»+. 14Уӕд ӕз загътон: «О Дунедарӕг Хуыцау! Ӕз мӕхи никуыма фӕчъизи кодтон. Нӕдӕр холы, нӕдӕр, сырдтӕ кӕй ныттыдтой, ахӕм дзидза никуы бахордтон ме ’взонгӕй нырмӕ. Ницы чъизи фыд схастон мӕ дзыхмӕ»+. 15Уый мын загъта: «Ӕз дын бар дӕттын адӕймаджы ӕппарӕнты бӕсты хъуджы фаджыс райсын, ӕмӕ-иу ууыл фыц дӕ дзул». 16Ноджы ма мын загъта: «Адӕймаджы фырт! Ӕз Йерусалимы хойраджы ӕвӕрӕнтӕ скуынӕг кӕндзынӕн. Сӕ къӕбӕр катайгӕнгӕ хӕрдзысты барстӕй, сӕ дон дӕр тӕрсгӕ-ризгӕйӕ барстӕй нуаздзысты+. 17Уымӕн ӕмӕ хъуаг ӕййафдзысты къӕбӕр ӕмӕ донӕй. Сӕ алкӕй дӕр тас бацӕудзӕн, ӕмӕ баруайдзысты сӕ тӕригъӕдты аххосӕй.

5

5^1Фӕлӕ ды, адӕймаджы фырт, райс цыргъ кард ӕмӕ дзы хилдасӕнау дӕ сӕр ӕмӕ дӕ зачъе адас, стӕй райс тӕраз ӕмӕ-иу хъуынтӕ адих кӕн ӕртӕ хайыл. 2Сӕ иу ӕртыккаг хай сын арты басудз сахары астӕу, йе ’рхъулайы бонтӕ куы фӕуой, уӕд, иннӕ ӕртыккаг хай кардӕй ныллыгтӕ кӕн сахаргӕрӕтты, аннӕ ӕртыккаг хай та дымгӕмӕ ныддар. Ӕз та сӕм фӕсте ӕвзиддзынӕн кардӕй+. 3Ӕцӕг ма-иу хъуынтӕй иу чысыл райс ӕмӕ-иу сӕ дӕ фӕччийы бабӕтт+. 4Фӕлӕ ма-иу уыдонӕй дӕр райс ӕмӕ-иу сӕ арты бакал ӕмӕ басудз. Уырдыгӕй Израилы ӕппӕт адӕмыл рацӕудзӕнис арт».

5Афтӕ зӕгъы Дунедарӕг Хуыцау: «Йерусалим у уый! Ӕз ӕй ӕрӕвӕрдтон адӕмты астӕу, йӕ алыварс та — иннӕ бӕстӕтӕ. 6Фӕлӕ уый, Мӕ амындтыты ныхмӕ рацӕугӕйӕ, муртаттӕгтӕй ӕмӕ, йӕ алыварс цы бӕстӕтӕ ис, уыдонӕй фыддӕр фӕци, уымӕн ӕмӕ йӕ цӕрджытӕ се ’ргом аздӕхтой Мӕ амындтытӕй, Мӕ уагӕвӕрдтӕ Мын не ’ххӕст кӕнынц»+.

7Уымӕ гӕсгӕ афтӕ зӕгъы Дунедарӕг Ху ыцау: сымах уӕ алыварс адӕмтӕй бирӕ хивастдӕр разындыстут, Мӕ уагӕвӕрдтӕ ӕмӕ Мӕ амындтытӕ Мын не ’ххӕст кӕнут, уыимӕ ма суанг уӕ алыварс адӕмты ӕгъдӕуттӕ дӕр.

8Уымӕ гӕсгӕ, — зӕгъы Дунедарӕг Хуыцау, — Ӕз Мӕхӕдӕг сыстдзынӕн дӕ ныхмӕ ӕмӕ дыл адӕмты раз Мӕ тӕрхоны азар ныххуырсдзынӕн+. 9Ныронг дын цы нӕ бакодтон ӕмӕ дын фидӕны дӕр цы нал бакӕндзынӕн, уый дын бакӕндзынӕн ныр де ’ппӕт ӕлгъаг миты тыххӕй+. 10Уымӕ гӕсгӕ дӕ мидӕг фыдӕлтӕ хӕрдзысты сӕ фыртты, уыдон та — сӕ фыдӕлты. Ӕз дыл Мӕ тӕрхоны азар ныххуырсдзынӕн, чи ма дӕ аирвӕза, уыдоны та ӕппӕт дымгӕтӕм ныддардзынӕн+. 11Сомы кӕнын Мӕхицӕй, — зӕгъы Дунедарӕг Хуыцау, — де ’лгъаг гуымирытӕй ӕмӕ де ’ппӕт ӕнаккаг митӕй Мын Мӕ Кувӕндон кӕй фӕчъизи кодтай, уый тыххӕй дӕ Ӕз ӕрӕлхъивдзынӕн, Мӕ цӕст дын нӕ фӕтӕригъӕд кӕндзӕн ӕмӕ дын нӕ ныббардзынӕн+. 12Дӕ иу ӕртыккаг хай дӕ мидӕг амӕлдзысты емынӕйӕ ӕмӕ сыдӕй, иннӕ ӕртыккаг хай карды амӕттаг бауыдзӕни дӕ алфамбылай, аннӕ ӕртыккаг хайы та дын ӕппӕт дымгӕтӕм ныддардзынӕн. Фӕсте сӕм ӕвзиддзынӕн кардӕй+. 13Афтӕмӕй Мӕ маст ссӕудзӕн, Мӕ судзгӕ маст ӕрсабыр уыдзӕн ӕмӕ уӕд ӕрӕнцайдзынӕн. Мӕ судзгӕ масты амӕттаг куы фӕуой, уӕд базондзысты, Ӕз, Дунедарӕг, рӕстдзинады сӕрыл тохгӕнгӕйӕ кӕй дзырдтон, уый+. 14Ӕз дӕ ӕдзӕрӕг быдыр фестын кӕндзынӕн, дӕ алыварс адӕмтӕ ӕмӕ, дӕ цурты чидӕриддӕр цӕуа, уыдон дын дӕ худинаг куыд уыной, афтӕ. 15Худдзысты дыл ӕмӕ дын фидис кӕндзысты, сӕ кӕрӕдзийы рагацау фӕдзӕхсдзысты ӕмӕ ӕвирхъау тас бахӕцдзӕни дӕ алыварс адӕмтыл, Мӕ карз тӕрхоны азар дыл куы ныххуырсон, уӕд. Уый загътон Ӕз, Дунедарӕг+.

16Ӕз сымахыл суадздзынӕн стонджы мӕлӕтдзаг фӕттӕ, сӕ быны уӕ фӕкӕндзынӕн. Уӕ хойраг уын скуынӕг кӕндзынӕн+
17ӕмӕ уыл стонджы азар бафтаудзынӕн. Тугдзых сырдты уыл сардаудзынӕн, ӕмӕ уын уыдон уӕ сывӕллӕтты ныццӕгъддзысты. Емынӕ ӕмӕ мӕлӕты хай бауыдзыстут ӕмӕ уӕм кардӕй ӕвзиддзынӕн. Афтӕ зӕгъын Ӕз, Дунедарӕг+.

6

Гӕныстоны заман

6^1Дунедарӕг мын загъта: 2«Адӕймаджы фырт! Де ’ргом Израилы хӕхты ’рдӕм сараз ӕмӕ пехуымпариуӕг кӕн сӕ ныхмӕ+. 3Зӕгъ сын: „Израилы хӕхтӕ! Байхъусут Дунедарӕг Хуыцауы ныхасмӕ. Афтӕ зӕгъы Дунедарӕг Хуыцау хӕхтӕн, къуыбыртӕн, мӕсчъытӕн ӕмӕ дӕлвӕзтӕн: кардӕй уӕм февзиддзынӕн Ӕз ӕмӕ уын уӕ кувӕн къуыбыртӕ ныппырх кӕндзынӕн. 4Уӕ нывондхӕссӕнтӕ ныггӕныстон уыдзысты, хуры кадӕн уӕм цы будсудзӕн цӕджындзтӕ ис, уыдон дӕрӕнгонд ӕрцӕудзысты, уӕ мӕрдты уын уӕ гуымирыты раз аппардзынӕн+. 5Израилӕгты мӕрдтӕ Ӕз сӕвӕрдзынӕн сӕ гуымирыты раз, уе стджытӕ уын уӕ нывондхӕссӕнты алыварс ныххӕлиу кӕндзынӕн+. 6Кӕмдӕриддӕр цӕрат, уым уӕ сахартӕ уыдзысты гӕныстон, уӕ кувӕн къуыбыртӕ — афтид, уӕ нывондхӕссӕнтӕ — гӕныстон ӕмӕ пырх, уӕ гуымирытӕ — саст ӕмӕ сӕфт, уӕ будсудзӕн цӕджындзтӕ — къуырд, уӕ хъуыддӕгтӕн сӕ кой дӕр куыннӕуал баззайа, афтӕ. 7Бирӕтӕ мардӕй хаудзысты уе ’хсӕн, ӕмӕ уӕд базондзыстут, Ӕз Дунедарӕг кӕй дӕн, уый. 8Фӕлӕ ма уӕ иу цасдӕр удӕгасӕй ныууадздзынӕн, ӕмӕ уыдон фервӕздзысты кардӕй, бӕстӕтӕ ӕмӕ адӕмты ’хсӕн куы ныххӕлиу уат, уӕд+. 9Ӕмӕ, чи фервӕза, уыдон, уацары сӕ кӕмӕ акӕной, уыцы адӕмты ’хсӕн ӕрхъуыды кӕндзысты Мӕн, уымӕн ӕмӕ Ӕз бауадздзынӕн хъынцъым, Мӕн чи ныууагъта, сӕ уыцы зӕрдӕты ӕмӕ, гуымирыты фӕдыл чи адзӕгъӕл, сӕ уыцы цӕстыты. Ӕмӕ уӕд сӕхӕдӕг сӕхицӕн фенӕуынон уыдзысты се ’ппӕт фыдракӕндтӕ ӕмӕ ӕлгъаг миты тыххӕй+. 10Уӕд базондзысты, Ӕз Дунедарӕг кӕй дӕн, уый, ӕмӕ ӕз дзӕгъӕлы нӕ дзырдтон, ахӕм бӕллӕх сын кӕй бавзарын кӕндзынӕн, уый тыххӕй“».

11Афтӕ зӕгъы Дунедарӕг Хуыцау: «Дӕ армытъӕпӕнтӕ кӕрӕдзиуыл ӕрцӕв, дӕ къахӕй зӕхх ӕртъӕпп кӕн ӕмӕ зӕгъ: „Додой сӕ къона Израилы адӕмӕн се ’ппӕт ӕлгъаг миты аххосӕй! Кард, стонг ӕмӕ емынӕйы амӕттаг бауыдзысты+. 12Дард ран чи уа, уый амӕлдзӕн емынӕйӕ, хӕстӕг ран чи уа, уый та фӕмард уыдзӕни карды цӕфӕй. Удӕгасӕй ма чи баззайа, уый та амӕлдзӕни сыдӕй. Афтӕ сыл Ӕз ныххуырсдзынӕн мӕ азар. 13Цагъд адӕмы мӕрдтӕ куы лӕзӕрой сӕ гуымирыты раз, сӕ нывондхӕссӕнты алыварс, стӕй алы бӕрзонд къуыбырыл, ӕппӕт хӕхты цъуппытыл, ноджы алы дидинӕгкалӕг бӕласы бын ӕмӕ алы къабузджын тулдзы бын — сӕ гуымирытӕн хӕрздӕфгӕнӕнтӕ кӕмыты сыгътой, уымыты, уӕд базондзыстут, Ӕз Дунедарӕг кӕй дӕн, уый+. 14Ӕз Мӕ къух сисдзынӕн сӕ ныхмӕ ӕмӕ, кӕмдӕриддӕр цӕрынц, уымыты Ӕз ацы зӕхх федзӕрӕг кӕндзынӕн, хуссары ӕдзӕрӕг быдырӕй суанг Ривлайы онг. Ӕмӕ уӕд базондзысты, Ӕз Дунедарӕг кӕй дӕн, уый“».

7

Израилы сӕфт

7^1Дунедарӕг мын загъта: 2«Адӕймаджы фырт! Афтӕ зӕгъы Дунедарӕг Хуыцау: се сӕфт ӕрцыд Израилы адӕмӕн, йе сӕфт ӕрцыд ӕппӕт зӕххӕн дӕр+.

3Де сӕфт ӕрцыд, ӕмӕ дыл Ӕз Мӕ азар ныххуырсдзынӕн, дӕ хъуыддӕгтӕм гӕсгӕ дын стӕрхон кӕндзынӕн, дзуапп дӕ ӕрдомдзынӕн де ’ппӕт ӕлгъаг миты тыххӕй. 4Мӕ цӕст дын нӕ фӕтӕригъӕд кӕндзӕн ӕмӕ дын нӕ ныббардзынӕн; дӕ хъуыддӕгтӕ ӕмӕ де ’лгъаг миты тыххӕй дӕ бафхӕрдзынӕн, ӕмӕ уӕд базондзыстут, Ӕз Дунедарӕг кӕй дӕн, уый»+.

5Афтӕ зӕгъы Дунедарӕг Хуыцау: «Мӕнӕ ӕрбацӕуы фыдбылыз. 6Кӕрон ӕрцыд, ӕрхӕццӕ ис кӕрон, сыстади дӕ ныхмӕ! Мӕнӕ ӕрбаввахс кӕны, 7де сӕфт ӕрцыди, а зӕххы цӕрӕг! Ралӕууыд афон, азары бон ӕрбахӕстӕг; уӕ хӕхтӕм ӕрбаввахс кӕны циндзинады нӕ, фӕлӕ ӕвирхъау тасы заман+. 8Рӕхджы дыл Ӕз ныххуырсдзынӕн Мӕ азар, ныккалдзынӕн дыл Мӕ маст. Дӕ хъуыддӕгтӕм гӕсгӕ дын стӕрхон кӕндзынӕн, дзуапп дӕ ӕрдомдзынӕн де ’лгъаг миты тыххӕй. 9Мӕ цӕст дын нӕ фӕтӕригъӕд кӕндзӕн ӕмӕ дын нӕ ныббардзынӕн. Дӕ хъуыддӕгтӕ ӕмӕ де ’лгъаг миты тыххӕй дӕ бафхӕрдзынӕн, ӕмӕ уӕд базондзыстут, Ӕз Дунедарӕг кӕй дӕн — Йӕ азары хай Чи бакӕны, Уый+.

10Мӕнӕ ӕрхӕццӕ ис уыцы бон! Ралӕууыд, ӕрцыди уе сӕфт! Тыхгӕнӕджы лӕдзӕг къуыбар ӕфтауы, схъӕлдзинад та дидинӕг калы. 11Райрӕзти тыхми — ӕнаккӕты лӕдзӕг, фӕлӕ уыдонӕй иунӕг дӕр нӕ баззайдзӕн; нӕдӕр сӕ исбонӕй, нӕдӕр сӕ уынӕрӕй, нӕдӕр сӕ номӕй ницыуал баззайдзӕн.

12Ӕрцыди афон, ралӕууыди бон! Ӕлхӕнгӕ чи бакодта, уыдон цин ма кӕнӕнт, уӕй чи акодта, уыдон та ма кӕуӕнт, уымӕн ӕмӕ се ’ппӕт дӕр Мӕ азары хай бауыдзысты. 13Чи ауӕй кодта, уымӕн йӕ исбон нал бафтдзӕни йӕ къухы, суанг удӕгасӕй куы баззайа, уӕд дӕр, уымӕн ӕмӕ се ’ппӕты тыххӕй дӕр цӕстылуайӕн сӕххӕст уыдзӕн. Тӕригъӕды чи ӕфты, уыдонӕй иунӕг дӕр йӕ цард нӕ бахъахъхъӕндзӕн+.

14Сыкъауадындзӕй ныууасдзысты ӕмӕ, хӕстӕввонгӕй куы ӕрлӕууой, уӕд дӕр хӕстмӕ ничи рацӕудзӕн, уымӕн ӕмӕ се ’ппӕт дӕр Мӕ фыдӕхы хай фӕуыдзысты. 15Ӕдде сӕ цӕгъддзӕни кард, мидӕгӕй та — рын ӕмӕ стонг. Быдыры чи уа, уый амӕлдзӕни кардӕй, сахары чи уа, уый та стонг ӕмӕ емынӕйӕ+. 16Чи ма сӕ аирвӕза, уыдон та балидздзысты хӕхтӕм ӕмӕ къӕдзӕхтыл цӕрдзысты дӕлвӕзты бӕлӕттау. Се ’ппӕт дӕр дзыназдзысты се ’наккаг миты аххосӕй+. 17Се ’ппӕтӕн дӕр сӕ къухты хъару фесӕфдзӕн, фыр тӕссӕй сӕ уӕрджыты дон ныббаддзӕни+. 18Уӕд сӕ астӕутыл ӕрбатухдзысты сӕхъис, ӕмӕ сыл ризӕг бахӕцдзӕн. Се ’ппӕтӕн дӕр фыр ӕфсӕрмӕй судздзӕни сӕ цӕсгом, сӕ сӕртӕ дӕр уыдзысты даст+. 19Се ’взист ракалдзысты уынгтӕм, сӕ сыгъзӕрин дӕр сӕ нал ӕндавдзӕн. Уыдон сӕ Дунедарӕджы азары бон нӕ фервӕзын кӕндзысты. Уыдон сӕ нӕ бафсаддзысты ӕмӕ сын сӕ гуыбынтӕ нӕ байдзаг кӕндзысты, уымӕн ӕмӕ сын ӕвзист ӕмӕ сыгъзӕрин систы ӕфсон фыдракӕндтӕ аразынӕн+. 20Сӕ диссаджы хӕзнатӕй хъал уыдысты, се ’лгъаг гуымирытӕ уыдонӕй кодтой, ӕмӕ сын уымӕ гӕсгӕ сӕ хӕзнатӕ фенад кӕндзынӕн. 21Ӕцӕгӕлӕттӕн сӕ байсын кӕндзынӕн, а зӕххы ӕнаккӕгтӕн сӕ ратдзынӕн ӕфтиагӕн, ӕмӕ сӕ уыдон фӕчъизи кӕндзысты.

22Ӕз ме ’ргом аздахдзынӕн Мӕ адӕмӕй, ӕмӕ Мын Мӕ Кувӕндон фӕчъизи кӕндзысты. Ӕрбацӕудзысты йӕм стигъджытӕ ӕмӕ йӕ фӕчъизи кӕндзысты.

23Рӕхыс сараз, уымӕн ӕмӕ ацы зӕхх байдзаг ис тугкалӕн фыдракӕндтӕй, сахар та йедзаг у тыхмийӕ+.

24Ӕз ӕрбакӕндзынӕн адӕмты фыддӕрты, ӕмӕ сын уыдон сӕ хӕдзӕрттӕ байсдзысты. Уӕд тыхджынты хъалдзинадӕн кӕрон скӕндзынӕн, ӕмӕ сӕ уаз бынӕттӕ фӕчъизи уыдзысты+.

25Ӕрбацӕуы фыд азар, ӕмӕ адӕм сабырдзинад агурдзысты, фӕлӕ йӕ не ссардзысты. 26Фыдбылыз цӕудзӕни фыдбылызы фӕдыл, фыдуац фыдуацы фӕдыл. Пехуымпартӕй курдзысты цӕстылуайӕнтӕ, фӕлӕ сауджынтӕм зондамынд нал разындзӕн, хистӕртӕм та — уынаффӕ+. 27Паддзах дзыназдзӕн, ӕлдар стыр тасы бацӕудзӕн, бӕстӕйы адӕмӕн ризӕг бахӕцдзӕни сӕ къухтыл. Сӕ фӕндӕгтӕм гӕсгӕ сын бафиддзынӕн, сӕхӕдӕг иннӕтӕн куыд тӕрхон кодтой, афтӕ сын стӕрхон кӕндзынӕн, ӕмӕ уӕд базондзысты, Ӕз Дунедарӕг кӕй дӕн, уый».

8

Гуымирытӕ Йерусалимы Кувӕндоны

8^1Ӕхсӕзӕм аз, ӕхсӕзӕм мӕйӕн йӕ фӕндзӕм бон, ӕз бадтӕн мӕ хӕдзары, Иудейы хистӕртӕ дӕр — мӕ разы, ӕмӕ мыл уым Дунедарӕг Хуыцауы къух бандзӕвыд+.

2Ӕз федтон: мӕнӕ чидӕр — адӕймаджы хуызӕн, астӕуӕй дӕлӕмӕ — артӕнгӕс, астӕуӕй уӕлӕмӕ та — цӕхӕркалгӕ згъӕрау+. 3Ӕрбадардта мӕм къухы хуызӕн цыдӕр, мӕ сӕрыхъуынтӕй мӕ фелвӕста. Уд мӕ арв ӕмӕ зӕххы астӕумӕ систа ӕмӕ мӕ Хуыцауӕй лӕвӕрд цӕстылуайӕны ӕрхаста Йерусалиммӕ, йе ’ргом цӕгатӕрдӕм арӕзт кӕмӕн уыд, уыцы мидӕггаг кулдуары цурмӕ. Уым лӕууыди, Дунедарӕгӕн Йӕ маст кӕмӕ сыгъди, уыцы гуымиры.+

4Уым мын раргом ис Израилы Хуыцауы кад, быдыры кӕй федтон, уый ӕнгӕс+. 5Дунедарӕг мын загъта: «Адӕймаджы фырт! Акӕс-ма цӕгатӕрдӕм». Ӕз акастӕн цӕгатӕрдӕм ӕмӕ нывондхӕссӕны кулдуары цур цӕгатӕрдыгӕй федтон, бацӕуӕны тӕккӕ раз чи лӕууыд, уыцы зӕрдӕхсайды гуымирыйы. 6Дунедарӕг мын загъта: «Адӕймаджы фырт! Федтай, цытӕ аразынц, уый? Уыныс, Израилы адӕм ацы ран цытӕ аразынц, уый? Ӕвирхъау ӕлгъаг митӕ кӕнынц, цӕмӕй Ӕз Мӕ Кувӕндон ныууадзон. Фӕлӕ кӕс дарддӕр, ӕмӕ ноджы фыддӕр ӕлгъаг митӕ фендзынӕ».

7Дунедарӕг мӕ бакодта кӕрты дуармӕ, ӕмӕ уым къулы федтон хуынкъ. 8Дунедарӕг мын загъта: «Адӕймаджы фырт! Бакъах-ма къул». Ӕз бакъахтон къул ӕмӕ федтон цавӕрдӕр дуар+. 9Дунедарӕг мын афтӕ зӕгъы: «Бацу ӕмӕ фен, ацы бынаты цы ’лгъаг митӕ кӕнынц, уый». 10Ӕз бацыдтӕн ӕмӕ къултыл федтон алы хилӕгойты ӕмӕ ӕлгъаг цӕрӕгойты нывтӕ, стӕй, Израилы адӕм кӕмӕ куывтой, уыцы алыхуызон гуымирыты нывтӕ+. 11Израилы хистӕртӕй ӕвдайы бӕрц лӕууыдысты сӕ разы, Шафаны фырт Иазани дӕр се ’хсӕн, афтӕмӕй. Алкӕй къухы дӕр сӕ уыди будсудзӕн, ӕмӕ буды хӕрздӕфы къуыбылӕйттӕ хӕрдмӕ цыдысты. 12Дунедарӕг мын загъта: «Уыныс, адӕймаг, Израилы хистӕртӕй алчидӕр талынджы, йӕ гуымирыты нывтӕй фӕлыст уаты, цытӕ кӕны, уый? Уыдон дзурынц, Дунедарӕг мах нӕ уыны, зӕгъгӕ, Йӕхи, дам, атигъ кодта ацы зӕххыл»+.

13Ноджы мын загъта: «Кӕс дарддӕр ӕмӕ ноджы фыддӕр ӕлгъаг митӕ фендзынӕ». 14Стӕй мӕ бакодта Дунедарӕджы Кувӕндоны кулдуары цурмӕ, йе ’ргом цӕгатӕрдӕм арӕзт кӕмӕн уыди, уымӕ. Уыцы ран бадтысты сылгоймӕгтӕ ӕмӕ куыдтой Таммуз-хуыцауы[*] мӕлӕтыл.

15Дунедарӕг мын загъта: «Уыныс, адӕймаг? Кӕс дарддӕр ӕмӕ ноджы фыддӕр ӕлгъаг митӕ фендзынӕ».

16Дунедарӕг мӕ бакодта Кувӕндоны мидӕггаг кӕртмӕ, ӕмӕ дын мӕнӕ Дунедарӕджы Кувӕндоны къӕсӕрмӕ, тыргътӕй нывондхӕссӕны ’хсӕн, фондз ӕмӕ ссӕдз лӕджы лӕууы. Сӕ чъылдымтӕ сарӕзтой Дунедарӕджы Кувӕндонмӕ, се ’ргом та хурыскӕсӕнмӕ ӕмӕ хурыскӕсӕнӕрдӕм хурӕн куывтой+. 17Дунедарӕг мын загъта: «Уыныс, адӕймаг? Иудейы адӕм ацы ран цы ’лгъаг митӕ кӕнынц, уыдон сын фаг не сты! Нӕ, фӕлӕ ма ӕгас бӕстӕ байдзаг кодтой фыдмитӕй ӕмӕ Мын ноджы тынгдӕр ссыгътой Мӕ маст. Кӕс-ма, къалиутӕ сӕ фындзтӕм куыд схӕссынц, уымӕ. 18Уыдӕтты тыххӕй сыл Ӕз Мӕ маст ныххуырсдзынӕн. Мӕ цӕст сын нӕ фӕтӕригъӕд кӕндзӕн ӕмӕ сын нӕ ныббардзынӕн. Хъӕрӕй Мӕм куы дзыназой, уӕд дӕр сӕ нӕ фехъусдзынӕн»+.

9

9^1Дунедарӕг мын нӕргӕ хъӕлӕсӕй фехъусын кодта: «Ацы сахар бафхӕрын кӕмӕн бабар чындӕуыд, уыдон ӕрбацӕуӕнт, алкӕй къухы дӕр дзы хъуамӕ уа мӕлӕтхӕссӕг хӕцӕнгарз!»

2Ӕмӕ ӕз федтон: йе ’ргом цӕгатӕрдӕм арӕзт кӕмӕн уыд, уыцы уӕллаг кулдуары ’рдыгӕй ӕрбацӕуынц ӕхсӕз лӕджы, алкӕй къухы дӕр дзы — марӕн гарз. Се ’хсӕн ма уыдис иу лӕг, гӕн хъуымацӕй дарӕсы, йӕ астӕуыл — нымӕрдары фыссӕнгарз. Ӕрбацыдысты ӕмӕ ӕрхуы нывондхӕссӕны раз ӕрлӕууыдысты+.

3Израилы Хуыцауы кад хӕрдмӕ ссыди, цы херувимтыл ӕнцад, уыдонӕй ӕмӕ Кувӕндоны къӕсӕрыл ӕрлӕууыд. Дунедарӕг фӕсидти, гӕн хъуымацӕй дарӕс кӕуыл уыд, йӕ астӕуыл та нымӕрдары фыссӕнгарз, уыцы лӕгмӕ 4ӕмӕ йын загъта: «Ӕрзил сахарыл, Йерусалимыл, ӕмӕ, цы ’лгъаг митӕ дзы цӕуы, уыдоны тыххӕй чи дзыназы, уыцы хъынцъымгӕнӕг адӕмы ныхтыл сӕвӕр нысан»+. 5Ӕз фехъуыстон, иннӕтӕн цы загъта, уый дӕр: «Сымах та цӕут йӕ фӕдыл ӕмӕ адӕмы цӕгъдут. Уӕ цӕст сын ма фӕтӕригъӕд кӕнӕд ӕмӕ сын ма ныббарут+. 6Зӕронд лӕгӕй, лӕппуйӕ, чызгӕй, сабийӕ, сылгоймагӕй — се ’ппӕты дӕр ныццӕгъдут, ӕрмӕст, нысан кӕуыл ис, уыдонӕй макӕмӕ бавналут. Райдайут мӕ Кувӕндонӕй». Ӕмӕ райдыдтой адӕмы хистӕртӕй, Кувӕндоны раз чи лӕууыди, уыдонӕй+.

7Дунедарӕг загъта: «Фӕчъизи кӕнут Кувӕндон. Мӕрдтӕй йын байдзаг кӕнут йӕ кӕртытӕ, уый фӕстӕ-иу рацӕут». Уыдон рацыдысты ӕмӕ марын райдыдтой сахары. 8Куы сӕ мардтой, уӕд ӕз иунӕгӕй аззадтӕн, ныддӕлгом дӕн зӕххыл ӕмӕ сдзынӕзтон: «О Дунедарӕг Хуыцау! Ау, Дӕ маст Йерусалимыл ӕххуырсгӕйӕ, Израилы фӕдонтӕй ма чи баззади, ӕппӕт уыдоны бабын кӕндзынӕ?»+
9Уый мын дзуапп радта: «Израил ӕмӕ Иудейы азым тынг стыр у. Ацы зӕхх тугӕй йедзаг у. Сахары мидӕг рӕстдзинадӕн йӕ кой дӕр нӕй. Афтӕ зӕгъынц, Дунедарӕг, дам, Йӕхи атигъ кодта а зӕххыл ӕмӕ ницы уыны+. 10Уымӕ гӕсгӕ сын Мӕ цӕст нӕ фӕтӕригъӕд кӕндзӕни ӕмӕ сын нӕ ныббардзынӕн. Сӕ хъуыддӕгтӕ сын сӕхи ныхмӕ фӕкӕндзынӕн»+.

11Ӕмӕ мӕнӕ, гӕн хъуымацӕй дарӕс кӕуыл уыд, йӕ астӕуыл та нымӕрдары фыссӕнгарз, уыцы лӕг дзуапп радта: «Куыд мын бафӕдзӕхстай, афтӕ бакодтон».

10

Йерусалим арты амӕттаг баци

10^1•Ӕз федтон: херувимты сӕрмӕ цы ӕрдынӕг уыд, уый сӕрмӕ зынди цыдӕр, сапфирӕй конд паддзахы бадӕны хуызӕн. 2Дунедарӕг, гӕн хъуымацӕй дарӕс кӕуыл уыд, уыцы лӕгӕн загъта: «Цӕлхыты ’хсӕнты херувимты бынмӕ бацу, херувимты ’хсӕнӕй дыууӕ армы дзаг зынджытӕ райс ӕмӕ сӕ сахарыл фехс». Уыцы лӕг мӕ разы херувимты бынмӕ бацыди+. 3Ныр херувимтӕ та лӕууыдысты Кувӕндоны рахизфарс, ӕмӕ мидӕггаг кӕрт ӕврагъӕй байдзаг+.

4Дунедарӕджы кад йӕхи систа херувимтӕй ӕмӕ ӕрӕнцади Кувӕндоны къӕсӕрыл, ӕмӕ Кувӕндон байдзаг ис ӕврагъӕй, кӕрт та — Дунедарӕджы кады тӕмӕнӕй. 5Херувимтӕн сӕ базырты уынӕр хъуысти суанг ӕддаг кӕртмӕ, уыцы уынӕр уыдис Ӕппӕтхъомысы хъӕлӕсы ӕнгӕс, Уый дзургӕ куы фӕкӕны, уӕд. 6Гӕн хъуымацӕй дарӕс кӕуыл уыд, уыцы лӕгӕн афтӕ куы бафӕдзӕхста, уад-цӕлхыты ӕхсӕн, херувимты астӕу цы зынг судзы, уымӕй райс, зӕгъгӕ, ӕмӕ уый куы бацыд ӕмӕ цалхы раз куы ӕрлӕууыд, 7уӕд херувимтӕй иу йӕ къух зынгмӕ бадардта, райста уыцы зынгӕй ӕмӕ дзы, гӕн хъуымацӕй дарӕс кӕуыл уыд, уыцы лӕгӕн йӕ ӕрмтты ӕрӕвӕрдта. Уый райста зынг ӕмӕ рацыди. 8Херувимтыл зынди адӕймаджы къухты хуызӕттӕ сӕ базырты бын.

9Ӕз федтон: херувимты раз лӕууы цыппар цалхы — алы херувимы раз дӕр иу цалх — хризолитау цӕхӕртӕ калдтой.

10Цыппар цалхы дӕр уыдысты иухуызон, цыма иу цалх иннӕйы мидӕг уыд, уыйау. 11Цӕугӕ-иу куы кодтой, уӕд сӕ бон уыди, херувимтӕн се ’ргом кӕцырдӕм арӕзт уыди, уыцы цыппар фарсӕй кӕцыфӕндыйы ’рдӕм дӕр цӕуын. Херувимтӕ-иу куы сызмӕлыдысты, уӕд-иу цӕлхытӕ сӕ бынаты иннӕрдӕм не ’рзылдысты. Херувимтӕ цыдысты, се ’ргом кӕцырдӕм арӕзт уыди, уыцырдӕм, цӕугӕ-цӕуын фӕстӕмӕ нӕ кастысты. 12Сӕ гуыртыл, сӕ чъылдымтыл, сӕ къухтыл, сӕ базыртыл, сӕ цӕлхытыл, цыппар цалхыл дӕр, алырдыгӕй уыди цӕстытӕ+. 13Уыцы цӕлхытӕ, куыд фехъуыстон, афтӕмӕй схуындӕуыди уад-цӕлхытӕ. 14Херувимтӕй алкӕуыл дӕр уыди цыппар цӕсгомы: фыццаг цӕсгом — херувимы цӕсгом, дыккаг цӕсгом — адӕймаджы цӕсгом, ӕртыккаг — домбайы цӕсгом, цыппӕрӕм та — цӕргӕсы цӕсгом.

15Херувимтӕ хӕрдмӕ ссыдысты. Уыдон уыдысты, Кевары доны цур кӕй федтон, уыцы удгоймӕгтӕ+. 16Херувимтӕ-иу куы сызмӕлыдысты, уӕд-иу цӕлхытӕ дӕр цыдысты семӕ, херувимтӕ-иу сӕ базыртӕ куы айтыгътой, зӕххӕй сӕхи хӕрдмӕ сисыны охыл, уӕд-иу сӕ нӕ фӕхицӕн сты цӕлхытӕ дӕр — уыдысты семӕ. 17Херувимтӕ-иу куы ’рлӕууыдысты, уӕд-иу цӕлхытӕ дӕр лӕууыдысты, уыдон-иу сӕхи хӕрдмӕ куы систой, уӕд-иу цӕлхытӕ дӕр хӕрдмӕ ссыдысты, уымӕн ӕмӕ цӕлхыты мидӕг уыдис удгоймӕгты Уд.

18Дунедарӕджы кад Кувӕндоны къӕсӕрӕй иуварс айста йӕхи ӕмӕ ӕрлӕууыди херувимты сӕрмӕ. 19Херувимтӕ сӕ базыртӕ айтыгътой ӕмӕ мӕ разы сӕхи хӕрдмӕ систой зӕххӕй. Куы сызмӕлыдысты, уӕд цӕлхытӕ дӕр хӕрдмӕ ссыдысты семӕ. Ӕрлӕууыдысты Дунедарӕджы Кувӕндоны скӕсӕйнаг кулдуары цур, ӕмӕ Израилы Хуыцауы кад уыди сӕ сӕрмӕ+. 20Адон уыдысты, Израилы Хуыцауы бадӕны бынмӕ Кевары доны цур кӕй федтон, уыцы удгоймӕгтӕ. Ӕмӕ ӕз базыдтон, херувимтӕ кӕй уыдысты, уый. 21Алкӕмӕн дӕр сӕ уыди цыппар цӕсгомы, алкӕмӕн дӕр — цыппар базыры, базырты бын та адӕймаджы къухты хуызӕттӕ. 22Сӕ цӕсгӕмттӕ дӕр уыдысты, Кевары доны цур цы цӕсгӕмттӕ федтон, уыдоны ӕнгӕс. Алчидӕр сӕ цыди, йе ’ргом кӕдӕм арӕзт уыд, уыцырдӕм.

11

Хуыцау тӕрхон кӕны адӕмы фӕтӕгтӕн

11^1Хуыцауы Уд мӕ систа ӕмӕ мӕ бакодта Дунедарӕджы Кувӕндоны скӕсӕйнаг кулдуармӕ. Кулдуары цур лӕууыди фондз ӕмӕ ссӕдз лӕджы. Се ’хсӕн сын федтон Аззуры фырт Иазанийы ӕмӕ Бенайайы фырт Пелатиайы, адӕмы фӕтӕгты+.

2Дунедарӕг мын загъта: «Адӕймаджы фырт! Ацы адӕм аразынц фыдвӕндтӕ, фыдбылызы уынаффӕтӕ кӕнынц ацы сахары. 3Уыдон зӕгъынц, „Хӕдзӕрттӕ аразыны афон тагъд нӕма ӕрцӕудзӕн. Ацы сахар у аг, мах та — дзидза“. 4Уымӕ гӕсгӕ пехуымпариуӕг кӕн сӕ ныхмӕ, адӕймаджы фырт».

5Дунедарӕджы Уд мыл ӕртыхсти ӕмӕ мын загъта: «Зӕгъ сын: „Афтӕ зӕгъы Дунедарӕг: Израилы адӕм, Ӕз уын уӕ ныхӕстӕ ӕмӕ уӕ хъуыдытӕ зонын. 6Сымах ацы сахары бирӕты фӕмардтат, йӕ уынгтӕ байдзаг сты мӕрдтӕй+. 7Уымӕ гӕсгӕ афтӕ зӕгъы Дунедарӕг Хуыцау: сахары мидӕг кӕй амардтат, уыдон сты дзидза, сахар та — аг. Фӕлӕ сымах Ӕз уырдыгӕй ракӕндзынӕн. 8Кардӕй тӕрсут, ӕмӕ уӕ Ӕз карды амӕттаг бакӕндзынӕн, — зӕгъы Дунедарӕг Хуыцау. —+
9Сахарӕй уӕ ракӕндзынӕн ӕмӕ уӕ ӕцӕгӕлӕтты къухтӕм ратдзынӕн, тӕрхоны азар уыл ныххуырсдзынӕн. 10Сымах карды цӕфӕй амӕлдзыстут, Ӕз уын Израилы зӕххыл стӕрхон кӕндзынӕн, ӕмӕ уӕд базондзыстут, Ӕз Дунедарӕг кӕй дӕн, уый. 11Ацы сахар сымахӕн аг не суыдзӕн, сымах та дзы нӕ уыдзыстут дзидза. Израилы зӕххыл уын стӕрхон кӕндзынӕн, 12ӕмӕ уӕд базондзыстут, Ӕз Дунедарӕг кӕй дӕн, уый. Уымӕн ӕмӕ Мын сымах Мӕ уагӕвӕрдтӕ ӕмӕ Мӕ амындтытӕ не ’ххӕст кодтат, фӕлӕ, уӕ алыварс цы адӕмтӕ ис, уыдоны ӕгъдӕуттӕм гӕсгӕ цардыстут“».

13Ӕз пехуымпариуӕг куыд кодтон, афтӕ амарди Бенайайы фырт Пелатиа. Уӕд ӕз зӕххыл ныддӕлгом дӕн ӕмӕ хъӕрӕй сдзынӕзтон: «О Дунедарӕг Хуыцау! Ау, бынтондӕр бабын кӕндзынӕ, Израилы адӕмӕй ма чи аирвӕзти, уыдоны?»+

Хаст адӕмӕн зӕрдӕвӕрд

14Дунедарӕг мын загъта: 15«Адӕймаджы фырт! Йерусалимы цӕрджытӕ де ’фсымӕртӕн, дӕ хӕстӕджытӕн ӕмӕ ӕппӕт Израилы адӕмӕн дзурынц, Дунедарӕгӕй, дам, дард цӕрут, ацы зӕхх, дам, махӕн лӕвӕрд у исбонӕн. 16Фӕлӕ-иу сын зӕгъ: „Афтӕ зӕгъы Дунедарӕг Хуыцау: кӕд сӕ ӕндӕр адӕмтӕм фӕсырдтон ӕмӕ сӕ ӕндӕр бӕстӕтыл ныххӕлиу кодтон, уӕддӕр сын Ӕз Мӕхӕдӕг Кувӕндон уыдзынӕн, кӕдӕм фӕцыдысты, уыцы зӕххыты“+.

17Уый фӕстӕ-иу зӕгъ: „Дунедарӕг Хуыцау афтӕ зӕгъы: Ӕз уӕ ӕрӕмбырд кӕндзынӕн иннӕ адӕмтӕй, раздахдзынӕн уӕ, цы зӕххытыл ныххӕлиу стут, уырдыгӕй, ӕмӕ уын ратдзынӕн Израилы зӕхх+. 18Ӕмӕ куы ӕрбаздӕхой, уӕд ын йе ’лгъӕгтӕ ӕмӕ йӕ цъаммардзинӕдтӕ иууылдӕр сӕ бындзарӕй срӕдувдзысты. 19Ӕз сын иу зӕрдӕ ратдзынӕн, ног уд сын бавӕрдзынӕн сӕ мидӕг. Сӕ риуӕй сын дур зӕрдӕ стондзынӕн ӕмӕ сын дзы цардӕгас зӕрдӕ бавӕрдзынӕн,+
20цӕмӕй Мын ӕххӕст кӕной Мӕ уагӕвӕрдтӕ, нымайой ӕмӕ ӕххӕст кӕной Ме ’гъдӕуттӕ. Уыдон суыдзысты Мӕ адӕм, Ӕз та уыдзынӕн сӕ Хуыцау+. 21Фӕлӕ йӕ зӕрдӕ йе ’лгъаг гуымирытӕ аразынӕн чи снывонд кӕна, уыдонӕн сӕ хъуыддӕгтӕм гӕсгӕ бафиддзынӕн“, — зӕгъы Дунедарӕг Хуыцау»+.

22Херувимтӕ сӕ базыртӕ айтыгътой, ӕмӕ уыдонимӕ сӕхи хӕрдмӕ систой цӕлхытӕ дӕр. Израилы Хуыцауы кад уыди сӕ сӕрмӕ+. 23Дунедарӕджы кад йӕхи систа сахарӕй ӕмӕ ӕрӕнцад, сахарӕй скӕсӕнӕрдӕм цы хох ис, уый сӕрмӕ+. 24Мӕн та Хуыцауы Удӕй лӕвӕрд цӕстылуайӕны Уд систа, ӕмӕ мӕ ахаста халдейаг зӕхмӕ, хаст адӕммӕ. Ам мӕ цӕстылуайӕн фӕцыдӕр ис+. 25Уӕд хаст адӕмӕн радзырдтон, Дунедарӕг мын цы раргом кодта, уый.

12

Рагуац уацары тыххӕй

12^1Дунедарӕг мын загъта: 2«Адӕймаджы фырт! Ды цӕрыс хиваст адӕмы ’хсӕн. Ис сын цӕстытӕ уынынӕн, фӕлӕ нӕ уынынц, ис сын хъустӕ дӕр хъусынӕн, фӕлӕ нӕ хъусынц — хивӕнд адӕм сты+. 3Фӕлӕ ды, адӕймаг, ӕрӕмбырд кӕн дӕ дзауматӕ дӕ цӕрӕнбынат аивыны охыл ӕмӕ уыдоны раз боныгон ӕрцӕр ӕндӕр ран. Чи зоны ӕмӕ уӕд бамбарой, куыд хивӕнд сты, уый+. 4Боныгон-иу дӕ дзауматӕ уыдоны раз рахӕсс, дӕ цӕрӕнбынат аивыны охыл, изӕры та уыдоны раз рацу, хаст адӕм куыд рацӕйцӕуынц, афтӕ. 5Куыд дӕ уыной, афтӕ-иу къул батон ӕмӕ-иу дӕ дзауматӕ къахыры уылты рахӕсс+. 6Сӕ разы-иу дӕ уаргъ сӕккой кӕн ӕмӕ-иу ӕй талынджы рахӕсс. Дӕ цӕсгом-иу бамбӕрз, зӕхх куыннӕ уынай, афтӕ, уымӕн ӕмӕ дӕ Ӕз Израилы адӕмӕн сӕвӕрдтон нысанӕн».

7Ӕз бакодтон, куыд мын загъдӕуыд, афтӕ. Мӕ дзауматӕ мӕ цыма мӕ цӕрӕнбынат аивынӕн хъӕуынц, афтӕ сӕ боныгон рахастон, изӕры та мӕ къухӕй къул батыдтон, адӕм мӕ куыд уыной, афтӕ сӕккой кодтон мӕ уаргъ ӕмӕ йӕ изӕрдалынгты рахастон.

8Райсомӕй мын Дунедарӕг загъта: 9«Адӕймаджы фырт! Израилы хиваст адӕм дын, мыййаг, нӕ дзырдтой, уый цы ми кӕныс, зӕгъгӕ+? 10Зӕгъ сын: „Афтӕ зӕгъы Дунедарӕг Хуыцау: ацы рагуац у Йерусалимы хицауы ныхмӕ, стӕй, уым чи цӕры, Израилы уыцы адӕмы ныхмӕ“+.

11Ноджы сын зӕгъ: „Уӕ нысан ӕз дӕн: Израилы адӕмыл ӕрцӕудзӕн, ӕз цы сарӕзтон, уый: хаст ӕрцӕудзысты, уацары сӕ акӕндзысты. 12Сӕ сӕргъы цы хицау лӕууы, уый дӕр талынджы йе ’ккоймӕ сисдзӕни йӕ уаргъ ӕмӕ рацӕудзӕн. Къул батондзысты, цӕмӕй йӕ ууылты ракӕной. Уый бамбӕрздзӕни йӕ цӕсгом, ӕмӕ ацы зӕхх йӕ цӕстытӕй нӕ фендзӕн. 13Ӕз ыл Мӕ ахсӕн хыз баппардзынӕн, ӕрцахсдзынӕн ӕй ӕмӕ йӕ акӕндзынӕн Вавилонмӕ, халдейаг зӕхмӕ, фӕлӕ йӕ уый нӕ фендзӕни. Уым амӕлдзӕн+. 14Йӕ алыварс цыдӕриддӕр ӕххуысгӕнджытӕ ис, уыдон ӕмӕ йын йе ’фсӕдтӕ ӕппӕт дымгӕтӕм ныддардзынӕн, фӕсте сӕм кардӕй ӕвзиддзынӕн+. 15Алы бӕстӕты, алы адӕмты ’хсӕн сӕ куы ныххӕлиу кӕнон, уӕд базондзысты, Ӕз Дунедарӕг кӕй дӕн, уый+. 16Ӕрмӕст сын сӕ чысыл хай бахиздзынӕн кардӕй, стонгӕй ӕмӕ емынӕйӕ, цӕмӕй, цы адӕмтӕм фӕцӕуой, уыдонӕн се ’лгъаг миты тыххӕй радзурой. Ӕмӕ уӕд базондзысты, Ӕз Дунедарӕг кӕй дӕн, уый“»+.

17Дунедарӕг та мын загъта: 18«Адӕймаджы фырт! Тӕрсгӕ-ризгӕйӕ хӕр дӕ къӕбӕр ӕмӕ катайгӕнгӕйӕ нуаз дӕ дон. 19Ацы бӕстӕйы адӕмӕн зӕгъ: „Афтӕ зӕгъы Дунедарӕг Хуыцау Йерусалимы цӕрджытӕн Израилы адӕмы тыххӕй: сӕ къӕбӕр тӕрсгӕ-ризгӕйӕ хӕрдзысты ӕмӕ сӕ дон катайгӕнгӕ нуаздзысты, уымӕн ӕмӕ зӕхх йӕ цӕрджыты фыдракӕндты аххосӕй ӕнӕхай фӕуыдзӕни йӕ бӕркадӕй+. 20Адӕмарӕх сахартӕ ныггӕныстон уыдзысты, зӕхх ӕдзӕрӕг быдыр фестдзӕн, ӕмӕ уӕд базондзыстут, Ӕз Дунедарӕг кӕй дӕн, уый“».

Рагуац сӕххӕст уыдзӕн ӕнӕмӕнг

21Дунедарӕг мын загъта: 22«Адӕймаджы фырт! Уый уӕм цавӕр ӕмбисонд фӕзынд Израилы зӕххыл, дзӕвгар рӕстӕджы фӕстӕ цӕстылуайӕнтӕ нал уыдзӕни, зӕгъгӕ+? 23Израилы адӕмӕн зӕгъ: „Дунедарӕг Хуыцау афтӕ зӕгъы: Ӕз кӕрон скӕндзынӕн уыцы ӕмбисондӕн, ӕмӕ йӕ ничиуал дзурдзӕн Израилы адӕмӕй“. Ноджы сын зӕгъ: „Алы цӕстылуайӕнӕн дӕр йӕ сӕххӕсты афон ӕрхӕстӕг. 24Уымӕн ӕмӕ Израилы адӕмы ’хсӕн мӕнг цӕстылуайӕнтӕ ӕмӕ фӕлывд рагуацтӕ нал уыдзӕн+. 25Афтӕ зӕгъын Ӕз, Дунедарӕг, ӕмӕ Мӕ ныхас сӕххӕст уыдзӕн, аргъӕвӕн ын нал ис. Хиваст адӕм, сымах заманы загътон Ӕз Мӕ ныхас, ӕмӕ йӕ сӕххӕст кӕндзынӕн“», — зӕгъы Дунедарӕг Хуыцау+.

26Дунедарӕг мын загъта: 27«Адӕймаджы фырт! Израилы адӕм дзурынц дӕуӕй: „Цы цӕстылуайӕн федта, уый сӕххӕст уыдзӕн дзӕвгар рӕстӕджы фӕстӕ, пехуымпариуӕг дард фидӕны тыххӕй кӕны“+. 28Уымӕ гӕсгӕ сын зӕгъ: „Афтӕ зӕгъы Дунедарӕг Хуыцау: Мӕ ныхӕстӕй иу дӕр дарддӕр нал аргъӕвдзынӕн. Цы зӕгъон, уый сӕххӕст уыдзӕн“», — зӕгъы Дунедарӕг Хуыцау.

13

Мӕнг пехуымпарты кӕрон

13^1Дунедарӕг мын загъта: 2Адӕймаджы фырт! Израилы пехуымпарты, хивӕндӕй рагуацтӕ чи дзуры, уыдоны ныхмӕ пехуымпариуӕг кӕн. Зӕгъ сын: «Байхъусут Дунедарӕджы ныхасмӕ!+
3Афтӕ зӕгъы Дунедарӕг Хуыцау: додой сӕ къона ӕнӕзонд пехуымпартӕн, ницы йын раргом ис, афтӕмӕй йӕхи зондӕй пехуымпариуӕг чи кӕны, уыдонӕн!

4Дӕ пехуымпартӕ, Израил, — хӕлддзӕгты ’хсӕн хъӕддаг куыйтӕ! 5Сымах, сахары быру кӕм ракӕлы, уыцы рӕттӕм нӕ цыдыстут ӕмӕ сӕ нӕ амадтат, цӕмӕй Дунедарӕджы тӕрхоны Бон, тохы бон, фидар лӕууа Израилы адӕмы хъахъхъӕнӕн быру+. 6Сӕ цӕстылуайӕнтӕ мӕнг сты, сӕ рагуацтӕ — фӕлывд. Уыдон дзурынц, Дунедарӕг загъта, зӕгъгӕ, фӕлӕ сӕ Дунедарӕг нӕ рарвыста, афтӕмӕй зӕрдӕ бавӕрынц, нӕ дзырд, дам, сӕххӕст уыдзӕн+. 7Уӕ цӕстылуайӕн — мӕнг, уӕ рагуац дӕр — фӕлывд! Сымах дзурут: „Уый Дунедарӕг загъта“, афтӕмӕй та Ӕз нӕ загътон. 8Уымӕ гӕсгӕ афтӕ зӕгъы Дунедарӕг Хуыцау: Мӕнг ныхӕстӕ кӕй кӕнут ӕмӕ фӕлывд цӕстылуайӕнтӕ кӕй уынут, уый тыххӕй Ӕз сыстдзынӕн уӕ ныхмӕ+. 9Мӕ къух сисдзынӕн, мӕнг цӕстылуайӕнтӕ чи уыны ӕмӕ фӕлывд рагуацтӕ чи дзуры, уыцы пехуымпартӕм. Уыдон Мӕ адӕмы ’хсӕн нал уыдзысты, Израилы адӕмы хыгъды фыст не ’рцӕудзысты ӕмӕ Израилы зӕхмӕ нӕ бацӕудзысты. Уӕд базондзыстут, Ӕз Дунедарӕг Хуыцау кӕй дӕн, уый+. 10Уымӕн ӕмӕ Мын уыдон Мӕ адӕмы раст фӕндагӕй здахынц ӕмӕ сын фарнӕй ныфс ӕвӕрынц, афтӕмӕй та фарнӕн йӕ кой дӕр нӕй. Мӕ адӕм тӕссонд быру куы самайынц, уӕд ӕй адон рацӕгъдынц чъырӕй»+.

11Чъырӕйцӕгъдджытӕн фехъусын кӕн, быру, зӕгъ, рӕхджы афӕлдӕхдзӕн. Рацӕудзӕни тыгъдызӕй, дуртау ӕркӕлдзӕн их ӕмӕ уаддым ныппырх кӕндзӕни уыцы быру+. 12Уӕд дзуапп ӕрдомдзысты сымахӕй, уӕ чъырӕйцагъд цы фӕци, зӕгъгӕ.

13Афтӕ зӕгъы Дунедарӕг Хуыцау: «Мӕ фыр мӕстӕй уыл ныххуырсдзынӕн уаддым, тыгъдызӕй ӕмӕ их дуртӕ, ӕмӕ уӕ бабын кӕндзынӕн. 14Фехалдзынӕн, чъырӕй цы быру сцагътат, уый, йӕ бындурӕй йӕ афӕлдахдзынӕн зӕххыл. Уый куы афӕлдӕха, уӕд йемӕ бабын уыдзыстут сымах дӕр, ӕмӕ уӕд базондзыстут, Ӕз Дунедарӕг кӕй дӕн, уый+. 15Мӕ маст ныххуырсдзынӕн быруйыл ӕмӕ, чъырӕй йӕ чи сцагъта, уыдоныл. Уӕд уын зӕгъдзынӕн: нал ис быру, нал сты, чъырӕй йӕ чи сцагъта, уыдон дӕр, 16Израилы пехуымпартӕ, Йерусалимӕн пехуымпариуӕг чи кодта ӕмӕ йын, фарнӕн йӕ кой дӕр нӕ уӕвгӕйӕ, фарн ис, зӕгъгӕ, йӕ цӕстылуайӕнтӕ чи дзырдта, уыдон», — зӕгъы Дунедарӕг Хуыцау.

Сылгоймӕгтӕ — мӕнг пехуымпартӕ

17Адӕймаджы фырт! Израилы сылгоймӕгтӕм, хивӕндӕй пехуымпариуӕг чи кӕны, уыдонмӕ де ’ргом фездах ӕмӕ сӕ ныхмӕ пехуымпариуӕг кӕн. Зӕгъ сын: 18«Афтӕ зӕгъы Дунедарӕг Хуыцау: додой сӕ къона, сӕ дӕлӕрмтты дарынӕн дӕсныфӕрсӕн дзӕкъултӕ чи хуыйы ӕмӕ адӕмы ахсынӕн сӕрӕмбӕрзӕнтӕ чи аразы! Афтӕ ӕнхъӕл стут, ӕмӕ Мын Мӕ адӕмыл цуан куы кӕнат, уӕд уымӕй уӕ удтӕ фервӕзын кӕндзыстут? 19Мӕ адӕмы раз Мӕ фегад кодтат, уымӕн ӕмӕ армыдзаг хъӕбӕрхор ӕмӕ дзулы къӕбӕры тыххӕй мӕлӕты амӕттаг бакӕнут, мӕлгӕ чи хъуамӕ ма акӕна, уыдоны ӕмӕ цӕргӕйӕ ныууадзут, цӕрыны аккаг чи нӕу, уыдоны. Афтӕмӕй фӕливут, уӕ мӕнг ныхӕстӕм уын чи хъусы, уыцы адӕмы»+. 20Уымӕ гӕсгӕ афтӕ зӕгъы Дунедарӕг Хуыцау: «Уӕ дӕлӕрмттӕй уын раскъӕфдзынӕн уӕ дӕсныфӕрсӕн дзӕкъултӕ, уымӕн ӕмӕ уыдоны фӕрцы цуан кӕнут адӕмыл, цӕмӕй хауой уӕ ахсӕн хызты, ӕмӕ сӕ Ӕз ссӕрибар кӕндзынӕн. 21Уӕ сӕрӕмбӕрзӕнтӕ уын аскъуыдтӕ кӕндзынӕн, Мӕ адӕмы уӕ къухтӕй фервӕзын кӕндзынӕн, ӕмӕ уӕ амӕттаг нал уыдзысты. Уӕд базондзыстут, Ӕз Дунедарӕг кӕй дӕн, уый. 22Уӕ фӕливӕнтӕй рӕстгӕнӕджы кӕй ӕфхӕрут, Ӕз ӕй ӕфхӕринаг нӕ уыдтӕн, афтӕмӕй, ӕмӕ ӕнаккагыл фӕстӕмӕ кӕй хӕцут, ома йе ’нӕуаг митӕ ма ныууадза ӕмӕ йӕ уд ма фервӕза, зӕгъгӕ,+
23уый тыххӕй сымах уӕ мӕнг цӕстылуайӕнтӕ нал уындзыстут ӕмӕ пехуымпариуӕг нал кӕндзыстут. Мӕ адӕмы уын Ӕз уӕ къухтӕй фервӕзын кӕндзынӕн, ӕмӕ уӕд базондзыстут, Ӕз Дунедарӕг кӕй дӕн, уый»+.

14

Хуыцауы дзуапп, гуымирытӕм чи кувы, уыдонӕн

14^1Израилы хистӕртӕ мӕм цалдӕр лӕгӕй ӕрбацыдысты ӕмӕ мӕ разы ӕрбадтысты+. 2Дунедарӕг мын загъта: 3«Адӕймаджы фырт! Ацы адӕм сӕ зӕрдӕ сӕ гуымирытӕн куы снывонд кодтой, фыдракӕндтӕ аразыныл сӕ чи ӕфтауы, уыдоны сӕ рӕбинаг куы бакодтой, уӕд ма сын Ӕз цавӕр дзуапп хъуамӕ раттон+? 4Уымӕ гӕсгӕ сын фехъусын кӕн: „Афтӕ зӕгъы Дунедарӕг Хуыцау: Израилы адӕмӕй исчи йӕ зӕрдӕ гуымирытӕн куы снывонд кӕна, фыдракӕндтӕ аразыныл ӕй чи ӕфтауы, уыдоны йӕ рӕбинаг куы бакӕна ӕмӕ афтӕмӕй пехуымпармӕ дзуапп курӕг куы бацӕуа, уӕд ын Ӕз уый бӕрц гуымирытимӕ цавӕр дзуапп хъуамӕ раттон? 5Израилы адӕм бамбарӕнт, сӕ гуымирыты аххосӕй Мын ӕцӕгӕлӕттӕ кӕй систы, уый“.

6Уымӕ гӕсгӕ Израилы адӕмӕн фехъусын кӕн: „Афтӕ зӕгъы Дунедарӕг Хуыцау: уӕ гуымирытӕй уе ’ргом аздахут ӕмӕ уе ’ппӕт ӕлгъаг митӕ ныууадзут+. 7Уымӕн ӕмӕ Израилы адӕмӕй ӕмӕ се ’хсӕн цӕрӕг ӕрцӕуӕггӕгтӕй исчи Мӕнӕй йе ’ргом куы аздаха ӕмӕ гуымирытыл ӕнувыд куы суа, йӕ фыдбылызӕн тӕригъӕды куы бафта ӕмӕ афтӕмӕй пехуымпармӕ куы ’рбацӕуа, Мӕнӕй дзы дзуапп ракурыны охыл, уӕд уымӕн Ӕз, Дунедарӕг, цавӕр дзуапп хъуамӕ раттон? 8Ӕз Ме ’ргом уыцы адӕймаджы ныхмӕ сараздзынӕн ӕмӕ йын йӕ кой ӕмбисондӕн куыд хӕссой, ахӕм ми йын бакӕндзынӕн. Мӕ адӕмы ’хсӕнӕй фӕхъӕудзӕн, ӕмӕ уӕд базондзыстут, Ӕз Дунедарӕг кӕй дӕн, уый+. 9Пехуымпар сайды куы фӕуа, ӕмӕ йын цыма Ӕз, Дунедарӕг, афтӕ бацамыдтон, уыйау уыцы адӕймагӕн исты куы зӕгъа, уӕд пехуымпармӕ дӕр Мӕ къух сисдзынӕн, Мӕ адӕмы, Израилы ’хсӕнӕй йӕ фесафдзынӕн+. 10Сӕ дыууӕ дӕр фӕазымджын уыдзысты: дзуапп курӕджы азым цас уа, уыйас уыдзӕни пехуымпары азым дӕр, 11цӕмӕй Израилы адӕм Мӕнӕй се ’ргом мауал аздахой, сӕ фыдракӕндтӕй сӕхи мауал фӕчъизи кӕной, фӕлӕ суой Мӕ адӕм, Ӕз та уон сӕ Хуыцау“», — зӕгъы Дунедарӕг Хуыцау+.

Хуыцау Йерусалимыл ныххуырсдзӕни Йӕ тӕрхоны азар

12Дунедарӕг мын загъта: 13«Адӕймаджы фырт! Искӕцы зӕхх Мӕ разы куы фӕтӕригъӕдджын уа, йӕ зӕрдӕ Мыл куы сива ӕмӕ йӕм Ӕз Мӕ къух куы сисон, йӕ хойраг ын куы скуынӕг кӕнон ӕмӕ йыл стонг заман куы бафтауон, йӕ адӕмы дӕр ӕмӕ йын йӕ фос дӕр сафын куы байдайон,+
14ӕмӕ уыцы зӕххыл мӕнӕ ацы ӕртӕ лӕджы куы разыной — Ной, Даниил ӕмӕ Иов, уӕд уыдон дӕр сӕ рӕстады фӕрцы фервӕзын кӕндзысты ӕрмӕстдӕр сӕхи удтӕ, — зӕгъы Дунедарӕг Хуыцау. —+
15Кӕнӕ уыцы зӕхмӕ тугдзых сырдтӕ куы барвитин, цӕмӕй йын уыдон йӕ сывӕллӕтты бабын кӕной, куы сафтид уаид ӕмӕ дзы сырдты тӕссӕй цъиуызмӕлӕг куынӕуал уаид, 16уӕд, сомы кӕнын Мӕхицӕй, — зӕгъы Дунедарӕг Хуыцау, — ацы ӕртӕ лӕджы нӕдӕр сӕ фыртты фервӕзын кодтаиккой, нӕдӕр сӕ чызджыты, фӕлӕ ӕрмӕстдӕр сӕхи удтӕ, зӕхх та ӕдзӕрӕг быдыр фестадаид+.

17Кӕнӕ Ӕз уыцы зӕхх карды амӕттаг куы бакодтаин ӕмӕ бардзырд куы раттаин: „Мӕнӕ кард, ацы зӕххыл ацу!“, адӕмӕй, фосӕй сӕ куы ныццагътаин,+
18уӕд, сомы кӕнын Мӕхицӕй, — зӕгъы Дунедарӕг Хуыцау, — ацы ӕртӕ лӕджы нӕдӕр сӕ фыртты, нӕдӕр сӕ чызджыты фервӕзын кодтаиккой — сӕхи удтӕ ӕрмӕстдӕр.

19Кӕнӕ уыцы зӕххыл емынӕ куы ныххуырстаин, фыр мӕстӕй дзы туджы зӕйтӕ куы ауагътаин, адӕм ӕмӕ фосы туг калгӕйӕ, 20уӕд, сомы кӕнын Мӕхицӕй, — зӕгъы Дунедарӕг Хуыцау, — уыдоны ’хсӕн Ной, Даниил ӕмӕ Иов нӕдӕр сӕ фыртты фервӕзын кодтаиккой, нӕдӕр сӕ чызджыты. Сӕ рӕстады фӕрцы фервӕзын кодтаиккой ӕрмӕстдӕр сӕ удтӕ.

21Дунедарӕг Хуыцау афтӕ зӕгъы: Мӕ цыппар ӕфхӕрды — кард, стонг, тугдзых сырдтӕ ӕмӕ емынӕ — куы ныххуырсон Йерусалимыл, йӕ адӕм ӕмӕ йын йӕ фосы куы ныццӕгъдон,+
22уӕд ма йӕ фырттӕ ӕмӕ йӕ чызджытӕй аирвӕздзысты иуӕй-иутӕ, ӕмӕ сӕ уырдыгӕй рахуындӕуыдзӕн. Уыдон уӕм рацӕудзысты, ӕмӕ сын сымах фендзыстут сӕ уаг ӕмӕ сӕ хъуыддӕгтӕ, ӕмӕ уӕд, Йерусалимыл цы бӕллӕхтӕ ныххуырстон, уыдоны тыххӕй маст нал кӕндзыстут+. 23Адон фӕрцы басабыр уыдзыстут, сӕ уаг ӕмӕ сӕ хъуыддӕгтӕ сын куы фенат, уӕд, ӕмӕ базондзыстут, Йерусалимӕн ӕппӕт уыдӕттӕ хуымӕтӕджы кӕй нӕ бакодтон, уый», — зӕгъы Дунедарӕг Хуыцау.

15

Судзгӕ сӕнӕфсир бӕлас — Израилы фидӕны нысан

15^1Дунедарӕг мын загъта: 2«Адӕймаджы фырт! Сӕнӕфсир бӕлас хъӕды ӕппӕт бӕлӕстӕй цӕмӕй хуыздӕр у, йӕ къалиутӕ дӕр цас хуыздӕр сты+? 3Исты дзаумайӕн дзы лыггаг райсынц, мыййаг? Зӕгъӕм, къӕбӕлӕн — исты йыл ӕрцауындзынмӕ? 4Нӕ, фӕлӕ арты сыгъд ӕрцӕуы. Йӕ дыууӕ кӕроны куы бавзалы вӕййынц ӕмӕ йӕ астӕуыл арт куы сирвӕзы, уӕд ма цӕмӕн фӕбӕззы? 5Ӕнӕхъӕн куы уыд, уӕд дӕр куы ницӕмӕн бӕззыд, уӕд ма, арт ӕй куы аныхъуырдта ӕмӕ куы бавзалы ис, уӕд цӕмӕн бӕззы?

6Уымӕ гӕсгӕ афтӕ зӕгъы Дунедарӕг Хуыцау: хъӕды бӕлӕсты ’хсӕн сӕнӕфсир бӕласы зӕнг арты куыд басыгътон, афтӕ Йерусалимы цӕрджыты дӕр арты басудздзынӕн+. 7Ме ’ргом сӕ ныхмӕ сараздзынӕн, ӕмӕ иу артӕй раирвӕздзысты, фӕлӕ сӕ иннӕ арт аныхъуырдзӕн, ӕмӕ сымах базондзыстут, Ӕз Дунедарӕг кӕй дӕн, уый — Ме ’ргом сӕ ныхмӕ куы саразон, уӕд. 8Ӕз ацы зӕхх федзӕрӕг кӕндзынӕн, сӕ зӕрдӕ Мыл кӕй сивтой, уый тыххӕй», — зӕгъы Дунедарӕг Хуыцау.

16

Йерусалим — хӕзгул чи дары, ахӕм ус

16^1Дунедарӕг мын загъта: 2Адӕймаджы фырт! Йерусалимӕн йе ’лгъаг митӕ йӕ цӕстмӕ бадар+. 3Зӕгъ сын: «Дунедарӕг Хуыцау афтӕ зӕгъы Йерусалимӕн: ды сӕнтыстӕ ӕмӕ райгуырдтӕ Ханааны зӕххыл. Дӕ фыд амораг у, дӕ мад та — хеттаг+. 4Цы бон райгуырдтӕ, уыцы бон дын дӕ бикъ дӕр нӕ ралыг кодтой, донӕй дӕр дӕ нӕ цӕхсадтой, не ссыгъдӕг кодтой, цӕххӕй дӕр дӕ нӕ байсӕрстой, хӕцъилты дӕр дӕ нӕ батыхтой. 5Ничи дын фӕтӕригъӕд кодта, цӕмӕй дын адӕттӕй исты сараза. Аппӕрстой дӕ тыгъд быдыры дӕ райгуырды бон, уымӕн ӕмӕ дыл ӕлгъ кодтой. 6Ӕз рацӕйцыдтӕн дӕ цурты ӕмӕ дӕ туджы мӕцгӕ куы федтон, уӕд дын загътон: „Кӕд дӕ туджы мӕцыс, уӕддӕр цӕр!“ О, афтӕ дын загътон: „Кӕд дӕ туджы мӕцыс, уӕддӕр цӕр!“+
7Сбирӕ дӕ кодтон быдыры кӕрдӕгау. Ды байрӕзтӕ, сыстыр дӕ ӕмӕ дӕ хуыз скалдтай. Дӕ риутӕ фӕбӕрӕг сты, дӕ дзыкку ӕрдаргъ, фӕлӕ уыдтӕ мадард бӕгънӕг. 8Ӕз дӕ цурты рацӕйцыдтӕн ӕмӕ федтон, дӕ афон кӕй ӕрцыди, дӕ уарзты афон, уый. Уӕд Ӕз дӕ сӕрмӕ Мӕ уӕлӕфтау айтыгътон, дӕ бӕгънӕг буар дын ӕрӕмбӕрзтон, расомы дын кодтон ӕмӕ демӕ сарӕзтон фидыд, — зӕгъы Дунедарӕг Хуыцау, — ӕмӕ Мӕн сдӕ+. 9Ӕз дӕ донӕй цӕхсадтон, дӕ тугтӕ дын ӕрӕхсадтон ӕмӕ дӕ оливӕйы сойӕ байсӕрстон. 10Уый фӕстӕ дын дӕ уӕлӕ скодтон нывӕфтыд дарӕс, дӕ къӕхтыл — гогырӕ сӕракӕй дзабыртӕ, дӕ астӕу дын ӕрбатыхтон гӕн хъуымацӕй, зӕлдагӕй дӕ ӕрӕмбӕрзтон. 11Рӕсугъд дӕ сфӕлыстон, дӕ къухтыл дын бакодтон цонгдарӕнтӕ, дӕ хъуырыл та фӕрдгуытӕ. 12Дӕ фындзыл дын бакодтон цӕг, дӕ хъустыл — хъусцӕджытӕ, дӕ сӕрыл та дын ӕркодтон рӕсугъд кады худ+. 13Дӕхи-иу сфӕлыстай сыгъзӕрин ӕмӕ ӕвзистӕй; лыстӕг гӕнӕй, зӕлдаг ӕмӕ нывӕфтыд хъуымӕцтӕй уыди дӕ дарӕс. Хордтай ӕвзаргӕ ссадӕй конд дзул, мыд ӕмӕ оливӕйы сой. Уыдтӕ ӕвӕджиауы рӕсугъд, ӕмӕ дын бантысти суанг паддзах суын дӕр+. 14Дӕ рӕсугъды кой айхъуысти адӕмтыл, уымӕн ӕмӕ дыл Ӕз цы аив фӕлыст скодтон, уый мидӕг ӕнӕкъӕм уыди дӕ рӕсугъддзинад, — зӕгъы Дунедарӕг Хуыцау.

15Фӕлӕ ды, рӕсугъд кӕй дӕ, ууыл зӕрдӕ дардтай ӕмӕ, дӕ намысӕй пайдагӕнгӕйӕ, райдыдтай хӕтын. Дӕ цурты-иу чидӕриддӕр рацӕйцыд, уыдонимӕ хъахбай митӕ кодтай+. 16Дӕ дарӕстӕ райстай ӕмӕ дзы дӕхицӕн сарӕзтай хӕзгулрӕвдауӕн къуыбыртӕ, ӕмӕ уымыты хъахбай митӕ кодтай дӕ хӕзгултимӕ; ахӕм хабар уымӕй размӕ никуыма ӕрцыд, стӕй сомбоны дӕр нал ӕрцӕудзӕн. 17Ды райстай, Ӕз дын кӕй радтон, уыцы фӕлындӕнтӕ, Мӕ сыгъзӕрин ӕмӕ Ме ’взистӕй конд, дӕхицӕн дзы скодтай нӕлгоймаджы сурӕттӕ ӕмӕ хъахбай митӕ кодтай семӕ+. 18Райстай дӕ нывӕфтыд дарӕстӕ дӕр ӕмӕ дзы уыдоны сфӕлыстай. Сӕ разы-иу сын ӕрӕвӕрдтай Мӕ сой ӕмӕ Мӕ буд. 19Цы хойраг дын лӕвӕрдтон, цы ӕвзаргӕ ссадӕй конд дзул, оливӕйы сой ӕмӕ дӕ мыдӕй хастон, уыдон дӕр-иу сын сӕ разы ӕрӕвӕрдтай ӕхцон хӕрздӕфы охыл. Афтӕ уыди уый, — зӕгъы Дунедарӕг Хуыцау. —+
20Цы фырттӕ ӕмӕ Мын чызджытӕ ныййардтай, уыдоны-иу сын нывондӕн ӕрхастай, цӕмӕй сӕ уыдон аныхъуырой. Хъахбай кӕй уыдтӕ, уый дын ӕгъгъӕд нӕ уыди, 21фӕлӕ-иу Мын Мӕ цоты дӕр аргӕвстай ӕмӕ-иу сӕ арты нывондӕн ӕрхастай гуымирытӕн!+
22Де ’лгъаг ӕмӕ хъахбай митӕ кӕнгӕйӕ, никуы ӕрымысыдтӕ, де ’взонджы бонты мадард бӕгънӕг кӕй уыдтӕ ӕмӕ дӕ туджы кӕй мӕцыдтӕ, уый.

23Сар дӕ сӕр кӕны де ’ппӕт фыдракӕндты фӕстӕ! — зӕгъы Дунедарӕг Хуыцау. — 24-25Ды дӕхицӕн сарӕзтай хъахбайдзинады къуыбыртӕ — алы фӕз ӕмӕ алы тигъыл, фегад кодтай дӕ рӕсугъддзинад. Дӕ цурты-иу чидӕриддӕр рацӕйцыди — дӕ къӕхтӕ-иу ныххӕлиу кодтай, ӕмӕ афтӕмӕй сбирӕ сты дӕ хъахбай митӕ+. 26Ды ӕнӕуаг митӕ кодтай мысырӕгтимӕ, дӕ сыхаг уӕйыгӕнгӕс адӕмимӕ, дӕ хъахбай митӕ сбирӕ сты, ӕмӕ Мӕ смӕсты кодтай+. 27Ӕмӕ Дӕм мӕнӕ Ӕз Мӕ къух систон, дӕ зӕххы хай дын фӕкъаддӕр кодтон ӕмӕ дӕ радтон, ӕнӕуынон кӕмӕн уыдтӕ, уыцы филистимаг чызджыты къухтӕм, фӕлӕ суанг уыдон дӕр фефсӕрмы сты де ’нӕуаг митӕй. 28Ассириӕгтимӕ дӕр хъахбай митӕ кодтай, уымӕн ӕмӕ ӕфсис нӕ зыдтай, фӕлӕ дын уый дӕр фаг нӕ уыди+. 29Ханааны зӕххӕй халдейаг зӕххы онг бирӕ хъахбай митӕ фӕкодтай, фӕлӕ дын уым дӕр бафсис нал уыди+. 30Дӕ монцты арты куыннӕ басыгъдтӕ, ӕппӕт уыдӕттӕ куы кодтай, уӕд, ӕнӕфсис хъахбай! — зӕгъы Дунедарӕг Хуыцау. — 31Алы фӕз ӕмӕ алы тигъыл дӕхицӕн хӕзгулрӕвдауӕн къуыбыртӕ куы сарӕзтай, уӕд ды хӕтаг сылы хуызӕн нӕ уыдтӕ, уымӕн ӕмӕ лӕвӕрттӕ нӕ истай. 32Ды-иу хъахбай сылау суазӕг кодтай ӕцӕгӕлӕтты+. 33Хӕтаг сылтӕн лӕвӕрттӕ фӕкӕнынц, ды та дӕхӕдӕг кодтай лӕвӕрттӕ де ’ппӕт хӕзгултӕн, ӕмӕ-иу сӕ афтӕмӕй балхӕдтай, цӕмӕй дӕм алырдыгӕй цӕуой ӕмӕ демӕ ӕнӕуаг митӕ кӕной+. 34Хӕтаг сылтӕй фыддӕр фӕдӕ: дӕ фӕдыл ничи зылд ӕмӕ дын лӕвӕрттӕ ничи кодта. Ды дӕхӕдӕг кодтай лӕвӕрттӕ, иннӕ хӕтаг сылты хъауджыдӕр.

Аккаг ӕфхӕрд

35Уымӕ гӕсгӕ, хъахбай сыл, ӕрбайхъус Дунедарӕджы ныхасмӕ! 36Афтӕ зӕгъы Дунедарӕг Хуыцау: де ’фсарм кӕй бахордтай ӕмӕ, ӕнӕуаг митыл бафтгӕйӕ, дӕ хӕзгултӕ ӕмӕ де ’ппӕт гуымирытимӕ хъахбай митӕ кӕй кодтай, дӕ цоты сын нывондӕн кӕй хастай, 37уый тыххӕй дын Ӕз ӕрӕмбырд кӕндзынӕн де ’ппӕт хӕзгулты дӕр, дӕхи кӕмӕй рӕвдыдтай ӕмӕ кӕй уарзтай, уыдоны, стӕй, де сӕфт кӕмӕй уыдтай, уыдоны. Алырдыгӕй дӕм сӕ ӕрбакӕндзынӕн ӕмӕ дӕ фӕаллайаг кӕндзынӕн сӕ разы, ӕмӕ дын уыдон дӕ худинагмӕ кӕсдзысты+. 38Ӕз дӕуӕн, хъахбай устытӕ ӕмӕ туг ныккалджытӕ цы тӕрхоны аккаг сты, ахӕм тӕрхон рахӕсдзынӕн — фыр мӕстӕй судзгӕйӕ ӕмӕ зӕрдӕхсайгӕйӕ Ӕз дӕу тугкалӕн мӕлӕты амӕттаг бакӕндзынӕн+. 39Ратдзынӕн дӕ знӕгты къухтӕм, ӕмӕ дын уыдон фехалдзысты дӕ хӕзгулрӕвдауӕн къуыбыртӕ, ныппырх дын кӕндзысты дӕ уаз къуыппытӕ, дӕ уӕлӕйӕ дын раппардзысты дӕ дарӕстӕ, байсдзысты дын дӕ фӕлындӕнтӕ ӕмӕ дӕ ныууадздзысты мадард бӕгънӕгӕй+. 40Уый фӕстӕ дӕ ныхмӕ ӕрӕмбырд кӕндзысты адӕмы, ӕмӕ дӕ уыдон амардзысты дуртӕй ӕмӕ дӕ акъӕртт кӕндзысты сӕ кӕрдтӕй+. 41Дӕ хӕдзӕрттӕ дын басудздзысты ӕмӕ дын стӕрхон кӕндзысты бирӕ сылгоймӕгты раз. Афтӕмӕй кӕрон скӕндзынӕн дӕ хъахбай митӕн, ӕмӕ лӕвӕрттӕ нал уардзынӕ+. 42Уӕд дӕм Мӕ маст ссӕудзӕни. Мӕ зӕрдӕ дӕм нал ӕхсайдзӕн, ӕмӕ ӕрсабыр уыдзынӕн, нал мӕсты кӕндзынӕн+. 43Фӕлӕ, де ’взонджы бонтӕ кӕй не ’рымысыдтӕ ӕмӕ Мӕ ӕппӕт адӕттӕй кӕй мӕсты кодтай, уый тыххӕй дын Ӕз дӕ митӕ дӕхи ныхмӕ фӕкӕндзынӕн, цӕмӕй де ’ппӕт ӕлгъӕгты фӕстӕ ӕнӕфсарм митӕ мауал кӕнай, — зӕгъы Дунедарӕг Хуыцау.

44Ӕмбисӕндтӕй чи фӕдзуры, уый зӕгъдзӕни дӕуӕй: „Чызг — йӕ мады халдих“+. 45Ды фӕдӕ дӕ мады ’рдӕм — йӕ мой ӕмӕ йӕ сабиты чи ныууагъта. Ноджы ма фӕдӕ дӕ хоты ’рдӕм — сӕ сӕрыхицӕутты ӕмӕ сӕ сабиты чи ныууагъта. Дӕ мад хеттаг у, дӕ фыд та — амораг+. 46Дӕ хистӕр хо у Самари, йӕ чызджытимӕ цӕры дӕ галиуфарс, дӕ кӕстӕр хо та у Содом, йӕ чызджытимӕ цӕры дӕ рахизфарс+. 47Фӕлӕ уыдоны ӕлгъаг митау нӕ уыдысты дӕ митӕ, уыдӕттӕ дын фаг нӕ уыдысты, ды уыдонӕй фӕфыддӕр дӕ+. 48Сомы кӕнын Мӕхицӕй, — зӕгъы Дунедарӕг, — Ды дӕ чызджытимӕ цытӕ кодтай, уыдӕттӕ дӕ хо Содом нӕдӕр йӕхӕдӕг кодта, нӕдӕр сӕ йӕ чызджытӕ кодтой+. 49Мӕнӕ дӕ хо Содом ӕмӕ йӕ чызджыты азым: хъал, фырӕфсӕст ӕмӕ ӕвдӕлон. Дӕ хо никуы баххуыс кодта мӕгуыр ӕмӕ гӕвзыккӕн+. 50Схъал сты ӕмӕ Мӕ разы ӕлгъаг митӕ кодтой, ӕмӕ Ӕз уыдӕттӕ куы федтон, уӕд сыл Мӕхи атигъ кодтон+. 51Самарийы тӕригъӕдтӕ дӕр дӕу тӕригъӕдтӕн се ’мбисы бӕрц нӕ баисты. Де ’лгъаг митӕй амбылдтай дӕ хоты, ӕмӕ, ды цы ’лгъаг митӕ кодтай, уыдоны раз дӕ хотӕ дӕуӕй растдӕр разындысты+. 52Уӕдӕ хӕсс дӕ худинаджы гакк. Дӕ хотӕн уыцы хорзы бацыдтӕ, ӕмӕ дӕхи уыдонӕй тынгдӕр фӕаллайаг кодтай дӕ тӕригъӕдты фӕрцы, уымӕ гӕсгӕ дӕ хотӕ дӕуӕй растдӕр разындысты. Уӕдӕ дӕ цӕсгом судзӕд ӕфсӕрмӕй, ӕмӕ хӕсс дӕ худинаджы гакк, дӕ хотӕ та сраст уӕнт.

53Фӕлӕ Ӕз аивдзынӕн Содом ӕмӕ йӕ чызджыты хъысмӕт, Самари ӕмӕ йӕ чызджыты хъысмӕт, стӕй уыдонимӕ дӕ хъысмӕт дӕр,+
54цӕмӕй хӕссай дӕ худинаджы гакк ӕмӕ фефсӕрмы уай, цыдӕриддӕр ракодтай, уыдӕттӕй, адонӕн та суай ныфсы хос. 55Дӕ хотӕ — Содом ӕмӕ йӕ чызджытӕ, стӕй Самари ӕмӕ йӕ чызджытӕ, раздӕры заман куыд уыдысты, афтӕ суыдзысты фӕстӕмӕ. Ды дӕр дӕ чызджытимӕ раздӕры хуызӕн суыдзынӕ. 56Дӕ хъал бонты заман дӕ хо Содомӕн йӕ кой дӕр никуы скодтай, 57фӕлӕ уалынмӕ раргом сты де ’наккаг хъуыддӕгтӕ, ӕнӕуынон кӕмӕн уыдтӕ, уыцы арамейаг чызджытӕ ӕмӕ сӕ алыварс цӕрджытӕ, стӕй филистимаг чызджытӕ дӕуӕн алырдыгӕй фидистӕ куы кодтой, уӕды заманау. 58Де ’нӕуаг ӕмӕ де ’лгъаг миты тыххӕй адӕттӕ ӕвзарыс, — зӕгъы Дунедарӕг.

59Афтӕ зӕгъы Дунедарӕг Хуыцау: Ӕз дын дӕ хъуыддӕгтӕм гӕсгӕ бафиддзынӕн: Мӕ сомыйыл Мын дӕхи атигъ кодтай ӕмӕ фехӕлдтай нӕ фидыд. 60Фӕлӕ Ӕз ӕрхъуыды кӕндзынӕн, де ’взонджы бонты демӕ цы фидыд сарӕзтон, уый ӕмӕ та демӕ ногӕй сфидар кӕндзынӕн Мӕ фидыд — мыггагмӕйы фидыд+. 61Ӕмӕ ӕрымысдзынӕ дӕ митӕ ӕмӕ ныфсӕрмы уыдзынӕ, дӕ хоты хистӕрӕй, кӕстӕрӕй дӕхимӕ куы ӕрбакӕнай ӕмӕ сӕ дӕуӕн чызджытӕн куы раттон, уӕд. Ӕцӕг, уый нӕ фыццаг фидыды фӕрцы нӕ уыдзӕн+. 62Ӕз та демӕ ногӕй сфидар кӕндзынӕн Мӕ фидыд, ӕмӕ уӕд базондзынӕ, Ӕз Дунедарӕг кӕй дӕн, уый+. 63Ӕз дын ныббардзынӕн, цыдӕриддӕр ракодтай, уыдӕттӕ, ӕмӕ сӕ уӕд ӕрымысдзынӕ ӕмӕ ныфсӕрмы уыдзынӕ, ӕмӕ фыр ӕфсӕрмӕй дӕ дзых байгом кӕнын дӕр нал бафӕраздзынӕ», — зӕгъы Дунедарӕг Хуыцау.

17

Ӕмбисонд кедры цъупп ӕмӕ сӕнӕфсир бӕласы тыххӕй

17^1Дунедарӕг мын загъта: 2«Адӕймаджы фырт! Израилӕгтӕн зӕгъ уыци-уыци, радзур сын ӕмбисонд. 3Зӕгъ сын: Дунедарӕг Хуыцау афтӕ зӕгъы: стыр цӕргӕс, фӕтӕнбазыр, даргъсис, хъуынджын ӕмӕ хъулон, ӕрбатахти Ливанмӕ ӕмӕ кедры цъупп стыдта+. 4Ӕвзонг къалиутӕн ратыдта сӕ уӕллагдӕр ӕмӕ йӕ ахаста сӕудӕджерты зӕхмӕ, сӕудӕджертӕн сӕ сахармӕ. 5Уый фӕстӕ уыцы зӕххы мӕрӕй систа нӕмыг ӕмӕ йӕ ныссагъта бӕзнаг мӕры, стыр доны былгӕрон, донхӕрис садзӕгау+. 6Уый сырӕзт ӕмӕ сси сӕнӕфсир бӕлас, уӕрӕхкъабуз ӕмӕ ныллӕг, йӕ къалиутӕ ӕртасыдысты цӕргӕсы ’рдӕм, йӕ уидӕгтӕ дӕр уыдысты цӕргӕсӕн йӕ базырты бын. Афтӕмӕй сӕнӕфсир бӕлас суагъта талатӕ ӕмӕ фӕйнӕрдӕм айтыгъта йӕ къалиутӕ+. 7Ноджы ма уыд ӕндӕр стыр цӕргӕс дӕр, фӕтӕнбазыр ӕмӕ хъуынджын. Ӕмӕ йӕм ацы сӕнӕфсир бӕлас аздӕхта йӕ уидӕгтӕ ӕмӕ йӕм айвӕзта йӕ къалиутӕ. Кӕм ӕй ныссагъдӕуыд, уыцы бынат ын цас дон лӕвӕрдта, уымӕй фылдӕр ын лӕвӕрдта цӕргӕс. 8Бӕлас ныссагъдӕуыд бӕзнаг мӕры, стыр доны былгӕрон, цӕмӕй айтындза йӕ къалиутӕ ӕмӕ радта дыргъ — суа диссаджы сӕнӕфсир бӕлас. 9Израилӕгтӕн фехъусын кӕн: Дунедарӕг Хуыцау афтӕ зӕгъы: „Цы ’нхъӕлмӕ кӕсы уыцы бӕласмӕ? Йӕ бындзарӕй йӕ срӕдувдзысты, йӕ дыргътӕ йын ӕртондзысты, ӕмӕ бахус уыдзӕни. Цы ’взонг талатӕ суагъта, уыдон иууылдӕр бахус уыдзысты. Уый йӕ бындзарӕй стонынӕн стыр хъару ӕмӕ бирӕ адӕмы сӕр нӕ бахъӕудзӕн. 10Фӕлӕ йӕ кӕд ныссагъдӕуыд, уӕддӕр ын ницы бантысдзӕн. Бахуыскъ уыдзӕни, куыддӕр ыл скӕсӕйнаг дымгӕ ӕрбадыма, афтӕ. Бахуыскъ уыдзӕни, цы бынаты ӕрзад, уым“»+.

11Дунедарӕг мын загъта: 12«Ӕгоммӕгӕс адӕмы бафӕрс, уый цы нысан кӕны, уый, зӕгъ, нӕ зонут? Афтӕ сын зӕгъ: „Мӕнӕ Вавилоны паддзах ӕрбацыд Йерусалиммӕ, ӕрцахста паддзахы ӕмӕ йӕ дӕлдӕрты ӕмӕ сӕ акодта йӕхимӕ, Вавилонмӕ+. 13Ныр паддзахы мыггагӕй та равзӕрста ӕндӕры, йемӕ сарӕзта фидыд ӕмӕ йын ард бахӕрын кодта. Стӕй йемӕ акодта уыцы бӕстӕйы тыхджынты,+
14цӕмӕй йын уыцы паддзахад уа коммӕгӕс ӕмӕ йӕхиуыл дӕр мауал схӕца, йӕ фидыд дӕр ма фехала. 15Фӕлӕ уыцы паддзах йӕ ныхмӕ сыстад. Мысырмӕ арвыста минӕвӕрттӕ, цӕмӕй йын раттой бӕхтӕ ӕмӕ бирӕ адӕм. Ӕцӕг ын ницы бантысдзӕн. Нӕ аирвӕздзӕн, уыдӕттӕ чи аразы, уый. Йӕ фидыд чи фехӕлдта, уый куыд хъуамӕ аирвӕза?“»+
16«Сомы кӕнын, — зӕгъы Дунедарӕг Хуыцау, — уый амӕлдзӕни, паддзахӕй йӕ чи сӕвӕрдта, уыцы паддзахы сахары, Вавилоны, уымӕн ӕмӕ ахызт йӕ ардбахӕрды сӕрты ӕмӕ фехӕлдта йӕ фидыд+. 17Фараон йе стыр хъомыс ӕмӕ йӕ бирӕ адӕмимӕ йӕ фарсмӕ не ’рбалӕудзӕн, бирӕты ныццӕгъдыны охыл ууыл ӕрхъула кӕнынӕн сыджытбыру куы самадӕуа ӕмӕ хӕцӕн мӕсыг куы сарӕзтӕуа, уӕд+. 18Уый ахызт йӕ ардбахӕрды сӕрты ӕмӕ фехӕлдта йӕ фидыд, радта дзырд ӕмӕ йӕ нӕ сӕххӕст кодта. Гъемӕ нӕ аирвӕздзӕн».

19Уымӕ гӕсгӕ афтӕ зӕгъы Дунедарӕг Хуыцау: «Сомы кӕнын! Мӕ ардбахӕрды сӕрты Мын кӕй ахызт ӕмӕ Мын Мӕ фидыд кӕй фехӕлдта, уый тыххӕй йыл йӕ азым ныххуырсдзынӕн. 20Мӕ ахсӕн хыз ыл баппардзынӕн, ӕмӕ бахаудзӕн Мӕ къӕппӕджы, ӕмӕ йӕ Ӕз ӕрбакӕндзынӕн Вавилонмӕ ӕмӕ йын стӕрхон кӕндзынӕн, йӕ зӕрдӕ Мыл кӕй сивта, уый тыххӕй+. 21Вавилоны ӕрдонгтӕй лидзынмӕ чи фӕуа, уыдон иууылдӕр карды амӕттаг бауыдзысты, чи ма сӕ баззайа, уыдон та ныххӕлиу уыдзысты фӕйнӕрдӕм. Ӕмӕ уӕд базондзыстут, афтӕ Ӕз — Дунедарӕг — кӕй загътон, уый»+.

Израилы фидӕны паддзах

22Афтӕ зӕгъы Дунедарӕг Хуыцау: «Ӕз ратондзынӕн бӕрзонд кедры цъупп, йӕ уӕллаг къалиуты ӕвзонгдӕр, ӕмӕ йӕ ныссадздзынӕн бӕрзонд ӕмӕ цытджын хохыл. 23Ныссадздзынӕн ӕй Израилы бӕрзонд хохыл, ӕмӕ уый айтындздзӕн йӕ къалиутӕ ӕмӕ ӕрхӕсдзӕни дыргъ. Уый суыдзӕн егъау кедр, ӕмӕ йӕ быны, йӕ къалиуты аууоны, цӕрдзысты алымыггаг мӕргътӕ+. 24Уӕд ӕппӕт бӕлӕстӕ дӕр базондзысты, Ӕз Дунедарӕг кӕй дӕн, уый. Ӕз ӕрныллӕг кӕнын бӕрзонд бӕлас ӕмӕ сбӕрзонд кӕнын ныллӕг бӕлас, сыфтӕрджын бӕлас бахуыскъ кӕнын ӕмӕ хуыскъ бӕласыл цъӕх сыфтӕр рауадзын. Ӕз — Дунедарӕг — бакӕндзынӕн, цы загътон, уый»+.

18

Алчидӕр дзуапп дӕтдзӕн йӕхи тыххӕй

18^1•Дунедарӕг мын загъта: 2«Израилы зӕххыл ахӕм ӕмбисонд цӕмӕн дзурут: „Туаг сӕнӕфсир фыдӕлтӕ хордтой, цъӕхдӕндаг та сӕ цот фесты“+? 3Ӕз сомы кӕнын Мӕхицӕй, — зӕгъы Дунедарӕг Хуыцау, — ацы ӕмбисонд нал дзурдзысты Израилы+. 4Уымӕн ӕмӕ алкӕй уд дӕр Мӕ къухы ис: фыды уд дӕр ӕмӕ фырты уд дӕр. Тӕригъӕд чи ракӕна, мӕлгӕ дӕр уый акӕндзӕн+. 5Рӕстгӕнӕг чи у, йӕ хъуыддӕгтӕ сыгъдӕг ӕмӕ раст кӕмӕн сты, 6Израилы адӕмы гуымирытӕм чи нӕ кувы ӕмӕ сын кувӕн къуыбыртыл сӕ нывӕндтӕй чи нӕ аходы, йӕ хионы усы чи нӕ ӕгад кӕны ӕмӕ йӕхи усимӕ йӕ туг цӕуыны заман чи нӕ ӕрӕмуат вӕййы,+
7чи никӕй ӕфхӕры, йӕ хӕсджынӕн йӕ цъынды фӕстӕмӕ чи ратты, чи никӕй стигъы, йӕ къӕбӕрӕй ӕххормагӕн чи бахай кӕны ӕмӕ бӕгънӕгыл дарӕс чи скӕны,+
8пайда райсыны охыл ӕфстау чи нӕ ратты, фӕлывд ми бакӕнынӕй йӕхи чи хизы ӕмӕ дыууӕ адӕймаджы ’хсӕн раст тӕрхон чи хӕссы,+
9Мӕ уагӕвӕрдтӕ Мын чи ӕххӕст кӕны ӕмӕ Мын Мӕ амындтытӕ чи нымайы, уый рӕстгӕнӕг у ӕмӕ ӕнӕмӕнг цӕрдзӕн, — зӕгъы Дунедарӕг Хуыцау+.

10-11Фӕлӕ рӕстгӕнӕгӕн абырӕг фырт куы сӕнтыса, искӕй туг чи ныккалы, ахӕм, ӕмӕ, йӕ фыд кӕй никуы бакодта, ахӕм митӕ куы кӕна: кувӕн къуыбыртыл гуымирытӕн хаст нывондӕгтӕй куы хӕра, йӕ хионы усы куы фӕчъизи кӕна, 12мӕгуыр ӕмӕ гӕвзыччы куы ’фхӕра, адӕмы куы стигъа ӕмӕ йӕм цъынды цы рардӕуыд, уый фӕстӕмӕ куынӕ дӕтта, гуымирытӕм куы кува ӕмӕ ӕлгъаг митӕ куы кӕна, 13пайдайы охыл ӕфстау куы дӕтта, уӕд ахӕм куыд хъуамӕ баззайа цӕргӕйӕ? Нӕ, уымӕн нӕй фӕцӕрӕн. Ахӕм ӕлгъаг митӕ чи кӕны, уый ӕнӕмӕнг амӕлдзӕн ӕмӕ йӕ мӕлӕты аххосджын уыдзӕн йӕхӕдӕг+.

14Фӕлӕ искӕмӕн ахӕм фырт куы сӕнтыса, ӕмӕ, йӕ фыд цыдӕриддӕр тӕригъӕдтӕ аразы, уыдон уыны, фӕлӕ сӕ нӕ фӕзмы, зӕгъгӕ, 15ома Израилы адӕмы гуымирытӕм нӕ кувы ӕмӕ сын кувӕн къуыбыртыл сӕ нывӕндтӕй нӕ аходы, йӕ хионы усы не ’гад кӕны, 16никӕй ӕфхӕры, цъынды никӕмӕй исы ӕмӕ никӕй стигъы, йӕ къӕбӕрӕй бахай кӕны ӕххормагӕн ӕмӕ дарӕс ратты бӕгънӕгӕн, 17йӕхи хизы мӕгуыры афӕливынӕй, пайдайы охыл ӕфстау нӕ дӕтты, ӕххӕст Мын кӕны Мӕ амындтытӕ ӕмӕ Мын нымайы Мӕ уагӕвӕрдтӕ, уӕд уый нӕ амӕлдзӕн йӕ фыды тӕригъӕды аххосӕй, ӕнӕмӕнг цӕрдзӕни. 18Йӕ фыд та йӕ тӕригъӕдты тыххӕй амӕлдзӕн, уымӕн ӕмӕ ӕгъатырӕй ӕфхӕрдта ӕмӕ стыгъта йӕ хионы, йӕ адӕмы ’хсӕн кодта фауинаг хъуыддӕгтӕ.

19Сымах фӕрсут, фыды азым фыртӕй цӕуылнӕ хъуамӕ ӕрдомдӕуа, зӕгъгӕ. Уымӕн ӕмӕ фырт рӕстгӕнӕг ӕмӕ ӕгъдауджын у, Ме ’ппӕт уагӕвӕрдтӕ дӕр Мын нымайы ӕмӕ сӕ ӕххӕст кӕны. Уый ӕнӕмӕнг цӕрдзӕни+. 20Тӕригъӕдтӕ чи кӕны, уый та амӕлдзӕни. Фыды азым фыртӕй не ’рдомдӕуыдзӕн, фырты азым та — фыдӕй. Рӕстгӕнӕгӕн йӕ рӕстад баззайдзӕни йемӕ, ӕнаккагӕн та тӕрхонгӕнӕг уыдзысты йе ’наккаг митӕ+. 21Фӕлӕ ӕнаккаг дӕр йӕ раздӕры тӕригъӕдтӕ куы ныууадза ӕмӕ Мын Мӕ уагӕвӕрдтӕ куы нымайа, рӕстгӕнӕг ӕмӕ ӕгъдауджын куы суа, уӕд цӕргӕйӕ баззайдзӕн, нӕ амӕлдзӕн. 22Уымӕй размӕ цы фыдракӕндтӕ сарӕзта, уыдон ын йӕ цӕстмӕ нӕ бадардӕуыдзӕн ӕмӕ, цы раст хъуыддӕгтӕ кӕна, уыдоны фӕрцы цӕрдзӕн.

23Ӕз ӕнаккагӕн, мыййаг, йӕ амӕлӕтмӕ бӕллын? — зӕгъы Дунедарӕг Хуыцау. — Цӕмӕй йе ’наккаг митӕ ныууадза ӕмӕ цӕра, уымӕ нӕ бӕллын, ӕви+? 24Рӕстгӕнӕг дӕр йӕ рӕстадыл йӕ къух куы сиса ӕмӕ ӕнӕраст митӕ кӕнын куы райдайа, ӕнаккаджы ӕлгъаг митӕ куы фӕзма, уӕд куыд хъуамӕ баззайа цӕргӕйӕ? Уымӕй размӕ рӕстагӕй цы сарӕзта, уыдон ын нал ӕрымыстӕуыдзӕн. Цы фӕлывд митӕ ӕмӕ цы тӕригъӕдтӕ кӕны, уыдоны тыххӕй амӕлдзӕн+.

25Сымах зӕгъут, Дунедарӕджы тӕрхон раст нӕу, зӕгъгӕ. Байхъусут-ма, Израилы адӕм! Ау, Ӕз ӕнӕраст тӕрхон кӕнын? Ӕнӕраст тӕрхон сымах кӕнут! 26Рӕстгӕнӕг йӕ рӕстадыл йӕ къух куы сисы ӕмӕ ӕнӕраст митӕ кӕнын куы райдайы, уӕд амӕлы йе ’нӕраст миты аххосӕй. 27Ӕнаккаг йе ’наккаг митӕ куы ныууадзы ӕмӕ рӕстӕй цӕрын куы райдайы, уӕд уый та баззайы цӕргӕйӕ. 28Уымӕн ӕмӕ байгом сты йӕ цӕстытӕ, ӕмӕ ныууагъта йӕ фыдракӕндтӕ. Уый цӕрдзӕни, нӕ амӕлдзӕн.

29Израилы адӕм та афтӕ зӕгъынц, Дунедарӕг раст тӕрхон нӕ кӕны, зӕгъгӕ. Израилы адӕм, ау, Ӕз ӕнӕраст тӕрхон кӕнын? Ӕнӕраст тӕрхон сымах кӕнут! 30Уымӕ гӕсгӕ, Израилы адӕм, Ӕз сымахӕй алкӕмӕн дӕр тӕрхон кӕндзынӕн, цы фӕндагыл лӕууы, уымӕ гӕсгӕ, — зӕгъы Дунедарӕг Хуыцау. — Ӕрфӕсмон кӕнут ӕмӕ ныууадзут уӕ раздӕры ӕппӕт тӕригъӕдтӕ, цӕмӕй уыдоны тыххӕй ма фесӕфат+. 31Уӕхицӕй аппарут, ныронг цы тӕригъӕдтӕ кодтат, уыдон ӕмӕ райсут ног зӕрдӕ ӕмӕ ног уд. Израилы адӕм, цӕмӕн хъуамӕ бабын уат+? 32Ӕз никӕй мӕлӕтмӕ бӕллын, — зӕгъы Дунедарӕг Хуыцау, — уӕ тӕригъӕдтыл ӕрфӕсмон кӕнут ӕмӕ цӕрут!»

19

Хъарӕг Израилы сӕфт паддзӕхтыл

19^1«Ды та хъарӕг сис Израилы паддзӕхтыл:

2„Дӕ мад цы домбай уыди, уастӕн!

Куы царди домбӕйттӕн сӕ астӕу.

Ӕвзонг домбӕйтты цур
йӕ лӕппынты куы хаста+.

3Сӕ иуы слӕууын кодта уалынмӕ йӕ къӕхтыл,
ӕмӕ тыхджын домбайӕ агӕпп ласта уый;
ныттыдта-иу йӕ амӕттаджы: сахуыр,
уый адӕмы ныхъуырдта.

4Адӕмты ’хсӕн айхъуысти йӕ кой,
ӕмӕ сӕ хъоргъы ’ппӕрст ӕрцыди,
рӕхысбастӕй йӕ акодтой Мысырмӕ.+

5Йӕ мад ӕм каст ӕнхъӕлмӕ, фӕлӕ федта,
куыд бацарӕфтыд йе ’нхъӕлцау,
уӕд райста уый йӕ лӕппынтӕй ӕндӕры,
ӕмӕ йын уый тыхджын домбай куы басгуыхт+.

6Тыхджын домбай куы басгуыхти йӕ лӕппын,
ӕрцарди домбӕйтты ӕхсӕн;
уый сахуыр ис йӕ амӕттаджы ахсын
ӕмӕ ныхъуырдта адӕмы.
7Ныппырх-иу кодта адӕмтӕн сӕ фидӕрттӕ,
сӕ сахартӕ дӕр афтӕ.
Йӕ рыхынӕй ныггӕныстон ис
ацы зӕхх ӕд хъӕутӕ.
8Фӕлӕ йӕ ныхмӕ сыстадысты уӕд
йӕ алфамбылай бӕстӕты цӕрджытӕ.
Сӕ ахсӕн хыз ыл баппӕрстой,
ӕмӕ сӕ хъоргъы ’ппӕрст ӕрцыди+.
9Рӕхысбастӕй йӕ къалатийы бакодтой,
Вавилоны паддзахмӕ йӕ аластой;
уыцы ран ӕй ахӕстоны баппӕрстой,
цӕмӕй йӕ рыхын Израилы хӕхтӕй
макуыуал райхъуыса.

10Донбыл сагъд сӕнӕфсиры талайау — дӕ мад,
донарӕхы фӕрцы — къабузджын, дыргъджын+.

11Йӕ къалиутӕ — фидар,
паддзӕхты лӕдзгуытӕн дӕр бӕззыдысты.

Йӕ зӕнг ӕврӕгъты онг схӕццӕ,
ӕд бирӕ къабузтӕ фӕлгӕсыди бӕрзондӕй.

12Фӕлӕ йӕ, мӕстӕй судзгӕйӕ, срӕдывтой бындзарӕй
ӕмӕ йӕ афӕлдӕхтой зӕххыл,
йӕ дыргъ куы бахус скӕсӕйнаг дымгӕмӕ.
Йӕ фидар къалиутӕ ӕрсастысты, ныххус сты,
аныхъуырдта сӕ арт+.
13Ныр ӕй ныссагъдӕуыд ӕдзӕрӕг ран —
ӕнӕдон ӕмӕ хус зӕххыл.
14Йӕ зӕнг, йӕ къалиутыл ын
сирвӕзт пиллон арт,
йӕ дыргътӕ йын аныхъуырдта.
Паддзахы лӕдзӕгӕн чи сбӕзза,
ахӕм фидар къалиу ыл нал баззад“.

Ай хъарӕг у ӕмӕ баззайдзӕни хъарӕджы номыл».

20

Ӕгоммӕгӕс Израилы таурӕгъ

20^1Ӕвдӕм аз, фӕндзӕм мӕйӕн йӕ дӕсӕм бон мӕм Израилы хистӕртӕ ӕрбацыдысты, Дунедарӕджы бафӕрсыны охыл, ӕмӕ ӕрбадтысты мӕ разы+. 2Дунедарӕг мын загъта: 3«Адӕймаджы фырт! Израилы хистӕртӕн фехъусын кӕн: „Афтӕ зӕгъы Дунедарӕг Хуыцау: Мӕ бафӕрсынмӕ ӕрбацыдыстут? Сомы кӕнын Мӕхицӕй, ницы дзуапп уын ратдзынӕн“, — зӕгъы Дунедарӕг Хуыцау+.

4Адӕймаджы фырт! Тӕрхонгӕнинаг сын дӕ ӕви нӕ? Сӕ фыдӕлты ӕлгъаг митӕ сын равдис+. 5Фехъусын сын кӕн: „Афтӕ зӕгъы Дунедарӕг Хуыцау: Израилы адӕмы куы равзӕрстон, уыцы бон Мӕ къух уӕлӕмӕ систон ӕмӕ расомы кодтон Йаковы хӕдзарвӕндагӕн, Мӕхи сын раргом кодтон Мысыры зӕххыл. Мӕ къух хӕрдмӕ систон ӕмӕ сын загътон: ‚Ӕз Дунедарӕг дӕн, уӕ Хуыцау!‘+
6Уыцы бон сын Ӕз, Мӕ къух уӕлӕмӕ сисгӕйӕ, расомы кодтон, Мысыры зӕххӕй сӕ кӕй ракӕндзынӕн, цы зӕхх сын равзӕрстон — ӕхсыр ӕмӕ мыд кӕцӕй хъары, уырдӕм, ӕппӕт зӕххыты диссагдӕрмӕ+. 7Уыимӕ сын загътон: ‚Алчидӕр уӕ аппарӕд, кӕсынӕй кӕмӕ не ’фсӕдут, йӕ уыцы гуымирытӕ ӕмӕ уӕхи ма чъизи кӕнут Мысыры хуыцаугӕндтӕй. Ӕз дӕн Дунедарӕг, уӕ Хуыцау‘+
8Фӕлӕ уыдон Мӕ ныхмӕ фесты ӕмӕ Мӕм нӕ байхъуыстой. Ничи сӕ аппӕрста, сӕ мондӕгтӕ кӕмӕй истой, уыцы гуымирытӕ, ӕмӕ сӕ Мысыры хуыцаугӕндтыл ничи атигъ кодта йӕхи. Ӕмӕ уӕд загътон, Мӕ маст сыл ныккалдзынӕн ӕмӕ сыл Мӕ азар ныххуырсдзынӕн Мысыры зӕххыл, зӕгъгӕ. 9Фӕлӕ Мӕ номы сӕраппонд бакодтон ахӕм хъуыддаг, цӕмӕй Мын ма фауой Мӕ ном, кӕй ӕхсӕн цардысты, уыцы адӕмтӕ, уымӕн ӕмӕ сын уыдоны раз раргом кодтон Мӕхи, Мысыры зӕххӕй сӕ ракӕныны охыл+.

10Ӕз сӕ рахуыдтон Мысыры зӕххӕй ӕмӕ сӕ акодтон ӕдзӕрӕг быдырмӕ+. 11Уым сын радтон Мӕ уагӕвӕрдтӕ ӕмӕ сын фехъусын кодтон Мӕ амындтытӕ, цӕмӕй сӕ алы адӕймаг дӕр ӕххӕст кӕна ӕмӕ уый фӕрцы цӕра+. 12Бафӕдзӕхстон сын Мӕ сабаты уагӕвӕрдтӕ ӕххӕст кӕнын, Мӕн ӕмӕ уыдоны ӕхсӕн фидыды нысанӕн. Уадз ӕмӕ зоной, Ӕз Дунедарӕг кӕй дӕн, уыдоны Чи срухс кӕны, Уый+. 13Фӕлӕ Израилы адӕм ӕдзӕрӕг ран Мӕ ныхмӕ фесты. Мӕ уагӕвӕрдтӕ Мын не ’ххӕст кодтой, Мӕ амындтытыл Мын суӕлӕхох сты, афтӕмӕй та уыдон, чи сӕ ӕххӕст кӕны, уымӕн цард дӕттынц. Фӕчъизи Мын кодтой Мӕ сабӕттӕ, ӕмӕ Ӕз загътон, ӕдзӕрӕг ран сыл Мӕ азар ныххуырсдзынӕн ӕмӕ сӕ бабын кӕндзынӕн, зӕгъгӕ+. 14Фӕлӕ Мӕ номы сӕраппонд бакодтон ахӕм хъуыддаг, цӕмӕй Мын ма фауой Мӕ ном, кӕй цӕстыты раз сӕ ракодтон, уыцы адӕмтӕ. 15Уымӕ гӕсгӕ ӕдзӕрӕг быдыры Мӕ къух уӕлӕмӕ систон ӕмӕ сын расомы кодтон, кӕй сӕ нӕ акӕндзынӕн, цы зӕхх сын равзӕрстон — ӕхсыр ӕмӕ мыд кӕцӕй хъары, уырдӕм, ӕппӕт зӕххыты диссагдӕрмӕ+. 16Уымӕн ӕмӕ Мын суӕлӕхох сты Мӕ амындтытыл, Мӕ уагӕвӕрдтӕ Мын не ’ххӕст кодтой, фӕчъизи Мын кодтой Мӕ сабӕттӕ, ӕппӕт зӕрдӕйӕ се ’ргом гуымирыты ’рдӕм сарӕзтой+. 17Фӕлӕ сын Ӕз фӕтӕригъӕд кодтон ӕмӕ сӕ нӕ бабын кодтон, нӕ сӕ ныццагътон ӕдзӕрӕг быдыры.

18Сӕ фырттӕн сын ӕдзӕрӕг быдыры дзырдтон: уӕ фыдӕлты ӕгъдӕуттӕм гӕсгӕ ма цӕрут, сӕ уагӕвӕрдтӕ сын ма ӕххӕст кӕнут, уӕхи ма фӕчъизи кӕнут уыдоны хуыцаугӕндтӕй+. 19Ӕз Дунедарӕг дӕн, уӕ Хуыцау, Мӕ фӕдзӕхстытӕм гӕсгӕ цӕрут ӕмӕ Мын ӕнувыдӕй ӕххӕст кӕнут Мӕ уагӕвӕрдтӕ+. 20Кад кӕнут Мӕ сабаты уагӕвӕрдтӕн, уымӕн ӕмӕ уыдон сты фидыды нысан Мӕн ӕмӕ сымах ӕхсӕн, цӕмӕй зонат: Ӕз Дунедарӕг дӕн, уӕ Хуыцау“+. 21Фӕлӕ сӕ фырттӕ дӕр Мӕ ныхмӕ фесты. Мӕ фӕдзӕхстытӕм гӕсгӕ нӕ цардысты, Мӕ уагӕвӕрдтӕ Мын не ’ххӕст кодтой, афтӕмӕй та уыдон, чи сӕ ӕххӕст кӕны, уымӕн цард дӕттынц. Фӕчъизи Мын кодтой Мӕ сабӕттӕ, ӕмӕ загътон, Мӕ азар сыл ныххуырсдзынӕн ӕмӕ сыл ӕдзӕрӕг быдыры Мӕ маст ныккалдзынӕн, зӕгъгӕ+. 22Фӕлӕ Ӕз Мӕ къух ӕруагътон ӕмӕ Мӕ номы сӕраппонд бакодтон ахӕм хъуыддаг, цӕмӕй Мын ма фауой Мӕ ном, кӕй цӕстыты раз сӕ ракодтон, уыцы адӕмтӕ. 23Ӕцӕг, ӕдзӕрӕг быдыры Мӕ къух уӕлӕмӕ систон ӕмӕ расомы кодтон, кӕй сӕ ныххӕлиу кӕндзынӕн алы бӕстӕтыл, алы адӕмтыл+. 24Уымӕн ӕмӕ Мын не ’ххӕст кодтой Мӕ амындтытӕ, суӕлӕхох сты Мӕ уагӕвӕрдтыл ӕмӕ фӕчъизи кодтой Мӕ сабӕттӕ. Се ’ргом аздӕхтой, сӕ фыдӕлтӕ кӕмӕ куывтой, уыцы гуымирытӕм. 25Уӕд сӕ Ӕз дӕр бауагътон ӕвзӕр — мӕлӕт сын чи хаста, уыцы уагӕвӕрдтӕ ӕххӕст кӕнын,+
26сӕ нывӕндтӕй сӕхи фӕчъизи кӕнын — сӕ алы фыццаггуырды арты нывондӕн хӕссын, цӕмӕй сыл бафтауон фыд тас, ӕмӕ базоной, Ӕз Дунедарӕг кӕй дӕн, уый+.

27Уымӕ гӕсгӕ Израилы адӕмӕн фехъусын кӕн, адӕймаджы фырт: „Дунедарӕг Хуыцау афтӕ зӕгъы: мӕнӕ ма Мӕ ноджыдӕр куыд ӕфхӕрдтой уӕ фыдӕлтӕ, гадзрахатӕй-иу Мыл рацыдысты. 28Ӕз сӕ ӕрбакодтон, сомы сын ракӕнгӕйӕ, Мӕ къух уӕлӕмӕ сисгӕйӕ, зӕрдӕ кӕмӕй бавӕрдтон, уыцы зӕхмӕ, фӕлӕ адон сӕхицӕн бацагуырдтой алы къуыбыр ӕмӕ алы къабузджын бӕлас, ӕмӕ-иу ахӕм къуыбырыл, кӕнӕ ахӕм бӕласы бын аргӕвстой сӕ нывондӕгтӕ. Уыцы рӕтты-иу ӕрӕвӕрдтой сӕ хуынтӕ, хӕрздӕф буд-иу ссыгътой ӕмӕ калдтой сӕн“+.

29Ӕз сӕ фарстон, кӕдӕм ссӕут, уыцы уаз къуыпп уын цы у, зӕгъгӕ. Уӕдӕй абоны онг уыцы къуыпп Бамы ном хӕссы.

30Уымӕ гӕсгӕ Израилы адӕмӕн фехъусын кӕн: „Дунедарӕг Хуыцау афтӕ зӕгъы: уӕ фыдӕлты кӕй фӕзмут, уымӕй уӕхи нӕ чъизи кӕнут, мыййаг? Уыдоны гуымирытӕм кувгӕйӕ, хъахбай митӕ нӕ кӕнут, ӕви? 31Лӕвӕрттӕ сын хӕсгӕйӕ ӕмӕ сын уӕ цоты арты нывондӕн судзгӕйӕ, уӕхи фӕчъизи кӕнут уӕ гуымирытӕй. Ӕмӕ ма уый фӕстӕ дзуапп агурут Мӕнӕй, Израилы адӕм? Сомы кӕнын Мӕхицӕй, — зӕгъы Дунедарӕг Хуыцау, — ницы дзуапп уын ратдзынӕн!+

32Сымах дзурут, цӕй ӕмӕ муртаттӕгтау, ӕндӕрбӕстаг адӕмтау, хъӕдтӕм ӕмӕ дуртӕм кувӕм, зӕгъгӕ. Фӕлӕ уӕ хъуыдыйы цы ис, уый уӕ къухы ницы хуызы бафтдзӕн!+
33Сомы кӕнын Мӕхицӕй, — зӕгъы Дунедарӕг Хуыцау, — Мӕ хъомысджын къухӕй, Мӕ рахиз къухӕй уын Ӕз хицауиуӕг кӕндзынӕн, Мӕ азар уыл ӕххуырсгӕйӕ+. 34Ракӕндзынӕн уӕ, цы адӕмтӕ ӕмӕ цы бӕстӕтыл ныххӕлиу стут, уырдыгӕй ӕмӕ уӕ ӕрӕмбырд кӕндзынӕн, Мӕ хъомыс ӕвзаргӕйӕ, Мӕ къухӕй ӕвзидгӕйӕ ӕмӕ Мӕ азар ӕххуырсгӕйӕ+. 35Акӕндзынӕн уӕ, адӕмты ’хсӕн цы ӕдзӕрӕг быдыр ис, уырдӕм ӕмӕ уын лӕгӕй-лӕгмӕ тӕрхон кӕндзынӕн+. 36Уӕ фыдӕлтӕн Мысыры ӕдзӕрӕг быдыры куыд тӕрхон кодтон, афтӕ тӕрхон кӕндзынӕн сымахӕн дӕр, — зӕгъы Дунедарӕг Хуыцау. —+
37Рауадздзынӕн уӕ, фыййауы лӕдзӕджы бынты рауадзӕгау, ӕмӕ та уемӕ ногӕй сфидар кӕндзынӕн Мӕ фидыд.

38Сымахӕй фӕхицӕн кӕндзынӕн, Мӕ ныхмӕ чи сыстад, уыцы фыдгӕнджыты. Ракӕндзынӕн сӕ, ӕрцӕуӕггӕгты цардӕй кӕм цӕрынц, уыцы зӕххӕй, фӕлӕ Израилы зӕхмӕ нӕ бацӕудзысты. Ӕмӕ уӕд базондзыстут, Ӕз Дунедарӕг кӕй дӕн, уый+. 39Сымах та, Израилы адӕм, — зӕгъы Дунедарӕг Хуыцау, — уӕ гуымирытӕм ацӕут ӕмӕ сын лӕггад кӕнут, кӕд Мӕнмӕ нӕ хъусут, уӕд, фӕлӕ Мын Мӕ уаз ном уӕ лӕвӕрттӕ ӕмӕ уӕ гуымирытӕй мауал фӕчъизи кӕнут+. 40Уымӕн ӕмӕ Мын Мӕ уаз хохыл, Израилы бӕрзонд хохыл, — зӕгъы Дунедарӕг Хуыцау, — лӕггад кӕндзысты ӕппӕт Израилы адӕм, дунейыл сӕ чидӕриддӕр ис, уыдон. Уым сыл Ӕз ӕхсызгонӕй сӕмбӕлдзынӕн. Уым уын бацагурдзынӕн уӕ хуынтӕ, уӕ хоры сӕртӕ ӕмӕ уе ’ппӕт уаз нывӕндтӕ+. 41Хӕрздӕф будау Мын суыдзыстут ӕхцон, цы адӕмтӕ ӕмӕ цы бӕстӕтыл ныххӕлиу стут, уырдыгӕй уӕ куы ӕрӕмбырд кӕнон, уӕд; афтӕ Ӕз ӕппӕт адӕмтӕн равдисдзынӕн, уаз кӕй дӕн, уый+. 42Израилы зӕхмӕ уӕ куы бакӕнон, уӕ фыдӕлтӕн, Мӕ къух уӕлӕмӕ сисгӕйӕ, сомы кӕмӕй ракодтон, уыцы зӕхмӕ, уӕд базондзыстут, Ӕз Дунедарӕг кӕй дӕн, уый+. 43Уым ӕрымысдзыстут уе ’ппӕт фӕндӕгтӕ ӕмӕ уе ’ппӕт митӕ, уӕхи-иу кӕмӕй фӕчъизи кодтат, уыдон ӕмӕ уе ’наккаг митыл ӕрхуддзыстут+. 44Ӕмӕ бамбардзыстут, Ӕз Дунедарӕг кӕй дӕн, уый, уӕ фыдракӕндтӕ ӕмӕ уӕ хъахбай миты тыххӕй цӕй аккаг стут, афтӕ уын куынӕ бакӕнон, фӕлӕ уын Мӕ номы сӕраппонд хорздзинад куы саразон, уӕд, о Израилы хӕдзар, — зӕгъы Дунедарӕг Хуыцау“»+.

45Дунедарӕг мын загъта: 46«Адӕймаджы фырт! Де ’ргом сараз хуссарӕрдӕм, бартхъирӕн кӕн уыцырдӕм ӕмӕ хуссары хъӕдӕн пехуымпар ныхас зӕгъ. 47Фехъусын кӕн хуссары хъӕдӕн: байхъус Дунедарӕджы ныхасмӕ, Дунедарӕг Хуыцау афтӕ зӕгъы: „Арт дыл бандзардзынӕн, ӕмӕ дын уый дӕ бӕлӕстӕ, цъӕхӕй, хуыскъӕй, иууылдӕр аныхъуырдзӕн. Пиллонкалгӕ арт нӕ ахуысдзӕн, ӕмӕ алцыдӕр басудздзӕни хуссарӕй цӕгатмӕ+. 48Уӕд алы адӕймаг дӕр фендзӕн, уыцы ӕнӕахуысгӕ арт, Ӕз, Дунедарӕг, кӕй ссыгътон, уый“»+. 49Уӕд ӕз загътон: «О Дунедарӕг Хуыцау! Уайдзӕф мын кӕнынц, ай нын ӕмбисӕндтӕй цы дзуры, зӕгъгӕ»+.

21

21^1Дунедарӕг мын загъта: 2«Адӕймаджы фырт! Де ’ргом Йерусалимы ’рдӕм сараз ӕмӕ Кувӕндоны ныхмӕ, стӕй Израилы бӕстӕйы ныхмӕ пехуымпариуӕг кӕн!+
3Израилы зӕххӕн фехъусын кӕн: „Афтӕ зӕгъы Дунедарӕг: Ӕз сыстадтӕн дӕ ныхмӕ, Мӕ кард дӕм кӕрддзӕмӕй сласдзынӕн ӕмӕ дын дӕ адӕмы, растӕй, зылынджынӕй ныццӕгъддзынӕн+. 4Мӕ кард йӕ кӕрддзӕмӕй ист ӕрцӕудзӕни, хуссарӕй цӕгатмӕ дӕм раст ӕмӕ зылынджынӕй чидӕриддӕр ис, уыдоны ныццӕгъдынмӕ+. 5Ӕмӕ уӕд алы адӕймаг дӕр базондзӕн, Ӕз, Дунедарӕг, Мӕ кард йӕ кӕрддзӕмӕй кӕй сластон ӕмӕ фӕстӕмӕ йӕ бынатмӕ кӕй нал раздӕхдзӕн, уый.

6Адӕймаджы фырт! Дӕ цӕссыг кал, дӕ уӕрджытӕ хойгӕйӕ, додой кӕн ӕмӕ дзыназ сӕ разы. 7Цӕуыл дзыназыс, зӕгъгӕ дӕ куы фӕрсой, уӕд-иу сын дзуапп ратт: ‚Цы фыдуац ӕрбацӕуы, уый тыххӕй‘.

Алкӕмӕн дӕр асӕтдзӕни йӕ ныфс, уе ’ппӕтӕн дӕр уӕ уӕнгтӕ ӕркӕлдзысты ӕмӕ уӕ зӕрдӕтӕ бамӕгуыр уыдзысты, фыр тӕссӕй бадонзоныг уыдзыстут. Ӕппӕт уыдӕттӕн ӕнӕрцӕугӕ нӕй, — зӕгъы Дунедарӕг Хуыцау“».+

8Дунедарӕг мын загъта: 9«Адӕймаджы фырт! Зӕгъ пехуымпар ныхас: „Дунедарӕг афтӕ зӕгъы: кард уӕм ӕрбацӕуы, кард. У цыргъгонд ӕмӕ цӕхӕртӕ калы+. 10Ахӕм цыргъ у бирӕты ныццӕгъдынӕн, цӕмӕй арвӕрттывдау цӕхӕртӕ кала! Ӕви Ӕз хъуамӕ цин бакӕнон, Мӕ адӕм иннӕ адӕмты мурмӕ дӕр кӕй нӕ дарынц, ууыл?

11Ӕз кард сӕрттивын кӕнын кодтон, цӕмӕй уый искӕй къухы бафта. Цыргъгонд ӕрцыд ӕмӕ тӕмӕнтӕ калы, марӕджы къухмӕ йӕ раттыны размӕ.

12Адӕймаджы фырт! Хъӕр кӕн ӕмӕ дзыназ, уымӕн ӕмӕ уыцы кард райстӕуыдзӕни Мӕ адӕмы ныхмӕ, уыимӕ Израилы ӕппӕт фӕтӕгты ныхмӕ. Уыдон карды амӕттаг бауыдзысты Мӕ адӕмимӕ. Дӕ уӕрджытӕ ныххой уӕдӕ!

13Рӕхджы Ӕз бафӕлвардзынӕн Мӕ адӕмы, ӕмӕ суанг Иудейы паддзах дӕр Мӕ азарӕй нӕ фервӕздзӕн“, — зӕгъы Дунедарӕг Хуыцау.

14Ды та, адӕймаджы фырт, пехуымпариуӕг кӕн, дӕ армытъӕпӕнтӕ кӕрӕдзиуыл ӕрцӕвгӕйӕ. Фӕдывӕр ӕмӕ, зӕгъ, фертывӕр уыдзӕни карды тых, йӕ амӕттаг кӕй кӕна, уыдоны ныхмӕ, уыимӕ стыр паддзахы ныхмӕ, ӕмӕ сӕ арф ныррӕхойдзӕн. 15Цӕмӕй адӕм схъомпал уой ӕмӕ сӕ бирӕ фӕцагъды уа, уый тыххӕй сын алы сахары кулдуармӕ дӕр сӕ ныхмӕ ӕрӕвӕрдзынӕн ӕвзидгӕ кард. Уый цӕхӕртӕ калдзӕнис арвӕрттывдау, цыргъгонд ӕрцӕудзӕн адӕмы цӕгъдынмӕ.

16Бавдӕл, кард, ӕмӕ цӕв рахизӕрдӕм кӕнӕ галиуӕрдӕм — дӕ ком кӕцырдӕм здӕха, уыцырдӕм. 17Ӕз дӕр Мӕ армытъӕпӕнтӕ кӕрӕдзиуыл ӕрцӕвдзынӕн, ӕмӕ уӕд ссӕудзӕни Мӕ маст. Афтӕ зӕгъын Ӕз, Дунедарӕг!»

Вавилоны паддзахы кард

18Дунедарӕг мын загъта: 19«Адӕймаджы фырт! Сныв кӕн, Вавилоны паддзахы кард кӕуылты цӕудзӕн, ахӕм дыууӕ фӕндаджы. Сӕ дыууӕ дӕр уыцы иу зӕххӕй хъуамӕ рацӕуой. Сӕ райдианы сын сныв кӕн амонӕн, алкӕцы дӕр сӕ цы сахармӕ цӕуы, уый амонынӕн. 20Фӕндӕгтӕй иуыл кард цӕудзӕн аммонӕгты сахар Раввамӕ, иннӕуыл та — Иудеймӕ, Йерусалимы фидармӕ+. 21Уымӕн ӕмӕ Вавилоны паддзах ӕрлӕудзӕни дыууӕ фӕндаджы райдиан ӕмӕ дӕсны фӕрсын райдайдзӕн: хӕлттау цӕгъддзӕни йӕ фаттӕ, фӕрсдзӕни йӕ хӕдзарон хуыцаугӕндты, игӕрмӕ кӕсдзӕни. 22Йӕ рахиз къухӕй Йерусалимы хал сисдзӕн. Йерусалимы раз ӕрӕвӕрдзӕн йӕ сисфӕлдахӕн гӕрзтӕ. Тохы хъӕр ныккӕндзӕн ӕмӕ сисфӕлдахӕн гӕрзтӕ байсдзӕн кулдуары цурмӕ, йӕ батонынмӕ. Сахары ныхмӕ самайдзӕн сыджытбыру ӕмӕ хӕцӕн мӕсыг сараздзӕн+. 23Иузӕрдион ыл кӕй уыдзысты, уый тыххӕй йын ард чи бахордта, уыцы адӕм ацы дӕсныфӕрсӕн схондзысты мӕнг. Фӕлӕ сын Вавилоны паддзах ӕрымысдзӕн сӕ ард ӕмӕ сын сӕ сахар байсыныл ныллӕудзӕн. 24Уымӕ гӕсгӕ афтӕ зӕгъы Дунедарӕг Хуыцау: уӕ азым уӕхӕдӕг кӕй ӕрымысыдыстут, уӕ фыдракӕндтӕ ӕмӕ уӕ тӕригъӕдтӕ кӕй раргом сты, уый тыххӕй сымах бахаудзыстут уӕ фыдгулы къухтӕм. 25Дӕуӕн дӕр, Израилы ӕнаккаг фӕтӕг, фыдгӕнӕг, абон ралӕууыд дӕ тӕригъӕдты фӕстаг бон!+
26Дунедарӕг Хуыцау афтӕ зӕгъы: Сис дӕ сарыхъ ӕмӕ дӕ кады худ — нал дӕ бахъӕудзысты. Ныллӕг сбӕрзонд уыдзӕн, бӕрзонд та ӕрныллӕг уыдзӕн. 27Сӕфт, сӕфт, сӕфт! Ацы сахарӕн йе сӕфт ӕрцӕудзӕн, ӕмӕ афтӕ уыдзӕн, цалынмӕ уыцы сахар кӕй у, уый ӕрцӕуа, уӕдмӕ, ӕмӕ йӕ уӕд ратдзынӕн уымӕн.

28Адӕймаджы фырт, пехуымпариуӕг кӕн ӕмӕ фехъусын кӕн: Дунедарӕг афтӕ зӕгъы аммонӕгты ӕмӕ сӕ фидисты тыххӕй: кард йӕ кӕрддзӕмӕй ласт ӕрцыди марынӕн, арвӕрттывдау цӕхӕртӕ калынӕн+. 29Дӕ пехуымпартӕ дын мӕнг цӕстылуайӕнтӕ кӕй ӕвдисынц ӕмӕ дын фӕлывд дӕсныфӕрсӕнтӕ кӕй кӕнынц, уый тыххӕй ды дӕр бахаудзынӕ, сӕ сӕртӕ кӕмӕн акъуырдӕуыд, уыцы ӕнаккӕгты хыгъдмӕ. Сӕ тӕригъӕдты фӕстаг бон ралӕууыд+. 30Дӕ кард нытътъысс йӕ кӕрддзӕмы. Тӕрхон дын кӕндзынӕн, кӕм дӕ рафӕлдыстӕуыди, цы зӕххыл сӕнтыстӕ, уым+. 31Ныххуырсдзынӕн дыл Мӕ маст, Мӕ масты пиллӕйттӕ дыл ныккалдзынӕн ӕмӕ дӕ ратдзынӕн, марын ахуыр чи у, уыцы агъуыд адӕмы къухтӕм. 32Ды арты амӕттаг бауыдзынӕ, дӕ туджы бын фӕуыдзӕни зӕхх. Хъуыды дӕр дӕ ничиуал ӕркӕндзӕн, уымӕн ӕмӕ уый загътон Ӕз, Дунедарӕг»+.

22

Йерусалим — фыдгӕнджыты сахар

22^1Дунедарӕг мын загъта: 2«Адӕймаджы фырт! Тугамӕст сахарӕн тӕрхонгӕнинаг дӕ ӕви нӕ? Йе ’ппӕт ӕлгъаг митӕ йын радзур+. 3Фехъусын ын кӕн: Дунедарӕг Хуыцау афтӕ зӕгъы: „Мӕнӕ, йӕхи фыдӕнӕн йӕ адӕмы туг чи калы ӕмӕ, цӕмӕй йӕхи фӕчъизи кӕна, уый тыххӕй гуымирытӕ чи аразы, уыцы сахар! 4Ды тугныккалды азымджын фӕдӕ, цы гуымирытӕ сарӕзтай, уыдонӕй фӕчъизи дӕ ӕмӕ дӕ азары бон ӕрбаввахс кодтай, дӕ рӕстӕг нымад у. Адӕмтӕн дӕ хынджылӕггаг скӕндзынӕн, фидис дын кӕндзысты алы бӕстӕтӕ+. 5Фидис дын кӕндзысты хӕстӕг ӕмӕ дард адӕмтӕ, уымӕн ӕмӕ фӕчъизи кодтай дӕ ном, о знӕт сахар!

6Израилы фӕтӕгтӕ дӕм бацыдысты ӕмӕ, йӕ бон кӕмӕн цас уыди, уый бӕрц туг ныккалдтой. 7Дӕ цӕрджытӕ ӕлгъ кӕнынц сӕ ныййарджытыл, ӕфхӕрынц ӕрцӕуӕггаджы, сидзӕры ӕмӕ идӕдзы+. 8Ды Мын Мӕ уаз ӕгъдӕуттӕ ницӕмӕ дарыс, Мӕ сабаты уагӕвӕрдтӕ Мын фӕчъизи кӕныс+. 9Дӕ хахуыргӕнджыты аххосӕй адӕмы туг ныккӕлы, дӕ кувӕн къуыбыртыл гуымирытӕн хаст нывӕндтӕ хӕрынц, дӕ мидӕг алы ӕлгъаг митӕ аразынц+. 10Де ’хсӕн ис, йӕ фыды чи фегад кӕны, ахӕмтӕ: йӕ усимӕ йын ӕмуат ӕрцӕуынц; сӕ устытӕн батых кӕнынц се ’рвылмӕйон туг цӕуыны заман+. 11Чи йӕ хионы усимӕ ӕлгъаг ми аразы, чи йӕ чындзы фӕчъизи кӕны, чи та йӕ хойӕн, фыдӕй иу кӕимӕ у, уымӕн тых кӕны+. 12Дӕ гӕртамхорты аххосӕй адӕмы туг ныккӕлы. Ӕфстау дӕттыс пайда райсыны охыл, тыхӕй байсыс дӕ хионы исбон, Мӕн та ферох кодтай, — зӕгъы Дунедарӕг Хуыцау+.

13Ныр Ӕз Мӕ армытъӕпӕнтӕ кӕрӕдзиуыл ӕрцавтон, кӕрӕф кӕй разындтӕ ӕмӕ де ’хсӕн туг кӕй кӕлы, уый тыххӕй. 14Дӕ ныхмӕ куы рацӕуон, уыцы бонты дӕм фаг ныфс ӕмӕ фаг хъару разындзӕн, цӕмӕй ма фӕцудай? Ӕз, Дунедарӕг, куыд загътон, афтӕ бакӕндзынӕн. 15Алы бӕстӕты, алы адӕмты ’хсӕн дӕ ныххӕлиу кӕндзынӕн ӕмӕ кӕрон скӕндзынӕн де ’нӕуаг митӕн+. 16Уӕд фелгъаг уыдзынӕ адӕмты цӕсты ӕмӕ базондзынӕ, Ӕз Дунедарӕг кӕй дӕн, уый“».

17Дунедарӕг мын загъта: 18«Адӕймаджы фырт! Израилы адӕм Мӕнӕн сыгъдонӕй уӕлдай нал сты. Се ’ппӕт дӕр, куынцгомы кӕй бавӕрдӕуыд, уыцы къала, ӕрхуы, ӕфсӕн ӕмӕ здыйы, ӕвзисты згъӕрсыгъдоны хуызӕн систы+. 19Уымӕ гӕсгӕ Дунедарӕг Хуыцау афтӕ зӕгъы: уе ’ппӕт дӕр сыгъдоны хуызӕн кӕй систут, уый тыххӕй уӕ Ӕз ӕрӕмбырд кӕндзынӕн Йерусалимы.
20Куынцгомы иумӕ ӕвзист, ӕрхуы, ӕфсӕн ӕмӕ къала куыд бавӕрынц ӕмӕ сыл арт куыд бандзарынц, стайын сӕ кӕныны охыл, афтӕ уӕ Ӕз, фыр мӕстӕй судзгӕйӕ, ӕрӕмбырд кӕндзынӕн, куынцгомы уӕ бавӕрдзынӕн ӕмӕ уӕ стайын кӕндзынӕн. 21Ӕрӕмбырд уӕ кӕндзынӕн ӕмӕ уыл Мӕ карз пиллонӕй бафу кӕндзынӕн, ӕмӕ атайдзыстут Мӕ пиллоны мидӕг. 22Куынцгомы ӕвзист куыд атайы, афтӕ атайдзыстут Мӕ карз пиллоны мидӕг ӕмӕ уӕд базондзыстут, Мӕ азар уыл Ӕз, Дунедарӕг, кӕй ныххуырстон, уый».

Бӕстӕйы разамонджыты азым

23Дунедарӕг мын загъта: 24«Адӕймаджы фырт! Ацы бӕстӕйӕн зӕгъ: ды афтӕ фӕчъизи дӕ, ӕмӕ дыл Ӕз Мӕ азар ныххуырсдзынӕн, къӕвда дӕр дын нал ратдзынӕн+. 25Йӕ фӕтӕгтӕ сты йӕ амӕттаджы ӕргӕвдӕг рыхгӕ домбайы хуызӕн; уыдон ныхъуырынц адӕмы, байсынц ын сӕ исбон ӕмӕ сӕ хӕзнатӕ. Уыдоны аххосӕй бӕстӕ идӕдзтӕй байдзаг ис+. 26Йӕ сауджынтӕ Мын халынц Ме ’Гъдау, фӕчъизи Мын кӕнынц Мӕ уаз ӕгъдӕуттӕ, уаз цы у, уый нӕ иртасынц, уаз цы нӕу, уымӕй; сыгъдӕг ӕмӕ ӕнӕсыгъдӕг кӕрӕдзийӕ цӕмӕй хицӕн кӕнынц, уый нӕ амонынц, ӕлгъ кӕнынц Мӕ сабаты уагӕвӕрдтыл, нӕ Мӕ нымайынц+. 27Йе ’лдӕрттӕ сты йӕ амӕттаджы скъӕфӕг бирӕгъау. Архайынц туг ныккалыныл, адӕмы бабын кӕныныл ӕмӕ афтӕмӕй сбонджын уӕвыныл+. 28Йӕ пехуымпартӕ кӕнынц цӕстфӕливӕн митӕ, сӕ цӕстылуайӕнтӕ — мӕнг, сӕ рагуацтӕ — фӕлывд. Уыдон дзурынц: „Уый Дунедарӕг Хуыцау загъта“, афтӕмӕй та Дунедарӕг ницы загъта+. 29Адӕм дӕр ӕфхӕрынц кӕрӕдзи, стигъынц ӕмӕ тухӕнӕй марынц мӕгуыр ӕмӕ гӕвзыччы, ӕнӕхъуаджы ӕфхӕрынц ӕрцӕуӕггаджы. 30Агуырдтон сӕм ахӕм лӕджы, сахары быру кӕм ракӕлы, уым а бӕстӕйы сӕрвӕлтау чи ӕрлӕууа ӕмӕ йӕ чи самайа, цӕмӕй йӕ Ӕз ма бабын кӕнон, фӕлӕ не ссардтон+. 31Уымӕ гӕсгӕ сыл Ӕз Мӕ маст ныккалдзынӕн, Мӕ масты пиллонӕй сӕ бабын кӕндзынӕн, сӕ митӕ сын сӕхи сӕрыл ныххуырсдзынӕн», — зӕгъы Дунедарӕг Хуыцау+.

23

Дыууӕ ӕнӕуаг хойы — ӕмӕ Йерусалим

23^1Дунедарӕг мын загъта: 2«Адӕймаджы фырт! Уыди дыууӕ сылгоймаджы, иу мады чызджытӕ. 3Се ’взонгӕй фӕстӕмӕ хӕтыны къахыл ныллӕууыдысты Мысыры бӕсты. Уым ӕууӕрст цыдысты сӕ риутӕ, сӕ чызгон дзидзитӕ+. 4Хистӕр хойӕн йӕ ном уыди Охола, кӕстӕрӕн та — Охолива. Уыдон Мӕ къухы уыдысты, ныййардтой Мын фырттӕ ӕмӕ чызджытӕ. Охола у Самари, Охолива та — Йерусалим.

5Охола Мыл йӕ зӕрдӕ сивта, ӕнӕуаг митӕ кодта йӕ хӕзгултимӕ, ассириаг хӕстонтимӕ+. 6Йӕ мондаджы цӕст-иу ӕрӕвӕрдта ӕрвхуыз дарӕстӕй фӕлыст ӕфсӕддон хицӕуттӕ ӕмӕ балхонтыл, алы рӕсугъд лӕппутыл — бӕхджынтыл. 7Хъахбай митӕ кодта семӕ — Ассирийы уӕздӕттимӕ, йӕхи-иу фӕчъизи кодта, мондаджы уарзтӕй кӕй уарзта, уыдоны гуымирытӕм кувынӕй. 8Мысырӕгтимӕ хъахбай митӕ кӕнынӕй дӕр не ’нцад. Уыдон йемӕ ӕмуат цыдысты йе ’взонджы бонтӕй фӕстӕмӕ, ӕууӕрстой йын йӕ чызгон дзидзитӕ, фӕчъизи-иу ӕй кодтой, сӕ хъахбай мондӕгтӕ дзы исгӕйӕ. 9Уый тыххӕй йӕ Ӕз радтон, мондаджы уарзтӕй кӕй уарзта, уыдоны, йӕ ассириаг хӕзгулты, къухтӕм+. 10Уыдон ӕмуат ӕрцыдысты йемӕ, стӕй йын байстой йӕ фырттӕ ӕмӕ йӕ чызджыты, йӕхи та йын амардтой кардӕй. Йӕ хъысмӕт сси рагфӕдзӕхстау ӕппӕт сылгоймӕгтӕн.

11Йӕ хо Охолива йын уый куы федта, уӕд уымӕй фыддӕр фӕци хӕтынмӕ ӕмӕ ӕнӕуаг митӕ кӕнынмӕ+. 12Уый дӕр фӕцалх ассириӕгтимӕ хъахбай митӕ кӕныныл. Йӕ мондаджы цӕст-иу ӕрӕвӕрдта хъӕздыг дарӕстӕй фӕлыст ӕфсӕддон хицӕуттӕ ӕмӕ балхонтыл, ӕппӕт ӕвзаргӕ лӕппутыл — бӕхджынтыл+. 13Ӕз федтон, уый дӕр йӕхи кӕй фӕчъизи кодта ӕмӕ дыууӕ хойы дӕр уыцы иу фӕндагыл кӕй цӕуынц, уый. 14Ацы хо иннӕмӕй ноджыдӕр хъахбайдӕр разынд. Уый федта къулыл къахт нывтӕ — сырх-сырхид ахорӕнтӕй ахуырст халдейаг нӕлгоймӕгты нывтӕ,+
15сӕ астӕутыл уыди рӕттӕ баст, сӕ сӕртыл — пӕлӕхсар сарыхътӕ конд. Уыдысты вавилойнаг — Халдейы бӕстаг — — балхонты ӕнгӕс. 16Куыддӕр сӕ ауыдта, афтӕ сӕ бауарзта мондаджы уарзтӕй ӕмӕ сӕм минӕвӕрттӕ арвыста Халдейы зӕхмӕ. 17Уӕд ӕм вавилойнӕгтӕ ӕрбацыдысты, йӕ мондӕгты хуыссӕны ӕрӕмуат сты йемӕ ӕмӕ йӕ фӕчъизи кодтой, се ’нӕуаг мондӕгтӕ дзы исгӕйӕ. Фӕлӕ сӕ йӕхӕдӕг куы фӕчъизи ис, уӕд сыл йӕхи атигъ кодта+. 18Семӕ ӕмуат ӕрцӕугӕйӕ, ӕргомӕй йӕ мондӕгтӕ ӕфсадыныл куы схӕцыд, уӕд дзы Ӕз та, ӕлгъгӕнгӕ, Ме ’ргом аздӕхтон, уымӕй размӕ йын йӕ хойыл Мӕхи куыд атигъ кодтон, афтӕ. 19Йе ’взонджы бонты Мысыры зӕххыл куыд хатти, уый мысгӕйӕ, райдыдта ноджы фылдӕр хӕтын+. 20Фӕцалх йӕ хӕзгултимӕ хӕтыныл; уыдонӕн сӕ худинаг — хӕрӕджы худинагау, сӕ мондӕгтӕ та — уырсы мондӕгтау. 21Афтӕмӕй ногӕй байдыдтай де ’взонджы бонты ӕнӕуаг митӕ кӕнын. Уӕд дын мысырӕгтӕ ӕууӕрстой дӕ риутӕ, дӕ чызгон риутӕ».

22Уымӕ гӕсгӕ, Охолива, афтӕ зӕгъы Дунедарӕг Хуыцау: «Ӕз дыл сардаудзынӕн дӕ хӕзгулты, дӕхи кӕуыл атигъ кодтай, уыдоны. Алырдыгӕй сӕ ӕрбакӕндзынӕн дӕ ныхмӕ хӕцынмӕ:+
23вавилойнӕгты ӕмӕ ӕппӕт халдейӕгты, Пекод, Шоа ӕмӕ Коайы сахартӕй, уыдонимӕ ӕппӕт ассириӕгты — рӕсугъд лӕппуты, ӕфсӕддон хицӕутты ӕмӕ балхонты, фӕлтӕрд хӕстонты ӕмӕ стыр хицӕутты, ӕппӕт бӕхджынты+. 24Гӕрзифтонгӕй дӕм ӕрбацӕудзысты бӕхтӕ ӕмӕ уӕрдӕттимӕ, сӕ бирӕ ӕфсадимӕ, алырдыгӕй дыл ӕртыхсдзысты згъӕрхӕдӕттӕ, такатӕ ӕмӕ уартытимӕ. Ӕз дӕ сӕ тӕрхоны амӕттаг бакӕндзынӕн, ӕмӕ дын сӕхи ӕгъдаумӕ гӕсгӕ стӕрхон кӕндзысты+. 25Мӕ маст дыл ныххуырсдзынӕн; уыдоны хъӕхъхъаг зӕрдӕйы амӕттаг дӕ бакӕндзынӕн: уыдон дын алыг кӕндзысты дӕ фындз ӕмӕ дӕ хъустӕ, дӕ адӕмы та дын ныццӕгъддзысты кардӕй. Дӕ фырттӕ ӕмӕ дын дӕ чызджыты сахарӕй уацары ракӕндзысты, цы ма дӕм баззайа, сахарыл та арт бандзардзысты. 26Дӕ уӕлӕйӕ дын раппардзысты дӕ дарӕстӕ ӕмӕ дӕ фӕлындӕнтӕ+. 27Афтӕмӕй Ӕз кӕрон скӕндзынӕн, Мысыры зӕххӕй демӕ цы ӕнӕфсарм ӕмӕ хъахбай митӕ схастай, уыдонӕн, ӕмӕ уӕд Мысыры бӕстӕ нал мысдзынӕ, нал ӕрлӕудзӕн дӕ зӕрдыл»+. 28Уымӕн ӕмӕ афтӕ зӕгъы Дунедарӕг Хуыцау: «Ӕнӕуынон дын чи у ӕмӕ ӕлгъгӕнгӕ дӕхи кӕуыл атигъ кодтай, уыдоны къухтӕм дӕ дӕттын. 29Ӕгъатырӕй дӕ бафхӕрдзысты, байсдзысты дын де ’ппӕт фӕллӕйттӕ ӕмӕ дӕ ныууадздзысты мадард бӕгънӕгӕй. Уӕд раргом уыдзысты дӕ худинаг, де ’нӕфсармдзинад ӕмӕ дӕ хъахбай митӕ. 30Афтӕ дын бачындӕуыдзӕн, алы адӕмтимӕ ӕнӕуаг митӕ кӕнгӕйӕ, сӕ гуымирытӕй дӕхи кӕй фӕчъизи кодтай, уый тыххӕй+. 31Дӕ хойы бафӕзмыдтай, ӕмӕ Ӕз дӕуӕн дӕр бадардзынӕн, уый кӕй бануӕзта, уыцы фыдӕхы кӕхц»+.

32Дунедарӕг Хуыцау афтӕ зӕгъы: «Ды бануаздзынӕ, дӕ хо кӕй бануӕзта, уыцы фыдӕхы арф ӕмӕ стыр кӕхц. Уый куыд стыр у, афтӕ тынг фӕхудинаг ӕмӕ фӕаллайаг уыдзынӕ. 33Дӕ бирӕ хъыгты уӕзӕй расыгау фӕуыдзынӕ, уымӕн ӕмӕ дӕ хо Самарийы кӕхц у фыд азар ӕмӕ гӕныстоны кӕхц! 34Йӕ тӕккӕ бынтӕм ӕй бануаздзынӕ, стӕй йӕ базгъӕлӕнтӕ кӕндзынӕ ӕмӕ дӕ риутӕ ныттондзынӕ, уымӕн ӕмӕ афтӕ загътон Ӕз», — зӕгъы Дунедарӕг Хуыцау+.

35Уымӕ гӕсгӕ афтӕ зӕгъы Дунедарӕг Хуыцау: «Кӕй Мӕ ферох кодтай ӕмӕ Мӕ де ’ргом кӕй аздӕхтай, уый тыххӕй де ’нӕфсармдзинад ӕмӕ дӕ хъахбай миты амӕттаг фӕу»+.

36Дунедарӕг мын загъта: «Адӕймаджы фырт! Охола ӕмӕ Охоливайӕн тӕрхонгӕнинаг дӕ ӕви нӕ? Радзур сын се ’лгъаг митӕ+. 37Уыдон хъахбай митӕ кодтой, сӕ къухтӕ самӕстой туджы, сӕ гуымирытимӕ хӕтыдысты ӕмӕ Мын цы цот ныййардтой, уыдоны сын арты нывондӕн хастой+. 38-39Ноджы ма Мӕ разы аххосджын мӕнӕ цӕй тыххӕй сты: сӕ цоты-иу сӕ гуымирыйы номыл цы бон аргӕвстой, тӕккӕ уыцы бон-иу бацыдысты Мӕ Кувӕндонмӕ ӕмӕ-иу ӕй фӕчъизи кодтой, Мӕ сабаты уагӕвӕрдтӕ дӕр Мын не ’ххӕст кодтой++. 40Ноджы ма-иу минӕвӕрттӕ арвыстой ӕцӕгӕлон нӕлгоймӕгтӕм, цӕмӕй сӕм ӕрбацӕуой дардӕй; се ’рбацыдмӕ-иу ды цӕхсадтай дӕхи, сахуырстай-иу дӕ цӕстытӕ ӕмӕ-иу дӕхи сфӕлыстай фӕлындӕнтӕй+. 41Семӕ-иу рӕсугъд фынгыл ӕрбадтӕ ӕмӕ-иу сын уыцы фынгыл ӕрӕвӕрдтай Мӕ буд ӕмӕ Мӕ сой. 42Фынгӕй-иу райхъуыст адӕмы ӕнӕмӕт уынӕр, ӕдзӕрӕг быдырӕй-иу сӕм, бирӕ адӕмты ’хсӕнӕй, ӕрбахуындӕуыд нозтӕмхицты, ӕмӕ-иу сын уыдон сӕ къухтыл бакодтой цонгдарӕнтӕ, сӕ сӕртыл та-иу сын ӕркодтой рӕсугъд кады худтӕ».

43Ӕз загътон, йӕ фыр хъахбайӕ чи ӕрхӕррӕгъ, уыцы Охолива ныр йе ’нӕуаг митӕ ныууадздзӕни, зӕгъгӕ. 44Фӕлӕ йӕм уӕддӕр цыдысты хӕтаг сылмӕ цӕуӕгау; афтӕмӕй сӕхи ирхӕфстой хъахбай устытимӕ — Охола ӕмӕ Охоливаимӕ.

45О, фӕлӕ сын рӕстгӕнджытӕ уыдзысты тӕрхонгӕнӕг. Бакӕндзысты сын, хӕтаг устытӕ ӕмӕ туг ныккалджытӕн цы бачындӕуы, уый, уымӕн ӕмӕ уыдон хӕтаг устытӕ сты, уыимӕ сӕ къухтӕ самӕстой туджы+. 46Уымӕ гӕсгӕ афтӕ зӕгъы Дунедарӕг Хуыцау: «Адӕмы ’хсӕнмӕ сӕ ракӕнут, ӕмӕ сӕ амӕттаг фӕуӕнт, бастигъӕнт сӕ. 47Адӕм сӕ дурты бын фӕкӕнӕнт ӕмӕ сӕ кӕрдтӕй скъуыхтӕ кӕнӕнт, сӕ фырттӕ ӕмӕ сын сӕ чызджыты амарӕнт, сӕ хӕдзӕрттӕ та сын басудзӕнт+.

48Афтӕмӕй а зӕххыл кӕрон скӕндзынӕн хъахбайдзинадӕн. Уый ӕппӕт сылгоймӕгтӕн дӕр суыдзӕни зондамонӕн, ӕмӕ сымахау хъахбай митӕ нӕ кӕндзысты+. 49Сымахыл та ныххуырстӕуыдзӕн уӕ хъахбайы азым; уӕ гуымирытимӕ цы тӕригъӕдтӕ ракодтат, уыдоны тыххӕй баййафдзыстут ӕфхӕрд. Ӕмӕ уӕд базондзыстут, Ӕз Дунедарӕг Хуыцау кӕй дӕн, уый»+.

24

Згӕ аджы ӕмбисонд

24^1Фарӕстӕм азы дӕсӕм мӕйӕн йӕ дӕсӕм бон мын Дунедарӕг загъта: 2«Адӕймаджы фырт! Абоны бон дӕхимӕ ныффысс, уымӕн ӕмӕ тӕккӕ ацы бон Вавилоны паддзах ӕрхъула кӕндзӕн Йерусалимыл.+
3Ацы хиваст адӕммӕ ӕмбисонды хуызы бартхъирӕн кӕн: „Афтӕ зӕгъы Дунедарӕг Хуыцау: аг ӕрӕвӕр ӕмӕ дзы дон ныккӕн,+
4стӕй дзы ныккал дзидзайы хуыздӕр хӕйттӕ: сины стджытӕ ӕмӕ сгуытӕ, байдзаг ӕй кӕн ӕвзаргӕ стджытӕй — 5хӕрзхаст фысты дзидза ӕмӕ стджытӕй. Аджы бын-иу ӕндзаргӕ дӕр стджытӕй бакӕн ӕмӕ-иу аг рафыцын кӕн, йӕ мидӕг стджытӕ дзӕбӕх куыд стайой, афтӕ“».

6Афтӕ зӕгъы Дунедарӕг Хуыцау: «Додойаг у, тугныккалдӕй йемыдзаг чи у, уыцы сахар! Додойаг у, чи сызгӕ ӕмӕ йе згӕ кӕмӕн не ссыди, уыцы аг! Хай хайы фӕдыл исут йӕ хуылфӕй, хӕлттӕ сыл не ’ппаргӕйӕ+. 7Уымӕн ӕмӕ туг ныккалдтой ацы сахары цӕрджытӕ, уыимӕ зӕххыл нӕ, фӕлӕ айнӕг къӕдзӕхыл, ӕндӕра рыджы бын фӕуыдаид зӕххыл+. 8Ӕз уыцы туг айнӕг къӕдзӕхыл уымӕн ныууагътон, цӕмӕй ма басусӕг уа, ӕмӕ Мӕ маст ссудза маст исыны охыл».

9Уымӕ гӕсгӕ афтӕ зӕгъы Дунедарӕг Хуыцау: «Додойаг у, туг кӕм ныккалди, уыцы сахар! Ӕз скӕндзынӕн стыр арт;+
10ды-иу ыл суг бафтау ӕмӕ йӕ тынгдӕр сцырын кӕн, дзидзатӕ куыд стайой, афтӕ. Стӕй, сӕ бас куы байсыса, уӕд стджытӕ дӕр стайдзысты. 11Ды-иу афтид аг зынджытыл ныууадз, цӕмӕй ссырхзынг уа йе ’рхуы, атайа йӕ чъизи ӕмӕ ссӕуа йе згӕ.

12Ӕнӕпайда фыдӕбон! Не ссӕудзӕни йӕ чъизи, суанг арты бон дӕр ын ницы бауыдзӕн!+
13Уый бӕрц ӕлгъаг у дӕ чъизи, ӕмӕ дӕ цасфӕнды куы сыгъдӕг кӕнон, уӕд дӕр чъизийӕ баззайдзынӕ ӕмӕ фидӕны дӕр не ссыгъдӕг уыдзынӕ, цалынмӕ дыл Мӕ азар нӕ ныххуырсон, уӕдмӕ. 14Афтӕ зӕгъын Ӕз, Дунедарӕг. Афон ӕрцӕудзӕн ӕмӕ Ӕз афтӕ бакӕндзынӕн. Мӕ фӕнд нӕ аивдзынӕн, нӕ фӕтӕригъӕд кӕндзынӕн ӕмӕ нӕ ныббардзынӕн. Стӕрхон дын кӕндзынӕн, цы фӕндагыл лӕууыс ӕмӕ цы хъуыддӕгтӕ аразыс, уыдонмӕ гӕсгӕ», — зӕгъы Дунедарӕг Хуыцау+.

Пехуымпары бинойнаджы мӕлӕт — Йерусалимы сӕфты нысан

15Дунедарӕг мын загъта: 16«Адӕймаджы фырт! Дӕ цӕстытӕ кӕй уындӕй райынц, уый дын Ӕз ӕнӕнхъӕлӕджы байсдзынӕн, фӕлӕ-иу ды ма ску ӕмӕ ма ныхъхъарӕг кӕн, дӕ цӕстӕй иу сыг дӕр ма ’рхауӕд+. 17Ӕнӕдзургӕйӕ дзыназ, йӕ мардыл-иу ын богъ-богъ ма кӕн. Дӕ сарыхъ-иу стух дӕ сӕрыл, дӕ дзабыртӕ-иу дӕ къӕхтыл скӕн. Дӕ зачъе ма бамбӕрз, мардыкӕнды къӕбӕрӕй ма саход»+.

18Адӕмимӕ райсомӕй цы бон дзырдтон, уыцы бон изӕрӕй мӕ бинойнаг амард, ӕмӕ дыккаг бон ӕз бакодтон, куыд мын загъдӕуыд, афтӕ. 19Адӕм мӕ бафарстой: «Дӕ ацы митӕ цы амонынц, уый нын нӕ зӕгъдзынӕ?»+
20Дзуапп сын радтон: «Дунедарӕг мын фехъусын кодта Йӕ ныхас, 21цӕмӕй ӕз Израилы адӕмӕн зӕгъон: „Дунедарӕг Хуыцау афтӕ зӕгъы: Ӕз фӕчъизи кӕндзынӕн Мӕ Кувӕндон — уӕ хъомысы цӕджындз, уӕ цӕстырухс, уӕ удлӕууӕн. Уӕ фырттӕ ӕмӕ уӕ чызджытӕ та, сахары кӕй ныууагътат, уыдон, карды амӕттаг бауыдзысты“+. 22Ӕмӕ уӕд сымах дӕр, ӕз куыд кодтон, афтӕ кӕндзыстут: уӕ зачъетӕ нӕ бамбӕрздзыстут, мардыкӕнды къӕбӕрӕй нӕ саходдзыстут, 23уӕ сарыхътӕ уыдзысты уӕ сӕртыл, уӕ дзабыртӕ — уӕ къӕхтыл; нӕдӕр кӕугӕ кӕндзыстут, нӕдӕр хъарӕг, фӕлӕ уӕ фыдракӕндты аххосӕй батайдзыстут уӕлхъӕдӕй ӕмӕ кӕрӕдзийы раз хъӕрздзыстут+.

24Езекиел уын уыдзӕни нысан. Сымах кӕндзыстут, уый куыдӕриддӕр бакодта, афтӕ. Ӕмӕ уыл уыдӕттӕ куы ’рцӕуой, уӕд базондзыстут, Ӕз Дунедарӕг Хуыцау кӕй дӕн, уый»+.

25Ноджы ма мын Дунедарӕг загъта: «Адӕймаджы фырт! Сӕ хъару, сӕ цин ӕмӕ сӕ кад, сӕ цӕстырухс ӕмӕ сӕ удлӕууӕн, сӕ фырттӕ ӕмӕ сӕ чызджыты сын цы бон байсон, 26уыцы бон дӕм фӕзындзӕни, чи аирвӕзти, уыцы лигъдон ӕмӕ дын уац фехъусын кӕндзӕн+. 27Ӕмӕ уыцы бон лигъдоны раз байгом уыдзӕн дӕ дзых ӕмӕ райдайдзынӕ дзурын — нал уыдзынӕ ӕгомыг. Ды сын суыдзынӕ нысан, ӕмӕ уӕд базондзысты, Ӕз Дунедарӕг кӕй дӕн, уый»+.

25

25^1Дунедарӕг мын загъта: 2«Адӕймаджы фырт! Аммонӕгты ныхмӕ де ’ргом сараз ӕмӕ пехуымпариуӕг кӕн сӕ ныхмӕ+. 3Аммонӕгты фӕдонтӕн зӕгъ: „Байхъусут Дунедарӕг Хуыцауы ныхасмӕ! Дунедарӕг Хуыцау афтӕ зӕгъы: Мӕ Кувӕндон кӕй фӕчъизи ис, Израилы зӕхх кӕй ныггӕныстон ӕмӕ иудейӕгтӕ хаст кӕй ӕрцыдысты, уыдӕттыл уӕхи худӕгӕй кӕй хӕссут,+
4уый тыххӕй уын Ӕз уӕ зӕхх Скӕсӕны цӕрджытӕн исбонӕн ратдзынӕн, ӕмӕ дзы уыдон асадӕнтӕ скӕндзысты ӕмӕ сӕ цатыртӕ сӕвӕрдзысты. Уӕ дыргътӕ уын хӕрдзысты ӕмӕ уын уе ’хсыр нуаздзысты. 5Раввайы сахарӕй теуаты хизӕнуат скӕндзынӕн, аммонӕгтӕн сӕ иннӕ сахартӕ ӕмӕ хъӕутӕй та — фосдарӕнтӕ лыстӕг фосӕн. Ӕмӕ уӕд базондзыстут, Ӕз Дунедарӕг кӕй дӕн, уый“+.

6Афтӕ зӕгъы Дунедарӕг Хуыцау: „Израилы зӕххыл ӕлгъгӕнгӕйӕ, цинӕй кӕй радыстут, уӕ къухтӕй къӕрццӕмдзӕгъд кӕй кодтат ӕмӕ уӕ къӕхтӕй зӕхх кӕй хостат, 7уый тыххӕй уӕм Ӕз Мӕ къух сисдзынӕн ӕмӕ уӕ адӕмтӕн бастигъын кӕндзынӕн. Фесафдзынӕн уӕ адӕмтӕ ӕмӕ бӕстӕты ’хсӕнӕй, ныддӕрӕн уӕ кӕндзынӕн, ӕмӕ уӕд базондзыстут, Ӕз Дунедарӕг кӕй дӕн, уый“+.

Хуыцау тӕрхон кӕны моавӕгтӕн

8Афтӕ зӕгъы Дунедарӕг Хуыцау: „Моав ӕмӕ Сеир фидистӕгӕнгӕ афтӕ кӕй дзурынц, иудейӕгтӕ дӕр иннӕ адӕмтӕй ницӕмӕй хуыздӕр сты, зӕгъгӕ, 9уый тыххӕй Ӕз байгом кӕндзынӕн Моавы фидар арӕнтӕ, йӕ кӕрӕтты цы сахартӕ лӕууы ӕмӕ хъал кӕмӕй сты, уыдон: Бет-Йешимот, Баал-Меон ӕмӕ Кирйатаим+. 10Моавы зӕхх дӕр аммонӕгты зӕххимӕ иумӕ Скӕсӕны адӕмтӕн ратдзынӕн, аммонӕгтӕн адӕмты ’хсӕн сӕ кой дӕр куыннӕуал баззайа, афтӕ+. 11Моавыл дӕр Мӕ тӕрхоны азар ныххуырсдзынӕн, ӕмӕ уӕд базондзысты, Ӕз Дунедарӕг кӕй дӕн, уый“.

Хуыцау тӕрхон кӕны едомӕгтӕн

12Афтӕ зӕгъы Дунедарӕг Хуыцау: „Едомӕгтӕ иудейӕгтӕй сӕ маст ӕгӕр ӕгъатырӕй кӕй истой, уымӕй стыр тӕригъӕд сарӕзтой+. 13Уымӕ гӕсгӕ Ӕз, Дунедарӕг, Мӕ къух сисдзынӕн Едоммӕ ӕмӕ йын ныццӕгъддзынӕн йӕ адӕмы дӕр ӕмӕ йӕ фос дӕр, йӕхи та йын ныггӕныстон кӕндзынӕн. Теманӕй Деданы онг карды амӕттаг бауыдзысты иууылдӕр+. 14Едомӕй Мӕ маст райсдзынӕн Мӕ адӕм Израилы къухӕй, Мӕ азар сыл ныххуырсдзысты уыдон, ӕмӕ уӕд едомӕгтӕ базондзысты, Ӕз Мӕ маст куыд фӕисын, уый“, — зӕгъы Дунедарӕг Хуыцау.

Хуыцау тӕрхон кӕны филистимӕгтӕн

15Дунедарӕг Хуыцау афтӕ зӕгъы: „Филистимӕгтӕ иудейӕгтӕм ӕнӕуынон цӕстӕй кӕй кастысты ӕмӕ сӕм ӕдзух фыдзӕрдӕ даргӕйӕ, уыдонӕй суанг се сӕфты бон дӕр сӕ маст ӕгъатырӕй кӕй истой, 16уый тыххӕй Дунедарӕг Хуыцау афтӕ зӕгъы: Мӕ къух сисдзынӕн филистимӕгтӕм — уыцы керетӕгтӕм, стӕй ма сӕ денджызгӕрӕтты чидӕриддӕр баззад, уыдоны се ’ппӕты дӕр ныццӕгъддзынӕн+. 17Ӕгъатырӕй сӕ райсдзынӕн Мӕ маст ӕмӕ сыл ныккалдзынӕн Мӕ азар. Мӕ маст сӕ куы райсон, уӕд базондзысты, Ӕз Дунедарӕг кӕй дӕн, уый“».

26

Хуыцау тӕрхон кӕны Тиры сахарӕн

26^1Нӕ ахасты иуӕндӕсӕм азы дыууадӕсӕм мӕйӕн йӕ фыццаг бон мын Дунедарӕг загъта: 2«Адӕймаджы фырт! Тир Йерусалимы тыххӕй афтӕ кӕй дзырдта: „Ӕгъа! Дзӕбӕх куы ныппырх ис, адӕмты кулдуар кӕй хонынц, уыцы сахар! Ныр мӕ амӕттаг бауыдзӕн. Уый ныггӕныстон, ӕз та схъӕздыг уыдзынӕн“, —+
3уымӕ гӕсгӕ Дунедарӕг Хуыцау афтӕ зӕгъы Тирӕн: „Ӕз дӕ ныхмӕ сыстдзынӕн, Тир, ӕмӕ дын дӕ ныхмӕ бирӕ адӕмты сыстын кӕндзынӕн, денджыз йӕ уылӕнтӕ куыд сисы, афтӕ. 4Уыдон Тиры систӕ ныппырх кӕндзысты, йӕ мӕсгуытӕ йын ныддӕрӕн кӕндзысты. Ӕз ын йӕ хӕлддзӕгтӕ дӕр ныххафдзынӕн ӕмӕ йӕ гомгӕрцц къӕдзӕх фестын кӕндзынӕн. 5Денджызы астӕу кӕсагахсӕн хызтӕ кӕм хус кӕнынц, ахӕм бынат фестдзӕни, уымӕн ӕмӕ афтӕ загътон Ӕз, — зӕгъы Дунедарӕг Хуыцау. — Адӕмтӕ дӕ хӕлӕттаг фӕкӕндзысты+. 6Денджызы былгӕрон дын цы чызджытӕ цӕрынц, уыдон та карды амӕттаг бауыдзысты. Ӕмӕ уӕд базондзыстут, Ӕз Дунедарӕг кӕй дӕн, уый“»+.

7Уымӕн ӕмӕ афтӕ зӕгъы Дунедарӕг Хуыцау: «Тир, дӕ ныхмӕ дын цӕгатӕрдыгӕй ӕрбакӕндзынӕн Вавилоны паддзах, паддзӕхты паддзах Навуходоносоры, йе стыр ӕфсадимӕ, ӕд бӕхтӕ, ӕд уӕрдӕттӕ ӕмӕ ӕд бӕхджынтӕ, ӕнӕнымӕц ӕфсадимӕ+. 8Уый карды амӕттаг бакӕндзӕни, денджызгӕрӕтты дын цы дӕлбар сахартӕ ис, уыдон, дӕ ныхмӕ дын сараздзӕни хӕцӕн мӕсгуытӕ ӕмӕ самайдзӕни сыджытбыру, ӕрӕвӕрдзӕн цӕлхытыл тулгӕ стыр уартытӕ+. 9Дӕ быруты раз дын сӕвӕрдзӕни сисфӕлдахӕн гӕрзтӕ ӕмӕ дын дӕ мӕсгуытӕ фехалдзӕн йе ’фсӕн мӕцъистӕй+. 10Йӕ бӕхты къӕхты рыджы бын фӕуыдзынӕ, дӕ бырутӕ нынкъуысдзысты уӕрдонджынты хъӕрахст ӕмӕ уӕрдӕтты гыбар-гыбурӕй, дӕ кулдуарыл дӕм, чи ныппырх ис, ахӕм сахармӕ цӕуӕгау куы фӕцӕйцӕуа, уӕд. 11Йӕ бӕхты сӕфтджытӕй дын бассӕндзӕни дӕ уынгтӕ, дӕ адӕмы дын кардӕй ныццӕгъддзӕн, дӕ хъомысы цыртдзӕвӕнтӕ та дын афӕлдахдзӕн зӕххыл. 12Дӕ исбон дын ратӕлӕт кӕндзысты, байсдзысты дын дӕ базайрӕгтӕ, ракалдзысты дӕ систӕ, фехалдзысты дӕ рӕсугъд хӕдзӕрттӕ, дӕ дуртӕ, дӕ бӕлӕстӕ ӕмӕ дын дӕ сыджыт та денджызы ныккалдзысты. 13Ӕз дын дӕ зарджыты уынӕр бамынӕг кӕндзынӕн, нал хъуысдзӕни дӕ хъисфӕндырты цагъд дӕр+. 14Айнӕг къӕдзӕх дӕ фестын кӕндзынӕн, кӕфахсӕн хызтӕ хусгӕнӕн бынат суыдзынӕ ӕмӕ ногӕй арӕзт никуыуал ӕрцӕудзынӕ, уымӕн ӕмӕ афтӕ загътон Ӕз, Дунедарӕг, — зӕгъы Дунедарӕг Хуыцау»+.

15Дунедарӕг Хуыцау афтӕ зӕгъы Тиры сахарӕн: «Куы ныппырх уай, уӕд дӕ уынӕрӕй, дӕ цӕфты хъӕрзынӕй денджызы был сакъадӕхтӕ нынкъуысдзысты!+
16Бӕстыхицӕуттӕ рахиздзысты сӕ бадӕнтӕй, раппардзысты сӕ пӕлӕзтӕ, раласдзысты сӕ нывӕфтыд дарӕстӕ. Ризӕг сыл бахӕцдзӕн, тӕрсгӕ-ризгӕйӕ ӕрбаддзысты зӕххыл ӕмӕ алы уысм дӕр стъӕлфдзысты, ӕвирхъау тас сыл бафтаудзӕни дӕ хъысмӕт+. 17Сисдзысты дыл хъарӕг:

„Уӕ, куыд бабын дӕ, кадджын сахар,
денджызонты цӕрӕн бынат!
Денджызы астӕу хъомысджын куы уыдтӕ —
цы дӕхӕдӕг, цы дӕ цӕрджытӕ.
Денджызгӕрон адӕмтӕ
ӕмризӕджы куы рызтысты дӕ разы+.
18Ныр дӕ сӕфты бон
куы нынкъуысыдысты денджызгӕрон бӕстӕтӕ,
ӕвирхъау тас сыл куы бахӕцыд
дӕ сӕфты азармӕ кӕсгӕйӕ“».

19Уымӕ гӕсгӕ афтӕ зӕгъы Дунедарӕг Хуыцау: «Ӕдзӕрӕг сахартау дӕ куы сафтид кӕнон, денджыз дыл куы ныххуырсон ӕмӕ дӕ йӕ бирӕ уылӕнтӕ сӕ быны куы фӕкӕной, 20уӕд дӕ ныппардзынӕн дӕлдзӕх бӕстӕм, незаманты чи амарди, уыцы адӕммӕ. Ӕрӕвӕрдзынӕн дӕ, мыггагмӕйы ӕдзӕрӕг рӕтты халдих чи у, зӕххы уыцы ӕрфыты, дӕлдзӕх бӕстӕм чи ныццыд, уыдонимӕ, цӕмӕй дӕ мидӕг макуыуал мачи ӕрцӕра. Зӕххыл цӕргӕйӕ ма чи баззайа, уыдонӕн та раргом кӕндзынӕн Мӕ кад+. 21Дӕуӕй скӕндзынӕн фыд азары цӕвиттон. Агурдзысты ма дӕ, фӕлӕ дӕ мыггагмӕ дӕр нал ссардзысты», — зӕгъы Дунедарӕг Хуыцау+.

27

Хъарӕг Тирыл

27^1Дунедарӕг мын загъта: 2Адӕймаджы фырт! Ды дӕр ныхъхъарӕг кӕн Тирыл!+
3Зӕгъ Тирӕн, денджызмӕ рацӕуӕнтӕ чи бацахста ӕмӕ денджызы был цы бӕстӕтӕ ис, уыдонимӕ сӕудӕджер чи кӕны, уымӕн: афтӕ зӕгъы Дунедарӕг Хуыцау: «Тир! Ды дӕхи схуыдтай алӕмӕты рӕсугъд. 4Денджызы астӕу лӕууыс — науӕнгӕс — хорз дӕ сфӕлыстой дӕ аразджытӕ, алцӕмӕй дӕр — ӕххӕст. 5Сениры кипарисӕй дын сарӕзтой дӕ чъилтӕ, Ливанӕй ласт кедрӕй дын ӕрцамадтой дӕ наухъилтӕ,+
6башайнаг тулдзӕй дын донфыййӕгтӕ скодтой, тӕрс бӕласӕй дын сарӕзтой дӕ бандӕттӕ, сфӕлыстой дӕ киттимаг пылыстӕгӕй+.

7Мысыраг нывӕфтыд гӕн хъуымацӕй уыдысты дӕ наупӕлӕзтӕ ӕмӕ дӕ тырыса, елишайаг ӕрвхуыз ӕмӕ сӕнт сырх хъуымӕцтӕй — дӕ уӕлӕдарӕс. 8Сидон ӕмӕ Арвады цӕрджытӕ дӕ бӕлӕгътӕрджытӕ уыдысты, къухӕй дӕсныйӕ дӕм чи уыд, уыдон та — дӕ наутӕрджытӕ+. 9Гевалы хистӕртӕ, алы куыстмӕ дӕсны чи уыди, уыдон, куыстой дӕуӕн, цӕмӕй ӕхгӕд ӕрцӕуой дӕ хуынчъытӕ. Ӕрбацыдысты-иу дӕм алы наутӕ ӕмӕ денджызонтӕ сӕудӕджер кӕнынмӕ+. 10Персайнӕгтӕ, лудӕгтӕ ӕмӕ путӕгтӕ уыдысты де ’фсады хӕстонтӕ, дӕ систыл-иу дын уартытӕ ӕмӕ такатӕ ӕрцауыгътой — афтӕ-иу систой уӕлиау дӕ кад+.

11Арвадӕгтӕ ӕд ӕфсад дӕ алыварс лӕууыдысты дӕ бырутыл, гаммадӕгтӕ — дӕ мӕсгуытыл. Дӕ алыварс-иу дӕ систыл сӕ уартытӕ ӕрцауыгътой, ӕмӕ-иу афтӕмӕй ноджы рӕсугъддӕр сдӕ.

12Дӕ исбонӕн ныккӕнӕн дӕр нӕ уыд, ӕмӕ дын Таршишы сахар дӕ базайрӕгты сӕрмӕ лӕвӕрдта ӕвзист, ӕфсӕйнаг, къала ӕмӕ зды+. 13Йаван, Тувал ӕмӕ Мешехы цӕрджытӕ базар кодтой демӕ, дӕ базайрӕгты сӕрмӕ дын лӕвӕрдтой сӕ цагъарты, стӕй се ’рхуы мигӕнӕнтӕ+. 14Тогармайы сӕудӕджертӕ-иу дын уӕрдоныл ифтындзгӕ ӕмӕ саргъы бӕхтӕ ӕрбаластой+. 15Демӕ базар кодтой Деданы сӕудӕджертӕ дӕр, стӕй денджызгӕрон сахартӕй бирӕтӕ. Ӕрбаластой-иу дын пылыстӕг ӕмӕ сау хъӕдӕрмӕг+. 16Дӕ базайрӕгтӕн ныккӕнӕн кӕй нӕ уыд, уымӕ гӕсгӕ демӕ сӕудӕджер кодтой арамейӕгтӕ дӕр. Дӕ базайрӕгты ныхмӕ дын лӕвӕрдтой ӕрвхуыз зынаргъ дуртӕ, сӕнт сырх хъуымӕцтӕ, нывӕфтыд ӕмӕ лыстӕг гӕнӕй уафт хъуымӕцтӕ, кораллтӕ ӕмӕ лалтӕ. 17Демӕ базар кодтой Иудей ӕмӕ Израил. Дӕ базайрӕгты ныхмӕ дын лӕвӕрдтой Миннитӕй ласт мӕнӕу, легъуитӕ, мыд, оливӕйы сой ӕмӕ ӕвдадз+.

18Дӕ базайрӕгтӕн, дӕ исбонӕн ныккӕнӕн кӕй нӕ уыд, уымӕ гӕсгӕ демӕ сӕудӕджер кодта Дамаск. Уӕй дын кодта хелбойнаг сӕн ӕмӕ цахайраг къуымбил+. 19Ведан ӕмӕ Йаваны байзӕддаг, Узалы цӕрджытӕ, дӕ базайрӕгты сӕрмӕ дӕуӕн лӕвӕрдтой куырдадзы цагъд ӕфсӕн, ноджы ма лавры сыф ӕмӕ ӕндӕр хъацӕнтӕ+.

20Деданы цӕрджытӕ дын уӕй кодтой зынаргъ базӕмбӕрзӕнтӕ саргъы бӕхты рӕвдзӕн. 21Демӕ сӕудӕджер кодтой Арави ӕмӕ Кедары ӕппӕт ӕлдӕрттӕ. Уӕй дын кодтой уӕрыччытӕ, фырытӕ ӕмӕ цӕутӕ+. 22Демӕ базар кодтой Сава ӕмӕ Раамайы сӕудӕджертӕ. Дӕ базайрӕгты сӕрмӕ дын лӕвӕрдтой сӕ хуыздӕр базайрӕгтӕ: алы ӕвдадз, налхъуыт-налмастӕ ӕмӕ сыгъзӕрин+. 23Демӕ базар кодтой Харан, Канне, Еден, Сава, Ассири ӕмӕ Килмады сӕудӕджертӕ+. 24Дӕ базартӕм дын уӕймӕ ластой зынаргъ дарӕстӕ, ӕрвхуыз пӕлӕзтӕ, нывӕфтыд хъуымӕцтӕ ӕмӕ гауызтӕ, стӕй фидар бӕндӕнтӕ.

25Таршишаг наутӕ дын систы сӕудӕджергӕнӕг чырӕтӕ.

Тынг сбонджын ӕмӕ скадджын дӕ ды денджызы астӕу+.

26Дӕ чематӕрджытӕ дӕ фурды астӕумӕ батардтой,
скӕсӕйнаг уад дӕ фурды астӕу ныппырх кодта+.
27Де сӕфты бон дӕ исбон, дӕ денджызонтӕ,
дӕ наутӕрджытӕ, дӕ науӕмпъузджытӕ,
дӕ сӕудӕджертӕ ӕмӕ дӕ хӕстонтӕ —
дӕ адӕм иууылдӕр денджызы бын фӕуыдзысты.
28Дӕ наутӕрджыты цъӕхахстӕй
дӕ сыхаг адӕмтӕ ныккӕрздзысты.

29Наутӕрджытӕ се ’ппӕт дӕр рахиздзысты сӕ наутӕй —
денджызонӕй, наутӕрӕгӕй зӕххыл ӕрлӕудзысты+.
30Дзагхъӕлӕсӕй дыл ныккӕудзысты
ӕмӕ хъарӕг кӕндзысты;
сӕ сӕртыл рыг байзӕрдзысты
ӕмӕ сӕхи рыджы ӕвдулдзысты+.
31Сау дыл дардзысты:
адасдзысты сӕ сӕртӕ,
сӕхъистӕ скӕндзысты сӕ уӕлӕ,
хъыггӕнгӕ дыл зӕрдӕрхалӕн хъарӕг сисдзысты.
32Сӕ сӕфты бон дыл сисдзысты хъарӕг:
„Фурды астӕу Тиры хуызӕн чи бабын ис!“+

33Денджызты сӕудӕджер кӕнгӕйӕ,

ды бирӕ адӕмты ӕфсӕстай.

Ныккӕнӕн дын цы исбонӕн нӕ уыд,
уымӕй-иу сыхаг паддзӕхты схъӕздыг кодтай+.

34Фӕлӕ дӕ ныр ныппырх кодтой денджызы уылӕнтӕ,
де ’ппӕт исбон, де ’ппӕт адӕм
фурды бын куы фесты.

35Денджызгӕрон сахартыл ӕвирхъау тас куы бахӕцыд,
куы ныккӕрзыдтой паддзӕхтӕ,
сӕ цӕсгомы хуыз куы фӕцыд+.
36Иннӕ адӕмты сӕудӕджертӕ та дыл
куы кӕнынц ӕхситт,
ӕвирхъау тас куы ’фтауы алкӕуыл дӕ хъысмӕт —
ды бабын дӕ мыггагмӕ»+.

28

Тӕрхон Тиры хирвӕссон паддзахӕн

28^1Дунедарӕг мын загъта: 2Адӕймаджы фырт! Зӕгъ Тиры хицауӕн: «Дунедарӕг Хуыцау афтӕ зӕгъы: ды дӕхиуыл фервӕссыдтӕ ӕмӕ загътай: „Ӕз хуыцау дӕн ӕмӕ бадын хуыцауы бадӕны, фурды астӕу“. Афтӕмӕй, Хуыцау нӕ, фӕлӕ адӕймаг уӕвгӕйӕ, дӕ зонд Хуыцауы зонды ӕмвӕз ӕвӕрыс+. 3Ды Даниилӕй зондджындӕр дӕ, ӕппӕт сусӕгтӕ дӕр дын ӕргом сты+. 4Дӕ куырыхон зонды фӕрцы схъӕздыг дӕ ӕмӕ дӕ хӕзнадӕттӕ байдзаг кодтай сыгъзӕрин ӕмӕ ӕвзистӕй+. 5Сӕудӕджеры куыст кӕнынмӕ хорз кӕй арӕхстӕ, уый фӕрцы сбирӕ кодтай дӕ исбон ӕмӕ дӕ бирӕ исӕй схъал дӕ. 6Уымӕ гӕсгӕ Дунедарӕг Хуыцау афтӕ зӕгъы: дӕ зонд Хуыцауы зондимӕ иу ӕмвӕзыл кӕй ӕвӕрыс, 7уый тыххӕй дын Ӕз дӕ ныхмӕ ӕрбакӕндзынӕн ӕндӕрбӕстӕгты, адӕмты фыддӕрты, ӕмӕ уыдон сласдзысты сӕ кӕрдтӕ дӕ цӕхӕркалгӕ уӕлзондмӕ ӕмӕ дын фегад кӕндзысты дӕ диссаджы фидауц+. 8Дӕлдзӕхмӕ дӕ ныппардзысты, ӕмӕ, тыхмард кӕй акӕнынц, уыдонау фурды астӕу амӕлдзынӕ. 9Ӕмӕ уӕд дӕ марӕджы раз дӕр, адӕймаг уӕвгӕйӕ, афтӕ зӕгъдзынӕ, мыййаг, ӕз хуыцау дӕн, зӕгъгӕ? 10Ды амӕлдзынӕ ӕндӕрбӕстӕгты къухӕй, ӕнӕсунӕттӕ куыд амӕлынц, афтӕ, уымӕн ӕмӕ афтӕ зӕгъын Ӕз, Дунедарӕг Хуыцау»+.

Хъарӕг Тиры паддзахыл

11Дунедарӕг мын загъта: 12«Адӕймаджы фырт! Хъарӕг кӕн Тиры паддзахыл ӕмӕ йын фехъусын кӕн: „Дунедарӕг Хуыцау афтӕ зӕгъы:

Алцӕмӕй ӕххӕст уыдтӕ ды,
ӕвидигӕ — дӕ уӕлзонд,
тӕмӕнкалгӕ — дӕ фидауц+.
13Хуыцауы дыргъдоны, Едемы, цардтӕ.
Дӕ дарӕстӕ — зынаргъ дуртӕй фӕлыст:
лал, топаз, алмаси, хризолит ӕмӕ ониксӕй,
стӕй яшмӕйӕ, сапфирӕй, малахитӕй, изумрудӕй.
Уыдысты се ’ппӕт дӕр сыгъзӕрин фӕлгӕтты ӕвӕрд
ӕмӕ дӕ уӕлӕ ’фтыд;
цӕттӕ уыдысты де сфӕлдысты бонмӕ+.
14Дӕу байсӕрстӕуыд,
цӕмӕй суай хъахъхъӕнӕг херувим.
Хуыцауы уаз хохыл ӕрӕвӕрдтон Ӕз дӕу,
ӕмӕ цӕхӕркалгӕ дурты астӕу
ды рацу-бацу кодтай+.
15Ӕнӕкъӕм уыдтӕ дӕ алы фӕндагыл,
куы дӕ сфӕлдыстӕуыд, уыцы бонӕй фӕстӕмӕ,
фӕлӕ рацыди рӕстӕг,
ӕмӕ дӕ мидӕг разынди фыддзинад.
16Дӕ базайрӕгтӕн нал уыди ныккӕнӕн,
ӕмӕ ды байдзаг дӕ фыдракӕндтӕй,
тӕригъӕд ракодтай.
Фӕчъизи дӕ, ӕмӕ дӕ Ӕз
Хуыцауы хохӕй раппӕрстон,
цӕхӕркалгӕ дурты ’хсӕнӕй
фӕсырдтон дӕу — хъахъхъӕнӕг херувимы.
17Дӕ фидауцӕй схъал дӕ,
дӕ цытуарзагӕй байсӕфтай дӕ уӕлзонд.
Ӕмӕ дӕ Ӕз ӕрӕппӕрстон зӕхмӕ,
паддзӕхты раз дӕ фӕхудинаг кодтон.
18Дӕ бирӕ ӕнаккаг митӕй,
дӕ фӕлывд сӕудӕджеры куыстӕй
дӕ уаз бынӕттӕ фегад кодтай ды.
Дӕ сахарыл дын бандзардзынӕн арт,
ӕмӕ дӕ уый аныхъуырдзӕн:
сау фӕнык дӕ фестын кӕндзынӕн зӕххыл,
чи дӕм кӕса, ӕппӕт уыдоны раз.
19Чи дӕ зыдта, уыдон стыр тасы бафтдзысты,
дӕ азармӕ кӕсгӕйӕ.
Дӕ хъысмӕт алкӕуыл ӕвирхъау тас ӕфтаудзӕн,
бабын уыдзынӕ мыггагмӕ“»+.

Тӕрхон Сидоны сахарӕн

20Дунедарӕг мын загъта: 21«Адӕймаджы фырт! Де ’ргом сараз Сидоны ’рдӕм ӕмӕ пехуымпариуӕг кӕн йӕ ныхмӕ+. 22Зӕгъ ын Мӕ номӕй: „Мӕхи дыл ныххуырсдзынӕн, Сидон, ӕмӕ дӕ адӕмы ’хсӕн скадджын уыдзынӕн. Мӕ тӕрхоны амӕттаг уӕ куы бакӕнон ӕмӕ уын Мӕ уаз ном куы раргом кӕнон, уӕд базондзыстут, Ӕз Дунедарӕг кӕй дӕн, уый. 23Ӕз дыл ныххуырсдзынӕн емынӕ, дӕ уынгтӕ дын туджы бын фӕкӕндзынӕн, ӕмӕ мӕрдтӕй байдзаг уыдзысты, уымӕн ӕмӕ дӕм алырдыгӕй кард ӕвзиддзӕни. Уӕд базондзыстут, Ӕз Дунедарӕг кӕй дӕн, уый+. 24Ӕмӕ уӕдӕй фӕстӕмӕ Израилы адӕмӕн нал уыдзӕни, рӕхойӕг какон сындзау, бӕхсындзау ӕй чи тыхсын кӕна ӕмӕ йыл ӕлгъ чи кӕна, ахӕм сыхӕгтӕ“. Ӕмӕ уӕд базондзысты, Ӕз Дунедарӕг Хуыцау кӕй дӕн, уый»+.

Израил сӕдас уыдзӕн йӕ фыдгултӕй

25Дунедарӕг Хуыцау афтӕ зӕгъы: «Израилы адӕм цы адӕмты ’хсӕн ныххӕлиу сты, уырдыгӕй сӕ куы ӕрӕмбырд кӕнон, уӕд сын уыцы адӕмты раз раргом кӕндзынӕн Мӕ уаз ном, ӕмӕ ногӕй ӕрцӕрдзысты, кӕддӕр Мӕ цагъар Йаковӕн цы зӕхх радтон, ууыл+. 26Цӕрдзысты йыл ӕдасӕй. Сараздзысты хӕдзӕрттӕ, ныссадздзысты сӕндӕттӕ, ӕмӕ йыл ӕдасӕй цӕрдзысты, уымӕн ӕмӕ Ӕз стӕрхон кӕндзынӕн, алырдыгӕй сӕм саузӕрдӕ чидӕриддӕр дардта, уыдонӕн. Ӕмӕ уӕд Израилы адӕм базондзысты, Ӕз Дунедарӕг, сӕ Хуыцау, кӕй дӕн, уый»+.

29

Тӕрхон Мысырӕн

29^1Дӕсӕм азы[*] дыууадӕсӕм мӕйӕн йӕ дыууадӕсӕм бон мын Дунедарӕг загъта: 2«Адӕймаджы фырт! Де ’ргом аздах фараоны, Мысыры паддзахы ’рдӕм, ӕмӕ пехуымпариуӕг кӕн фараон ӕмӕ ӕппӕт Мысыры ныхмӕ+. 3Фехъусын ын кӕн: „Дунедарӕг Хуыцау афтӕ зӕгъы: фараон, Мысыры паддзах, стыр кӕфхъуындар, Ӕз сыстдзынӕн дӕ ныхмӕ! Нилы донӕфтӕны бадыс ӕмӕ дзурыс, ай мӕ цӕугӕдон у, мӕхицӕн ӕй сарӕзтон, зӕгъгӕ+. 4Фӕлӕ дӕ Ӕз ӕрцахсдзынӕн ӕнгуырӕй ӕмӕ дӕ сӕппардзынӕн дӕ цӕугӕдонӕй, Нилы ӕппӕт кӕсӕгтӕ дын дӕ хӕрвыл ӕрцауындздзынӕн, афтӕмӕй+. 5Нилы ӕппӕт кӕсӕгтимӕ дӕ фехсдзынӕн ӕдзӕрӕг ран, тыгъд быдыры, ӕмӕ дыл уым ничи бамӕт кӕндзӕн, ничи дӕ баныгӕндзӕн. Хъӕддаг сырдтӕн ӕмӕ мӕргътӕн дӕ бахӕрын кӕндзынӕн+. 6Ӕмӕ уӕд Мысыры цӕрджытӕ иууылдӕр базондзысты, Ӕз Дунедарӕг кӕй дӕн, уый.

Ды Израилы адӕмӕн разындтӕ хъӕзӕй конд лӕдзӕгау:+
7куы дыл ныххӕцыдысты, уӕд афастӕ ӕмӕ сын сын се уӕхсчытӕ ныррӕхуыстай; куы дыл ӕрӕнцой кодтой, уӕд асастӕ, ӕмӕ сӕ къӕхтӕ фӕдыдӕгътӕ сты.

8Уымӕ гӕсгӕ афтӕ зӕгъы Дунедарӕг Хуыцау: мӕнӕ дӕм Ӕз кард сисдзынӕн, ныццӕгъддзынӕн дын дӕ адӕмы дӕр ӕмӕ дӕ фос дӕр+. 9Мысыры зӕхх ӕдзӕрӕг тыгъд быдыр фестдзӕн, ӕмӕ уӕд Мысыры адӕм базондзысты, Ӕз Дунедарӕг кӕй дӕн, уый.

Ды, фараон, афтӕ загътай, Нил мӕн у, мӕхицӕн ӕй сарӕзтон, зӕгъгӕ. 10Фӕлӕ Ӕз Ме ’ргом сараздзынӕн дӕ цӕугӕдӕтты ныхмӕ ӕмӕ Мысыры зӕхх фестын кӕндзынӕн гӕныстон сыгъд быдыр, Мигдолӕй Сиенейы онг, суанг Эфиопийы арӕны онг+. 11Дыууиссӕдз азы дӕргъы дзы ничиуал ӕрцӕрдзӕни, налдӕр ыл адӕймаджы къах ӕрлӕудзӕн, налдӕр — фосы къах. 12Дыууиссӕдз азы дӕргъы уыдзӕни ӕдзӕрӕг йӕ алыварс бӕстӕтау, йӕ сахартӕ дӕр — гӕныстон, йӕ алыварс бӕстӕты сахартау. Ӕз мысырӕгты алы бӕстӕты, алы адӕмтыл ныххӕлиу кӕндзынӕн+.

13Уымӕн ӕмӕ афтӕ зӕгъы Дунедарӕг Хуыцау: мысырӕгтӕ цы адӕмты ’хсӕн ныххӕлиу уой, уым сыл дыууиссӕдз азы куы рацӕуа, уӕд сӕ Ӕз ӕрӕмбырд кӕндзынӕн+. 14Уацарӕй сӕ фӕстӕмӕ раздахдзынӕн сӕ фыдыуӕзӕгмӕ, Патросы зӕхмӕ, ӕмӕ уым лӕмӕгъ паддзахад суыдзысты+. 15Сӕ паддзахад иннӕ паддзахӕдтӕй уыдзӕни лӕмӕгъдӕр, ӕмӕ уӕд иннӕ адӕмтӕм ӕнӕввӕрсон цӕстӕй нал кӕсдзысты. Ӕз сӕ ӕрӕлхъивдзынӕн, цӕмӕй иннӕ адӕмты мауал ӕфхӕрой. 16Уӕдӕй фӕстӕмӕ сӕ бон нал бауыдзӕн Израилы адӕмӕн мӕнг ныфсытӕ ӕвӕрын. Мӕ адӕм нал фӕрӕдидзысты ӕмӕ сыл нал баууӕнддзысты, цӕмӕй мауал фӕазымджын уой, ӕмӕ уӕд мысырӕгтӕ базондзысты, Ӕз Дунедарӕг Хуыцау кӕй дӕн, уый“»+.

Паддзах Навуходоносор бацахсдзӕни Мысыр

17Нӕ ахасты авд ӕмӕ ссӕдзӕм азы фыццаг мӕйӕн йӕ фыццаг бон мын Дунедарӕг загъта: 18«Адӕймаджы фырт! Вавилоны паддзах Навуходоносор Тиры сахарыл куы ӕртыхст, уӕд тынг бакусын кодта йе ’фсадӕн. Фыргуыстӕй сӕ сӕртӕ сцӕгӕр сты ӕмӕ сӕ уӕхсчытӕ стугӕрхӕмттӕ сты. Фӕлӕ Навуходоносор Тиры ныхмӕ цы хъазуатон куыст бакодта, уый тыххӕй нӕдӕр йӕхӕдӕг райста хӕрзиуӕг, нӕдӕр йе ’фсад. 19Уымӕ гӕсгӕ Дунедарӕг Хуыцау афтӕ зӕгъы: мӕнӕ Ӕз Вавилоны паддзах Навуходоносорӕн Мысыры зӕхх дӕттын. Йӕ бирӕ исбон ын байсӕд ӕмӕ йӕ ныххӕлӕттаг кӕнӕд, бастигъӕд ӕй — йе ’фсадӕн уый уыдзӕни йӕ хӕрзиуӕг+. 20Уым цы бацархайдта, уый сӕрмӕ йын Ӕз Мысыры зӕхх хӕрзиуӕгӕн дӕттын, уымӕн ӕмӕ уыдон балӕггад кодтой Мӕнӕн, — зӕгъы Дунедарӕг Хуыцау. 21Уыцы бон Ӕз Израилы адӕмы ногӕй схъомысджын кӕндзынӕн, дӕуӕн та ратдзынӕн уыдонӕн пехуымпариуӕг кӕныны бар, ӕмӕ уӕд базондзысты, Ӕз Дунедарӕг кӕй дӕн, уый».

30

Хъарӕг Мысырыл

30^1Дунедарӕг мын загъта: 2«Адӕймаджы фырт! Фехъусын кӕн рагуац: афтӕ зӕгъы Дунедарӕг Хуыцау: еххӕй кӕнут ӕмӕ дзурут:

„Уӕ, сау бон!
3Ӕрӕввахс ис сау бон!
Хуыцауы тӕрхоны бон,
сау бон ӕрӕввахс,
адӕмтӕн сӕ азары бон ӕрхӕццӕ кӕны!+
4Карды амӕттаг бауыдзӕни Мысыр,
риздзысты Эфиопийы дзыллӕтӕ фыр тӕссӕй,
цагъды куы фӕуой Мысырӕн йӕ адӕм,
хӕлӕттаг куы фӕуа йӕ фӕллой,
куы ныппырх уой йӕ бындуртӕ“+.

5Эфиопи, Пут, Луд ӕмӕ Кувы цӕрджытӕ, стӕй иннӕ адӕмыхӕттытӕ се ’ппӕт дӕр ӕмӕ, фидыд кӕимӕ сарӕзтон, уыцы бӕстӕйы адӕм дӕр карды амӕттаг бауыдзысты мысырӕгтимӕ»+.

6Афтӕ зӕгъы Дунедарӕг: «Мысыры фарс чи хӕцы, уыцы ӕфсӕдтӕ дӕрӕнгонд ӕрцӕудзысты, сӕрыстыр кӕй хъомысӕй у, йӕ уыцы ӕфсад дӕр бабын уыдзӕни. Карды амӕттаг бауыдзысты Мигдолӕй Сиенейы онг, — зӕгъы Дунедарӕг Хуыцау. —+
7Федзӕрӕг уыдзӕн Мысыр йӕ алыварс бӕстӕтау, йӕ сахартӕ дӕр уыдзысты гӕныстон йӕ алыварс бӕстӕты сахартау+. 8Сӕ бӕстӕйыл сын арт куы бандзарон ӕмӕ сӕ фарсхӕцджытӕ саст куы ’рцӕуой, уӕд мысырӕгтӕ базондзысты, Ӕз Дунедарӕг кӕй дӕн, уый+.

9Уыцы бон наутыл фидиуджытӕ арвитдзынӕн, цӕмӕй ӕнӕмӕт эфиопӕгты стыр тасы бафтауой. Ӕмӕ Мысырӕн йе сӕфты бон куы ралӕууа, уӕд эфиопӕгтӕ фыр тӕссӕй нырриздзысты. Уый рӕхджы сӕххӕст уыдзӕн!»

10Дунедарӕг Хуыцау афтӕ зӕгъы: «Ӕз Мысыры ӕнӕнымӕц адӕмы Вавилоны паддзах Навуходоносоры къухӕй скуынӕг кӕндзынӕн+. 11Уый йӕ адӕмимӕ, адӕмты фыддӕртимӕ, ӕрбацӕудзӕни Мысыры зӕхх бабын кӕнынмӕ. Сӕ кӕрдтӕ сласдзысты Мысырмӕ ӕмӕ йын йӕ зӕхх мӕрдты бын фӕкӕндзысты. 12Нилы цӕугӕдон бахус кӕндзынӕн, бӕстӕ та фыдгӕнджыты къухтӕм ратдзынӕн. Ӕндӕрбӕстӕгты къухӕй ныггӕныстон кӕндзынӕн Мысыры ӕппӕт бӕстӕ дӕр. Уый зӕгъын Ӕз, Дунедарӕг»+.

13Дунедарӕг Хуыцау афтӕ зӕгъы: «Ӕз ныппырх кӕндзынӕн Мысыры гуымирытӕ, кӕрон скӕндзынӕн Нофы мӕнгхуыцӕуттӕн. Мысыры бӕстӕйы нал сӕнтысдзӕни барджын ӕлдар, йӕ адӕмыл та йын ӕвирхъау тас бафтаудзынӕн+. 14Патросы зӕхх хӕлӕттаг фӕкӕндзынӕн, Цоаны сахарыл арт бандзардзынӕн, Нойы сахарӕн стӕрхон кӕндзынӕн+. 15Мӕ азар ныххуырсдзынӕн Синыл — Мысыры фидарыл, скуынӕг кӕндзынӕн Нойы сахары ӕнӕнымӕц адӕмы. 16Мысырыл арт бандзардзынӕн, Сины фидар нынкъуысдзӕн, Нойы сахар ныппырх уыдзӕн, Нофы сахармӕ та боныгон бабырсдзысты фыдгултӕ. 17Он ӕмӕ Пи-Бесеты фӕсивӕд карды амӕттаг бауыдзысты, сахартӕн сӕ иннӕ адӕмы та уацары райсдзысты+. 18Тахпанхесы сахары мидӕг Мысыры ӕфсондз куы ныппырх кӕнон, уӕд уым батар уыдзӕни бон. Мысыр сӕрыстыр кӕмӕй у, йӕ уыцы хъомысӕн кӕрон ӕрцӕудзӕн. Мигъы бын фӕуыдзӕни Мысыр, йӕ сахарты адӕм та бахаудзысты уацары+. 19Ӕз Мысырӕн стӕрхон кӕндзынӕн, ӕмӕ уӕд базондзысты, Ӕз Дунедарӕг кӕй дӕн, уый»+.

Фараоны паддзахад бабын уыдзӕн

20Иуӕндӕсӕм азы фыццаг мӕйӕн йӕ ӕвдӕм бон мын Дунедарӕг загъта: 21«Адӕймаджы фырт! Ӕз фараонӕн, Мысыры паддзахӕн, йӕ цонджы хъомыс басастон. Йӕ хъӕдгом баст не ’рцыди, цӕмӕй сдзӕбӕх уа ӕмӕ фӕстӕмӕ кард райсынхъом суа»+.

22Уымӕ гӕсгӕ Дунедарӕг Хуыцау афтӕ зӕгъы: «Ӕз Мӕхи ныххуырсдзынӕн фараоныл, Мысыры паддзахыл, ӕмӕ йын ныппырх кӕндзынӕн йӕ цӕнгтӕ, йӕ дзӕбӕх цонг дӕр ӕмӕ йӕ саст цонг дӕр, ӕмӕ йӕ кард ӕрхаудзӕни йӕ къухӕй. 23Ӕз мысырӕгты ныххӕлиу кӕндзынӕн алы бӕстӕтыл, алы адӕмтыл+. 24Вавилоны паддзахӕн йӕ цӕнгты хъару сфидар кӕндзынӕн, йӕ къухы йын бавӕрдзынӕн Мӕ кард, фараоны цӕнгты хъару та басӕтдзынӕн, ӕмӕ Вавилоны паддзахы раз мӕлӕтдзаг цӕфӕй хъӕрздзӕн. 25Вавилоны паддзахы цӕнгтӕ стыхджын кӕндзынӕн, фараонӕн та йе уӕнгтӕ ӕркӕлдзысты. Мӕ кард Вавилоны паддзахы къухы куы бакӕнон, Мысырыл ныхмӕ йӕ сисыны тыххӕй, уӕд мысырӕгтӕ базондзысты, ӕз Дунедарӕг кӕй дӕн, уый. 26Мысырӕгты алы бӕстӕты, алы адӕмтыл ’хсӕн ныххӕлиу кӕндзынӕн, ӕмӕ уӕд базондзысты, Ӕз Дунедарӕг кӕй дӕн, уый».

31

Мысыры сӕфт

31^1Иуӕндӕсӕм азы ӕртыккаг мӕйӕн йӕ фыццаг бон мын Дунедарӕг загъта: 2«Адӕймаджы фырт! Зӕгъ фараонӕн, Мысыры паддзахӕн, стӕй йӕ адӕмӕн:

„Кӕимӕ абардзынӕ дӕ хъомыс+?
3Бакӕс-ма Ассиримӕ — ливайнаг кедрмӕ[*];
уыд аууондар, йӕ къабузтӕ — рӕсугъд,
бӕрзонд — йӕ зӕнг,
йӕ цъуппӕй ӕврӕгътыл ныдзӕвыд+.
4Уый донӕфсӕстӕй рӕзыд,
дӕлдзӕхы донӕй ахӕцыд хӕрдмӕ,
йӕ дӕттӕ йын ӕртыхстысты йӕ зӕнгыл,
ӕппӕт бӕлӕстӕн донхорыг лӕвӕрдта.
5О, ацы бӕлас басгуыхти бӕрзонддӕр,
стӕй къабузджындӕр хъӕды ӕппӕт бӕлӕстӕй,
йӕ къалиутӕ дӕр донӕфсӕстӕй райрӕзтысты.

6Алы мӕргътӕ-иу йӕ къалиутыл ахстӕттӕ сбыдтой,
йӕ къабузты бын-иу сӕ зӕйц рауагътой алы сырдтӕ,
йӕ аууоны-иу ӕрбынат кодтой
алы стыр знӕмтӕ+.
7Куыд диссаджы рӕсугъд уыди, куыд бӕрзонд,
куыд даргъ уыдысты йӕ къабузтӕ,
уымӕн ӕмӕ стыр дӕтты былгӕрон
ауагъта йӕ уидӕгтӕ.
8Хуыцауы дыргъдоны кедрты цур дӕр
йӕ хуыз нӕ тар кодта.
Нӕ уыдысты йӕ къалиуты фидауцӕн кипаристӕ,
йӕ къабузты ставдӕн — тӕрс бӕлӕстӕ.
Хуыцауы дыргъдоны бӕлӕсты астӕу
йӕ рӕсугъдӕн ӕмбал нӕ уыди+.
9Йӕ бирӕ къабузтӕй йӕ сфӕлыстон Мӕхӕдӕг,
хӕлӕг ӕм кодтой Едемы бӕлӕстӕ,
Хуыцауы дыргъдоны сагъд чи уыди, уыдон“».

10Уымӕ гӕсгӕ Дунедарӕг Хуыцау афтӕ зӕгъы: «Бӕрзонд кӕй сырӕзыд, йӕ цъуппӕй ӕврӕгътыл кӕй ӕндзӕвыд ӕмӕ йе стырадӕй кӕй схъал,+
11уый тыххӕй йӕ Ӕз радтон адӕмты паддзахы къухтӕм, ӕмӕ йын уый бакодта, куыд ын хъуыди, афтӕ. Ӕз ыл Мӕхи атигъ кодтон йе ’наккаг миты аххосӕй. 12Акъуырдтой йӕ ӕндӕрбӕстӕгтӕ, адӕмты фыддӕртӕ, ӕмӕ йӕ афӕлдӕхтой хӕхтыл. Ӕппӕт дӕлвӕзтыл адӕргъ сты йӕ къабузтӕ, йӕ къалиутӕ ныппырх сты ӕппӕт мӕсчъытыл. Йӕ аууоны цы знӕмтӕ царди, уыдон ӕй ныууагътой ӕмӕ ацыдысты+. 13Йӕ калд зӕнгыл ын алы мӕргътӕ ӕрбадтысты, йӕ къалиутыл та алы сырдтӕ ӕрцардысты+.

14Уӕдӕ донбыл сагъд бӕлӕстӕй йӕ зӕнджы бӕрзондӕй макӕцы раппӕлӕд ӕмӕ сӕ ӕврӕгъты онг йӕ цъупп макӕцы сисӕд. Дон нуазӕг бӕлӕстӕй йӕхи макӕцы уӕлдӕр кӕнӕд иннӕтӕй, уымӕн ӕмӕ се ’ппӕт дӕр лӕвӕрд ӕрцӕудзысты мӕлӕтмӕ — ингӕнмӕ, мӕрдтыбӕстӕм цы адӕм ныххызтысты, уыдонимӕ»+.

15Дунедарӕг Хуыцау афтӕ зӕгъы: «Бӕлас мӕрдтыбӕстӕм куы ныххызт, уӕд ыл Ӕз бахъынцъым кӕнын кодтон ӕгӕрон фурд. Сӕхгӕдтон ӕй, бацауӕзтон ын йӕ цӕугӕдӕттӕ, ӕрлӕууын кодтон стыр дӕттӕ ӕмӕ Ливанӕн ацы бӕласыл сау дарын бафӕдзӕхстон. Хъыг ыл кодтой хъӕды иннӕ бӕлӕстӕ иууылдӕр. 16Мӕрдтыбӕстӕм ӕй куы ныппӕрстон, ингӕнтӕм чи ныххызти, уыдонмӕ, уӕд йӕ афӕлдӕхты уынӕрӕй нынкъуысыдысты адӕмтӕ, дӕлдзӕхы та ныццин кодтой Едемы ӕппӕт бӕлӕстӕ, стӕй Ливаны кӕддӕры донӕфсӕст ӕвзаргӕ бӕлӕстӕ иууылдӕр+. 17Уымӕн ӕмӕ йӕ цӕдисонтӕ, йӕ аууоны чи цард адӕмты ’хсӕн, уыдон дӕр йемӕ ныххызтысты мӕрдтыбӕстӕм, карды амӕттаг чи баци, уыдонмӕ.

18Уӕдӕ ды Едемы бӕлӕстӕй кӕй баййӕфтай дӕ кад ӕмӕ дӕ хъомысӕй? Ныр ды дӕр Едемы бӕлӕстау ӕппӕрст ӕрцӕудзынӕ мӕрдтыбӕстӕм ӕмӕ ӕнӕсунӕтты, карды амӕттаг чи баци, уыдоны ’хсӕн лӕзӕрдзынӕ. Уыдон сты фараон ӕмӕ йӕ бирӕ дӕм», — зӕгъы Дунедарӕг Хуыцау+.

32

Хъарӕг фараон ӕмӕ Мысырыл

32^1Дыууадӕсӕм азы дыууадӕсӕм мӕйӕн йӕ фыццаг бон мын Дунедарӕг загъта: 2«Адӕймаджы фырт! Ныхъхъарӕг кӕн фараоныл, Мысыры паддзахыл: „Адӕмты ’хсӕн ды уыдтӕ домбайы лӕппынау, денджызы кӕфхъуындарау, дӕ цӕугӕдӕтты-иу фынк калдтай дӕ фындзӕй, дӕ дзӕмбытӕй-иу дӕттӕ сызмӕстай, ӕмӕ-иу фестадысты лакъон“+.

3Афтӕ зӕгъы Дунедарӕг Хуыцау: бирӕ адӕмты раз дыл Мӕ ахсӕн хыз баппардзынӕн, ӕмӕ дӕ уыдон ӕрцахсдзысты Мӕ хызы+. 4Ӕз дӕ тыгъд быдыры фехсдзынӕн зӕххыл, ӕмӕ-иу дыл ӕрбаддзысты алы тӕхгӕ мӕргътӕ, сӕхи дӕ ӕфсаддзысты алы хъӕддаг сырдтӕ+. 5Дӕ холыйы фыд дын ныппырх кӕндзынӕн хӕхтыл, байдзаг дзы кӕндзынӕн дӕлвӕзтӕ. 6Зӕхх бафсаддзынӕн дӕ тугӕй, уый анхъӕвздзӕни суанг хӕхты онг, байдзаг дзы уыдзысты мӕсчъытӕ. 7Куы бабын уай, уӕд Ӕз сӕхгӕндзынӕн арв, стъалытӕ бамынӕг кӕндзынӕн, хур мигъы аууон бакӕндзынӕн, ӕмӕ мӕй дӕр нал ратдзӕн йӕ рухс.+
8Дӕ сӕрмӕ арвыл цыдӕриддӕр рухсгӕнӕнтӕ ис, уыдон батар кӕндзынӕн ӕмӕ зӕххыл саудалынг бафтаудзынӕн, — зӕгъы Дунедарӕг Хуыцау+.

9Дӕ сӕфты хабар дын куы айхъуысын кӕнон, уӕд ӕвирхъау тасы бацӕудзысты бирӕ адӕмтӕ, суанг йӕ кой кӕмӕн никуы фехъуыстай, уыдон дӕр. 10Фыд тас сыл бахӕцдзӕн, сӕ паддзӕхтӕ дӕр фыр тӕссӕй риздзысты, Мӕ кардӕй сӕм куы февзидон, уӕд. Дӕ сӕфты бон сӕ алчидӕр тӕрсдзӕни йӕ удӕн+.

11Дунедарӕг Хуыцау афтӕ зӕгъы: Вавилоны паддзах йӕ кард сисдзӕни дӕ ныхмӕ+. 12Тыхгӕнджыты кардӕй бабын уыдзысты дӕ адӕм. Уыдон сты адӕмты фыддӕртӕ ӕмӕ бабын кӕндзысты Мысыры ӕфсад, сӕрыстыр кӕмӕй у, уый. Йӕ адӕм иууылдӕр цагъды фӕуыдзысты+.

13Ӕз ын йӕ бирӕ фос ныццӕгъддзынӕн Нилы былгӕрӕтты, ӕмӕ йын йӕ дӕттӕ налдӕр лӕджы къах змӕнтдзӕн, налдӕр фосы сӕфтӕг. 14Афтӕмӕй Нилы донӕн Ӕз ратдзынӕн ӕнцой, ӕмӕ йӕ дӕттӕ акӕлдзысты сойау, — зӕгъы Дунедарӕг Хуыцау. — 15Мысыры зӕхх куы федзӕрӕг кӕнон, йе ’ппӕт адӕмы дӕр ын куы ныддӕрӕн кӕнон ӕмӕ йӕ ис-бисӕй ӕнӕхай куы фӕуа, уӕд базондзысты, Ӕз Дунедарӕг кӕй дӕн, уый+.

16Уӕд скӕндзысты хъарӕг, ӕмӕ-иу уыцы хъарӕг сисдзысты алы адӕмты сылгоймӕгтӕ. Хъарӕг кӕндзысты Мысырыл ӕмӕ йӕ бирӕ адӕмыл, — зӕгъы Дунедарӕг Хуыцау».

17Дыууадӕсӕм азы дыууадӕсӕм мӕйӕн йӕ фынддӕсӕм бон мын Дунедарӕг загъта: 18«Адӕймаджы фырт! Ныхъхъарӕг кӕн, ныронг чи фӕмарди, уыдонау дӕлдзӕхмӕ ныххауинӕгтыл — Мысыры адӕмыл ӕмӕ иннӕ хъомысджын адӕмты чызджытыл+.

19Кӕмӕй уӕлдӕр дӕ ды?
Ныххау дӕлдзӕхмӕ ӕмӕ уым
ӕнӕсунӕтты раз ӕрхуысс!+
20Карды амӕттаг чи баци, уыдонау
ды дӕр ӕрхуысдзынӕ сӕ цуры.
Ныридӕгӕн цӕттӕ у кард —
бабын уӕд фараон йе ’ппӕт ӕрдонгтимӕ!
21Мӕрдтыбӕстӕйы уымӕн дӕр
ӕмӕ йӕ цӕдисонтӕн дӕр
фидистӕ куы кӕндзысты хъомысджын хӕстонтӕ.
Мысырӕгтӕ карды амӕттаг куы бауыдзысты,
ӕрхуысдзысты ӕнӕсунӕтты раз+.

22Уым — Ассири йе ’ппӕт ӕфсадимӕ,
йӕ алыварс — йӕ хӕстонты цыртытӕ,
иууылдӕр куы бабын сты кардӕй+.
23Ассирийы цыртытӕ —
мӕрдтыбӕстӕн суанг йӕ тӕккӕ арфы,
йӕ цырты алыварс — йе ’ппӕт ӕфсад;
уӕлӕуыл стыр тас чи ӕфтыдта, уыдон
иууылдӕр куы бабын сты кардӕй+.

24Уым — Елам йе ’ппӕт ӕфсӕдтимӕ йӕ цырты алыварс;
дӕлдзӕхмӕ ӕнӕсунӕтӕй чи ныццыд,
уӕлӕуыл стыр тас чи ӕфтыдта, уыдон
иууылдӕр куы бабын сты кардӕй;
дӕлдзӕхмӕ чи ныццыди,
уыдонимӕ дих кӕнынц сӕ худинаг+.
25Кӕй амардӕуыд, уыдоны раз Еламӕн
рардӕуыди хуыссӕн йе ’ппӕт ӕфсӕдтимӕ,
йӕ алыварс — сӕ цыртытӕ;
иууылдӕр — ӕнӕсунӕттӕ, карды амӕттӕгтӕ.

Уӕлӕуыл цардудтыл ӕвирхъау тас ӕфтыдтой ӕмӕ ныр,
дӕлдзӕхмӕ чи ныццыди, уыдонимӕ
дих кӕнынц сӕ худинаг,
уыдоны ’хсӕн сӕ сӕвӕрдтой.

26Уым — Мешех ӕмӕ Тувал се ’ппӕт ӕрдонгтимӕ,
сӕ алыварс — сӕ цыртытӕ;
иууылдӕр — ӕнӕсунӕттӕ, карды амӕттӕгтӕ,
уымӕн ӕмӕ уӕлӕуыл
ӕвирхъау тас ӕфтыдтой цардудтыл+.
27Уыдонӕн дӕр сӕ хъысмӕт —
ӕнӕсунӕт хӕстонты раз ӕрхуыссын,
ӕд хотыхтӕ мӕрдтыбӕстӕм чи ныццыд,
сӕ кӕрдтӕ сӕ нывӕрзӕн кӕмӕн сты,
сӕ уартытӕ се стджытыл кӕмӕн равӕрдтой.
Кӕддӕр та уыдон уӕлӕуыл
ӕвирхъау тас ӕфтыдтой цардудтыл.
28Ды дӕр ӕрцӕудзынӕ ӕнӕсунӕттау сӕфт,
карды амӕттаг чи баци, уыдоны раз ӕрхуысдзынӕ+.

29Уым дӕм ӕнхъӕлмӕ кӕсы Едом йӕ паддзӕхтӕ ӕмӕ йе ’ппӕт ӕлдӕрттимӕ, карды амӕттаг чи баци, уыцы хъӕбатыр хӕстонтимӕ. Уым хуыссынц, мӕрдтыбӕстӕм чи ныццыди, уыцы ӕнӕсунӕтты раз+.

30Уым дӕм ӕнхъӕлмӕ кӕсынц цӕгаты барджын ӕлдӕрттӕ иууылдӕр, стӕй ӕппӕт сидойнӕгтӕ. Уыдон дӕр — хъӕбатыр хӕстонтӕ, уӕлӕуыл цардудтыл ӕфтыдтой стыр тас ӕмӕ, кӕй амардӕуыд, уыдонимӕ ныццыдысты дӕлдзӕхмӕ, уым, карды амӕттаг чи баци, уыдонимӕ дих кӕнынц сӕ худинаг+.

31Фараон сӕ фендзӕн ӕмӕ нал хъынцъым кӕндзӕн йӕ бирӕ адӕмыл. Карды амӕттаг бауыдзысты фараон ӕмӕ йе ’ппӕт ӕфсад, — зӕгъы Дунедарӕг Хуыцау. — 32Уӕлӕуыл цардудты Ӕз бауадздзынӕн фыд тас, фараон ӕмӕ йӕ бирӕ адӕм та ӕвӕрд ӕрцӕудзысты ӕнӕсунӕтты раз, карды цӕфӕй чи фӕмарди, уыдоны раз», — зӕгъы Дунедарӕг Хуыцау.

33

Пехуымпар — Израилы хъахъхъӕнӕг

33^1•Дунедарӕг мын загъта: 2«Адӕймаджы фырт! Дӕ адӕмӕн фехъусын кӕн Мӕ ныхас: Ӕз искӕцы бӕстӕйыл фыдгулы кард куы ныххуырсон, уӕд, гӕнӕн ис, ӕмӕ уыцы бӕстӕйы адӕм се ’хсӕнӕй хъахъхъӕнӕг равзарой сӕхицӕн+. 3Ӕмӕ уыцы хъахъхъӕнӕг бӕстӕмӕ ӕвзидӕг кард куы фена, уӕд сыкъауадындзӕй ныууасдзӕн, цӕмӕй адӕмы рагацау бахиза+. 4Фӕлӕ сыкъауадындзы хъӕр чи фехъуса, уый йӕхи нӕ бахызта, зӕгъгӕ, уӕд карды амӕттаг бауыдзӕн, ӕмӕ йӕ тугныккалды аххосджын уыдзӕни йӕхӕдӕг+. 5Сыкъауадындзы хъӕр фехъуыста, фӕлӕ йӕхи нӕ бахызта, уымӕ гӕсгӕ йӕ тугныккалды азымджын йӕхӕдӕг уыдзӕн. Йӕхи чи бахиза, уый та йӕ уд фервӕзын кӕндзӕн.

6Хъахъхъӕнӕг ӕвзидгӕ кард куы фена, фӕлӕ сыкъауадындзӕй куынӕ ныууаса, цӕмӕй адӕмы бахиза, уый тыххӕй, уӕд, фыдгулы кард кӕй баййафа, уый йӕ тӕригъӕды аххосӕй карды амӕттаг бауыдзӕн, фӕлӕ Ӕз дзуапп ӕрдомдзынӕн дӕуӕй.

7Адӕймаджы фырт! Ӕз дӕ Израилы адӕмӕн сӕвӕрдтон хъахъхъӕнӕгӕй, ӕмӕ ды хъусдзынӕ Мӕ ныхас ӕмӕ сӕ рагацау фӕдзӕхсдзынӕ Мӕ номӕй+. 8Ӕнаккагӕн Ӕз афтӕ куы зӕгъон, ӕнӕмӕнг амӕлдзынӕ, зӕгъгӕ, ӕмӕ йӕ ды рагацау куынӕ бахизай, цӕмӕй йӕ фыдвӕндӕгтӕ ныууадза, уый тыххӕй, уӕд ӕнаккаг амӕлдзӕн йӕ тӕригъӕды аххосӕй, фӕлӕ Ӕз дзуапп ӕрдомдзынӕн дӕуӕй. 9Рагацау ӕй куы бахизай, дӕ фыдвӕндӕгтӕ ныууадз, зӕгъгӕ, ӕмӕ сӕ уый куынӕ ныууадза, уӕд уый амӕлдзӕн йӕ тӕригъӕды аххосӕй, ды та дӕ уд фервӕзын кӕндзынӕ+.

Хуыцау алкӕй дӕр раст фӕндагмӕ здахы

10•Адӕймаджы фырт! Израилы адӕмӕн афтӕ зӕгъ: „Сымах дзурут: ‚Нӕ фыдракӕндтӕ ӕмӕ ныл нӕ тӕригъӕдтӕ уӕз кӕнынц! Мӕлӕты къахыл куы лӕууӕм, уӕд цы фӕуӕм?‘ “+
11Зӕгъ сын: „Сомы кӕнын Мӕхицӕй, — зӕгъы Дунедарӕг Хуыцау, — Мӕн нӕ фӕнды, цӕмӕй тӕригъӕдджын амӕла, уый. Мӕн фӕнды, цӕмӕй йӕ фыдвӕндӕгтӕ ныууадза ӕмӕ цӕра. Раздӕхут, уе ’наккаг митӕ ныууадзут! Израилы адӕм, уӕхи цӕмӕн сафут?“+

12Адӕймаджы фырт! Дӕ адӕмӕн афтӕ зӕгъ: „Рӕстгӕнӕджы йӕ рӕстад нӕ фервӕзын кӕндзӕн, тӕригъӕд куы сараза, уыцы бон, фыдгӕнӕг та йӕ раздӕры фыдракӕндты тыххӕй нӕ бабын уыдзӕн, куы сӕ ныууадза, уӕд; рӕстгӕнӕг дӕр, тӕригъӕд ми куы ракӕна, уӕд удӕгасӕй нӕ баззайдзӕн.

13Рӕстгӕнӕгӕн куы зӕгъон, цӕрдзынӕ, зӕгъгӕ, ӕмӕ уый, йӕ рӕстадыл йӕ зӕрдӕ даргӕйӕ, ӕнӕраст ми куы ракӕна, уӕд нымад не ’рцӕудзысты йӕ раздӕры раст хъуыддӕгтӕ, ӕмӕ афтӕмӕй амӕлдзӕни йе ’нӕраст мийы аххосӕй+. 14Ӕнаккагӕн куы зӕгъон, ӕнӕмӕнг амӕлдзынӕ, зӕгъгӕ, фӕлӕ йӕ фыдракӕндтӕ куы ныууадза ӕмӕ рӕстӕй цӕрын куы райдайа, 15йӕ хӕсджынӕн йӕ цъынды фӕстӕмӕ куы ратта, цы адавта, уый куы бафида, царддӕттӕг уагӕвӕрдтӕм гӕсгӕ куы цӕра ӕмӕ ӕвзӕрӕй куы ницы кӕна, уӕд цӕрдзӕни, нӕ амӕлдзӕн+. 16Цыдӕриддӕр тӕригъӕдтӕ ракодта, уыдонӕй йын иу дӕр нӕ бадардӕуыдзӕн йӕ цӕстмӕ; рӕстӕй цӕрын райдыдта ӕмӕ ӕнӕмӕнг цӕрдзӕни“.

17Дӕ адӕм дзурынц, Дунедарӕджы хъуыддӕгтӕ раст не сты, зӕгъгӕ, афтӕмӕй та сӕхи хъуыддӕгтӕ не сты раст. 18Рӕстгӕнӕг йӕ рӕстадӕй йе ’ргом куы аздаха ӕнӕраст митӕ куы кӕна, уӕд амӕлдзӕн. 19Фыдгӕнӕг йе ’наккаг митӕ куы ныууадза ӕмӕ рӕстӕй цӕрын куы райдайа, уӕд цӕрдзӕни. 20Сымах та дзурут, Дунедарӕджы хъуыддӕгтӕ раст не сты, зӕгъгӕ. Израилы адӕм, Ӕз уын стӕрхон кӕндзынӕн, алкӕмӕн дӕр — йӕ хъуыддӕгтӕм гӕсгӕ».

Йерусалимы сӕфт

21Нӕ ахасты дыууадӕсӕм азы дӕсӕм мӕйӕн йӕ фӕндзӕм бон мӕм Йерусалимы лигъдӕттӕй иу ӕрбацыд ӕмӕ мын загъта: «Сахар дӕрӕнгонд ӕрцыд». 22Фӕлӕ мыл йе ’рбацыды размӕ Дунедарӕг изӕрӕй Йӕ арм ӕруагъта, ӕмӕ мӕм лигъдон сӕумӕйӕ куы ’рбацыди, уӕдмӕ мын байгом кодта мӕ дзых. Ме ’взаг мын суӕгъд кодта ӕмӕ ӕз нал уыдтӕн ӕгомыг+.

23Дунедарӕг мын загъта: 24«Адӕймаджы фырт! Израилы хӕлддзӕгты чи цӕры, уыдон дзурынц: „Авраам, иу лӕг уӕвгӕйӕ, ацы зӕхх исбонӕн райста, мах та бирӕ стӕм ӕмӕ ацы зӕхх махӕн лӕвӕрд у“+. 25Уымӕ гӕсгӕ сын фехъусын кӕн: „Дунедарӕг Хуыцау афтӕ зӕгъы: сымах дзидза тугимӕ хӕрут, уӕ гуымирытӕм уе ’ргом аздӕхтат, туг калут ӕмӕ ма ноджы зӕхх дӕр уӕхи бакӕнинаг стут+? 26Сымах ныфсджын стут уӕ кардӕй, ӕлгъаг митӕ кӕнут, иу уӕ иннӕйы усы фӕчъизи кӕны, ӕмӕ ма зӕхх дӕр уӕхи бакӕнынмӕ хъавут?“

27Фехъусын сын кӕн: „Дунедарӕг Хуыцау афтӕ зӕгъы: сомы кӕнын Мӕхицӕй: хӕлддзӕгты ’хсӕн чи цӕры, уыдон карды амӕттаг бауыдзысты; быдыры чи ис, уыдоны хъӕддаг сырдтӕн бахӕрын кӕндзынӕн, фидӕрттӕ ӕмӕ лӕгӕтты чи ис, уыдон та амӕлдзысты емынӕйӕ+. 28Бӕстӕ ӕдзӕрӕг быдыр фестын кӕндзынӕн, кӕрон ӕрцӕудзӕн, сӕрыстыр кӕмӕй уыд, йӕ уыцы хъомысӕн. Израилы хӕхтӕ сафтид уыдзысты, иу цӕуӕг сыл нал уыдзӕн. 29Ӕмӕ, се ’лгъаг миты тыххӕй бӕстӕ ӕдзӕрӕг быдыр куы фестын кӕнон, уӕд базондзысты, Ӕз Дунедарӕг кӕй дӕн, уый“+.

30Адӕймаджы фырт! Дӕу тыххӕй дӕ адӕм сисрӕбынты ӕмӕ хӕдзӕртты къӕсӕртыл дзурынц иу иннӕмӕн, ӕфсымӕр ӕфсымӕрӕн: „Цӕут, байхъусут, Дунедарӕгӕй цы ныхас рацыд, уымӕ“. 31Ӕрбацӕудзысты дӕм къордтӕ-къордтӕй, ӕрбаддзысты дӕ разы ӕмӕ дын хъусдзысты дӕ ныхӕстӕм, фӕлӕ сӕ не ’ххӕст кӕндзысты; дзыхӕй дын козбау митӕ кӕндзысты, сӕ зӕрдӕ та агурдзӕни пайда+. 32Ды сын уыдзынӕ ӕхцон зарӕггӕнӕг, зӕрдӕмӕдзӕугӕ хъӕлӕс кӕмӕн ис, ахӕм, арӕхстджын фӕндырдзӕгъдӕг. Ӕмӕ дын хъусдзысты дӕ ныхӕстӕм, фӕлӕ сӕ не ’ххӕст кӕндзысты. 33Фӕлӕ дӕ рагуац куы сӕххӕст уа, — ныридӕгӕн ӕххӕст кӕнын райдыдта, — уӕд базондзысты, се ’хсӕн пехуымпар кӕй уыд, уый»+.

34

34^1Дунедарӕг мын загъта: 2«Адӕймаджы фырт! Израилы адӕмӕн сӕ фыййӕутты ныхмӕ пехуымпар ныхас фехъусын кӕн. Зӕгъ сын: „Афтӕ зӕгъы Дунедарӕг Хуыцау: додой сӕ къона Израилы фыййӕуттӕн, сӕхи мӕт чи кӕны, уыдонӕн! Ау, сымах хъуамӕ уӕ дзуджы мӕт ма кӕниккат+? 3Сымах ӕхсыр нуӕзтат, фӕсмын дарӕстӕ дардтат ӕмӕ хӕрзхаст фыстӕ ӕргӕвстат, рӕгъауыл та нӕ аудыдтат+. 4Лӕмӕгъ фосмӕ нӕ зылдыстут, рынчынты нӕ дзӕбӕх кодтат, сӕ хъӕдгӕмттӕ-иу сын нӕ бабастат, дзӕгъӕл фосы-иу не ’рбаздӕхтат фӕстӕмӕ, сӕфты-иу нӕ бацагуырдтат, семӕ уыдыстут карз ӕмӕ ӕгъатыр. 5Мӕ фос ныххӕлиу сты ӕнӕ фыййауӕй, хъӕддаг сырдты амӕттаг баисты+. 6Адзӕгъӕл сты алы хӕхтӕ, алы бӕрзӕндтыл, ныххӕлиу сты ӕппӕт зӕххы цъарыл, ӕмӕ ничи цӕуы сӕ фӕдыл, ничи сӕ агуры.

7Уымӕ гӕсгӕ, фыййӕуттӕ, ӕрбайхъусут Дунедарӕджы ныхасмӕ. 8Сомы кӕнын Мӕхицӕй, — зӕгъы Дунедарӕг Хуыцау, — Мӕ фос ӕнӕ фыййауӕй ӕфтиаг кӕй фестадысты, хъӕддаг сырдты амӕттаг кӕй баисты, Мӕ фыййӕуттӕ сӕ кӕй нӕ агуырдтой ӕмӕ фос хизыны бӕсты сӕхи мӕт кӕй кодтой,+
9уый тыххӕй, фыййӕуттӕ, ӕрбайхъусут Дунедарӕджы ныхасмӕ+. 10Афтӕ зӕгъы Дунедарӕг Хуыцау: Ӕз сыстдзынӕн фыййӕутты ныхмӕ, мӕ фос сӕ ӕрцагурдзынӕн. Фос хизын сын нал бабар кӕндзынӕн, ӕмӕ нал кӕндзысты сӕхи мӕт. Мӕ фосы фыд сын сласдзынӕн сӕ дзыхтӕй ӕмӕ йӕ нал хӕрдзысты.

Хорз фыййау зилы йӕ фосмӕ

11Уымӕ гӕсгӕ Дунедарӕг Хуыцау афтӕ зӕгъы: Ӕз Мӕхӕдӕг бацагурдзынӕн Мӕ фос ӕмӕ сӕм ӕркӕсдзынӕн+. 12Фыййау, чи ныххӕлиу, йӕ уыцы фосы дзуг ногӕй куыд банымайы, афтӕ Ӕз дӕр банымайдзынӕн Мӕ фос, суӕгъд сӕ кӕндзынӕн, сау ӕмӕ мигъдзаст бон сӕ кӕдӕм фӕтардӕуыд, уыцы рӕттӕй+. 13Ракӕндзынӕн сӕ, цы адӕмтӕ, цы бӕстӕтыл ныххӕлиу сты, уырдыгӕй ӕмӕ сӕ ӕрбакӕндзынӕн сӕ зӕхмӕ. Хиздзынӕн сӕ Израилы хӕхтыл, цӕугӕдӕтты цур, бӕстӕйы ӕппӕт уӕтӕрты+. 14Сойджын сӕрвӕты сӕ хиздзынӕн, Израилы бӕрзонд хӕхтыл уыдзӕни сӕ уӕтӕр. Ривӕд кӕндзысты уыцы дзӕбӕх уӕтӕры ӕмӕ хиздзысты сойджын сӕрвӕты, Израилы хӕхтыл+. 15Ӕз Мӕхӕдӕг хиздзынӕн Мӕ фос, Мӕхӕдӕг сын фӕлладуадзӕн рӕстӕг ратдзынӕн, — зӕгъы Дунедарӕг Хуыцау. — 16Сӕфт фосы-иу ссардзынӕн, чи фӕдзӕгъӕл уа, уый-иу фӕстӕмӕ ӕрбаздахдзынӕн, фӕцӕф ис, зӕгъгӕ, уӕд-иу ын бабӕтдзынӕн йӕ хъӕдгом, рынчынмӕ-иу базилдзынӕн, ӕгӕр чи снард ӕмӕ абухгӕ чи кӕны, уыцы фосы та фесафдзынӕн, хиздзынӕн сӕ рӕстӕй+.

17Сымахӕн та, Мӕ дзуг, Дунедарӕг Хуыцау афтӕ зӕгъы: Мӕ дзуджы фысты ’хсӕн, фыстӕ ӕмӕ сӕгъты ’хсӕн, Ӕз быцӕу ӕвзардзынӕн Мӕхӕдӕг+. 18Сойджын сӕрвӕты кӕй хизут, уый сымах фагыл нӕ нымайут ӕмӕ йын йӕ уӕлдай ссӕндут уӕ къӕхтӕй; сымах нуазут сыгъдӕг дон, йӕ уӕлдай та йын змӕнтут уӕ къӕхтӕй, 19ӕмӕ афтӕмӕй Мӕ иннӕ фос хӕрдзысты уӕ къӕхтӕй ссӕст ӕмӕ нуаздзысты уӕ къӕхтӕй змӕст.

20Уымӕ гӕсгӕ Дунедарӕг Хуыцау афтӕ зӕгъы: Ӕз Мӕхӕдӕг ӕвзардзынӕн быцӕу нард фыс ӕмӕ мӕллӕг фысы ’хсӕн. 21Ӕппӕт лӕмӕгъты дӕр сымах фесхойут уӕхскӕй ӕмӕ сынӕгӕй, цӕвут сӕ уӕ сытӕй, цалынмӕ сӕ дзугӕй иуварс нӕ асурут, уалынмӕ+. 22Ӕз суӕгъд кӕндзынӕн Мӕ фосы, ӕмӕ нал цӕудзысты тӕлӕтгонд. Ӕз-иу Мӕхӕдӕг фысты ’хсӕн быцӕу равзардзынӕн.

Сабыр ӕмӕ ӕдас бӕстӕ

23Мӕ фосы сӕргъы сӕвӕрдзынӕн иу фыййауы, чи сӕ хиза, уый — Мӕ цагъар Давиды. Уый сӕ хиздзӕн, уыдзӕни сӕ фыййау+. 24Ӕз, Дунедарӕг, уыдзынӕн сӕ Хуыцау, Мӕ цагъар Давид та уыдзӕни сӕ фӕтӕг. Уый зӕгъын Ӕз, Дунедарӕг+.

25Ӕз семӕ сараздзынӕн фарны фидыд, сӕ зӕххӕй сын асурдзынӕн тугдзых сырдты, ӕмӕ ӕдасӕй цӕрдзысты тыгъд быдыры, ӕнӕмӕтӕй хуысдзысты хъӕдты+. 26Раарфӕ кӕндзынӕн уыдонӕн дӕр ӕмӕ Мӕ уаз бӕрзӕнды алфамбылӕйттӕн дӕр, афоныл сын дӕтдзынӕн къӕвдатӕ — уыдон уыдзысты фарны къӕвдатӕ+. 27Ӕмӕ сын алы бӕлас дӕр дӕтдзӕни йӕ дыргъ, зӕхх та — йӕ тыллӕг, ӕмӕ ӕдасӕй цӕрдзысты сӕ зӕххыл. Се ’фхӕрджыты къухӕй сӕ куы суӕгъд кӕнон ӕмӕ сын се ’фсондз куы ныссӕттон, уӕд базондзысты, Ӕз Дунедарӕг кӕй дӕн, уый+. 28Адӕмтӕн нал уыдзысты ӕфтиаг, нал сӕм лӕбурдзысты хъӕддаг сырдтӕ дӕр. Ӕдасӕй цӕрдзысты ӕмӕ сыл тас ничиуал ӕфтаудзӕни. 29Сӕ зӕххы бӕркад сын сбирӕ кӕндзынӕн, ӕмӕ сыдӕй нал мӕлдзысты сӕ бӕстӕйы, адӕмтӕ сын нал кӕндзысты фидис. 30Уӕд базондзысты, Ӕз, Дунедарӕг, сӕ Хуыцау, семӕ кӕй дӕн ӕмӕ уыдон та, Израилы адӕм, Мӕ адӕм кӕй сты, уый, — зӕгъы Дунедарӕг Хуыцау. — 31Сымах Мӕ фос стут, Мӕ уӕтӕры дзуг. Сымах адӕм стут сымах, Ӕз та уӕ Хуыцау дӕн“», — зӕгъы Дунедарӕг Хуыцау+.

35

Тӕрхон Едомӕн

35^1Дунедарӕг мын загъта: 2«Адӕймаджы фырт! Де ’ргом сараз Сеиры хӕхбӕстӕм ӕмӕ пехуымпариуӕг кӕн йӕ ныхмӕ+. 3Фехъусын ын кӕн: „Афтӕ зӕгъы Дунедарӕг Хуыцау: Ӕз дӕ ныхмӕ сыстдзынӕн, Сеир! Мӕ къух дӕм сисдзынӕн ӕмӕ дӕ ӕдзӕрӕг быдыр фестын кӕндзынӕн+. 4Дӕ сахартӕ дын хӕлддзӕгты кӕритӕ фестын кӕндзынӕн; сафтид уыдзынӕ ӕмӕ уӕд базондзынӕ, Ӕз Дунедарӕг кӕй дӕн, уый+. 5Израилы адӕммӕ де ’нӕуынондзинад ӕнусон кӕй у, уый тыххӕй сӕ ды сӕ бӕллӕхы, сӕ азары бон, карды амӕттаг бакодтай+. 6Ӕмӕ сомы кӕнын Мӕхицӕй, — зӕгъы Дунедарӕг Хуыцау, — дӕ туджы дӕ фӕмӕцын кӕндзынӕн, тугисджытӕ зилдзысты дӕ фӕдыл. Туг ныккалынмӕ ӕмхиц кӕй уыдтӕ, уый тыххӕй дын дӕхи туг дӕр ӕрцагуырдӕуыдзӕн+.

7Ӕз Сеиры хӕхбӕстӕ сафтид кӕндзынӕн, афтид ӕмӕ ӕдзӕрӕг тыгъд быдыр фестдзӕни, налдӕр ӕм бацӕуӕг уыдзӕн, налдӕр уырдыгӕй рацӕуӕг. 8Йӕ къӕдзӕхтӕ йын байдзаг кӕндзынӕн мӕрдтӕй. Карды амӕттаг-иу чи фӕуа, уыдон хаудзысты дӕ къуыбыртыл, дӕ дӕлвӕзты ӕмӕ де ’ппӕт мӕсчъыты. 9Мыггагмӕ дӕ ӕдзӕрӕг быдыр фестын кӕндзынӕн, дӕ сахарты никуыуал ничи ӕрцӕрдзӕн, ӕмӕ уӕд базондзыстут, Ӕз Дунедарӕг кӕй дӕн, уый.

10Афтӕ кӕй дзырдтай, ацы дыууӕ адӕмы ӕмӕ ацы дыууӕ бӕстӕйы мӕн уыдзысты ӕмӕ сӕ нӕхи бакӕндзыстӕм, зӕгъгӕ, — афтӕмӕй та уым Дунедарӕг царди, — 11уый тыххӕй Ӕз сомы кӕнын Мӕхицӕй, — зӕгъы Дунедарӕг Хуыцау, — цы ӕнӕуынондзинад ӕмӕ сӕм цы хӕлӕгдзинад равдыстай, уымӕ гӕсгӕ дын стӕрхон кӕндзынӕн. Уыдонӕн та Мӕхи раргом кӕндзынӕн, дӕуӕн куы тӕрхон кӕнон, уӕд+. 12Ӕмӕ базондзынӕ, Ӕз, Дунедарӕг, кӕй фехъуыстон, ды Израилы хӕхтӕн куыд фидис кодтай, ныггӕныстон сты ӕмӕ нӕ амӕттаг баисты, зӕгъгӕ, уый+. 13Уӕхицӕй ӕппӕлыдыстут Мӕ разы, уе ’взӕгтӕ суагътат Мӕ ныхмӕ. Ӕз алцыдӕр фехъуыстон.

14Дунедарӕг Хуыцау афтӕ зӕгъы: Израилы зӕхх цинӕй куы райа, уӕд дӕу та ӕдзӕрӕг быдыр фестын кӕндзынӕн. 15Израилы исбон куы ныггӕныстон, уӕд ды ууыл кӕй цин кодтай, уый тыххӕй дын Ӕз афтӕ бакӕндзынӕн, ӕмӕ ды дӕр, Сеиры хох, заууатмӕ ӕрцӕудзынӕ, стӕй ӕппӕт Едом. Ӕмӕ уӕд базондзысты, Ӕз Дунедарӕг кӕй дӕн, уый“»+.

36

Хуыцауы зӕрдӕбавӕрд Израилы хӕхтӕн

36^1Адӕймаджы фырт! Израилы хӕхтӕн рагуац фехъусын кӕн. Зӕгъ сын: «Израилы хӕхтӕ, байхъусут Дунедарӕджы ныхасмӕ!+
2Дунедарӕг Хуыцау афтӕ зӕгъы: фыдгул сымахӕй афтӕ кӕй зӕгъы: „Ӕгъа! Израилӕн мыггагмӕ цы бӕрзӕндтӕ рардӕуыд, уыдон мах исбон баисты“, зӕгъгӕ, 3уый тыххӕй пехуымпар ныхас фехъусын кӕн, зӕгъ сын: Дунедарӕг Хуыцау афтӕ зӕгъы: алырдыгӕй уӕ гӕныстон кӕнынц, лӕбурынц уӕм, цӕмӕй иннӕ адӕмты амӕттаг бауат, уӕ фыдгой кӕной ӕмӕ уыл худой. 4Уый тыххӕй, Израилы хӕхтӕ, байхъусут Дунедарӕг Хуыцауы ныхасмӕ. Афтӕ зӕгъы Дунедарӕг Хуыцау: уӕ алыварс адӕмты амӕттаг чи баци ӕмӕ уыдонӕн хынджылӕггаг чи сси, уыцы хӕхтӕн, къуыбыртӕн, мӕсчъытӕн, дӕлвӕзтӕн, гӕныстон хӕлддзӕгтӕн ӕмӕ ӕдзӕрӕг сахартӕн+
5афтӕ зӕгъы Дунедарӕг Хуыцау: Мӕ маст пиллон уагъта, афтӕмӕй Ӕз дзырдтон иннӕ адӕмты ныхмӕ, уыимӕ ӕппӕт Едомы ныхмӕ дӕр, уымӕн ӕмӕ Мын Мӕ зӕхх бакодтой сӕ исбон, цинӕй райгӕйӕ ӕмӕ ӕлгъгӕнгӕйӕ»+.

6Уымӕ гӕсгӕ пехуымпариуӕг кӕн Израилы тыххӕй ӕмӕ зӕгъ хӕхтӕн, къуыбыртӕн, мӕсчъытӕн ӕмӕ дӕлвӕзтӕн: «Афтӕ зӕгъы Дунедарӕг Хуыцау: Ӕз ацы ныхас мӕстӕй судзгӕйӕ дзурын, уымӕн ӕмӕ адӕмтӕн хынджылӕггаг систут. 7Уымӕ гӕсгӕ афтӕ зӕгъы Дунедарӕг Хуыцау: Ӕз Мӕ къух хӕрдмӕ систон ӕмӕ расомы кодтон, уӕ алфамбылай адӕмтӕн сӕ хынджылӕг сӕхи ныхмӕ кӕй фӕуыдзӕн, уый тыххӕй. 8Сымах та, Израилы хӕхтӕ, рауадздзыстут уӕ къабузтӕ ӕмӕ Мӕ адӕм Израилӕн дӕтдзыстут уӕ дыргъ, уымӕн ӕмӕ уыдон рӕхджы ӕрбацӕудзысты. 9Ӕз уӕм раздахдзынӕн Ме ’ргом, ӕмӕ уӕ бахуым кӕндзысты ӕмӕ байтаудзысты. 10Сымахыл ӕрцӕрын кӕндзынӕн бирӕ адӕм — ӕппӕт израилӕгты. Уыдон сахарты ӕрцӕрдзысты ӕмӕ хӕлддзӕгтӕ рацараздзысты+. 11Ныббирӕ уыл кӕндзынӕн уӕ адӕм ӕмӕ фос. Уыдон цот уадздзысты ӕмӕ сбирӕ уыдзысты. Раздӕры заманау уыл ӕрцӕрын кӕндзынӕн бирӕ адӕм ӕмӕ уын раздӕры заманӕй фылдӕр хӕрзтӕ ратдзынӕн. Уӕд базондзыстут, Ӕз Дунедарӕг кӕй дӕн, уый+. 12Ӕрбакӕндзынӕн уӕм Мӕ адӕм Израилы, ӕмӕ уын уыдон ӕлдариуӕг кӕндзысты. Сӕ исбон бауыдзыстут ӕмӕ сын сӕ зӕйц нал сафдзыстут+.

13Дунедарӕг Хуыцау зӕгъы: афтӕ уын кӕй фидис кӕнынц, сымах адӕмы ныхъуырут ӕмӕ уӕ адӕмы зӕйц сафут, зӕгъгӕ,+
14уымӕ гӕсгӕ нал ныхъуырдзыстут адӕмы ӕмӕ сӕ зӕйц нал сафдзыстут уӕ адӕмӕн, — зӕгъы Дунедарӕг Хуыцау. — 15Уӕд уыл адӕмтӕ нал худдзысты, фидистӕ уын нал кӕдзысты ӕмӕ уӕ адӕмы зӕйц дӕр нал сафдзыстут уӕдӕй фӕстӕмӕ», — зӕгъы Дунедарӕг Хуыцау.

16Дунедарӕг мын загъта: 17«Адӕймаджы фырт! Израилы адӕм сӕ зӕххыл куы цардысты, уӕд ӕй фӕчъизи кодтой сӕ митӕй ӕмӕ сӕ хъуыддӕгтӕй. Сӕ царды уагӕй фӕчъизи кодтой сӕхи дӕр, сылгоймаг йе ’рвылмӕйон туг цӕуыны заман куыд чъизи вӕййы, уыйау+. 18Ӕмӕ сыл Ӕз Мӕ маст ныххуырстон, уыцы зӕххыл туг кӕй ныккалдтой ӕмӕ йӕ сӕ гуымирытӕм кувынӕй кӕй фӕчъизи кодтой, уый тыххӕй+. 19Ныххӕлиу сӕ кодтон алы бӕстӕты, алы адӕмтыл; стӕрхон сын кодтон сӕ фӕндӕгтӕм, сӕ хъуыддӕгтӕм гӕсгӕ+. 20Цы адӕмтӕм фӕцыдысты, уыдоны раз Мын фегад кодтой Мӕ уаз ном, уымӕн ӕмӕ уыцы адӕмтӕ дзырдтой: „Дунедарӕджы адӕм сты адон, Йӕ зӕххӕй сӕ фӕсырдтой.“ 21Ӕз бахъынцъым кодтон, израилӕгтӕ цы адӕмтӕм бацыдысты, уыдоны раз Мын Мӕ уаз ном кӕй фегад кодтой, уый тыххӕй+.

22Уымӕ гӕсгӕ Израилы адӕмӕн фехъусын кӕн: афтӕ зӕгъы Дунедарӕг Хуыцау: Израилы адӕм, сымах тыххӕй нӕ, фӕлӕ Мын, ӕцӕгӕлон адӕмтӕм бацӕугӕйӕ, кӕй фегад кодтат, уыцы уаз номы сӕраппонд ахӕм хъуыддаг бакӕндзынӕн. 23Ӕз ногӕй скадджын кӕндзынӕн, ӕцӕгӕлон адӕмты раз Мын кӕй фегад кодтат, Мӕ уыцы стыр ном. Ӕцӕгӕлон адӕмты раз уын Мӕ уаз ном куы раргом кӕнон, уӕд уыдон базондзысты, Ӕз Дунедарӕг кӕй дӕн, — зӕгъы Дунедарӕг Хуыцау. —+
24Райсдзынӕн уӕ, цы адӕмтӕ, цы бӕстӕтыл ныххӕлиу стут, уырдыгӕй ӕмӕ уӕ ӕрбакӕндзынӕн уӕ бӕстӕмӕ+. 25Сыгъдӕг дон уыл бапырх кӕндзынӕн ӕмӕ уӕ ссыгъдӕг кӕндзынӕн уе ’ппӕт чъизитӕ ӕмӕ уе ’ппӕт гуымирытӕй+. 26Ӕз уын ратдзынӕн ног зӕрдӕ, ног уд уын бавӕрдзынӕн уӕ мидӕг. Уӕ риуӕй уын дур зӕрдӕ райсдзынӕн ӕмӕ уын сӕрныллӕг зӕрдӕ ратдзынӕн+. 27Уӕ мидӕг уын бавӕрдзынӕн Мӕ Уд, ӕмӕ Мын уӕд Мӕ фӕдзӕхстытӕм гӕсгӕ цӕрдзыстут, ӕххӕст мын кӕндзыстут Мӕ уагӕвӕрдтӕ+. 28Ӕрцӕрдзыстут, уӕ фыдӕлтӕн уын цы зӕхх радтон, ууыл ӕмӕ суыдзыстут Мӕ адӕм, Ӕз та уыдзынӕн уӕ Хуыцау+. 29Фервӕзын уӕ кӕндзынӕн уе ’ппӕт чъизитӕй, ратдзынӕн уын хор ӕмӕ йӕ сбирӕ кӕндзынӕн, цӕмӕй стонг ма ӕвзарат+. 30Сбирӕ кӕндзынӕн дыргъ ӕмӕ тыллӕджы бӕркад дӕр, цӕмӕй уын уе стонджы тыххӕй мауал фидис кӕной ӕцӕгӕлон адӕмтӕ+. 31Уӕд уӕ зӕрдыл ӕрбалӕудзысты уӕ фыдвӕндӕгтӕ ӕмӕ уӕ фыдракӕндтӕ, ӕмӕ уӕхицӕн сӕнӕуынон уыдзыстут уӕ тӕригъӕдтӕ ӕмӕ уе ’лгъаг миты аххосӕй+. 32Мӕн фӕнды, цӕмӕй зонат: сымах сӕраппонд нӕ кӕндзынӕн ацы хъуыддӕгтӕ, — зӕгъы Дунедарӕг Хуыцау, — Израилы адӕм, уӕ цӕсгом фыр ӕфсӕрмӕй судзӕд уӕ фыдракӕндты аххосӕй.

33Дунедарӕг Хуыцау афтӕ зӕгъы: уӕ тӕригъӕдтӕй уӕ куы ссыгъдӕг кӕнон, сахарты уӕ куы ’рцӕрын кӕнон ӕмӕ хӕлддзӕгтӕ ногӕй арӕзт куы ’рцӕуой, 34гӕныстон зӕхх куыстгонд куы цӕуа, йӕ рӕзты цӕуӕг фӕндаггӕттӕ йӕ куыд уыной, афтӕ, 35уӕд уыдон зӕгъдзысты: „Ацы гӕныстон зӕхх Едемы дыргъдон фестади; хӕлд, гӕныстон ӕмӕ пырх сахартӕ дӕр ногӕй рацарӕзтой ӕмӕ адӕмӕй байдзаг сты“+. 36Ӕмӕ, уӕ алыварс цы адӕмтӕ баззайа, уыдон базондзысты, Ӕз, Дунедарӕг, пырх цы уыд, уый ногӕй кӕй аразын ӕмӕ, гӕныстон цы уыд, уым бӕлӕстӕ кӕй садзын. Ӕз, Дунедарӕг, бакӕндзынӕн, цы загътон, уый».

37Дунедарӕг Хуыцау афтӕ зӕгъы: «Ахӕм хорзы дӕр ма бацӕудзынӕн Израилы адӕмӕн, ӕмӕ сӕ сбирӕ кӕндзынӕн фосы дзугау+. 38Йерусалимы йӕ бӕрӕгбӕтты заман нывондаг фос куыд бирӕ вӕййынц, уыйау адӕмӕй байдзаг уыдзысты раздӕры пырх сахартӕ. Ӕмӕ уӕд базондзысты, Ӕз Дунедарӕг кӕй дӕн, уый»+.

37

Рагуац хус стджыты тыххӕй

37^1Дунедарӕг мыл ӕруагъта Йӕ арм, Йӕ Уды хъомысӕй мӕ систа ӕмӕ мӕ дӕлвӕзы астӕу сӕвӕрдта. Дӕлвӕз йедзаг уыди стджытӕй+. 2Сӕ алывӕрсты мӕ ӕрзилын кодта: дӕлвӕзы уыди ӕнӕнымӕц стджытӕ ӕмӕ тынг ныххус сты.

3Загъта мын: «Адӕймаджы фырт! Ацы стджытӕ райгас уыдзысты, цымӕ?» Ӕз ын дзуапп радтон: «Дунедарӕг Хуыцау! Уый Ды зоныс ӕрмӕстдӕр»+. 4Уӕд мын Уый загъта: «Ацы стджыты тыххӕй пехуымпар ныхас фехъусын кӕн, зӕгъ сын: „Уӕ, хус стджытӕ, ӕрбайхъусут Дунедарӕджы ныхасмӕ. 5Афтӕ зӕгъы Дунедарӕг Хуыцау: Ӕз уын уӕ мидӕг царды комулӕфт бауадздзынӕн, ӕмӕ райгас уыдзыстут+. 6Нуӕрттӕй уӕ бамбӕрздзынӕн, буар уыл ӕрзайын кӕндзынӕн, уый уӕлӕ та — царм; царды комулӕфт уын ратдзынӕн, ӕмӕ райгас уыдзыстут. Уӕд базондзыстут, Ӕз Дунедарӕг кӕй дӕн, уый“».

7Ӕз, бардзырдмӕ гӕсгӕ, фехъусын кодтон рагуац, ӕмӕ, пехуымпариуӕг куы кодтон, уӕд райхъуысти уынӕр, стджытӕ базмӕлыдысты ӕмӕ байдыдтой кӕрӕдзиимӕ иу кӕнын, стӕг — стӕгимӕ. 8Ӕмӕ ӕз федтон: фӕзынди сыл нуӕрттӕ, ӕрзади сыл буар, уый уӕлӕ та — царм, фӕлӕ царды комулӕфт нӕма уыди сӕ мидӕг. 9Дунедарӕг мын загъта: «Адӕймаджы фырт! Царды комулӕфты тыххӕй рагуац фехъусын кӕн, пехуымпариуӕг кӕн: „Афтӕ зӕгъы Дунедарӕг Хуыцау: царды комулӕфт, цыппар дымгӕйӕ фӕзын ӕмӕ ацы мӕрдтыл раулӕф, цӕмӕй райгас уой“». 10Ӕз, Дунедарӕджы бардзырдмӕ гӕсгӕ, фехъусын кодтон рагуац, ӕмӕ сӕ мидӕг царды комулӕфт бацыд, райгас сты ӕмӕ слӕууыдысты сӕ къӕхтыл — тынг бирӕ, ӕнӕнымӕц бирӕ ӕфсад+.

11Дунедарӕг мын загъта: «Адӕймаджы фырт! Ацы стджытӕ сты Израилы ӕппӕт адӕм. Уыдон дзурынц, зӕгъгӕ, бахус сты не стджытӕ, асасти нӕ ныфс, не сӕфт ӕрцыд». 12Уымӕ гӕсгӕ сын рагуац фехъусын кӕн. Зӕгъ сын: «Дунедарӕг Хуыцау афтӕ зӕгъы: Мӕ адӕм, Ӕз уын уӕ ингӕнтӕ байгом кӕндзынӕн, сисдзынӕн уӕ уырдыгӕй ӕмӕ уӕ Израилы зӕхмӕ ӕрбакӕндзынӕн+. 13Ӕмӕ сымах базондзыстут, Ӕз Дунедарӕг кӕй дӕн, уый, уӕ ингӕнтӕ уын куы байгом кӕнон ӕмӕ уӕ уырдыгӕй куы сисон, уӕд. 14Мӕ комулӕфт уын бауадздзынӕн уӕ мидӕг, ӕмӕ райгас уыдзыстут. Ӕз уӕ ӕрцӕрын кӕндзынӕн уӕ зӕххыл, ӕмӕ уӕд базондзыстут, афтӕ Ӕз, Дунедарӕг, кӕй загътон ӕмӕ Мӕ ныхас кӕй сӕххӕст кодтон, уый», — зӕгъы Дунедарӕг+.

Израил ӕмӕ Иудей баиу уыдзысты

15Дунедарӕг мын загъта: 16«Уӕ адӕймаджы фырт, райс лӕдзӕг ӕмӕ йыл ныффысс: „Иудӕйӕн ӕмӕ йе ’мцӕдисон израилӕгтӕн“. Ноджы ма иу лӕдзӕг райс ӕмӕ ууыл та ныффысс: „Йосеф, Ефрем ӕмӕ Израилы иннӕ адӕмӕн, се ’мцӕдисонтӕн“. 17Баиу кӕн дыууӕ лӕдзӕджы, дӕ къухы иу куыд уой, афтӕ.

18Де ’мбӕстӕгтӕ дӕ куы фӕрсой, дӕ къухы уый цы амоны, зӕгъгӕ,+
19уӕд-иу сын зӕгъ: „Дунедарӕг Хуыцау афтӕ зӕгъы: Ӕз райсдзынӕн Йосефы лӕдзӕг, Ефрем ӕмӕ йе ’мцӕдисон израилаг хӕдзарвӕндӕгты къухы чи ис, уый, Иудӕйы лӕдзӕгимӕ йӕ баиу кӕндзынӕн ӕмӕ сӕ сараздзынӕн иу лӕдзӕг, баиу уыдзысты Мӕ къухы“+.

20Цы дыууӕ лӕдзӕгыл ныффыссай, уыдон сӕ разы дӕ къухмӕ куы райсай, 21уӕд-иу сын зӕгъ: „Дунедарӕг Хуыцау афтӕ зӕгъы: израилӕгты ракӕндзынӕн, ӕцӕгӕлон адӕмты ’хсӕн кӕм цӕрынц, уырдыгӕй, ӕрӕмбырд сӕ кӕндзынӕн алырдыгӕй ӕмӕ сӕ ӕрбакӕндзынӕн сӕ зӕхмӕ+. 22Уыцы зӕххыл сӕ, Израилы хӕхтыл, иу адӕм скӕндзынӕн, се ’ппӕтӕн дӕр уыдзӕнис иу паддзах, ӕмӕ дыууӕ адӕмы нал уыдзысты, уӕдӕй фӕстӕмӕ дыууӕ паддзахадыл нал дих кӕндзысты. 23Сӕхи нал фӕчъизи кӕндзысты сӕ хуыцаугӕндтӕм ӕмӕ сӕ гуымирытӕм кувынӕй, сӕ алы фыдракӕндӕй. Суӕгъд сӕ кӕндзынӕн, тӕригъӕды кӕм цыдысты, сӕ уыцы цӕрӕнбынӕттӕй, ссыгъдӕг сӕ кӕндзынӕн, ӕмӕ уыдон суыдзысты Мӕ адӕм, Ӕз та — сӕ Хуыцау+. 24Мӕ цагъар Давид суыдзӕни сӕ паддзах, се ’ппӕты фыййау, ӕмӕ Мын ӕххӕст кӕндзысты Мӕ уагӕвӕрдтӕ, нымайдзысты ӕмӕ ӕххӕст кӕндзысты Мӕ амындтытӕ+. 25Цӕрдзысты, Мӕ цагъар Йаковӕн цы зӕхх радтон, сӕ фыдӕлтӕ кӕм цардысты, ууыл. Уым мыггагмӕ цӕрдзысты сӕхӕдӕг дӕр, сӕ байзӕддаг дӕр ӕмӕ сӕ байзӕддаджы байзӕддаг дӕр. Мӕ цагъар Давид та мыггагмӕ уыдзӕни сӕ фӕтӕг+. 26Ӕз семӕ сараздзынӕн мыггагмӕйы фидыд, ӕмӕ сын уый фарн ӕрхӕсдзӕни. Сбирӕ сӕ кӕндзынӕн ӕмӕ сын сӕ астӕу мыггагмӕ сӕвӕрдзынӕн Мӕ Кувӕндон.+
27Уыдонмӕ уыдзӕни Мӕ цӕрӕн, ӕмӕ Ӕз уыдзынӕн сӕ Хуыцау, уыдон та — Мӕ адӕм+. 28Ӕцӕгӕлон адӕмтӕ куы феной, Мӕ Кувӕндон Израилы астӕу сӕвӕрдтон, уый, уӕд базондзысты, Ӕз Дунедарӕг кӕй дӕн, Израилы адӕмы Йӕхицӕн уаз Чи кӕны, Уый“»+.

38

Гогы тыххӕй рагуац

38^1Дунедарӕг мын загъта: 2«Адӕймаджы фырт! Де ’ргом сараз Магогы зӕххыл цӕрӕг Гогмӕ, Мешех ӕмӕ Тувалы барджын ӕлдармӕ, ӕмӕ йын пехуымпар ныхас фехъусын кӕн+. 3Зӕгъ ын: „Дунедарӕг Хуыцау афтӕ зӕгъы: Ӕз дӕм бацӕудзынӕн, Мешех ӕмӕ Тувалы барджын ӕлдар Гог! 4Фездахдзынӕн дӕ, де ’фсӕрыл дын бакӕндзынӕн цӕг ӕмӕ дын ракӕндзынӕн дӕхи дӕр ӕмӕ де ’ппӕт ӕфсад дӕр, ӕд барджытӕ ӕмӕ ӕд уӕрдонджынтӕ, тынг бирӕ ӕфсад, уе ’ппӕт дӕр алы хотыхтӕй ифтонг, уыимӕ уӕм — рог ӕмӕ уӕззау уартытӕ, уе ’ппӕтмӕ дӕр — кӕрдтӕ+. 5Демӕ рацӕудзысты персайнӕгтӕ, эфиопӕгтӕ ӕмӕ путӕгтӕ, се ’ппӕт дӕр уартытӕ ӕмӕ такатимӕ+. 6Ноджы ма демӕ рацӕудзӕни бирӕ хӕстон адӕмтӕ дард цӕгатӕй: Гомеры ӕппӕт ӕфсӕдтӕ ӕмӕ Бет Тогармайы ӕппӕт ӕрдонгтӕ+. 7Хӕстифтонг скӕн ӕмӕ цӕттӕ дар дӕхи дӕр ӕмӕ дӕм цыдӕриддӕр ӕфсӕдтӕ ӕрӕмбырд ис, уыдоны дӕр, ӕмӕ у сӕ фӕтӕг. 8Дзӕвгар рӕстӕджы фӕстӕ бахъӕудзӕни дӕ сӕр. Фидӕны азты ды ӕрцӕудзынӕ, карды азарӕй чи фервӕздзӕн, уыцы бӕстӕм, бирӕ ӕцӕгӕлон адӕмты ’хсӕнӕй уырдӕм чи ӕрбаздӕхдзӕн, уыцы адӕммӕ, иудадзыг гӕныстон чи уыд, Израилы уыцы хӕхтӕм. Йӕ цӕрджытӕ ӕрбаздӕхдзысты ӕцӕгӕлон адӕмты ’хсӕнӕй ӕмӕ се ’ппӕт дӕр цӕрдзысты ӕдасӕй+. 9Фӕлӕ ды сыстдзынӕ уадау, рацӕудзынӕ саувадыг мигъау, цӕмӕй зӕхх бамбӕрзай де ’ппӕт ӕрдонгтимӕ ӕмӕ ӕнӕнымӕц адӕмтимӕ+.

10Дунедарӕг Хуыцау афтӕ зӕгъы: уыцы заман дӕм фӕзындзӕни сау хъуыдытӕ, фыдвӕндтӕ. 11Ды зӕгъдзынӕ: ‚Цӕуон ӕмӕ бабырсон ӕнӕбыру бӕстӕмӕ, ӕнцад, ӕнӕмӕтӕй чи цӕры, уыцы адӕммӕ: нӕй сӕм нӕдӕр бырутӕ, нӕдӕр ӕхгӕнӕнтӕ, нӕдӕр кулдуартӕ+. 12Мӕхи сыл ныххуырсон ӕмӕ ӕфтиаг ратӕлӕт кӕнон, мӕ бархъомыс ӕрӕвӕрон, ӕцӕгӕлон бӕстӕтӕй ӕрыздӕхӕг адӕм кӕм ӕрцардысты, уыцы сахарты хӕлддзӕгтыл, фос ӕмӕ ӕндӕр мулк чи самал кодта ӕмӕ зӕххы астӕу чи цӕры, уыдоныл‘.

13Сава, Дедан ӕмӕ дын Таршишы ӕппӕт сӕудӕджертӕ зӕгъдзысты: ‚Ӕгъа! Ды ӕрцыдтӕ бастигъынмӕ, де ’фсад ӕрӕмбырд кодтай стыр ӕфтиаг ратӕлӕт кӕнынмӕ, ӕвзист ӕмӕ сыгъзӕрин, фос ӕмӕ ӕндӕр мулк рассивынмӕ, цӕмӕй сафтид кӕнай бӕстӕ‘“+.

14Адӕймаджы фырт! Уымӕ гӕсгӕ пехуымпариуӕг кӕн ӕмӕ зӕгъ Гогӕн: „Афтӕ зӕгъы Дунедарӕг Хуыцау: Мӕ адӕм Израил ӕдасӕй цӕрын куы райдайой, уӕд дын раргом уыдзӕни уый, 15ӕмӕ рацӕудзынӕ дӕ бынатӕй, дард цӕгатӕй, демӕ — ӕнӕнымӕц адӕмтӕ бӕхтыл, стыр ӕмӕ тыхджын ӕфсад. 16Ӕмӕ афтӕмӕй Мӕ адӕм Израилыл, зӕхх чи ӕрӕмбӕрзы, уыцы мигъау ныххуырсдзынӕ дӕхи. Уый уыдзӕни фӕстаг заман. Ӕз дӕ ракӕндзынӕн Мӕ бӕстӕйы ныхмӕ, Гог, цӕмӕй Мӕ ӕппӕт адӕмтӕ базоной, сӕ цӕстыты раз дын цы бакӕндзынӕн, уый фӕрцы сын Мӕ уаз ном куы раргом кӕнон, уӕд+.

17Дунедарӕг Хуыцау афтӕ зӕгъы: рагзаман Мӕ цагъарты, Израилы пехуымпарты, уылты кӕй тыххӕй дзырдтон, уый ды дӕ. Уыдон уыцы заман рагацау дзырдтой, Ӕз дӕ Израилы ныхмӕ кӕй ракӕндзынӕн, уый тыххӕй+.

18Фӕлӕ Гог Израилы ныхмӕ куы рацӕуа, — зӕгъы Дунедарӕг Хуыцау, — уыцы бон пиллон артау ссудздзӕни Мӕ маст. 19Фыр мӕстӕй судзгӕйӕ, Ӕз ныр зӕгъын: уыцы бон Израилы зӕххыл уыдзӕн ӕвирхъау зӕххӕнкъуыст+. 20Мӕ разы фыр тӕссӕй нырриздзысты денджызы кӕсӕгтӕ, уӕларвон мӕргътӕ, ӕппӕт зӕххон цӕрӕгойтӕ ӕмӕ, зӕххы цъарыл чи цӕры, уыцы адӕм се ’ппӕт дӕр. Ракӕлдзысты хӕхтӕ, афӕлдӕхдзысты къӕдзӕхтӕ, ныккӕлдзысты зӕххыл сахарты бырутӕ+.

21Ме ’ппӕт хӕхты чи цӕры, уыдоны дӕр Гогы ныхмӕ сыстын кӕндзынӕн кӕрдтимӕ, — зӕгъы Дунедарӕг Хуыцау, — йӕ хӕстонтӕ сӕ кӕрӕдзимӕ кӕрдтӕ сласдзысты+. 22Ӕз ӕй бафхӕрдзынӕн емынӕйӕ ӕмӕ тугныккалдӕй. Йӕхиуыл дӕр ӕмӕ йын йе ’рдонгтыл дӕр, стӕй ма ноджыдӕр — йемӕ чи рацыд, йӕ уыцы бирӕ адӕмтыл дӕр ныккалдзынӕн хъаймӕты тыгъдызӕй, их дуртӕ ӕмӕ судзгӕ сондон+. 23Бирӕ адӕмты раз сын равдисдзынӕн Ме стырад ӕмӕ Мӕ уаз ном, ӕмӕ уӕд базондзысты, Ӕз Дунедарӕг кӕй дӕн, уый“+.

39

39^1Ды та, адӕймаг, Гогы ныхмӕ пехуымпариуӕг кӕн ӕмӕ зӕгъ: „Дунедарӕг Хуыцау афтӕ зӕгъы: Мешех ӕмӕ Тувалы барджын ӕлдар Гог, Ӕз сыстдзынӕн дӕ ныхмӕ!+
2Фездахдзынӕн дӕ ӕмӕ дӕ ракӕндзынӕн дард цӕгатӕй, Израилы хӕхтӕм дӕ ӕркӕндзынӕн+. 3Уым дын дӕ галиу къухӕй акъуырдзынӕн де ’рдын, дӕ рахиз къухӕй та дын аппардзынӕн дӕ фаттӕ+. 4Бабын уыдзынӕ Израилы хӕхтыл, дӕхӕдӕг дӕр ӕмӕ де ’ппӕт ӕрдонгтӕ дӕр, ноджы ма, демӕ цы адӕмтӕ рацыд, уыдон дӕр. Алы тугдзых мӕргътӕ ӕмӕ сырдтӕн дӕ бахӕрын кӕндзынӕн+. 5Тыгъд быдыры де сӕфт ӕрцӕудзӕн, уымӕн ӕмӕ афтӕ загътон Ӕз, — зӕгъы Дунедарӕг Хуыцау. — 6Ӕнӕмӕтӕй чи цӕры, уыцы Магогы сахартӕ ӕмӕ денджызгӕрон сахартӕ арты амӕттаг бакӕндзынӕн, ӕмӕ уӕд базондзысты, Ӕз Дунедарӕг кӕй дӕн, уый+. 7Мӕ адӕм Израилӕн раргом кӕндзынӕн Мӕ уаз ном ӕмӕ йӕ уӕдӕй фӕстӕмӕ фегад кӕнын нал бауадздзынӕн. Уӕд адӕмтӕ базондзысты, Ӕз Дунедарӕг кӕй дӕн, Израилы Уаз Хуыцау, уый+. 8Кӕй кой уын кодтон, уыцы бон ӕнӕмӕнг ӕрцӕудзӕн ӕмӕ сӕххӕст уыдзӕн, — зӕгъы Дунедарӕг Хуыцау. — 9Уӕд Израилы сахарты цӕрджытӕ рацӕудзысты ӕмӕ артагӕн хӕцӕнгӕрзтӕ ӕрӕмбырд кӕндзысты: рог ӕмӕ уӕззау уартытӕ, фаттӕ ӕмӕ ӕрдынтӕ, мыдзыратӕ ӕмӕ ӕрцытӕ. Авд азы дӕргъы сӕ судздзысты+. 10Нӕдӕр быдырӕй суг хӕсдзысты, нӕдӕр хъӕды бӕлӕстӕ калдзысты, судздзысты ӕрмӕстдӕр хӕцӕнгӕрзтӕ. Чи сӕ стыгъта, уыдоны бастигъдзысты, хӕлӕттаг сӕ чи кодта, уыдоны ныххӕлӕттаг кӕндзысты, — зӕгъы Дунедарӕг Хуыцау+.

11Уыцы бон Гогӕн Израилы зӕххыл мӕрдтӕ ӕвӕрынӕн Бӕлццӕтты дӕлвӕз ратдзынӕн, денджызӕй скӕсӕнӕрдӕм. Уыцы дӕлвӕзыл ацӕуӕн нал уыдзӕн, уымӕн ӕмӕ иууылдӕр суыдзӕни уӕлмӕрдты бынат. Уым ныгӕд ӕрцӕудзысты Гог ӕмӕ йе ’ппӕт ӕрдонгтӕ, ӕмӕ йӕ схуындӕуыдзӕн Гогы ӕрдонгты дӕлвӕз. 12Израилӕгтӕ сӕ авд мӕйы дӕргъы ныгӕндзысты, цӕмӕй зӕхх ссыгъдӕг кӕной. 13Бӕстӕйы адӕм сӕ се ’ппӕт дӕр ныгӕндзысты, ӕмӕ Ӕз скадджын уыдзынӕн уыцы бон, скадджын уыдзысты Мӕ адӕм дӕр, — зӕгъы Дунедарӕг Хуыцау. — 14Авд мӕйы фӕстӕ бӕрӕгдзауты снысан кӕндзысты, цӕмӕй ӕнӕсцухӕй бӕстӕйыл зилой ӕмӕ ма зӕххы уӕлцъар чи баззад, уыдоны мӕрдтӕ ныгӕной ӕмӕ зӕхх ссыгъдӕг кӕной. 15Бӕрӕгдзаутӕй-иу исчи адӕймаджы стӕгдарыл куы сӕмбӕла, уӕд-иу ын йӕ разы бӕрӕггӕнӕн ныссадздзӕни, цӕмӕй йӕ стӕй мардныгӕнджытӕ Гогы ӕрдонгты дӕлвӕзы баныгӕной. 16Уыцы сахарӕн йӕ ном уыдзӕн Хамона[*]. Афтӕмӕй ссыгъдӕг уыдзӕни зӕхх“.

17Дӕуӕн та, адӕймаджы фырт, Дунедарӕг Хуыцау афтӕ зӕгъы: алы мыггаг мӕргътӕ ӕмӕ сырдтӕн фехъусын кӕн: „Алырдыгӕй ӕрӕмбырд ут ӕмӕ ӕрбацӕут Мӕ нывондмӕ, Ӕз уын цы кусарт кӕнын, уымӕ, ӕрӕмбырд ут стыр куывдмӕ Израилы хӕхтӕм! Хӕрут дзидза ӕмӕ нуазут туг!+
18Ӕхсарджын лӕгты фыд хӕрдзыстут ӕмӕ бӕстӕйы ӕлдӕртты туг нуаздзыстут, цыма Башаны хӕрзхаст фырытӕ, уӕрыччытӕ, цӕутӕ ӕмӕ галтӕ сты, уыйау+. 19Цы нывонд уын акусарт кӕнон, уый фиуӕй ӕфсаддзыстут уӕхи, йӕ тугӕй та кӕндзыстут расыг. 20Мӕ фынгыл бафсӕддзыстут бӕхтӕ, барджытӕ, ӕхсарджынтӕ ӕмӕ алы хӕстон адӕмы туг ӕмӕ фыдӕй“, — зӕгъы Дунедарӕг Хуыцау.

Израилы фидӕн

21Ӕз Мӕ кад раргом кӕндзынӕн адӕмтӕн, ӕмӕ ӕппӕт адӕмтӕ дӕр фендзысты Мӕ тӕрхон, Мӕ къухы уӕз Мын бавзардзысты сӕхиуыл. 22Уӕд Израилы адӕм базондзысты, ныр дӕр ӕмӕ фидӕнмӕ дӕр Ӕз Дунедарӕг, сӕ Хуыцау кӕй дӕн, уый+. 23Иннӕ адӕмтӕ та базондзысты, Израилы адӕм сӕ тӕригъӕдты аххосӕй хасты кӕй уыдысты, уый. Гадзрахатӕй Мыл кӕй рацыдысты, уый тыххӕй сӕ Ме ’ргом аздӕхтон, сӕ фыдгулты къухтӕм сӕ радтон ӕмӕ се ’ппӕт дӕр карды амӕттаг баисты+. 24Сӕ чъизитӕ ӕмӕ сын сӕ фыдракӕндты тыххӕй бакодтон уыдӕттӕ — аздӕхтон сӕ Ме ’ргом».

25Фӕлӕ Дунедарӕг зӕгъы: «Ныр уацарӕй суӕгъд кӕндзынӕн Йаковы байзӕддаджы, фӕтӕригъӕд кӕндзынӕн ӕппӕт Израилы адӕмӕн ӕмӕ Мӕ уаз ном фегад кӕнын нал бауадздзынӕн+. 26-27Сӕ фыдгулты бӕстӕтӕй сӕ фӕстӕмӕ ӕрбаздахдзынӕн ӕмӕ сын афтӕмӕй бирӕ адӕмты раз равдисдзынӕн, Ӕз уаз кӕй дӕн, уый. Ӕмӕ сӕхи зӕххыл ӕдасӕй цӕрын куы байдайой, куы ничиуал сӕ тӕрсын кӕна, уӕд ӕрхуддзысты сӕхиуыл, сӕ фыдракӕндтӕй ӕфсӕрмы кӕндзысты++. 28Адӕмты ’хсӕн сӕ ныххӕлиу кӕндзынӕн, фӕлӕ сӕ стӕй фӕстӕмӕ ӕрӕмбырд кӕндзынӕн сӕ зӕхмӕ, ӕмӕ базондзысты, Ӕз Дунедарӕг, сӕ Хуыцау кӕй дӕн, уый. 29Ӕз Израилы адӕмӕй Ме ’ргом нал аздахдзынӕн, уымӕн ӕмӕ сӕ схайджын кӕндзынӕн Мӕ Удӕй. Уый зӕгъын Ӕз — Дунедарӕг Хуыцау»+.

40

Цӕстылуайӕны райдиан

40^1•Нӕ ахасты дыууын фӕндзӕм азы фыццаг мӕйӕн йӕ дӕсӕм бон, Йерусалимы ныппырхыл цыппӕрдӕс азы куы рацыд, тӕккӕ уыцы бон мыл Дунедарӕджы къух бандзӕвыд ӕмӕ мӕ ахаста уырдӕм+. 2Хуыцау мӕ Йӕ рард цӕстылуайӕнты акодта Израилы зӕхмӕ ӕмӕ мӕ тынг бӕрзонд хохыл ӕрлӕууын кодта. Хохӕн цыма йӕ хуссайраг фахсыл уыдысты сахары бӕстыхӕйттӕ+. 3Ӕмӕ мӕ бакодта уырдӕм. Уым кулдуары раз лӕууыди иу лӕг: йӕ уынд — ӕрттиваг ӕрхуыйау, йӕ къухты — гӕнӕй быд бӕндӕн ӕмӕ барӕн хъил+.

4Уыцы лӕг мын загъта: «Адӕймаджы фырт! Кӕс дӕ цӕстытӕй, хъус дӕ хъустӕй ӕмӕ фиппай, цыдӕриддӕр дын равдисон, уыдӕттӕ. Ардӕм уый тыххӕй конд ӕрцыдтӕ, цӕмӕй дын сӕ равдисон. Ӕмӕ, цыдӕриддӕр фенай, уый-иу Израилы адӕмӕн радзур»+.

Кувӕндоны алыварс быру

5Ӕз Кувӕндоны алыварс федтон быру. Уым цы лӕг лӕууыд, уый йӕ барӕн хъилӕй — йӕ дӕргъ ӕхсӕз ӕлмӕрины (хуымӕтӕг ӕлмӕринӕй армытъӕпӕны бӕрц стырдӕртӕ) — сбарста быруйӕн йӕ фӕтӕн ӕмӕ йӕ бӕрзӕнд, ӕмӕ дыууӕрдӕм дӕр уыди барӕн хъилы йас+.

6Уый фӕстӕ рацыди кулдуармӕ, йе ’ргом скӕсӕнӕрдӕм арӕзт кӕмӕн уыд, уымӕ, схызт ын йӕ асинтыл ӕмӕ йын сбарста йӕ къӕсӕры бӕзн — уыди барӕн хъилы йас+. 7-10Мидӕгӕй, скӕсӕнварс цы кулдуар уыди, уый фӕйнӕфӕрсты, йӕ бакомкоммӕ фаллаг кулдуары ’рдӕм дыууӕ рӕнхъӕй цыдысты фӕрссаг хатӕнтӕ, ӕртыгӕйттӕ. Уыцы лӕг сӕ сбарста, ӕмӕ алы хатӕнӕн дӕр йӕ дӕргъ дӕр ӕмӕ йӕ уӕрх уыдысты барӕн хъилы йӕстӕ. Хатӕнӕй хатӕны ’хсӕн уыди фондз ӕлмӕрины. Фаллаг кулдуарӕн дӕр, скӕсӕнварс цы кулдуӕрттӕ уыди, уыдонау йӕ къӕсӕры бӕзн уыди барӕн хъилы йас. Кулдуарӕн йе ’ргом — тыргъы ’рдӕм, тыргъӕн йӕ дӕргъ уыдис аст ӕлмӕрины, йӕ разӕй дыууӕ цӕджындзӕн та сӕ бӕзн уыди фӕйнӕ дыууӕ ӕлмӕрины. Тыргъ лӕууыди кулдуарӕй Кувӕндоны ’хсӕн. 11Уыцы лӕг сбарста кулдуарӕн йӕ бацӕуӕны уӕрх, ӕмӕ уыди дӕс ӕлмӕрины, йӕ дӕргъ та — ӕртындӕс ӕлмӕрины. 12Алы хатӕнӕй дӕр размӕ дӕр ӕмӕ фӕстӕмӕ дӕр цыди ӕлмӕрины йас фӕйнӕ гӕрӕны. 13Уый фӕстӕ сбарста, кулдуары фӕйнӕфарс дыууӕ рӕнхъӕй цы хатӕнтӕ цыди, уыдоны ’хсӕн дӕрддзӕг, галиу хатӕнты чъылдымӕй рахиз хатӕнты чъылдымы онг, ӕмӕ дзы уыди дыууын фондз ӕлмӕрины. Сӕ дуӕрттӕ уыдысты кӕрӕдзийы ныхмӕ. 14Кӕрт ӕмӕ кулдуӕртты раз цӕджындзтӕ сбарста, сӕ бӕрзӕнд уыди фӕйнӕ ӕхсай ӕлмӕрины. 15Ӕддаг кулдуары тигъӕй мидӕггаг кулдуары тигъмӕ уыди фӕндзай ӕлмӕрины. 16Мидкулдуар фӕрссаг хатӕнтӕн сӕхиуыл дӕр ӕмӕ сӕ къуыпп цӕджындзгӕндтыл дӕр уыди рудзгуытӕ, се ’ппӕтыл дӕр; тыргъты дӕр алырдыгӕй — рудзгуытӕ, цӕджындзты цъуппытыл та — пальмӕтӕ+.

17Уыцы лӕг мӕ бакодта ӕддаг кӕртмӕ, йӕ алыварс — ӕртын агъуысты. Кӕрт уыди дурӕй астӕрд+. 18Кӕрты астӕрд баиу ис кулдуары дыууӕ фарсимӕ, астӕрд ӕмӕ кулдуарӕн сӕ уӕрх уыди иухуызон. Уыимӕ астӕрд мидӕггаг кӕртӕй ныллӕгдӕр ӕвӕрд уыд. 19Уыцы лӕг дӕллаг кулдуарӕй мидӕггаг кӕрты ӕддаг тигъы онг банымадта сӕдӕ ӕлмӕрины. Скӕсӕнварс куы сбарста, уӕд бацыдыстӕм цӕгатварсӕрдӕм.

20Ӕмӕ уыцы лӕг сбарста ӕддаг кӕрты цӕгатварс кулдуары уӕрх. 21Уый дӕр уыди скӕсӕнварс кулдуары халдих: ӕд хатӕнтӕ, ӕд цӕджындзтӕ ӕмӕ ӕд гӕрӕнтӕ йӕ дӕргъ иумӕйагӕй уыди ӕртын ӕлмӕрины, йе ’ппӕт уӕрх та — дыууын фондз ӕлмӕрины. 22Сӕ рудзгуыты, сӕ къуыпп цӕджындзгӕндты ӕмӕ сӕ пальмӕты ас уыди скӕсӕнварс кулдуары уӕтты халдих. Кулдуармӕ цыди авд къӕпхӕны. 23Цӕгатварс кулдуарӕн дӕр, скӕсӕнварс цы кулдуар уыди, уыйау йе ’ргом арӕзт уыди мидӕггаг кӕрты кулдуары ’рдӕм. Кулдуӕртты ’хсӕн та уыди сӕдӕ ӕлмӕрины.

24-26Стӕй мӕ уыцы лӕг бакодта хуссарварс кӕртмӕ, йӕ кулдуары ’рдӕм. Уым дӕр сбарста ӕппӕт дӕр, цӕджындзӕй, тыргъӕй, ӕмӕ уыдон дӕр уыдысты иннӕты халдих. Ам дӕр кулдуармӕ цыди авд къӕпхӕны. Кулдуарӕн йӕ дӕргъ уыди фӕндзай ӕлмӕрины, йӕ уӕрх та — дыууын фондз ӕлмӕрины. Бацӕуӕны фӕйнӕфарс алы цӕджындзы цъуппыл дӕр — пальмӕ. 27Мидӕггаг кӕрты хуссарварс кулдуарӕн дӕр йе ’ргом уыди дӕллаг кулдуары ’рдӕм арӕзт, ӕмӕ уыцы лӕг дыууӕ кулдуары ’хсӕн банымадта сӕдӕ ӕлмӕрины.

Кувӕндоны мидӕггаг кӕрт ӕмӕ йӕ тыргътӕ

28Уыцы лӕг мӕ хуссарварс кулдуарыл бакодта мидӕггаг кӕртмӕ, ӕмӕ, уым цы сбарста, уыдоны ас дӕр уыд иннӕты халдих+. 29Уым дӕр уыд иннӕты хуызӕн фӕрссаг хатӕнтӕ, цӕджындзтӕ, тыргътӕ, алырдыгӕй — рудзгуытӕ. Уым дӕр фӕзахсты дӕргъ уыди фӕндзай ӕлмӕрины, йӕ уӕрх та — дыууын фондз ӕлмӕрины. 30Тыргътӕн сӕ дӕргъ уыди дыууын фондз ӕлмӕрины, сӕ уӕрх та — фондз ӕлмӕрины. 31Ӕмӕ тыргътӕ кастысты ӕддаг кӕртмӕ, пальмӕтӕ дӕр уыдысты цӕджындзты цъуппытыл. Кулдуармӕ цыди аст къӕпхӕны.

32Уыцы лӕг мӕ скӕсӕнварс кулдуарыл бакодта мидӕггаг кӕртмӕ, ӕмӕ, уым цы сбарста, уыдоны ас дӕр уыд иннӕты халдих. 33Уым дӕр уыди иннӕты хуызӕн фӕрссаг хатӕнтӕ, цӕджындзтӕ, тыргътӕ, алырдыгӕй — рудзгуытӕ. Уым дӕр фӕзахсты дӕргъ уыди фӕндзай ӕлмӕрины, йӕ уӕрх та — дыууын фондз ӕлмӕрины. 34Тыргътӕ кастысты ӕддаг кӕртмӕ, пальмӕтӕ дӕр уыдысты цӕджындзты цъуппытыл. Кулдуармӕ цыди аст къӕпхӕны.

35Уыцы лӕг мӕ бакодта цӕгатварс кулдуарыл, ӕмӕ, уым цы сбарста, уыдоны ас дӕр уыд иннӕты халдих. 36Уым дӕр уыди иннӕты хуызӕн фӕрссаг хатӕнтӕ, цӕджындзтӕ, тыргътӕ, алырдыгӕй — рудзгуытӕ. Уым дӕр фӕзахсты дӕргъ уыди фӕндзай ӕлмӕрины, йӕ уӕрх та — дыууын фондз ӕлмӕрины. 37Тыргътӕ кастысты ӕддаг кӕртмӕ, пальмӕтӕ дӕр уыдысты цӕджындзты цъуппытыл. Кулдуармӕ цыди аст къӕпхӕны.

Фынгтӕ нывондӕгтӕ ӕргӕвдынӕн ӕмӕ сауджынты агъуыстытӕ

38Цӕгатварс кулдуары раз уыд иу агъуыст, тыргъӕй йӕм уыди дуар. Уым донӕй ныхсынц иууылсудзинаджы уӕнгтӕ+. 39Кулдуары раз тыргъы иуӕрдыгӕй дӕр ӕмӕ иннӕрдыгӕй дӕр лӕууыди дыгай фынгтӕ, иууылсудзинӕгтӕ, тӕригъӕды нывондӕгтӕ ӕмӕ фиддоны нывондӕгтӕ ӕргӕвдынӕн+. 40Цӕгатварс кулдуары ӕдде, кулдуарӕн йӕ галиуфарс ӕмӕ йӕ рахизфарс, уыди дыгай фынгтӕ. 41Афтӕмӕй кулдуары фӕйнӕфӕрсты уыди цыппӕргай фынгтӕ, нывондӕгтӕ ӕргӕвдынӕн. 42-43Иууылсудзинӕгтӕ цӕттӕ кӕнынӕн уыди цыппар фынджы, карст дуртӕй амад, алкӕцыйӕн дӕр дзы йӕ дӕргъ уыди ӕлмӕрин ӕмӕ ӕрдӕг, йӕ уӕрх дӕр — ӕлмӕрин ӕмӕ ӕрдӕг, йӕ бӕрзӕнд та — ӕлмӕрин. Уыдоныл ӕрӕвӕрынц иууылсудзинӕгтӕ ӕмӕ иннӕ нывондӕгты дзидзатӕ ӕмӕ ӕргӕвдӕн кӕрдтӕ. Къултыл алырдыгӕй — къӕпсыртӕ фидаргонд, армытъӕпӕны йӕстӕ.

44Цӕгатварс кулдуары ӕмӕ хуссарварс кулдуары цур уыди фӕйнӕ агъуысты. Фыццаг агъуыстӕн йе ’ргом уыд хуссарӕрдӕм, дыккагӕн та — цӕгатӕрдӕм+. 45Уыцы лӕг мын загъта: «Йе ’ргом хуссарӕрдӕм кӕмӕн у, уыцы агъуыст лӕвӕрд у Кувӕндоны кусӕг сауджынтӕн,
46йе ’ргом цӕгатӕрдӕм кӕмӕн у, уыцы агъуыст та лӕвӕрд у нывондхӕссӕны цур кусӕг сауджынтӕн. Адон Цадокы байзӕддаг сты. Левийы байзӕддагӕй ӕрмӕст адонӕн ис Дунедарӕджы раз сауджынтӕй кусыны бар»+. 47Уыцы лӕг сбарста кӕрт дӕргъмӕ дӕр ӕмӕ уӕрхмӕ дӕр, ӕмӕ дыууӕрдӕм дӕр уыд фӕйнӕ сӕдӕ ӕлмӕрины — ӕмхуызон цыппӕрдигъон. Кувӕндоны раз лӕууыди нывондхӕссӕн+.

Кувӕндон ӕмӕ йӕ алыварс бӕстыхӕйттӕ

48Уыцы лӕг мӕ бакодта Кувӕндоны тыргъмӕ ӕмӕ йӕ сбарста. Бацӕуӕн кулдуары уӕрх уыди цыппӕрдӕс ӕлмӕрины, кулдуары фӕйнӕфарс къултӕн сӕ дӕргъ уыди фӕйнӕ ӕртӕ ӕлмӕрины, йӕ мидӕг цӕджындзтӕн сӕ алкӕцыйы бӕзн та — фондз ӕлмӕрины. 49Тыргъӕн йӕ уӕрх — ссӕдз ӕлмӕрины, йӕ дӕргъ та — дыууадӕс ӕлмӕрины. Цыди йӕм дӕс къӕпхӕны. Кулдуары фӕйнӕфарс къултӕн сӕ разы лӕууыди фӕйнӕ цӕджындзы+.

41

411-2Уый фӕстӕ мӕ уыцы лӕг бакодта Кувӕндонмӕ ӕмӕ йӕ сбарста. Йӕ бацӕуӕны уӕрх уыди дӕс ӕлмӕрины, бацӕуӕнӕн йӕ фӕйнӕфарс къулты дӕргъ — фӕйнӕ фондз ӕлмӕрины, йӕ цӕджындзты бӕзн та — фӕйнӕ ӕхсӕз ӕлмӕрины. Кувӕндонӕн мидӕгӕй йӕ дӕргъ уыди цыппор ӕлмӕрины, йӕ уӕрх та — ссӕдз ӕлмӕрины+. 3Уыцы лӕг бацыди Кувӕндоны рӕбинаг агъуысты размӕ ӕмӕ йын сбарста йӕ бацӕуӕны цӕджындзтӕ. Сӕ уӕрх уыдис ӕхсӕз ӕлмӕрины, бацӕуӕнӕн йӕ фӕйнӕфарс къулты дӕргъ — фӕйнӕ авд ӕлмӕрины, сӕ бӕзн та, къултӕн дӕр ӕмӕ бацӕуӕны цӕджындзтӕн дӕр, — дыууӕ ӕлмӕрины. 4Рӕбинаг агъуыстӕн сбарста йӕ дӕргъ ӕмӕ йӕ уӕрх, ӕмӕ дыууӕрдӕм дӕр уыди фӕйнӕ ссӕдз ӕлмӕрины, Кувӕндонӕн йӕ уӕрхы хуызӕн. Загъта мын: «Уый у Рухсмонуат».+

Кувӕндоны агъуыстытӕ ӕмӕ сӕ мидвӕлыст

5Уый фӕстӕ уыцы лӕг сбарста Кувӕндоны къулты бӕзн, ӕмӕ уыди ӕхсӕз ӕлмӕрины. Кувӕндоны алыварс, ӕртӕрдыгӕй, уыди фӕрссаг хатӕнтӕ, сӕ уӕрх — фӕйнӕ цыппар ӕлмӕрины+. 6Фӕрссаг хатӕнтӕ нымадӕй уыдысты ӕртын ӕртӕ, хатӕн хатӕны ӕмкъул, се ’ппӕт дӕр цыдысты Кувӕндонӕн йе ’ртӕ къулы рӕбынты, семӕ уыдысты баст, фӕлӕ сыл не ’ндзӕвыдысты+. 7Кувӕндоны агъуыст алырдыгӕй, хӕрдмӕ куыд цыди, афтӕ кодта уӕрӕхӕй-уӕрӕхдӕр, фӕрссаг хатӕнты фӕрцы, ӕмӕ уымӕ гӕсгӕ уӕле уӕрӕхдӕр уыди. Бинаг уӕладзыгӕй уӕллаг уӕладзыгмӕ ссӕуын хъуыдис астӕуккаг уӕладзыгыл.

8Кувӕндоны бындуры ӕз федтон бӕрзондӕвӕрд астӕрд, фӕрссаг хатӕнтӕн дӕр сӕ бындуры уый уыди, йӕ бӕрзӕнд — ӕхсӕз ӕлмӕрины. 9-10Фӕрссаг хатӕнты ӕддаг къулӕн йӕ бӕзн уыди фондз ӕлмӕрины. Кувӕндоны фӕрссаг хатӕнты ӕмӕ сауджынты хатӕнты ’хсӕн цы тыгъдад уыди, уымӕн йӕ уӕрх — ссӕдз ӕлмӕрины. 11Астӕрды гом тыгъдадӕй фӕрссаг хатӕнтӕм уыди дыууӕ дуары, иу цӕгатӕрдыгӕй, иннӕ та хуссарӕрдыгӕй. Хатӕнты алыварс астӕрдӕн йӕ уӕрх уыди фондз ӕлмӕрины.

12Кувӕндонӕн йӕ ныгуылӕнварс цы фӕз уыд, уый ӕмарӕн цыди бӕстыхай, йӕ уӕрх — ӕвдай ӕлмӕрины, йӕ дӕргъ та — нӕуӕдз ӕлмӕрины. Уыцы бӕстыхайӕн йӕ къулты бӕзн уыди фондз ӕлмӕрины. 13-15Уӕд, чи мӕ ӕрбакодта, уыцы лӕг сбарста Кувӕндоны бӕстыхӕйтты ӕппӕт фӕзахст. Кувӕндон ӕмӕ йе ’фтуанагъуысты дӕргъ уыди сӕдӕ ӕлмӕрины, йӕ уӕрх дӕр, йӕ алыварс фӕзимӕ — сӕдӕ ӕлмӕрины.

Афтӕмӕй барст ӕрцыди алцыдӕр: Кувӕндоны хуылф, тыргъ,+
16астӕрдӕй хӕрдмӕ, рудзгуыты онг чи ссыд, уыцы хъӕдын уӕлхуыд фӕлыст, ӕртывазыг фӕлгӕтджын рудзгуытӕ,+
17Кувӕндонмӕ бацӕуӕн кулдуары сӕрмӕ къул, уыимӕ ӕппӕт Кувӕндон — мидӕгӕй дӕр ӕмӕ ӕдде дӕр; 18конд ӕрцыдысты херувимтӕ, стӕй пальмӕты нывӕфтыдтӕ: дыууӕ херувимы ӕхсӕн — пальмӕ, алы херувимӕн дӕр — дыууӕ цӕсгомы+. 19Иуӕрдыгӕй пальмӕмӕ кӕсы адӕймаджы цӕсгом, иннӕрдыгӕй та — домбайы цӕсгом; ахӕм нывӕфтыдтӕ Кувӕндоны конд ӕрцыдысты алырдыгӕй+. 20Херувимтӕ ӕмӕ пальмӕты нывӕфтыдтӕ конд уыди мидкувӕндоны ӕппӕт къултыл дӕр, астӕрдӕй Кувӕндонмӕ бацӕуӕны уӕлкъӕсӕры онг. 21Кувӕндонмӕ бацӕуӕны дуарӕн уыди цыппаркъӕпхӕнон тарвӕзтӕ, иу тарваз — иннӕйы мидӕг, Рухсмонуаты бацӕуӕны дӕр афтӕ+. 22Уыди дзы хъӕдын нывондхӕссӕн, йӕ бӕрзӕнд — ӕртӕ ӕлмӕрины, йӕ дӕргъ ӕмӕ йӕ уӕрх та — фӕйнӕ дыууӕ ӕлмӕрины. Йӕ тигътӕ дӕр, йӕ бын дӕр ӕмӕ йӕ къултӕ дӕр уыдысты хъӕдӕй конд. Чи мӕ ӕрбакодта, уыцы лӕг мын загъта: «Уый, Дунедарӕджы раз чи лӕууы, уыцы фынг у».

23-24Кувӕндонмӕ ӕмӕ Рухсмонуатмӕ бацӕуӕнтӕн уыди дывӕлдах дуӕрттӕ, ӕвдузӕнтыл зилгӕ дыгай базыртимӕ+. 25Кувӕндонӕн йӕ дуӕрттыл дӕр уыди херувимтӕ ӕмӕ пальмӕты нывӕфтыдтӕ конд, къултыл куыд уыдис, афтӕ. Тыргъмӕ бацӕуӕны сӕрмӕ та ӕдде уыди аууондар тапка+. 26Тыргъы фӕйнӕфарс къултӕй кастысты рудзгуытӕ, уыдон уыдысты пальмӕты нывӕфтыдтӕй фӕлыст+.

42

Сауджынтӕн лӕвӕрд агъуыстытӕ

42^1Уыцы лӕг мӕ ракодта ӕддаг кӕртмӕ, цӕгатварсмӕ. Уым кӕрт ӕмӕ цӕгатварсы стыр бӕстыхайы ныхмӕ лӕууыд иу бӕстыхай, йӕ мидӕг — цалдӕр агъуысты+. 2Уыцы бӕстыхайӕн йӕ дӕргъ уыди сӕдӕ ӕлмӕрины, йӕ уӕрх та фӕндзай ӕлмӕрины. Йӕ бацӕуӕн уыд цӕгатӕрдыгӕй. 3Мидӕггаг кӕрты къулы, ссӕдз ӕлмӕрины чи уыди, уый бакомкоммӕ ӕмӕ ӕддаг кӕрты астӕрды бакомкоммӕ кӕрӕдзийы ныхмӕ уыдысты ӕртӕуӕладзыгон тыргътӕ. 4Бӕстыхаймӕ цӕгатӕрдыгӕй уыди, йӕ уӕрх дӕс ӕлмӕрины кӕмӕн уыд, ахӕм бацӕуӕн. Уыцырдыгӕй ма уыди ноджы иу бацӕуӕн. Мидӕггаг кӕртмӕ цыди фӕндаг, йӕ уӕрх — иу ӕлмӕрин. 5-6Бӕстыхайӕн йӕ уӕладзгуытӕ куыд уӕлӕмӕ къӕпхӕнгай кӕй цыдысты, уымӕ гӕсгӕ йӕ агъуыстытӕ куыд уӕлдӕр нарӕгдӕр уыдысты. Ацы бӕстыхайӕн ӕддаг кӕрты алыварс агъуыстытау цӕджындзтӕ нӕ уыди. 7-8Бӕстыхаймӕ бацӕуӕны ’рдыгӕй цы тыргъ уыд, уымӕй ӕддаг кӕрты ’хсӕн уыди быру. Йӕ дӕргъ фӕндзай ӕлмӕринӕй цыди ӕддаг кӕртыл ӕмӕ баиу ис уыцы кӕрты алыварс агъуыстыты къулимӕ. Бӕстыхай йӕхӕдӕг уыди сӕдӕ ӕлмӕрины дӕргъӕн. 9Уыцы агъуыстытӕм бынты ӕддаг кӕртӕй, скӕсӕнӕрдыгӕй, уыди бацӕуӕн.

10Хуссарӕрдыгӕй дӕр ӕддаг кӕрты быруйы ӕмкъул, Кувӕндоны ӕмӕ фӕзы чъылдыммӕ, уыди, цалдӕр агъуысты кӕм уыд, ахӕм бӕстыхай. 11Сӕ цурты цы фӕндаг цыди, уый уыди, се ’ргом цӕгатӕрдӕм кӕмӕн уыд, уыцы агъуыстыты цур фӕндаджы халдих, дӕргъмӕ дӕр ӕмӕ уӕрхмӕ дӕр. Уыдоны халдих уыдысты йе ’ппӕт рацӕуӕнтӕ, сӕ арӕзт, сӕ дуӕрттӕ. 12Се ’ргом хуссарӕрдӕм кӕмӕн уыд, уыцы агъуыстыты дуӕртты халдих — сӕ дуӕрттӕ, сӕ бацӕуӕн дуар уыди, быруйы ӕмварс скӕсӕнӕрдӕм чи цыди, тӕккӕ уыцы фӕндаджы был.

13Кӕимӕ уыдтӕн, уыцы лӕг мын загъта: «Фӕзы цур цӕгатӕрдӕм ӕмӕ хуссарӕрдӕм чи кӕсы, уыцы агъуыстытӕ сты уаз, Кувӕндоны мидӕг, Дунедарӕгӕн чи кусы, уыцы сауджынтӕн лӕвӕрд сты. Ам фӕхӕрынц, нывӕндтӕй сӕм цы хӕйттӕ хауы, уыдон. Ам ӕрӕвӕрынц иууылсыгъдӕг мысайнӕгтӕ, хойраджы хуынтӕ, тӕригъӕды нывонд ӕмӕ фиддоны нывонд, уымӕн ӕмӕ ацы бынат уаз у+. 14Сауджынтӕ-иу уырдӕм куы бацӕуой, уӕд-иу уыцы Кувӕндонӕй ма рацӕуӕнт ӕддаг кӕртмӕ, цалынмӕ, уаз куыст цы дарӕсты кодтой, уыдон уым ныууадзой, уӕдмӕ, уымӕн ӕмӕ уыцы дарӕстӕ уаз сты. Скӕнӕнт-иу ӕндӕр дарӕстӕ, ӕмӕ сын уӕд ӕмбӕлдзӕн адӕммӕ рацӕуын»+.

Кувӕндоны зылды фӕзахст

15Уыцы лӕг Кувӕндон ӕд кӕртытӕ куы сбарста, уӕд мӕ скӕсӕнварс кулдуарыл ӕддӕмӕ ракодта ӕмӕ райдыдта барын Кувӕндоны систӕ. 16Барста сӕ барӕн хъилӕй, ӕмӕ Кувӕндоны скӕсӕнварс уыди фондзсӕдӕ ӕлмӕрины дӕргъӕн; 17йӕ цӕгатварс дӕр — фондзсӕдӕ ӕлмӕрины дӕргъӕн; 18йӕ хуссарварс дӕр — фондзсӕдӕ ӕлмӕрины дӕргъӕн. 19Уӕд фӕзылди ныгуылӕнӕрдӕм, ӕмӕ уыцы фарс дӕр уыди фондзсӕдӕ ӕлмӕрины дӕргъӕн. 20Афтӕмӕй йын сбарста йӕ цыппар фарсы дӕр, ӕмӕ Кувӕндоны систӕн сӕ дӕргъ алырдыгӕй дӕр уыди фӕйнӕ фондзсӕдӕ ӕлмӕрины. Уыцы систӕ уаз зӕххы хай хицӕн кодтой, уаз чи нӕ уыд, уыцы зӕххӕй+.

43

Хуыцау ӕрыздӕхти Йӕ Кувӕндонмӕ

43^1Уый фӕстӕ мӕ уыцы лӕг ӕрбакодта скӕсӕнварс кулдуармӕ+. 2Уым федтон, Израилы Хуыцауы кад скӕсӕнӕрдыгӕй куыд ӕрбаввахс кӕны, уый. Йӕ хъӕлӕс уыдис бирӕ дӕтты уынӕрау, Йӕ кады рухсӕй дуне ныррухс ис+.

3Ацы цӕстылуайӕн дӕр уыди, Кевары доны цур, стӕй ма иу хатт дӕр кӕй федтон, ахӕм. Ӕмӕ ныддӕлгом дӕн зӕххыл+. 4Дунедарӕджы кад скӕсӕнварс кулдуарыл бацыди Кувӕндонмӕ.
5Хуыцауы Уд мӕ систа ӕмӕ мӕ бакодта мидӕггаг кӕртмӕ. Ӕз федтон, Кувӕндон Дунедарӕджы кадӕй йемыдзаг куыд баци, уый+. 6Йемӕ мӕ цы лӕг хуыдта, уый мӕ разы уыд, фӕлӕ мӕм мидкувӕндонӕй райхъуыст ӕндӕр кӕйдӕр хъӕлӕс. 7Загъта мын: «Адӕймаджы фырт! Уый Мӕ паддзахы бадӕн у, Мӕ къахӕрӕвӕрӕн. Ам мыггагмӕ цӕрдзынӕн Израилы адӕмы ’хсӕн. Ӕмӕ Мын Израилӕн йӕ адӕм дӕр ӕмӕ йӕ паддзӕхтӕ дӕр нал ӕгад кӕндзысты Мӕ уаз ном: нал дӕр гуымирытӕм кувдзысты, нал дӕр та сӕ паддзӕхты мӕрдтӕ Мӕ цуры ныгӕндзысты+. 8Сӕ къӕсӕртӕ ӕвӕрдтой Мӕ къӕсӕрты цур, сӕ тарвӕзтӕ — Мӕ тарвӕзты цур ӕмӕ ӕмкъул цардысты Мемӕ. Афтӕмӕй Мын се ’наккаг митӕй ӕгад кодтой Мӕ уаз ном ӕмӕ сӕ Мӕ фыр мӕстӕй бабын кодтон. 9Фӕлӕ ныр се ’нӕуаг митӕ ныууадздзысты, сӕ паддзӕхты мӕрдтӕ Мӕ цӕстыты разӕй фесафдзысты, ӕмӕ Ӕз мыггагмӕ се ’хсӕн цӕрдзынӕн.

10Адӕймаджы фырт, ды та Израилы адӕмӕн радзур ацы Кувӕндоны тыххӕй, ӕмӕ йӕ сӕхӕдӕг дӕр куы сбарой, уӕд сӕхиуыл ӕрхуддзысты се ’наккаг митыл тыххӕй+. 11Цыдӕриддӕр бакодтой, уыдӕттӕй се ’фсарм куы ссудза, уӕд-иу сын равдис Кувӕндоны фӕлгонц, йӕ арӕзт, йӕ рацӕуӕнтӕ ӕмӕ йӕ бацӕуӕнтӕ. Скӕн-иу сын Кувӕндоны хахныв ӕмӕ-иу сын радзур йе ’ппӕт арӕзт, стӕй йе ’ппӕт уагӕвӕрдтӕ ӕмӕ ӕгъдӕутты тыххӕй, ныффыс сын сӕ сӕхи раз, цӕмӕй сӕ ма рох кӕной ӕмӕ сӕ ӕххӕст кӕной.

12Мӕнӕ Кувӕндоны сӕйраг ӕгъдау: хохы цъупп ӕмӕ йӕ алыварс тыгъдад иууылдӕр у иууылуаз. Уый у Кувӕндоны сӕйраг ӕгъдау.

Нывондхӕссӕн

13Мӕнӕ нывондхӕссӕны арӕзт, йӕ ас, ӕлмӕринтӕй баргӕйӕ (хуымӕтӕг ӕлмӕринӕй армытъӕпӕны бӕрц стырдӕртӕ). Йӕ бындуры тигъы уӕрх у иу ӕлмӕрин, бындурӕн йӕ бӕрзӕнд дӕр — иу ӕлмӕрин. Бындуры кӕрӕтты алырдыгӕй ис цыхцырӕг къахт, уылынджы йас. Уый у нывондхӕссӕны бындур+. 14Бындуры уӕлӕ бинаг къӕпхӕнӕн йӕ бӕрзӕнд у дыууӕ ӕлмӕрины, йӕ тигъы уӕрх та — иу ӕлмӕрин. Бинаг чысыл къӕпхӕны уӕлӕ стыр къӕпхӕнӕн йӕ бӕрзӕнд у цыппар ӕлмӕрины, йӕ тигъы уӕрх та — иу ӕлмӕрин. 15Ӕппӕты уӕллаг къӕпхӕнӕн, нывондхӕссӕнӕн, йӕ бӕрзӕнд у цыппар ӕлмӕрины, йӕ тигътыл конд сыкъатӕн та сӕ бӕрзӕнд — фӕйнӕ ӕлмӕрины+. 16Нывондхӕссӕн у цыппаркъуымон, йӕ уӕрх ӕмӕ йӕ дӕргъ сты дыууадӕсгай ӕлмӕринтӕ. 17Нывондхӕссӕн цы къӕпхӕныл лӕууы, уый дӕр — цыппаркъуымон, йӕ уӕрх ӕмӕ йӕ дӕргъ — цыппӕрдӕсгай ӕлмӕринтӕ. Бындуры кӕрӕтты алырдыгӕй цы цыхцырӕг къахт ис, уый у ӕмбисӕлмӕрины ӕрфӕн, бындурӕн йӕ бӕрзӕнд та у иу ӕлмӕрин»+.

18Ӕмӕ мын уый загъта: «Адӕймаджы фырт! Афтӕ зӕгъы Дунедарӕг Хуыцау: мӕнӕ нывондхӕссӕны уагӕвӕрдтӕ, куы йӕ саразой ӕмӕ йыл иууылсудзинӕгтӕ хӕссын ӕмӕ нывӕндты туг пырх кӕнын куы райдайой, уыцы бонмӕ+. 19Левийы хӕдзарвӕндаджы сауджынтӕн-иу, Цадокы байзӕддӕгтӕй чи у, Мӕ рӕзы чи лӕггад кӕна, уыдонӕн, Мӕ сауджынтӕн, галты дзугӕй тӕригъӕды нывондӕн ратт иу гал+. 20Райс-иу ын йӕ тугӕй ӕмӕ дзы бапырх кӕн нывондхӕссӕны цыппар сыкъайы, стӕй, нывондхӕссӕн цы къӕпхӕныл лӕууы, уый цыппар фисыны, ноджы ма, бындуры кӕрӕтты алырдыгӕй цы цыхцырӕг къахт ис, ууыл, ӕмӕ-иу афтӕмӕй сӕххӕст кӕн нывондхӕссӕн ссыгъдӕг кӕныны ӕгъдау+. 21Тӕригъӕды нывондӕн цы гал аргӕвстой, уый басудз Кувӕндоны ӕдде, нысангонд бынаты+.

22Дыккаг бон-иу тӕригъӕды нывондӕн сӕгъты дзугӕй ӕрхӕсс ӕнӕсахъат цӕу. Нывондхӕссӕн ссыгъдӕг кӕныны ӕгъдау-иу сӕххӕст кӕнӕнт, нывонд уӕныджы тугӕй йӕ куыд сӕххӕст кодтой, афтӕ. 23Ссыгъдӕг кӕныны ӕгъдау куы сӕххӕст кӕнай, уӕд-иу галты дзугӕй ӕрбакӕн ӕнӕсахъат гал, фысты дзугӕй та — ӕнӕсахъат фыр. 24Ӕрбакӕн-иу Мын сӕ Дунедарӕджы размӕ, ӕмӕ-иу сӕ сауджынтӕ аргӕвдӕнт, ауӕнгтӕ кӕнӕнт, ныккӕнӕнт-иу сыл цӕхх ӕмӕ-иу Мын сӕ ӕрхӕссӕнт иууылсудзинаг нывондӕн+.

25Авд боны дӕргъы-иу алы бон дӕр тӕригъӕды нывондӕн хӕссут цӕу, иууылсудзинагӕн та-иу алы бон дӕр галты дзугӕй хӕссут ӕнӕсахъат гал, фысты дзугӕй та — ӕнӕсахъат фыр+. 26Авд боны дӕргъы-иу ӕххӕст кӕнӕнт нывондхӕссӕн ссыгъдӕг кӕныны ӕгъдау ӕмӕ-иу дзаг кӕнӕнт сӕ къухтӕ. 27Уыцы бонтӕ куы фӕуой, уӕд-иу уын, ӕстӕм бонӕй фӕстӕмӕ, сауджынтӕ нывондхӕссӕныл хӕссӕнт уӕ иууылсудзинӕгтӕ ӕмӕ уӕ фидыды нывӕндтӕ, ӕмӕ уыл Ӕз ауддзынӕн», — зӕгъы Дунедарӕг Хуыцау+.

44

Скӕсӕнварсы ӕхгӕд кулдуар

44^1Уыцы лӕг мӕ ногӕй скӕсӕнварс кулдуары цурмӕ ӕрбакодта. Кулдуар уыди ӕхгӕд. 2Дунедарӕг мын загъта: «Ацы кулдуар уыдзӕн ӕхгӕд ӕмӕ нӕ байгом уыдзӕн. Ницавӕр адӕймаг ыл бахиздзӕн, уымӕн ӕмӕ йыл Дунедарӕг, Израилы Хуыцау, бахызти. Уымӕ гӕсгӕ баззайдзӕни ӕхгӕдӕй. 3Фӕлӕ адӕмы фӕтӕгӕн ис уыцы кулдуары цур бадыны бар ӕмӕ уым, Дунедарӕджы раз, къӕбӕр аходыны бар. Ӕцӕг-иу мидӕмӕ дӕр ӕмӕ ӕддӕмӕ дӕр цӕуӕд кулдуары раз тыргъыл».

Кувӕндоны куысты тыххӕй фӕдзӕхстытӕ

4Уый фӕстӕ мӕ уыцы лӕг цӕгатварс кулдуарыл бакодта Кувӕндоны размӕ. Ӕз федтон, Дунедарӕджы кадӕй Кувӕндон йемыдзаг куыд баци, уый ӕмӕ ныддӕлгом дӕн зӕххыл+. 5Дунедарӕг мын загъта: «Адӕймаджы фырт! Дӕ цӕстытӕ ӕмӕ дӕ хъустӕ байгом кӕн ӕмӕ дӕ зӕрдыл бадар, Дунедарӕджы хӕдзары ӕппӕт уагӕвӕрдтӕ ӕмӕ ӕппӕт ӕгъдӕутты тыххӕй дын цы дзурын, уыдӕттӕ. Дӕ хъус дар, Кувӕндоны бацӕуӕнтыл мидӕмӕ дӕр ӕмӕ ӕддӕмӕ дӕр цӕуын кӕмӕн ӕмбӕлы, уыдонмӕ+. 6Израилы хиваст адӕмӕн зӕгъ: Афтӕ зӕгъы Дунедарӕг Хуыцау: Израилы адӕм, кӕрон скӕнут уе ’ппӕт ӕнаккаг митӕн+. 7Мӕ Кувӕндонмӕ Мын мауал кӕнут ӕцӕгӕлӕтты, буарӕй дӕр ӕмӕ зӕрдӕйӕ дӕр ӕнӕсунӕт чи у, уыдоны, ӕмӕ Мын мауал ӕгад кӕной Мӕ Кувӕндон. Фиу ӕмӕ Мын туг, Мӕ хойраг, нывондӕн куы хастат, уӕд адон уӕ цуры уыдысты, ӕмӕ-иу афтӕмӕй уӕ алы ӕлгъӕгтӕй фехӕлдтат, Ӕз уемӕ цы фидыд сарӕзтон, уый+. 8Мӕ Кувӕндоны Мын уазлӕггад нӕ кодтат, уӕхи бӕсты-иу дзы ӕндӕрбӕстӕгты лӕггадгӕнджытӕй сӕвӕрдтат.

9Уымӕ гӕсгӕ Дунедарӕг Хуыцау афтӕ зӕгъы: нырӕй фӕстӕмӕ Мӕ Кувӕндонмӕ иу ӕцӕгӕлон дӕр — буарӕй дӕр ӕмӕ зӕрдӕйӕ дӕр ӕнӕсунӕт чи у — нал бацӕудзӕн, суанг Израилы адӕмӕн се ’хсӕн куы цӕра, уӕд дӕр. 10Афтӕ сӕ азымы тыххӕй ӕфхӕрд ӕрцӕудзысты левиттӕ дӕр, Израил йӕ фӕндагӕй куы адзӕгъӕл, уӕд Мӕ чи ныууагъта ӕмӕ гуымирытӕм кувын чи райдыдта, уыдон. 11Мӕ Кувӕндоны кусдзысты дуаргӕстӕй ӕмӕ лӕггадгӕнджытӕй. Адӕмӕн ӕргӕвддзысты сӕ иууылсудзинӕгтӕ ӕмӕ иннӕ нывондӕгтӕ, лӕудзысты сӕ цуры ӕмӕ сын лӕггад кӕндзысты. 12Адӕм сӕ гуымирытӕн нывӕндтӕ куы хастой, уӕд сын адон кӕй лӕггад кодтой ӕмӕ уымӕй Израилы адӕмы тӕригъӕды кӕй бафтыдтой, уый тыххӕй сӕм Ӕз Мӕ къух сисдзынӕн, — зӕгъы Дунедарӕг Хуыцау, — ӕмӕ сӕ азымы тыххӕй ӕфхӕрд баййафдзысты. 13Уыдон Мӕ разы сауджынлӕггад нал кӕндзысты, нал сын уыдзӕни уаз дзауматӕ ӕмӕ иууылуаз хуынтӕм бавналыны бар. Се ’лгъаг миты тыххӕй худинаджы бын фӕуыдзысты. 14Ӕз сӕ бафтаудзынӕн Кувӕндоны лӕггад кӕныныл, стӕй йӕ алы куыстытӕ ӕххӕст кӕныныл.

15Ӕрмӕстдӕр Левийы хӕдзарвӕндаджы сауджынтӕ, Цадокы байзӕддӕгтӕ, сӕ уазлӕггад нӕ ныууагътой Мӕ Кувӕндоны, израилӕгтӕ Мӕ се ’ргом куы аздӕхтой, уӕд, ӕмӕ дарддӕр дӕр уыдон лӕггад кӕндзысты Мӕ разы ӕмӕ Мын фиу ӕмӕ туг нывондӕн хӕсдзысты, — зӕгъы Дунедарӕг Хуыцау. —+
16Уыдон-иу ӕрбацӕудзысты Мӕ Кувӕндонмӕ ӕмӕ-иу ӕрбаввахс уыдзысты Мӕ фынгмӕ, цӕмӕй Мын лӕггад ӕмӕ уаз куыст кӕной+.

17Мидӕггаг кӕрты кулдуармӕ ӕрбацӕугӕйӕ-иу сӕ уӕлӕ скӕнӕнт гӕн хъуымацӕй дарӕстӕ. Мидӕггаг кӕрты кулдуары цур ӕмӕ сыл Кувӕндоны хъуамӕ ма уа къуымбил дарӕстӕ. 18Сӕ сӕртыл сӕ сарыхътӕ дӕр хъуамӕ уой гӕн хъуымацӕй; сӕ хӕлӕфтӕ дӕр хъуамӕ уой гӕн хъуымацӕй. Уымӕн ӕмӕ сын хид кӕнын не ’мбӕлы+. 19Фӕлӕ-иу сӕ ӕддаг кӕртмӕ рацӕуын куы хъӕуа, адӕмы размӕ, уӕд-иу раласӕнт, цы дарӕсты лӕггад кодтой, уыдон, ныууадзӕнт-иу сӕ уаз агъуыстыты ӕмӕ-иу скӕнӕнт ӕндӕр дарӕстӕ, цӕмӕй сӕ уаз дарӕстӕй адӕмӕй макӕуыл бандзӕвой+.

Фӕдзӕхстытӕ сауджынтӕн

20Сӕ сӕртӕ-иу мадӕр дасгӕ акӕнӕнт, мадӕр-иу сӕ сӕрыхъуынтӕ даргъ рауадзӕнт — алвынӕнт-иу сӕ сӕртӕ+.

21Сӕн дӕр-иу мачи бануазӕд сауджынтӕй, мидӕггаг кӕртмӕ цӕугӕйӕ+.

22Мадӕр сӕ идӕдз усы исчи ракурӕд, мадӕр, йӕ мойӕ чи рахицӕн, ахӕм сылгоймаджы. Ӕмбӕлы сын ӕрмӕст чызг ракурын Израилы адӕмы мыггӕгтӕй, науӕд та — сауджыны идӕдз усы+.

23Мӕ адӕмы-иу ахуыр кӕнӕнт, уаз цы у, уый, уаз цы нӕу, уымӕй хицӕн кӕныныл, стӕй сыгъдӕг ӕмӕ ӕнӕсыгъдӕг кӕрӕдзийӕ иртасыныл+.

24Быцӕйуаг хъуыддӕгты тыххӕй-иу ӕрлӕууӕнт тӕрхоны раз ӕмӕ-иу алы хъуыддаг дӕр райхалӕнт Мӕ амындтытӕм гӕсгӕ. Ӕххӕст Мын кӕнӕнт Ме ’гъдӕуттӕ ӕмӕ Мӕ уагӕвӕрдтӕ, стӕй Мӕ сабаты ӕгъдӕуттӕ+.

25Сауджынӕн не ’мбӕлы адӕймаджы мардмӕ хӕстӕг бацӕуын, науӕд фӕчъизи уыдзӕн. Ӕрмӕст йӕ фыды, йӕ мады, йӕ фырты, йӕ чызджы, йе ’фсымӕры кӕнӕ, моймӕдзыд чи нӕма уыд, йӕ уыцы хойы мардӕй йын ис йӕхи фӕчъизи кӕнӕн+. 26Уымӕй куы ссыгъдӕг уа, уӕд-иу ранымайӕд авд боны+. 27Ӕмӕ мидӕггаг кӕртмӕ, Кувӕндоны сауджынлӕггад кӕнынмӕ, цӕуинаг цы бон уа, уыцы бон-иу ӕрхӕссӕд тӕригъӕды нывонд, — зӕгъы Дунедарӕг Хуыцау+.

28Сауджынты фыдӕй-фыртмӕйы исбоны кой куы кӕнӕм, уӕд Ӕз Мӕхӕдӕг дӕн сӕ исбон. Зӕххы хай сын ма раттут Израилы: Ӕз Мӕхӕдӕг дӕн сӕ хай+. 29Уыдон хӕрдзысты хойраджы хуынӕй, тӕригъӕды нывондӕй ӕмӕ фиддоны нывондӕй. Израилы зӕххыл Дунедарӕгӕн цыдӕриддӕр снывонд чындӕуыд, уый дӕр уыдоны хай уыдзӕн+. 30Уӕ фыццаг дыргъты хуыздӕртӕ ӕмӕ уӕ алы хуынтӕ, цавӕрфӕнды уой, уӕддӕр, сты сауджынты хай. Уӕ хоры сӕрты ссадӕй цы сфыцат, уый дӕр-иу раттут сауджынӕн, ӕмӕ арфӕгонд уыдзысты уӕ хӕдзӕрттӕ+.

31Мацы хӕдмӕлы фыд-иу бахӕрӕд сауджын, мадӕр, сырд кӕй аргӕвста, маргъ уа ӕви фос, уый фыд+.

45

Зӕххы хӕйтты байуӕрст

45^1Зӕххы хӕйттӕ халӕппӕрстӕй куы уарат, уӕд-иу рахицӕн кӕнут Дунедарӕджы уаз зӕххы хай: йӕ дӕргъ — дыууын фондз ӕлмӕрины, йӕ уӕрх та — ссӕдз мин ӕлмӕрины. Уыцы зӕххы хай уаз уыдзӕнис иууылдӕр+. 2Уымӕй-иу рахицӕн кӕнут, йӕ дӕргъ дӕр ӕмӕ йӕ уӕрх дӕр фӕйнӕ фондзсӕдӕ ӕлмӕрины кӕмӕн сты, ахӕм зӕххы хай, уымӕн та ма йӕ алыварс уыдзӕни сӕрибар зӕхх — фӕндзай ӕлмӕрины йас+. 3Уаз зӕххыл рахицӕн кӕнут, йӕ дӕргъ дыууын фондз ӕлмӕрины, йӕ уӕрх та дӕс ӕлмӕрины кӕмӕн уыдзӕн, ахӕм хай. Уым уыдзӕни Рухсмонуат. 4Ацы уаз зӕххы хай лӕвӕрд уыдзӕни Дунедарӕджы Кувӕндоны лӕггадгӕнӕг сауджынтӕн. Ам уыдзысты Кувӕндон ӕмӕ сауджынты хӕдзӕрттӕ+.

5Зӕххы хайы иннӕ ӕмбис — уымӕн дӕр йӕ дӕргъ дыууын фондз мин ӕлмӕрины, йӕ уӕрх та дӕс мин ӕлмӕрины — лӕвӕрд уыдзӕни левиттӕн, Кувӕндоны лӕггадгӕнджытӕн. Уый уыдзӕни сӕ зӕххы хай, ӕмӕ дзы ӕрцӕрдзысты+.

6Уаз зӕххы хайы ныхмӕ-иу рахицӕн кӕнут ӕндӕр зӕххы хай сахарӕн, йӕ уӕрх — фондз мин ӕлмӕрины, йӕ дӕргъ та — дыууын фондз мин ӕлмӕрины. Уый уыдзӕн ӕппӕт Израилы адӕмы исбон+.

7Адӕмы фӕтӕгӕн — Дунедарӕджы зӕххисбоны ӕмӕ сахары зӕххисбоны ӕмных ӕмӕ се ’муӕрх, скӕсӕнӕрдыгӕй дӕр ӕмӕ ныгуылӕнӕрдыгӕй дӕр — ратдзыстут зӕххы хӕйттӕ. Уыдон скӕсӕнӕрдыгӕй аххӕсдзысты скӕсӕйнаг арӕнты онг, ныгуылӕнӕрдыгӕй та — ныгуылӕйнаг арӕнты онг+. 8Уый уыдзӕни адӕмы хистӕрты зӕххисбон Израилы, цӕмӕй мын фидӕнмӕ мауал ссӕндой Мӕ адӕмы ӕмӕ Израилы хӕдзарвӕндӕгты адӕмӕн байуарой зӕххытӕ».

Фӕдзӕхст адӕмы хистӕртӕн

9Афтӕ зӕгъы Дунедарӕг Хуыцау: «Ӕгъгъӕд уын уӕд, Израилы адӕмы фӕтӕгтӕ! Мауал тых кӕнут, мауал ссӕндут, раст тӕрхон хӕссут! Мӕ адӕмы Мын мауал сурут сӕ зӕххӕй, — зӕгъы Дунедарӕг Хуыцау. —+
10Раст барӕнт уӕ тӕраз, уӕ барӕн ефӕ ӕмӕ уӕ барӕн бат+. 11Барӕн ефӕ ӕмӕ барӕн бат ӕмхуызон хъуамӕ уой, сӕ алкӕй дӕр хъуамӕ цӕуа хомеры дӕсӕймаг хай. Хъуамӕ барст цӕуой хомермӕ гӕсгӕ. 12Шекелы ис ссӕдз герайы. Ӕхсай шекелы та уыдзысты иу минӕ+.

Адӕмы хистӕрты хӕстӕ

13Мӕнӕ, адӕмы цы хуынтӕ хӕссын хъӕуы, уыдон: мӕнӕуы хомерӕй — ефӕйы ӕхсӕзӕм хай, хъӕбӕрхоры хомерӕй дӕр — ефӕйы ӕхсӕзӕм хай, 14оливӕйы сойы корӕй — баты дӕсӕймаг хай (хомеры ис дӕс баты), 15Израилы лыстӕг фосы дзугтӕй дыууӕсӕдӕ фысӕй — иу фыс. Ӕппӕт уыдон хъӕуынц хойраджы хуынӕн, иууылсудзинагӕн ӕмӕ фидыды нывондӕн, адӕмы ссыгъдӕг кӕныны охыл, — зӕгъы Дунедарӕг Хуыцау. — 16Ахӕм хуынтӕ адӕм хъуамӕ хӕссой Израилы фӕтӕгӕн. 17Уымӕн та йӕ хӕс у адӕмы ифтонг кӕнын иууылсудзинӕгтӕй, хойраджы хуынтӕй ӕмӕ сӕнӕй — сабӕттӕ, мӕйногтӕ ӕмӕ иннӕ бӕрӕгбӕтты заман, Израилы адӕмы ӕппӕт бӕрӕгбӕтты заман, цӕмӕй-иу Израилы адӕм сӕхи ссыгъдӕг кӕныны тыххӕй хӕссой тӕригъӕды нывӕндтӕ, хойраджы хуынтӕ, иууылсудзинӕгтӕ ӕмӕ фидыды нывӕндтӕ»+.

18Афтӕ зӕгъы Дунедарӕг Хуыцау: «Фыццаг мӕйы фыццаг бон галты рӕгъауӕй райс иу ӕнӕсахъат гал ӕмӕ Кувӕндон ссыгъдӕг кӕн+. 19Сауджын-иу уыцы тӕригъӕды нывонды тугӕй райсӕд ӕмӕ дзы бапырх кӕнӕд Кувӕндоны дуары тарвӕзтӕ, стӕй, нывондхӕссӕн цы къӕпхӕныл лӕууы, уымӕн йӕ цыппар фисыны, ноджы ма — мидӕггаг кӕрты кулдуары цӕджындзтӕ+. 20Афтӕ бакӕнын хъӕудзӕни мӕйы ӕвдӕм бон дӕр, ӕнӕбары кӕнӕ ӕнӕзонгӕйӕ чи фӕтӕригъӕдджын ис, уыдоны тыххӕй. Афтӕ-иу ссыгъдӕг кӕнут Кувӕндон.

21Фыццаг мӕйы цыппӕрдӕсӕм бонӕй фӕстӕмӕ авд боны дӕргъы бӕрӕг кӕнут Куадзӕн. Бӕрӕгбоны рӕстӕг-иу хӕрут донгонд дзултӕ+. 22Фыццаг бон-иу адӕмы фӕтӕг йӕхи ӕмӕ бӕстӕйы ӕппӕт адӕмы тыххӕй тӕригъӕды нывондӕн ӕрхӕссӕд гал. 23Уыцы авд боны дӕргъы алы бон дӕр Дунедарӕгӕн иууылсудзинагӕн хӕссӕд ӕнӕсахъат авд галы ӕмӕ ӕнӕсахъат авд фыры, тӕригъӕды нывондӕн та сӕгъты дзугӕй — иу цӕу+. 24Хойраджы хуынӕн-иу гал-нывондимӕ дӕр ӕмӕ фыр-нывондимӕ дӕр ӕрхӕссӕд ссады фӕйнӕ ефӕйы, ссады иу ефӕимӕ та — оливӕйы сойы иу гин+.

25Ӕвдӕм мӕйы фынддӕсӕм бонӕй фӕстӕмӕ дӕр, бӕрӕгбоны заман, авд боны дӕргъы хӕссӕд уыдӕттӕ: ахӕм тӕригъӕды нывонд, стӕй ахӕм иууылсудзинаг, уый бӕрц хойраджы хуын ӕмӕ уый бӕрц оливӕйы сой»+.

46

46^1Афтӕ зӕгъы Дунедарӕг Хуыцау: «Мидӕггаг кӕрты скӕсӕнварс кулдуар кусгӕ бонты, ӕхсӕз боны дӕргъы, ӕхгӕд уыдзӕн, фӕлӕ сабаты, стӕй мӕйноджы бӕрӕгбоны уыдзӕни гом. 2Фӕтӕг-иу бацӕуӕд кулдуары раз ӕддаг тыргъыл ӕмӕ-иу ӕрлӕууӕд кулдуары цӕджындзты раз. Сауджынтӕ-иу ын ӕрхӕссӕнт йӕ иууылсудзинаг ӕмӕ йӕ фидыды нывонд, уый та-иу кулдуары раз бакувӕд Дунедарӕгмӕ ӕмӕ рацӕуӕд. Кулдуар-иу изӕрмӕ ӕхгӕд ма ӕрцӕуӕд+. 3Бӕстӕйы адӕм-иу, кулдуарыл бахизыны размӕ, Дунедарӕгмӕ бакувӕнт, сабаты дӕр ӕмӕ мӕйноджы бӕрӕгбоны дӕр. 4Адӕмы фӕтӕг-иу Дунедарӕгӕн сабаты ӕрхӕссӕд иууылсудзинӕгтӕ: ӕхсӕз ӕнӕсахъат фысы ӕмӕ иу ӕнӕсахъат фыр+. 5Хойраджы хуынӕн-иу фыр-нывондимӕ ӕрхӕссӕд ссады иу ефӕ, алы уӕрыккимӕ та — йӕ къух цас амона, уый бӕрц, стӕй ссады ефӕимӕ — оливӕйы сойы иу гин.

6Мӕйноджы бӕрӕгбоны-иу галты рӕгъауӕй нывондӕн ӕрхӕссӕд ӕнӕсахъат гал, стӕй ӕхсӕз уӕрыччы ӕмӕ иу фыр, уыдон дӕр ӕнӕсахъат куыд уой, афтӕ+.

7Хойраджы хуынӕн-иу гал-нывондимӕ ӕрхӕссӕд ссады иу ефӕ, фыр-нывондимӕ дӕр — афтӕ, алы уӕрыккимӕ та — йӕ къух цас амона, уый бӕрц, стӕй ссады ефӕимӕ — оливӕйы сойы иу гин. 8Адӕмы фӕтӕг-иу куы ’рбацӕуа, уӕд-иу мидӕмӕ бацӕуӕд кулдуары раз тыргъыл, ӕддӕмӕ дӕр-иу рацӕуӕд афтӕ. 9Бӕстӕйы адӕм бӕрӕгбӕтты заман Дунедарӕджы размӕ куы цӕуой, уӕд, бакувынмӕ цӕгатварс кулдуарыл чи бацӕуа, уый-иу фӕстӕмӕ та рацӕуӕд хуссарварс кулдуарыл, хуссарварс кулдуарыл чи бацӕуа, уый та-иу фӕстӕмӕ рацӕуӕд цӕгатварс кулдуарыл. Мидӕмӕ цы кулдуарыл бацыд, ууыл-иу ма рацӕуӕд фӕстӕмӕ, фӕлӕ рацӕуӕд уымӕн йӕ бакомкоммӕ кулдуарыл+. 10Адӕмы фӕтӕг семӕ хъуамӕ уа. Адӕм куы бацӕуой, уӕд-иу бацӕуӕд уый дӕр, куы рацӕуой, уӕд та-иу уый дӕр рацӕуӕд.

11Бӕрӕгбӕтты заман-иу адӕмы фӕтӕг гал-нывондимӕ ӕмӕ фыр-нывондимӕ хойраджы хуынтӕн ӕрхӕссӕд ссады фӕйнӕ ефӕйы, уӕрыччытимӕ та — йӕ къух цас амона, уый бӕрц, стӕй ссады ефӕимӕ — оливӕйы сойы иу гин.

12Адӕмы фӕтӕг Дунедарӕгӕн иууылсудзинаг кӕнӕ фидыды нывонд бархийӕ ӕрхӕссинаг куы уа, уӕд-иу ын байгом кӕнӕнт скӕсӕйнаг кулдуар, ӕмӕ-иу, сабаты куыд бакодта, афтӕ ӕрхӕссӕд йӕ иууылсудзинаг ӕмӕ йӕ фидыды нывонд, уый фӕстӕ-иу рацӕуӕд. Куы рацӕуа, уӕд-иу кулдуар ӕхгӕд ӕрцӕуӕд йӕ фӕдыл+.

13Алы бон дӕр-иу, ӕрвылрайсом, Дунедарӕгӕн иууылсудзинагӕн ӕрхӕсс афӕдздзыд уӕрыкк+. 14Алы райсом дӕр ыл хойраджы хуынӕн ӕфтау ссады ефӕйы ӕхсӕзӕм хай ӕмӕ оливӕйы сойы гины ӕртыццаг хай, ссад сызмӕнтынӕн. Уый у ӕрвылбоны уагӕвӕрд мыггагмӕ, Дунедарӕгӕн хойраджы хуын хӕссыны тыххӕй. 15Ӕрвылрайсом дӕр иууылсудзинагӕн хӕссын хъӕуы фыс, стӕй хойраджы хуын ӕмӕ оливӕйы сой».

Адӕмы фӕтӕгты фыдӕй-фыртмӕйы исбоны тыххӕй фӕдзӕхстытӕ

16Афтӕ зӕгъы Дунедарӕг Хуыцау: «Адӕмы фӕтӕг йӕ исбонӕй йӕ фырттӕй искӕмӕн лӕвар куы ракӕна, уӕд уыцы лӕвар дарддӕр ӕрхаудзӕни уый фырттӕм дӕр. Афтӕмӕй уыцы исбон суыдзӕни фыдӕй-фыртмӕйы исбон. 17Йӕ исбонӕй йӕ цагъартӕй искӕмӕн куы ралӕвар кӕна, уӕд цагъары хай уыдзӕни ссӕрибары афӕдзы онг, стӕй фӕстӕмӕ суыдзӕн адӕмы фӕтӕджы исбон. Афтӕмӕй йӕ исбон ӕрмӕст йӕ фыртты хай суыдзӕн+. 18Ӕцӕг, фӕтӕгӕн йӕ бон нӕу адӕмы исбонӕй райсын, сӕ зӕххытӕй сӕ сурын. Йӕ фырттӕн йӕ бон дӕттын у ӕрмӕст йӕхи исбонӕй, Мӕ адӕмӕй та йӕ зӕххы хайӕ никӕй ӕмбӕлы сурын»+.

Нывӕндты дзидза фыцӕн цӕлгӕнӕнтӕ

19Кулдуары фарсмӕ бацӕуӕныл мӕ уыцы лӕг бакодта сауджынтӕн лӕвӕрд уаз агъуыстытӕм, се ’ргом цӕгатӕрдӕм арӕзт кӕмӕн уыд, уыдонмӕ. Се ’ппӕты кӕрон, ныгуылӕнварсӕрдыгӕй, уыдис иу бынат. 20Уыцы лӕг мын загъта: «Сауджынтӕ ацы бынаты фыцдзысты фиддоны ӕмӕ тӕригъӕды нывӕндтӕ, стӕй хойраджы хуынтӕ. Ӕддаг кӕртмӕ дзы ницы рахӕсдзысты, цӕмӕй адӕмӕй, уаз цы у, ууыл мачи бандзӕва». 21Уыцы лӕг мӕ ракодта ӕддаг кӕртмӕ, бакодта мӕ кӕртӕн йӕ цыппар къуыммӕ дӕр, ӕмӕ ма йын йӕ алы къуымы дӕр федтон фӕйнӕ кӕрты. 22Кӕрты къуымты уыди фӕйнӕ сӕрӕмбӕрзт кӕрты. Уыдонӕй алкӕцы дӕр дӕргъмӕ уыди дыууиссӕдз ӕлмӕрины, уӕрхмӕ та — дӕс ӕмӕ ссӕдз. Афтӕмӕй, цыппар къуымы кӕртытӕ уыдысты ӕмиӕстӕ. 23Алы кӕртӕн дӕр йӕ алыварс уыди быру, быруйы ӕмкъул та алырдыгӕй — къонатӕ. 24Уыцы лӕг мын загъта: «Адон сты, Кувӕндоны лӕггадгӕнджытӕ адӕмы нывӕндтӕ кӕм фыцынц, уыцы цӕлгӕнӕнтӕ».

47

Кувӕндонӕй кӕлӕг цӕугӕдон

47^1Уый фӕстӕ мӕ уыцы лӕг фӕстӕмӕ ӕрбакодта Кувӕндоны дуармӕ, ӕмӕ федтон, Кувӕндоны къӕсӕры бынӕй скӕсӕнӕрдӕм дон куыд цӕуы, уый — Кувӕндонӕн йе ’ргом арӕзт уыди скӕсӕнӕрдӕм. Дон Кувӕндоны рахиз фисыны ’рдыгӕй калди нывондхӕссӕны хуссарвӕрсты+. 2Уыцы лӕг мӕ ракодта цӕгатварс кулдуарыл ӕмӕ мӕ ӕддӕты бакодта ӕддаг кулдуармӕ, йе ’ргом скӕсӕнӕрдӕм арӕзт кӕмӕн у, уымӕ. Кулдуарӕн йӕ рахизфӕрсты калди дон.

3Уыцы лӕг цыди скӕсӕнӕрдӕм ӕмӕ, йӕ къухы цы барӕн синаг уыд, уымӕй абарста мин ӕлмӕрины ӕмӕ мӕ акодта доны сӕрты. Дон уыди мӕ фадхъулты онг+. 4Уый ма ноджы абарста мин ӕлмӕрины ӕмӕ та мӕ акодта доны сӕрты. Дон уыди мӕ уӕраджы сӕртӕм. Ноджыдӕр ма абарста мин ӕлмӕрины ӕмӕ та мӕ акодта. Дон уыди мӕ астӕумӕ. 5Иу хатт ма абарста мин ӕлмӕрины, ӕмӕ дон ахӕм гуылфӕн самадта, ӕмӕ йыл цӕуын нӕ фӕрӕзтон. Ахӕм арф уыд, ӕмӕ йыл ацӕуӕн нӕ уыди, ленк кӕнын дзы хъуыд.

6Уыцы лӕг мын загъта: «Адӕймаджы фырт, федтай?» Ӕмӕ мӕ фӕстӕмӕ доны былмӕ ракодта. 7Сурмӕ куы рахызтӕн, уӕд цӕугӕдоны былгӕрӕтты, дыууӕрдыгӕй дӕр, ӕз федтон бирӕ бӕлӕстӕ.

8Уыцы лӕг мын загъта: «Ацы дон цӕуы скӕсӕнӕрдӕм, Иорданы дӕлвӕзы онг, уым бакӕлдзӕни денджызмӕ ӕмӕ денджызы дон суыдзӕнис ӕнӕнизгӕнӕг+.

9Дыууӕ гуылфӕны денджызмӕ кӕм бакӕлой, уыцы ран алы змӕлӕгойтӕй байдзаг уыдзӕн, бирӕ дзы уыдзӕни кӕсӕгтӕ дӕр, уымӕн ӕмӕ ацы дон бакӕлдзӕни уырдӕм ӕмӕ денджызы дон суыдзӕни ӕнӕнизгӕнӕг. Ацы дон кӕдӕм бакӕла, уым уыдзӕни цард. 10Доны былыл Ен-Гедийӕ Еглаимы онг кӕфахсджытӕ лӕудзысты ӕмӕ сӕ хызтӕ хус кӕнынмӕ таудзысты. Стыр денджызау ам дӕр уыдзӕни тынг бирӕ алымыггаг кӕсӕгтӕ+. 11Денджызы цур цъымаратӕ ӕмӕ култӕ ӕнӕнизгӕнӕг не суыдзысты, уыдон баззайдзысты цӕхджынӕй, цӕмӕй сӕ цӕхх исой.

12Цӕугӕдоны былгӕрӕтты дыууӕрдыгӕй дӕр зайдзӕн алымыггаг дыргъ бӕлӕстӕ. Сӕ сыфтӕр нӕ хус кӕндзӕн ӕмӕ сӕ дыргъ нӕ куынӕг кӕндзӕн. Алы мӕй дӕр-иу сыл срӕгъӕд уыдзӕни ног дыргътӕ, уымӕн ӕмӕ сӕ донӕй ӕфсаддзӕн Кувӕндонӕй кӕлӕг цӕугӕдон. Сӕ дыргъӕй сын исдзысты хӕрынӕн, сӕ сыфтӕрӕй та — низтӕй дзӕбӕх кӕнынӕн»+.

Бӕстӕйы арӕнтӕ

13•Афтӕ зӕгъы Дунедарӕг Хуыцау: «Мӕнӕ ацы арӕнтыл байуарут зӕхх Израилы дыууадӕс хӕдзарвӕндагӕн — фыдӕй-фыртмӕйы исбонӕн. Йосефы хӕдзарвӕндагӕн лӕвӕрд ӕрцӕуӕд дыууӕ хайы. 14Алчидӕр-иу уӕ райсӕд йӕ исбоны зӕхх. Ӕз, Мӕ къух хӕрдмӕ сисгӕйӕ, расомы кодтон, уӕ фыдӕлтӕн ӕй кӕй ратдзынӕн, ууыл, ӕмӕ уын ацы зӕхх уыдзӕни фыдӕй-фыртмӕйы исбон+.

15Мӕнӕ бӕстӕйы цӕгатаг арӕн. Стыр денджызӕй райдай ӕмӕ Хетлон, Цедад, 16Хамат, Берота, Дамаск ӕмӕ Хаматы ’хсӕн лӕууӕг сахар Сивраимыл бахиз Хавраны ӕмарӕн лӕууӕг сахар Хацер-Тихонмӕ. 17Уымӕй цӕгатӕрдӕм, денджызӕй Хацар-Энаны онг, сӕхи айтыгътой Дамаск ӕмӕ Хаматы зӕххытӕ. Уый у цӕгатаг арӕн.

18Скӕсӕйнаг арӕнхахх ӕрӕвӕрут Хавран ӕмӕ Дамаскы ’хсӕн арӕныл ӕмӕ йӕ рауадзут Галаад ӕмӕ Израилы ’хсӕнты кӕлӕг Иорданыл, цӕгатаг арӕнӕй скӕсӕйнаг денджызы онг. Уый у скӕсӕйнаг арӕн.

19Хуссайраг арӕн, Негевы, йӕхи айтыгъта сахар Тамарӕй Мериват-Кадешы доны онг, стӕй дон-дон суанг Стыр денджызы онг. Уый у хуссайраг арӕн Негевы+.

20Ныгуылӕйнаг арӕн у Стыр денджыз йӕ былгӕронимӕ, Мысыры арӕнӕй райдай ӕмӕ суанг Хаматы онг. Уый у ныгуылӕйнаг арӕн.

21Ацы зӕхх байуарут Израилы хӕдзарвӕндӕгтыл. 22Байуарут ӕй халӕппӕрстӕй уе ’хсӕн, стӕй, ӕрцӕуӕггагӕй уӕм чи цӕры, цот кӕмӕн рацыд, уыдоны ’хсӕн дӕр. Израилӕгтау уыдон дӕр нымад ӕрцӕуӕнт бынӕттон цӕрджытыл ӕмӕ сымахимӕ хай райсӕнт Израилы хӕдзарвӕндӕгты ’хсӕн+. 23Чи сӕ кӕцы хӕдзарвӕндаджы зӕххыл цӕры, уыцы зӕххыл ын раттут йӕ исбоны хай», — зӕгъы Дунедарӕг Хуыцау.

48

48^1Мӕнӕ Израилы хӕдзарвӕндӕгты нӕмттӕ. Цӕгатаг арӕныл скӕсӕйнаг арӕнӕй ныгуылӕнӕрдӕм, Стыр денджызы онг, йӕхи айтыгъта Даны хӕдзарвӕндаджы хай — иу хай. Ауылты Дамаскы цӕгатаг арӕнӕй цӕуы фӕндаг Хетлонмӕ, Хаматмӕ ӕмӕ Хацар-Энанмӕ+. 2Даны хӕдзарвӕндаджы ӕмарӕн, скӕсӕнӕй ныгуылӕнмӕ, ис Асиры хӕдзарвӕндаджы хай — иу хай+. 3Асиры хӕдзарвӕндаджы ӕмарӕн, скӕсӕнӕй ныгуылӕнмӕ, ис Неффалимы хӕдзарвӕндаджы хай — иу хай+. 4Неффалимы хӕдзарвӕндаджы ӕмарӕн, скӕсӕнӕй ныгуылӕнмӕ, ис Менассиайы хӕдзарвӕндаджы хай — иу хай+. 5Менассиайы хӕдзарвӕндаджы ӕмарӕн, скӕсӕнӕй ныгуылӕнмӕ, ис Ефремы хӕдзарвӕндаджы хай — иу хай+. 6Ефремы хӕдзарвӕндаджы ӕмарӕн, скӕсӕнӕй ныгуылӕнмӕ, ис Рувимы хӕдзарвӕндаджы хай — иу хай+. 7Рувимы хӕдзарвӕндаджы ӕмарӕн, скӕсӕнӕй ныгуылӕнмӕ, ис Иудӕйы хӕдзарвӕндаджы хай — иу хай+.

8Иудӕйы хӕдзарвӕндаджы ӕмарӕн уыдзӕни уаз зӕххы хай; цӕгатӕй хуссарӕрдӕм йӕ уӕрх — фондз ӕмӕ ссӕдз мин ӕлмӕрины, йӕ дӕргъ та скӕсӕнӕй ныгуылӕнӕрдӕм — иннӕ зӕххы хӕйтты хуызӕн. Йӕ астӕу уыдзӕни Кувӕндон.+

9Дунедарӕгӕн-иу рауӕлдай кӕнут, йӕ дӕргъ фондз ӕмӕ ссӕдз мин ӕлмӕрины кӕмӕн уа, йӕ уӕрх та — дӕс мин ӕлмӕрины, ахӕм зӕххы хай+. 10Ацы уаз зӕхх у сауджынты хай; цӕгатӕрдӕм дӕргъмӕ у фондз ӕмӕ ссӕдз мин ӕлмӕрины, ныгуылӕнӕрдӕм та уӕрхмӕ у дӕс мин ӕлмӕрины; скӕсӕнӕрдӕм уӕрхмӕ у дӕс мин ӕлмӕрины, хуссарӕрдӕм та дӕргъмӕ — фондз ӕмӕ ссӕдз мин ӕлмӕрины. Йӕ астӕу уыдзӕни Дунедарӕджы Кувӕндон. 11Уый-иу рауӕлдай кӕнут сауджынтӕн, Цадокы байзӕддагӕй чи у, Мӕ Кувӕндоны Мын уазлӕггад чи кодта, уыдонӕн. Израилӕгтӕ Мӕ куы ныууагътой, уӕд мыл адон иннӕ левиттау сӕхи нӕ атигъ кодтой+. 12Ӕмӕ уымӕ гӕсгӕ уаз зӕххӕй райсдзысты ацы иууылуаз хай, левитты арӕныл.

13Левиттӕ дӕр сауджынты ӕмарӕн райсдзысты хай, йӕ дӕргъ — фондз ӕмӕ ссӕдз мин ӕлмӕрины, йӕ уӕрх та — дӕс мин ӕлмӕрины+. 14Уыцы хайӕ сын нӕдӕр ауӕйгӕнӕн уыдзӕни, нӕдӕр баивӕн. Уый уыцы зӕххӕн йӕ хуыздӕр хай у, ӕмӕ хъуамӕ къухӕй-къухмӕ ма цӕуа, уымӕн ӕмӕ уый у Дунедарӕджы уаз хай.

15Иннӕ зӕххы хай, йӕ уӕрх фондз мин ӕлмӕрины кӕмӕн у, йӕ дӕргъ та — дыууын фондз мин ӕлмӕрины, уый у сахарӕн лӕвӕрд. Уыдзӕнис иумӕйаг, уазыл нымад нӕ уыдзӕн, цӕмӕй дзы адӕм ӕрцӕрой. Уым уыдзысты сахарӕн йӕ уӕтӕртӕ дӕр. Сахар йӕхӕдӕг та уыдзӕнис астӕуӕй+.

16Мӕнӕ сахарӕн йӕ ас, уӕрхмӕ дӕр ӕмӕ дӕргъмӕ дӕр: йӕ цӕгатварс — цыппар мин фондзсӕдӕ ӕлмӕрины, йӕ хуссарварс дӕр — цыппар мин фондзсӕдӕ ӕлмӕрины, йе скӕсӕнварс дӕр — цыппар мин фондзсӕдӕ ӕлмӕрины, йӕ ныгуылӕнварс дӕр — цыппар мин фондзсӕдӕ ӕлмӕрины+. 17Сахарӕн йӕ уӕтӕрты фӕтӕн цӕгатӕрдӕм у дыууӕсӕдӕ фӕндзай ӕлмӕрины, скӕсӕнӕрдӕм дӕр — дыууӕсӕдӕ фӕндзай ӕлмӕрины, хуссарӕрдӕм дӕр — дыууӕсӕдӕ фӕндзай ӕлмӕрины, ныгуылӕнӕрдӕм дӕр — дыууӕсӕдӕ фӕндзай ӕлмӕрины. 18Уаз зӕххы ныхмӕ скӕсӕнӕрдӕм ис дӕс мин ӕлмӕрины дӕргъӕн хай, ныгуылӕнӕрдӕм дӕр — афтӕ. Уыцы зӕххыты тыллӕг уыдзӕни сахары цӕрджыты, фӕллойгӕнджыты, хӕлц. 19Зӕххытӕм хъуамӕ зилой сахары цӕрджытӕ — Израилы ӕппӕт хӕдзарвӕндӕгты минӕвӕрттӕ.

20Уаз зӕхх ӕмӕ сахары зӕххисбоны ӕппӕт фӕзахст у ӕмхуызон цыппаркъуымон — дыууӕрдӕм дӕр фӕйнӕ дыууын фондз мин ӕлмӕрины. 21-22Ацы фӕзахсты фӕйнӕфарс зӕххытӕ — скӕсӕнӕрдӕм Иорданы онг, ныгуылӕнӕрдӕм та денджызы онг — сты фӕтӕджы хай. Дыууӕрдӕм дӕр сӕ уӕрх — дыууын фондз мин ӕлмӕрины. Афтӕмӕй, Иудӕйы хӕдзарвӕндаджы зӕххисбон ӕмӕ Бениамины хӕдзарвӕндаджы зӕххисбоны ’хсӕн цыдӕриддӕр зӕххытӕ ис, Кувӕндоны зӕххытӕ, левитты зӕххытӕ ӕмӕ сахары зӕххытӕ рахицӕн кӕнгӕйӕ, уыдон сты фӕтӕджы хай+.

23Иннӕ хӕдзарвӕндӕгты хӕйттӕй, скӕсӕнӕй ныгуылӕнмӕ, иу у Бениамины хӕдзарвӕндаджы хай+. 24Бениамины хӕдзарвӕндаджы ӕмарӕн, скӕсӕнӕй ныгуылӕнмӕ, ис Симеоны хӕдзарвӕндаджы хай — иу хай+. 25Симеоны хӕдзарвӕндаджы ӕмарӕн, скӕсӕнӕй ныгуылӕнмӕ, ис Иссахары хӕдзарвӕндаджы хай — иу хай+. 26Иссахары хӕдзарвӕндаджы ӕмарӕн, скӕсӕнӕй ныгуылӕнмӕ, ис Зевулоны хӕдзарвӕндаджы хай — иу хай+. 27Зевулоны хӕдзарвӕндаджы ӕмарӕн, скӕсӕнӕй ныгуылӕнмӕ, ис Гады хӕдзарвӕндаджы хай — иу хай+. 28Гады хӕдзарвӕндаджы ӕмарӕн ис Негев, йӕхи айтыгъта сахар Тамарӕй Мериват-Кадешы доны онг, стӕй дон-дон — суанг Стыр денджызы онг+.

29Гъе уый у, Израилы хӕдзарвӕндӕгтӕн халӕппӕрстӕй кӕй байуардзыстут, уыцы зӕхх, сӕ зӕххы хӕйттӕ, — зӕгъы Дунедарӕг Хуыцау.

Йерусалимы кулдуӕрттӕ ӕмӕ йӕ ног ном

30-31Мӕнӕ сахары кулдуӕрттӕ, ис сын Израилы хӕдзарвӕндӕгты нӕмттӕ. Цӕгатӕрдыгӕй — ам сахары дӕргъ у цыппар мины ӕмӕ фондзсӕдӕ ӕлмӕрины — ис ӕртӕ кулдуары: Рувимы кулдуар, Иудӕйы кулдуар ӕмӕ Левийы кулдуар+. 32Скӕсӕнӕрдыгӕй — ам дӕр сахары дӕргъ у цыппар мины ӕмӕ фондзсӕдӕ ӕлмӕрины — ис ӕртӕ кулдуары: Йосефы кулдуар, Бениамины кулдуар ӕмӕ Даны кулдуар. 33Хуссарӕрдыгӕй — ам дӕр сахары дӕргъ у цыппар мины ӕмӕ фондзсӕдӕ ӕлмӕрины — ис ӕртӕ кулдуары: Симеоны кулдуар, Иссахары кулдуар ӕмӕ Зевулоны кулдуар. 34Денджызы ’рдыгӕй — ам дӕр сахары дӕргъ у цыппар мины ӕмӕ фондзсӕдӕ ӕлмӕрины — ис ӕртӕ кулдуары: Гады кулдуар, Асиры кулдуар ӕмӕ Неффалимы кулдуар.

35Сахары алыварс ӕдӕппӕтӕй у ӕстдӕс мин ӕлмӕрины. Йӕ ном фидӕны уыдзӕни: «Дунедарӕг уым ис»+.

* 8:14 Таммуз — зӕххы бӕркад ӕмӕ къӕвдайы «хуыцау» Вавилоны, адӕмон уырнынадмӕ гӕсгӕ-иу амарди хурхӕтӕны заман ӕмӕ-иу къӕвдаты афон райгас ис.

* 29:1 Ома паддзах Цедекиайы хицауиуӕджы дӕсӕм аз.

* 31:3 Ливайнаг кедртӕ уыдысты тынг бӕрзонд ӕмӕ лӕууыдысты мингай азтӕ, уымӕ гӕсгӕ-иу арӕх систы паддзахдзинады символ.

* 39:16 Ома «Ӕрдонг».

• 1:1 Езек 10:7-20

+ 1:1 Езек 3:15, Езек 10:15, Езек 43:3, Хъуыд 7:56, Хъуыд 10:11, Ӕрг 19:11, Езек 8:3, Езек 40:2

+ 1:2 4 Пад 24:15

+ 1:3 3 Пад 18:46, Езек 3:14, Езек 3:22, Езек 8:1, Езек 33:22, Езек 37:1, Езек 40:1, Ӕрг 1:10

+ 1:4 3 Пад 19:11, Йер 23:19, Йер 30:23
+ 1:5 Езек 8:2, Ӕрг 4:6-8
+ 1:7 Езек 1:7, Езек 40:3, Дан 10:6
+ 1:10 Ӕрг 4:7
+ 1:11 Ис 6:2
+ 1:13 Пс 103:4
+ 1:16 Дан 10:6
+ 1:18 Ӕрг 4:8
+ 1:22 Райд 1:7-8, Езек 10:1, Ӕрг 4:6
+ 1:24 Езек 43:2, Ӕрг 1:15
+ 1:26 Рац 24:10, Езек 10:1, Дан 7:13
+ 1:27 Езек 8:2, Райд 9:13, Ӕрг 4:3, Ӕрг 10:1
+ 2:1 Дан 8:17
+ 2:2 Езек 3:24
+ 2:3 Езек 20:21

+ 2:5 Езек 3:11, Езек 33:33, Зах 2:9, Зах 4:9, Зах 6:15

+ 2:6 Йер 1:8, Езек 3:11, Мих 7:4
+ 2:9 Езек 8:3, Дан 10:10, Зах 5:1, Ӕрг 10:2
+ 2:10 Ӕрг 5:1
+ 3:1 Йер 15:16, Ӕрг 10:9-10
+ 3:8 Йер 1:18
+ 3:9 Зах 7:12, Ис 50:7, Йер 1:18
+ 3:11 Езек 2:5, Езек 2:7

+ 3:12 4 Пад 2:16, Езек 8:3, Езек 11:1, Езек 11:24, Езек 43:5, Хъуыд 8:39

+ 3:13 Езек 1:11, Езек 1:15, Езек 1:24

+ 3:14 3 Пад 18:46, Езек 1:3

+ 3:15 Езек 1:1, Езек 10:15, Езек 43:3, Иов 2:13, Хъар 2:10

• 3:16 Езек 33:1-9

+ 3:17 Ис 21:6, Йер 6:17, Ос 9:8, Авв 2:1, 2 Азф 19:10

+ 3:19 Езек 33:9

+ 3:20 Йер 6:21, Езек 18:24

+ 3:22 3 Пад 18:46, Езек 1:3, Езек 8:4, Езек 37:1

+ 3:23 Езек 2:1-2
+ 3:25 Езек 4:8
+ 3:26 Иов 29:10, Пс 136:6
+ 3:27 Езек 24:27
+ 4:2 4 Пад 25:1, Езек 17:17
+ 4:6 Ным 14:34

+ 4:8 4 Пад 25:1-3, Йер 39:1-2, Йер 52:4-6, Езек 3:25

+ 4:13 Дан 1:8, Ос 9:3

+ 4:14 Лев 11:2, Фӕл 14:3, Хъуыд 10:14, Рац 22:31, Лев 11:39, Лев 22:8

+ 4:16 Лев 26:26, Ис 3:1, Езек 5:16, Езек 14:13, Езек 12:19

+ 5:2 Езек 4:8, Езек 5:12
+ 5:3 Йер 40:6, Йер 52:16
+ 5:6 Езек 16:47-48
+ 5:8 Езек 13:8
+ 5:9 Дан 9:12

+ 5:10 Лев 26:29, Фӕл 28:57, Хъар 4:10, Йер 19:9, Лев 26:33, Фӕл 4:27, Фӕл 28:64, Неем 1:8, Йер 9:16, Езек 12:14-15, Зах 2:6, Зах 7:14

+ 5:11 Лев 15:31, 2 Азф 36:14, Йер 7:30, Езек 8:5-6, Ис 49:18, Соф 2:9, Езек 7:4, Езек 8:18, Езек 9:10

+ 5:12 Езек 5:2
+ 5:13 Езек 16:42
+ 5:15 Фӕл 28:37
+ 5:16 Фӕл 32:23, Лев 26:26, Езек 4:16
+ 5:17 Фӕл 32:24, Езек 14:21, Ӕрг 6:8
+ 6:2 Езек 21:2-3, Езек 36:1
+ 6:4 2 Азф 14:5
+ 6:5 Лев 26:30, 4 Пад 23:16
+ 6:8 Езек 12:16, Езек 14:22

+ 6:9 Рац 34:15, Езек 16:61, Езек 20:43, Езек 36:31

+ 6:11 Езек 5:12
+ 6:13 Йер 2:20, Ос 4:13
+ 7:2 Хъар 4:18, Ам 8:2

+ 7:4 Езек 5:11, Езек 7:9, Езек 8:18, Езек 9:10

+ 7:7 Соф 1:14-15
+ 7:9 Езек 5:11
+ 7:13 Лев 25:13-14

+ 7:15 Фӕл 32:25, Хъар 1:21, Езек 5:12, Езек 6:11, Йер 14:18

+ 7:16 Ис 38:14, Наум 2:7
+ 7:17 Ис 13:7, Езек 21:7
+ 7:18 Ис 15:2-3
+ 7:19 Ӕмб 11:4, Соф 1:18
+ 7:23 Пс 54:10, Йер 6:7
+ 7:24 Авв 1:7
+ 7:26 Йер 4:20

+ 8:1 Езек 14:1, Езек 20:1, 3 Пад 18:46, Езек 1:3

+ 8:2 Езек 1:5, Езек 1:27-28

+ 8:3 Езек 2:9, 3 Пад 18:12, Езек 3:12, Езек 1:1, Езек 11:1, Езек 40:2, 3 Пад 18:12, Езек 3:12, Хъуыд 8:39

+ 8:4 Езек 37:1
+ 8:8 Езек 12:5
+ 8:10 Рац 20:4-5, Фӕл 4:16-18
+ 8:12 Пс 9:32, Ис 29:15, Езек 9:9

+ 8:16 Езек 40:28, 3 Пад 6:3, Иоел 2:17, Йер 8:2

+ 8:18 Езек 5:11, Езек 7:4, Езек 9:10, 1 Пад 8:18, Иов 27:8-9, Ис 1:15, Мих 3:4

+ 9:2 4 Пад 15:35, 2 Азф 23:20, Дан 10:5, Ӕрг 1:13

+ 9:4 Пс 118:136, Ӕрг 7:3-4
+ 9:5 Езек 5:11
+ 9:6 Фӕл 28:49-50, 2 Азф 36:17, Рац 12:13
+ 9:8 Езек 11:13
+ 9:9 Езек 7:23, Пс 9:32, Ис 29:15, Езек 8:12

+ 9:10 Езек 5:11, Езек 7:4, Езек 8:18, Ос 13:14, Езек 11:21

• 10:1 Езек 1:4-28
+ 10:2 Езек 9:2
+ 10:3 3 Пад 8:10
+ 10:12 Ӕрг 4:6
+ 10:15 Езек 1:1, Езек 3:15, Езек 43:3
+ 10:19 Езек 11:22

+ 11:1 3 Пад 18:12, Езек 3:12, Езек 10:19, Езек 8:16

+ 11:6 Езек 7:23, Езек 24:7
+ 11:8 Йер 42:16
+ 11:13 Езек 9:8
+ 11:16 Ис 8:14, Ӕрг 21:22

+ 11:17 Фӕл 30:3, Ис 11:12, Йер 32:37, Соф 3:20

+ 11:19 Йер 32:39, Езек 18:31, Езек 36:26
+ 11:20 Лев 26:12, Езек 14:11, Зах 13:9
+ 11:21 Езек 9:10
+ 11:22 Езек 10:19
+ 11:23 Зах 14:4
+ 11:24 3 Пад 18:12, Езек 3:12

+ 12:2 Ис 42:18-20, Йер 5:21, Мт 13:13, Мк 8:18

+ 12:3 Йер 36:3
+ 12:5 Езек 8:8
+ 12:9 Езек 21:7, Езек 24:19, Езек 37:18
+ 12:10 2 Азф 36:11-13, Езек 21:25

+ 12:13 Езек 17:20, Езек 19:8, Езек 32:3, Ос 7:12

+ 12:14 Лев 26:33, Езек 5:10
+ 12:15 Езек 6:7
+ 12:16 Езек 6:8, Езек 14:22
+ 12:19 Езек 4:16

+ 12:22 Ис 5:19, 2 Пет 3:4, Езек 16:44, Езек 18:2

+ 12:24 Езек 13:23, Мих 3:6
+ 12:25 Ис 55:11
+ 12:27 Дан 10:14
+ 13:2 Йер 23:16, Йер 23:26
+ 13:5 Езек 22:30

+ 13:6 Йер 5:31, Йер 14:14, Йер 23:21, Езек 22:28

+ 13:8 Йер 23:30, Езек 5:8
+ 13:9 Езек 20:38, Езек 6:7
+ 13:10 Йер 6:14, Йер 8:11, Мих 3:5
+ 13:11 Ис 28:2, Ис 28:17, Езек 38:22
+ 13:14 Езек 6:7
+ 13:19 Ӕмб 28:21
+ 13:22 Йер 23:14, Езек 18:21
+ 13:23 Езек 12:24, Мих 3:6
+ 14:1 Езек 8:1, Езек 20:1
+ 14:3 4 Пад 3:13, Езек 20:3, Езек 20:31
+ 14:6 Езек 18:30
+ 14:8 Фӕл 28:37, Езек 5:15, Езек 6:7
+ 14:9 3 Пад 22:22-23, Йер 20:7
+ 14:11 Лев 26:12, Езек 11:20, Зах 13:9

+ 14:13 Лев 26:25-26, Ис 3:1, Езек 4:16, Езек 5:16-17

+ 14:14 Райд 6:9, Иов 1:1, Дан 1:6, Дан 6:4
+ 14:16 Езек 5:11
+ 14:17 Езек 29:8
+ 14:21 Йер 14:12, Езек 5:17, Ӕрг 6:8
+ 14:22 Езек 6:8, Езек 12:16
+ 15:2 Езек 17:6

+ 15:6 Йер 4:12, Йер 51:1, Езек 19:10, Ос 4:19

+ 16:2 Езек 20:4, Езек 22:2
+ 16:3 Райд 15:16, Фӕл 7:1, Фӕт 1:26
+ 16:6 Фӕл 32:10
+ 16:8 Руф 3:9, Рац 19:5
+ 16:12 Райд 24:22
+ 16:13 Фӕл 32:13-14

+ 16:15 Лев 17:7, Ис 1:21, Езек 23:3, Йер 2:20, Ос 1:2

+ 16:17 Езек 7:20, Езек 23:40-41
+ 16:19 Ос 2:8
+ 16:21 Езек 20:26, Езек 23:37
+ 16:25 Йер 3:2
+ 16:26 Езек 20:7, Езек 23:19
+ 16:28 4 Пад 16:7-18, Йер 2:18, Езек 23:12
+ 16:29 Езек 23:14-17
+ 16:32 Ос 3:1
+ 16:33 Ос 8:9

+ 16:37 Езек 23:22, Хъар 1:8, Езек 23:29, Ос 2:10

+ 16:38 Лев 20:10, Фӕл 22:22, Езек 23:45
+ 16:39 Езек 23:26, Ос 2:3
+ 16:40 Езек 23:47

+ 16:41 4 Пад 25:9, Йер 39:8, Йер 52:13, Езек 23:27

+ 16:42 Езек 5:13
+ 16:44 Езек 12:22, Езек 18:2
+ 16:45 Езек 16:3
+ 16:46 Райд 18:20, Ис 1:10, Йер 23:14
+ 16:47 Езек 5:6-7
+ 16:48 Езек 5:11
+ 16:49 Райд 13:10
+ 16:50 Райд 13:13, Райд 18:20
+ 16:51 Йер 3:11
+ 16:53 Езек 29:14, Езек 39:25
+ 16:60 Лев 26:42, Ис 55:3, Йер 32:40
+ 16:61 Езек 6:9, Езек 20:43, Езек 36:31
+ 16:62 Езек 6:7
+ 17:3 Фӕл 28:49, Йер 48:40, Йер 49:22
+ 17:5 Фӕл 8:7
+ 17:6 Езек 15:2-3
+ 17:10 Езек 19:12
+ 17:12 4 Пад 24:12-15, Йер 24:1-2
+ 17:13 4 Пад 24:17, Йер 37:1
+ 17:15 4 Пад 24:20, 2 Азф 36:13
+ 17:16 Езек 5:11
+ 17:17 4 Пад 25:1, Езек 4:2, Йер 37:5

+ 17:20 Езек 12:13, Езек 17:20, Езек 32:3, Ос 7:12

+ 17:21 Езек 5:10

+ 17:23 Езек 20:40, Езек 31:6, Дан 4:9, Мт 13:32, Мк 4:32

+ 17:24 Езек 20:47

• 18:1 Езек 33:10-20

+ 18:2 Йер 31:29, Хъар 5:7, Езек 12:22, Езек 16:44

+ 18:3 Езек 5:11
+ 18:4 Рац 32:33, Фӕл 24:16
+ 18:6 Езек 22:9, Рац 20:14, Лев 18:19
+ 18:7 Рац 22:26
+ 18:8 Рац 22:25, Пс 14:5

+ 18:9 Лев 18:5, Езек 20:11, Ром 10:5, Гал 3:12

+ 18:13 Лев 20:9, Лев 20:11, Езек 33:4

+ 18:19 Рац 20:5

+ 18:20 Фӕл 24:16, 4 Пад 14:6, Ром 2:9, Ис 3:10-11

+ 18:23 2 Пет 3:9, 1 Тим 2:4, 1 Тим 2:6
+ 18:24 Езек 3:20
+ 18:30 Езек 14:6
+ 18:31 Езек 11:19, Езек 36:26
+ 19:2 Райд 49:9
+ 19:4 Хъар 4:20
+ 19:5 4 Пад 23:34, 4 Пад 23:36

+ 19:8 Езек 12:13, Езек 17:20, Езек 32:3, Ос 7:12

+ 19:10 Езек 15:2, Езек 15:6

+ 19:12 Йер 4:12, Йер 51:1, Езек 17:10, Ос 4:19

+ 20:1 Езек 8:1, Езек 14:1

+ 20:3 4 Пад 3:13, Езек 14:3, Езек 20:31, Езек 5:11

+ 20:4 Езек 22:2, Езек 23:36, Езек 16:2, Езек 22:2

+ 20:5 Рац 6:7
+ 20:6 Рац 3:8
+ 20:7 Лев 18:3, Езек 16:26, Езек 23:19
+ 20:9 Пс 105:8, Ис 48:11
+ 20:10 Рац 13:18, Рац 13:20
+ 20:11 Лев 18:5, Езек 18:9
+ 20:12 Езек 37:28, Езек 38:23, Рац 20:8-11

+ 20:13 Лев 19:30, Лев 26:2, Езек 22:8, Езек 23:38, Рац 32:10-14, Ным 14:12-20

+ 20:15 Ным 14:28-30, Пс 94:11
+ 20:16 Пс 77:37
+ 20:18 2 Азф 30:7, Нун 24:14
+ 20:19 Фӕл 5:32-33
+ 20:20 Рац 20:8
+ 20:21 Езек 2:3
+ 20:23 Фӕл 28:64
+ 20:25 Пс 80:13
+ 20:26 Езек 16:20-21, Езек 6:7
+ 20:28 Езек 6:13

+ 20:31 Езек 16:20-21, 4 Пад 3:13, Езек 14:3, Езек 20:3, Езек 5:11

+ 20:32 Фӕл 4:28, 4 Пад 19:18
+ 20:33 Йер 21:5
+ 20:34 Йер 31:8
+ 20:35 Ос 2:14
+ 20:36 Ным 14:20-23, Ным 14:28-30
+ 20:38 Езек 13:9
+ 20:39 Езек 39:7, Езек 43:7
+ 20:40 Ис 56:7, Езек 17:23

+ 20:41 Езек 11:17, Езек 28:25, Езек 36:23, Езек 39:27

+ 20:42 Рац 6:8
+ 20:43 Езек 6:9, Езек 16:61, Езек 36:31
+ 20:44 Пс 102:10

+ 20:47 Йер 21:14, Езек 17:24, Лк 23:31, Езек 21:4

+ 20:48 Ис 34:9-10, Йер 17:27
+ 20:49 Езек 17:2, Езек 24:3
+ 21:2 Езек 6:2
+ 21:3 Фӕл 32:41, Йер 47:6, Иов 9:22, Екк 9:2
+ 21:4 Езек 20:47
+ 21:7 Езек 12:9, Езек 7:17
+ 21:9 Фӕл 32:41
+ 21:20 Фӕл 3:11, 2 Пад 12:26, Езек 25:4-5

+ 21:22 4 Пад 25:1, Йер 39:1, Йер 52:4, Езек 4:2

+ 21:25 2 Азф 36:13, Езек 12:10, Езек 35:5, Лк 1:52

+ 21:28 Йер 49:1-6, Ам 1:13-15, Соф 2:8
+ 21:29 Езек 13:6
+ 21:30 Райд 19:30-37
+ 21:32 Езек 25:10

+ 22:2 Езек 20:4, Езек 23:36, Езек 16:2, Езек 20:4

+ 22:4 Езек 5:14

+ 22:7 Рац 20:12, Рац 22:21, Фӕл 24:17, Ис 10:2

+ 22:8 Езек 20:13, Езек 23:38

+ 22:9 Лев 19:16, Езек 18:6

+ 22:10 Райд 35:22, Райд 49:4, Фӕл 22:30, Фӕл 27:20

+ 22:11 Рац 20:14, Рац 20:17, Йер 5:8, Лев 18:7-16

+ 22:12 Фӕл 27:25, Рац 22:25, Лев 25:36
+ 22:15 Езек 5:10
+ 22:18 Ис 1:25, Зах 13:9, Мал 3:3
+ 22:24 3 Пад 8:35
+ 22:25 Йер 11:9, Езек 19:3

+ 22:26 Йер 23:11, Соф 3:4, Лев 10:10, Лев 11:47, Мал 2:8, Йер 17:27

+ 22:27 Соф 3:3
+ 22:28 Езек 13:6, Езек 13:10
+ 22:30 Пс 105:23, Езек 13:5
+ 22:31 Езек 9:10
+ 23:3 Лев 17:7, Ис 1:21, Езек 16:15
+ 23:5 Ос 2:5
+ 23:9 4 Пад 17:5-6
+ 23:11 4 Пад 17:19, Йер 3:8, Йер 3:11
+ 23:12 Йер 2:18, Езек 16:28
+ 23:14 Наум 2:3, Езек 16:29
+ 23:17 Ис 57:8
+ 23:19 Езек 16:26, Езек 20:7
+ 23:22 Езек 16:37
+ 23:23 Йер 50:21
+ 23:24 4 Пад 25:6
+ 23:26 Езек 16:39
+ 23:27 Езек 16:41
+ 23:30 Рац 34:15
+ 23:31 Ис 51:17
+ 23:34 Пс 74:9
+ 23:35 3 Пад 14:9
+ 23:36 Езек 20:4, Езек 22:2
+ 23:37 Езек 16:38, Езек 16:20-21, Езек 20:26

+ 23:38 Лев 15:31, 2 Азф 36:14, Езек 5:11, Йер 7:30, Езек 20:13, Езек 22:8

+ 23:39 Езек 23:11
+ 23:40 Йер 4:30, Езек 16:17-18, Ос 2:13
+ 23:45 Езек 16:38
+ 23:47 Езек 16:40, 2 Азф 36:17-19
+ 23:48 Езек 16:41
+ 23:49 Езек 6:7
+ 24:2 4 Пад 25:1, Йер 39:1, Йер 52:4
+ 24:3 Езек 11:3, Езек 11:7
+ 24:6 Езек 22:2, Наум 3:1
+ 24:7 Лев 17:13, Фӕл 12:16, Фӕл 12:24
+ 24:9 Наум 3:1, Ис 30:33
+ 24:12 Йер 2:22
+ 24:14 Езек 5:11
+ 24:16 Йер 16:5
+ 24:17 Лев 10:6, Лев 21:10, Фӕл 26:14
+ 24:19 Езек 12:9, Езек 21:7
+ 24:21 2 Азф 36:17, Езек 23:47
+ 24:23 Езек 4:17, Езек 33:10
+ 24:24 Езек 6:7
+ 24:26 Езек 33:21-22
+ 24:27 Езек 3:26-27

+ 25:2 Йер 49:1-6, Езек 21:28, Ам 1:13-15, Соф 2:8

+ 25:3 Соф 2:8
+ 25:5 2 Пад 11:1, 2 Пад 12:26, Езек 21:20
+ 25:7 Езек 6:14

+ 25:9 Ис 15:1, Ис 25:10, Йер 48:1, Ам 2:1-3, Соф 2:8, Нун 13:17-19

+ 25:10 Езек 21:32

+ 25:12 2 Азф 28:17

+ 25:13 Ис 34:5, Йер 49:7-22, Езек 32:29, Езек 35, Ам 1:11-12, Авад 1:1-16, Мал 1:3-4, Райд 36:34, Иов 2:11, Ис 21:13

+ 25:16 1 Пад 30:14, 2 Пад 8:18, Ис 14:29, Иоел 3:4, Ам 1:6, Соф 2:4

+ 26:2 Ис 23:1, Йер 47:4, Иоел 3:4, Ам 1:9, Зах 9:4

+ 26:5 Езек 47:10

+ 26:6 Езек 6:7

+ 26:7 4 Пад 24:1, Йер 25:1, Дан 1:1, Езр 7:12, Дан 2:37, Ӕрг 17:14

+ 26:8 Езек 4:2

+ 26:9 Езек 21:22

+ 26:13 Ис 24:8, Йер 7:34, Йер 16:9, Ӕрг 18:22

+ 26:14 Езек 47:10
+ 26:15 Йер 51:52
+ 26:16 Ионӕ 3:6, Езек 27:35, Езек 32:10
+ 26:17 Езек 27:2
+ 26:20 Езек 31:14, Езек 32:23, Пс 26:13
+ 26:21 Езек 27:36, Езек 28:19
+ 27:2 Езек 26:17, Езек 28:12
+ 27:5 Фӕл 3:9, 1 Азф 5:23
+ 27:6 Ис 2:13, Зах 11:2
+ 27:8 Райд 10:18
+ 27:9 Нун 13:5, 3 Пад 15:18, Пс 82:8
+ 27:10 Езек 30:5, Езек 38:5
+ 27:12 3 Пад 10:22, Езек 38:13

+ 27:13 Райд 10:2, Езек 32:26, Езек 38:2, Езек 39:1

+ 27:14 Райд 10:3, Езек 38:6
+ 27:15 Райд 10:7, Ис 21:13
+ 27:17 Фӕт 11:33
+ 27:18 Ис 7:8
+ 27:19 Рац 30:24
+ 27:21 Пс 119:5, Зар 1:4, Ис 60:7
+ 27:22 3 Пад 10:1, 2 Азф 9:1
+ 27:23 Райд 11:31, Ам 1:5
+ 27:25 Пс 47:8, Ис 2:16
+ 27:26 Пс 47:8
+ 27:29 Ӕрг 18:17
+ 27:30 Иов 2:8, Хъар 2:10, Ӕрг 18:19
+ 27:32 Ӕрг 18:18
+ 27:33 Ӕрг 18:3
+ 27:35 Езек 26:16, Езек 32:10
+ 27:36 Йер 18:16, Езек 26:21, Езек 28:19

+ 28:2 Езек 26:2, Езек 27:2, Ис 14:14, 2 Фес 2:4

+ 28:3 Езек 14:14, Дан 1:17
+ 28:4 Зах 9:3
+ 28:7 Езек 31:12, Авв 1:7
+ 28:10 Езек 31:18, Езек 32:19
+ 28:12 Езек 26:17, Езек 27:2-3

+ 28:13 Райд 2:8-9, Ис 51:3, Езек 31:8-9, Рац 28:17-20

+ 28:14 Райд 3:24
+ 28:19 Езек 26:21, Езек 27:36
+ 28:21 Ис 23:2, Иоел 3:4
+ 28:23 Езек 5:17
+ 28:24 Ным 33:55, Нун 23:13, Езек 6:7
+ 28:25 Езек 11:17, Езек 20:41

+ 28:26 Йер 23:6, Йер 32:37, Ис 65:21, Ам 9:14, Мих 4:4

+ 29:2 Ис 19:1, Йер 46:2, Езек 30:4, Езек 31:2, Езек 32:2, Иоел 3:19

+ 29:3 Пс 73:13-14, Ис 27:1, Ис 51:9, Езек 32:2

+ 29:4 Езек 38:4, Ам 4:2, Авв 1:15, 4 Пад 19:28, Ис 37:29

+ 29:5 Фӕл 28:26, 1 Пад 17:44
+ 29:6 Езек 6:7, 4 Пад 18:21, Ис 36:7
+ 29:8 Езек 14:17
+ 29:10 Езек 30:6
+ 29:12 Езек 30:7, Езек 30:23, Езек 30:26
+ 29:13 Йер 46:26
+ 29:14 Езек 16:53
+ 29:16 Езек 6:7
+ 29:19 Йер 46:13, Йер 46:26, Езек 30:10
+ 30:3 Ис 13:6, Иоел 1:15, Авад 1:15, Соф 1:7
+ 30:4 Езек 29:8
+ 30:5 Езек 27:10, Езек 38:5
+ 30:6 Езек 29:10
+ 30:7 Езек 29:12
+ 30:8 Езек 6:7
+ 30:10 Йер 46:26, Езек 29:19
+ 30:12 Ис 19:6
+ 30:13 Йер 43:12, Йер 46:25, Ис 19:13

+ 30:14 Езек 29:14, Ным 13:23, Йер 46:25, Ам 6:2

+ 30:17 Райд 41:45, Райд 46:20, Ис 19:18
+ 30:18 Йер 2:16
+ 30:19 Езек 6:7
+ 30:21 Йер 46:11
+ 30:23 Езек 29:12
+ 31:2 Езек 29:2, Езек 30:4, Езек 32:2
+ 31:3 Фӕт 9:15, Дан 4:7-9
+ 31:6 Езек 17:23, Дан 4:9, Мт 13:32, Мк 4:32
+ 31:8 Райд 2:8, Ис 51:3, Езек 28:13
+ 31:10 Дан 4:27, Дан 5:20
+ 31:12 Езек 28:7, Авв 1:7
+ 31:13 Езек 32:4
+ 31:14 Езек 26:20, Езек 32:18
+ 31:16 Ис 14:8-9
+ 31:18 Езек 28:10, Езек 32:19

+ 32:2 Езек 29:2, Езек 30:4, Езек 31:2, Езек 29:3

+ 32:3 Езек 12:13, Езек 17:20, Езек 19:8, Ос 7:12

+ 32:4 Езек 31:13
+ 32:7 Ис 13:10, Иоел 2:31, Ӕрг 6:12
+ 32:8 Рац 10:22, Ис 5:3
+ 32:10 Езек 26:16
+ 32:11 Йер 46:26
+ 32:12 Езек 28:7
+ 32:15 Езек 6:7
+ 32:18 Езек 26:20, Езек 31:14
+ 32:19 Езек 28:10, Езек 31:18
+ 32:21 Езек 28:10, Езек 31:18, Ис 14:9-10
+ 32:22 Езек 31:15
+ 32:23 Наум 1:14, Пс 26:13, Езек 26:20

+ 32:24 Райд 14:1, Ис 21:2, Йер 49:34, Дан 8:2

+ 32:26 Райд 10:2, Езек 27:13, Езек 38:2, Езек 39:1

+ 32:28 Езек 28:10
+ 32:29 Езек 25:12-14
+ 32:30 Ис 23:2
• 33:1 Езек 3:16-21
+ 33:2 Ис 21:6, Йер 6:17, Ос 9:8, Авв 2:1
+ 33:3 Ос 5:8, Иоел 2:1, Ам 3:6
+ 33:4 Лев 20:9, Лев 20:11, Езек 18:13
+ 33:7 2 Азф 19:10
+ 33:9 1 Тим 4:16
• 33:10 Езек 18
+ 33:10 Езек 4:17, Езек 24:23

+ 33:11 Езек 16:48, 2 Пет 3:9, 1 Тим 2:4, 1 Тим 2:6

+ 33:13 Езек 3:20
+ 33:15 Рац 22:26, Лев 6:2-5
+ 33:22 3 Пад 18:46, Езек 1:3, Езек 24:26-27
+ 33:24 Ис 51:2
+ 33:25 Райд 9:4, Лев 3:17, Езек 22:3
+ 33:27 Езек 5:11, Фӕл 28:26
+ 33:29 Езек 6:7
+ 33:31 Езек 8:1, Езек 14:1, Езек 20:1
+ 33:33 Езек 2:5, Зах 2:9, Зах 4:9, Зах 6:15
+ 34:2 Йер 23:1-4, Йер 50:6, Зах 11:16-17
+ 34:3 Пс 13:4, Мих 3:3, Зах 11:5

+ 34:5 Ным 27:17, 3 Пад 22:17, Мт 9:36, Мк 6:34

+ 34:8 Езек 5:11
+ 34:9 Езек 13:8, Езек 13:21
+ 34:11 Ис 40:11, Мих 5:4, Ин 10:11
+ 34:12 Езек 30:3
+ 34:13 Фӕл 30:3, Езек 11:17
+ 34:14 Пс 22:2
+ 34:16 Мих 4:6-7
+ 34:17 Зах 10:3, Мт 25:32-33
+ 34:21 Фӕл 33:17, Дан 8:4

+ 34:23 Езек 37:24, Ин 10:16, Йер 23:5, Йер 30:9, Ос 3:5, Мих 5:4

+ 34:24 Лев 26:12

+ 34:25 Ис 54:10, Езек 37:26, Ос 2:18, Лев 26:6

+ 34:26 Лев 26:4, Йер 14:22, Зах 10:1, Мал 3:10

+ 34:27 Йер 2:20, Йер 27:8, Йер 30:8
+ 34:31 Пс 73:1, Пс 99:3, Зах 9:16, Ин 10:14
+ 35:2 Райд 32:3

+ 35:3 Ис 34:5, Йер 49:7-22, Езек 25:12-14, Авад 1:1-16, Мал 1:3-4

+ 35:4 Езек 6:7
+ 35:5 Езек 21:25, Ам 1:11
+ 35:6 Езек 5:11, Райд 9:6
+ 35:11 Езек 5:11
+ 35:12 Пс 136:7
+ 35:15 Йер 50:29, Авад 1:15, Авв 2:8
+ 36:1 Езек 6:2-3, Фӕл 32:13, Ис 58:14
+ 36:4 Мих 6:2
+ 36:5 Езек 35:15
+ 36:10 Йер 30:19

+ 36:11 Райд 1:28, Ис 49:19, Йер 31:27, Зах 2:4, Зах 10:8, Иов 42:12

+ 36:12 Езек 5:17
+ 36:13 Ным 13:33
+ 36:17 Лев 18:25, Йер 2:7
+ 36:18 Езек 5:11, Езек 22:3
+ 36:19 Лев 26:33, Езек 5:10
+ 36:21 Пс 105:8, Ис 48:11, Езек 20:9
+ 36:23 Езек 20:41
+ 36:24 Фӕл 30:3, Езек 11:17

+ 36:25 Ис 4:4, Иоел 3:21, Лев 16:30, Йер 33:8, Зах 13:1

+ 36:26 Езек 11:19, Езек 18:31
+ 36:27 Езек 37:14
+ 36:28 Лев 26:12, Езек 11:20
+ 36:29 Езек 37:23, Езек 34:29
+ 36:30 Лев 26:4
+ 36:31 Езек 6:9, Езек 16:61, Езек 20:43

+ 36:35 Райд 2:8, Ис 51:3, Езек 28:13, Езек 31:8-9

+ 36:37 Езек 34:31

+ 36:38 2 Азф 35:7, Езек 6:7

+ 37:1 3 Пад 18:46, Езек 1:3, Езек 3:22, Езек 8:4

+ 37:3 1 Кор 15:35
+ 37:5 Райд 2:7
+ 37:10 Ӕрг 11:11
+ 37:12 Ис 26:19, Дан 12:2, Ин 5:21
+ 37:14 Езек 36:27
+ 37:18 Езек 12:9, Езек 21:7, Езек 24:19
+ 37:19 Ис 11:13, Йер 3:18, Йер 50:4, Ос 1:11
+ 37:21 Фӕл 30:3, Езек 11:17

+ 37:23 Езек 14:11, Езек 36:25, Лев 26:12, Езек 11:20

+ 37:24 Йер 30:10, Йер 23:5, Езек 34:23-24, Ин 10:16

+ 37:25 Иоел 3:20

+ 37:26 Езек 34:25, Ос 2:18

+ 37:27 Зах 2:10-11, Ӕрг 21:3, Лев 26:11-12, Езек 11:20

+ 37:28 Езек 6:7, Езек 20:12

+ 38:2 Райд 10:2, Езек 27:13, Езек 32:26, Езек 39:1

+ 38:4 4 Пад 19:28, Езек 29:4, Ам 4:2, Авв 1:15

+ 38:5 Езек 27:10
+ 38:6 Райд 10:3, Езек 27:14
+ 38:8 Езек 34:28
+ 38:9 Йер 4:13
+ 38:11 Фӕт 18:9-10, Йер 49:31
+ 38:13 3 Пад 10:1, Езек 27:15, Езек 27:22
+ 38:16 Езек 20:41
+ 38:17 Йер 6:22-23
+ 38:19 Ам 1:1, Агг 2:6, Ӕрг 16:18
+ 38:20 Йер 4:24, Наум 1:5
+ 38:21 Йер 25:27, Йер 25:29

+ 38:22 Езек 5:17, Езек 14:16, Райд 19:24, Иов 18:15, Пс 10:6, Езек 13:11, Езек 13:13

+ 38:23 Езек 20:12, Езек 6:7

+ 39:1 Райд 10:2, Езек 27:13, Езек 32:26, Езек 38:2

+ 39:2 Езек 38:6, Езек 38:15
+ 39:3 Пс 75:3
+ 39:4 Фӕл 28:26
+ 39:6 Езек 28:18, Езек 30:8, Ӕрг 20:9
+ 39:7 Езек 20:39, Езек 43:7
+ 39:9 Ис 2:4, Ис 9:5, Ос 2:18, Мих 4:3
+ 39:10 Зах 2:9
+ 39:17 Ис 34:6, Соф 1:7, Ӕрг 19:17-18
+ 39:18 Ам 4:1
+ 39:22 Иоел 2:27
+ 39:23 Фӕл 29:24-28
+ 39:25 Йер 30:3, Езек 20:9

+ 39:26 Лев 26:6, Йер 30:10, Йер 46:27, Мих 4:4

+ 39:27 Езек 20:41
+ 39:29 Ис 32:15, Ис 44:3, Иоел 2:28
• 40:1 3 Пад 6, 2 Азф 3
+ 40:1 Езек 33:21, 3 Пад 18:46, Езек 1:3
+ 40:2 Езек 1:1, Езек 8:3, Ӕрг 21:10

+ 40:3 Езек 1:7, Езек 47:3, Зах 2:1, Ӕрг 11:1, Ӕрг 21:15

+ 40:4 Езек 44:5
+ 40:5 Езек 42:20
+ 40:6 Езек 43:1

+ 40:16 3 Пад 6:4, Езек 41:16, Езек 41:26, Езек 41:18

+ 40:17 Езек 41:6, Езек 42:1
+ 40:28 Езек 8:16
+ 40:38 2 Азф 4:6
+ 40:39 Лев 1:3, Лев 4:2-3, Лев 5:1-6
+ 40:44 1 Азф 6:31-32
+ 40:46 3 Пад 2:35, Езек 43:19
+ 40:47 Езек 41:13-15
+ 40:49 3 Пад 6:3
+ 41:2 3 Пад 6:17
+ 41:4 3 Пад 6:20, 2 Азф 3:8
+ 41:5 3 Пад 6:5, 3 Пад 6:8
+ 41:6 Езек 40:17, 3 Пад 6:6
+ 41:13 Езек 40:47
+ 41:16 3 Пад 6:4, Езек 40:16
+ 41:18 3 Пад 6:29, 3 Пад 7:36, Езек 40:16
+ 41:19 Езек 1:10, Езек 10:14
+ 41:21 Рац 25:23-30
+ 41:24 3 Пад 6:34
+ 41:25 3 Пад 7:6
+ 41:26 3 Пад 6:4
+ 42:1 Езек 40:17
+ 42:13 Ным 18:9
+ 42:14 Лев 6:11, Езек 44:19
+ 42:20 Езек 40:5
+ 43:1 Езек 40:6

+ 43:2 Езек 10:18, Езек 11:22-23, Езек 1:24, Ӕрг 1:15, Ӕрг 18:1

+ 43:3 Езек 1:1, Езек 3:15, Езек 10:15, Езек 2:1

+ 43:5 Езек 3:12, Езек 8:16

+ 43:7 1 Азф 28:2, Ис 60:13, Ис 66:1, Езек 20:39, Езек 39:7

+ 43:10 Езек 40:4
+ 43:13 Рац 27:1-8
+ 43:15 Рац 27:2, 3 Пад 1:50, 3 Пад 2:28
+ 43:17 Рац 20:26
+ 43:18 Лев 1:5
+ 43:19 3 Пад 2:35, Езек 40:46, Езек 45:18
+ 43:20 Рац 29:12, Лев 8:15, Езек 45:19
+ 43:21 Рац 29:14
+ 43:24 Лев 2:13
+ 43:25 Рац 29:35, Лев 8:33
+ 43:27 Лев 1:3, Лев 3:1
+ 44:4 Езек 1:28
+ 44:5 Езек 40:4
+ 44:6 Езек 45:9
+ 44:7 Хъуыд 21:28, Лев 3:11
+ 44:15 3 Пад 2:35, Езек 40:46
+ 44:16 Езек 41:21
+ 44:18 Рац 28:39-43, Лев 16:4
+ 44:19 Лев 6:11, Лев 16:23, Езек 42:14
+ 44:20 Лев 21:5, Ным 6:5
+ 44:21 Лев 10:9
+ 44:22 Лев 21:7, Лев 21:13
+ 44:23 Лев 10:10, Лев 11:47
+ 44:24 Фӕл 17:9, Фӕл 19:17
+ 44:25 Лев 21:1-3
+ 44:26 Ным 19:11-12
+ 44:27 Лев 4:3
+ 44:28 Ным 18:20, Фӕл 10:9
+ 44:29 Лев 27:21, Ным 18:14

+ 44:30 Рац 23:19, Рац 34:26, Фӕл 26:2, Ным 15:20, Мал 3:10

+ 44:31 Рац 22:31, Лев 11:39, Лев 22:8, Езек 4:14

+ 45:1 Езек 47:21
+ 45:2 Езек 48:9-10
+ 45:4 Езек 48:11-12
+ 45:5 Езек 48:13
+ 45:6 Езек 48:15
+ 45:7 Езек 48:21
+ 45:9 Езек 44:6, Ным 36:7, 3 Пад 21:1-16
+ 45:10 Лев 19:36, Фӕл 25:13, Ӕмб 11:1
+ 45:12 Рац 30:13
+ 45:17 Ным 28:9-15
+ 45:18 Лев 16:16

+ 45:19 Рац 12:7, Рац 29:12, Лев 8:15, Езек 43:20

+ 45:21 Лев 23:5-6
+ 45:23 Лев 23:8, Ным 28:15
+ 45:24 Лев 2:1
+ 45:25 Лев 23:34
+ 46:2 Езек 44:3
+ 46:4 Ным 28:9-10, Езек 45:17
+ 46:6 Ным 28:11-15
+ 46:9 Рац 23:14-17, Фӕл 16:16
+ 46:12 Лев 7:16, Лев 22:23
+ 46:13 Рац 29:38, Ным 28:3
+ 46:17 Лев 25:10
+ 46:18 Ным 36:7, 3 Пад 21:1-16
+ 47:1 Иоел 3:18, Зах 14:8, Ӕрг 22:1
+ 47:3 Езек 40:3
+ 47:8 Фӕл 3:17, Нун 3:16
+ 47:10 Нун 15:62, Ис 15:8, Езек 26:5
+ 47:12 Райд 2:9, Ӕрг 22:2
• 47:13 Ным 34:1-15
+ 47:14 Райд 12:7
+ 47:19 Езек 48:28
+ 47:22 Ис 14:1
+ 48:1 Ным 2:25-31, Нун 19:40
+ 48:2 Нун 19:24
+ 48:3 Нун 19:32
+ 48:4 Нун 16:1, Нун 16:5
+ 48:5 Нун 17:7
+ 48:6 Нун 13:15
+ 48:7 Нун 15:1
+ 48:8 Езек 45:1-6
+ 48:9 Езек 45:2-3
+ 48:11 3 Пад 2:35, Езек 40:46, Езек 44:10
+ 48:13 Езек 45:4
+ 48:15 Езек 45:6
+ 48:16 Ӕрг 21:16
+ 48:21 Езек 45:7
+ 48:23 Нун 18:11
+ 48:24 Нун 19:1
+ 48:25 Нун 19:17
+ 48:26 Нун 19:10
+ 48:27 Нун 13:24
+ 48:28 Езек 47:19
+ 48:30 Ӕрг 21:13
+ 48:35 Ис 60:14, Иоел 3:21

+ https://ibt.org.ru/ebook?id=OSS

Глоссарий

Глоссарий

1. А

2. Ӕ

3. Б

4. В

5. Г

6. Д

7. Е

8. З

9. И

10. Й

11. К

12. КЪ

13. Л

14. М

15. Н

16. О

17. П

18. Р

19. С

20. Т

21. У

22. Ф

23. Х

24. ХЪ

25. Ц

26. ЦЪ

27. Ч

28. Э

Аарон

Моисейы хистӕр ӕфсымӕр, Левийы хӕдзарвӕндагӕй. Хуыцау Моисейы къухӕй израилӕгтӕн Ӕгъдау куы радта, уӕд хистӕр сауджынӕй снысан кодта Аароны.

Сауджынтӕн сӕ хӕстӕ бӕрӕг кодта Хуыцау Йӕхӕдӕг. Хуыцауы тӕрхонмӕ гӕсгӕ, сауджын уӕвӕн уыдис ӕрмӕст Аароны байзӕддӕгтӕн.

Ног Фӕдзӕхсты комкоммӕ загъдӕуы, Аароны хистӕрсауджынад, Йесо Чырыстийы ног, «Мелхиседекы цытноммӕ гӕсгӕ», хистӕрсауджынадимӕ абаргӕйӕ, ӕнӕххӕст кӕй у. Рац 6:20; 29:29; Дзут 5:6; 7:11

Авраам, Аврам

Хуыцау кӕй равзӕрста ӕмӕ фидыд кӕимӕ сарӕзта, дзуттаг адӕмы уыцы фыццаг патриарх. Раздӕр хуындис Аврам, фӕлӕ йын фӕстӕдӕр Хуыцау радта ног ном — Авраам. Уыди цӕугӕцардгӕнӕг.

Хуыцауы дзырдӕй ныууагъта йӕ райгуырӕн бӕстӕ ӕмӕ ӕрцарди дард Ханааны — Хуыцау ын ныфс бавӕрдта ацы зӕхх йӕ байзӕддӕгтӕн раттынӕй. Авраам ӕмӕ йӕ бинойнаг Саррӕ бирӕ фыдӕвзарӕнтӕ баййӕфтой, бирӕ рӕстӕг фенхъӕлмӕ кастысты сӕ фырт Исаакы райгуырдмӕ.

Исаакӕй уӕлдай ма Авраамӕн уыдис ӕндӕр фырт дӕр — Измаел, райгуырдис ын Саррӕйы лӕггадгӕнӕг сылгоймаг Агарӕй. Уыди ма йын ӕндӕр цот дӕр.

Исаакы фырт Йаков сси Израилы дыууадӕс хӕдзарвӕндаджы фыдӕл.

Библийы Авраам у Хуыцауыл иузӕрдион, цыфӕндыйӕ дӕр Йе ’ппӕт бардзырдтӕ ӕххӕст кӕнынмӕ цӕттӕ чи уыди, ахӕм адӕймаг. Райд 11:27; 12:9; 15:1-21; 17:5; Ром 4:3; Дзут 11:8-19

Адӕймаджы Фырт

Дзуттаг дзырдбаст «бен-адам», арамейагау — «бар-энош», комкоммӕ тӕлмацгондӕй нысан кӕны «адӕймаджы фырт», ома «адӕймаг», «мӕлӕтӕн лӕвӕрд». Хуыцау раргом вӕййы пехуымпар Езекиелмӕ ӕмӕ йӕ хоны «адӕймаджы фырт». Пехуымпар Даниил Адӕймаджы Фырт хоны, Хуыцау ӕппӕт дзыллӕты йӕ дӕлбар Кӕмӕн бакӕндзӕн, уыцы ӕрцӕуинаг Паддзах Мессиайы. Евангелийы Йесо Чырысти Йӕхи арӕх фӕхоны Адӕймаджы Фырт ӕмӕ уымӕй, ӕвӕццӕгӕн, амоны Даниилы развӕлгъау дзырдмӕ. Рац 11:5; Пс 8:5; Езек 2:1; Дан 7:13-14; Мт 8:20; 19:28; Мк 2:10; Хъуыд 7:56

Алелуйа

Дзуапхъӕр, рагон дзуттаг дзырд («халелуйа»), нысан кӕны «стаут Хуыцауы». Арӕх ӕмбӕлдис рагон дзуттӕгты куывдтытӕ ӕмӕ гимнты. Пс 147:9; 148:1,14; 149:1,9; 150:1,6; Ӕрг 19:1-6

Аммен

Рагон дзуттаг дзырд «аммен» нысан кӕны «ӕцӕг» кӕнӕ «ӕцӕгдзинад», «афтӕ уӕд», «ӕнӕмӕнг». Арӕх дзы пайда кӕнынц куывды кӕронбӕттӕны. Дзырд «аммен»-ӕй райдайӕн кӕнӕ фӕуӕн ис уацамынд кӕнӕ куывд.

Искӕй ныхасӕн ацы дзырдӕй дзуапп дӕтгӕйӕ, адӕймаг ӕвдисы, йемӕ ӕххӕстӕй разы кӕй у, уый. Ным 5:22; Фӕл 27:15-26; Йер 11:15; Ром 1:25; Ӕрг 3:14

Анакы байзӕддӕгтӕ

Израилӕгты ӕрбацӕуыны размӕ Хевронмӕ хӕстӕг Ханааны цӕрӕг адӕмтӕй иу. Уӕйгуыты байзӕддаг, Анакы фӕдонтӕ, уыдысты ӕнахуыр тыхджын ӕмӕ бӕрзонд. Фӕл 9:2; Нун 11:21-22

Апостол

Рагон бердзенаг ӕвзаджы ацы дзырд нысан кӕны «ӕрвыст» («минӕвар», «уацхӕссӕг»). Евангелийы афтӕ хонынц, Йесо Чырысти кӕй равзӕрста ӕмӕ Фарны Уац амонынмӕ кӕй арвыста, уыцы адӕймаджы. Апостол уӕвын тынг бӕрнон ӕмӕ кадджын хъуыддаг уыдис: кӕд Чырысти уӕларвон Паддзах у, уӕд апостол та — Йӕ ӕххӕстбарджын минӕвар зӕххыл.

Фыццаджыдӕр афтӕ хонынц Чырыстийы ӕввахсдӕр дыууадӕс ахуыргӕнинаджы, Йӕ зӕххон царды Йемӕ чи цыди, уыдоны. Фӕстӕдӕр йӕхи апостол хонын райдыдта Павел дӕр — Чырысти Йӕ амӕлӕт ӕмӕ райгасы фӕстӕ лӕггад кӕнынмӕ кӕмӕ фӕсидтис, уый. Гӕнӕн ис, афтӕ хуыдтой Фарны Уацы иннӕ амонджыты дӕр, зӕгъӕм, Варнавӕйы. Мт 10:1-20; Хъуыд 14:14; Гал 1:11-19

Арамейаг ӕвзаг

Хӕстӕгдӕр у рагон дзуттаг ӕвзагмӕ (фӕстӕдӕр — ивритмӕ), къаддӕр хион у араббаг ӕвзагӕн.

Ч. Р. агъ. VI ӕнусы уыдис ӕппӕт Хӕстӕг Скӕсӕны дипломати ӕмӕ сӕудӕджерады сӕйраг ӕвзаг. Рагон Фӕдзӕхсты иуӕй-иу чингуыты хӕйттӕ — Езр 4:8—6:18; 7:12-26; Йер 10:11; Дан 2:4—7:28 — фыст сты арамейаг ӕвзагыл.

Йесо Чырыстийы зӕххон царды заман арамейаг ӕвзаг Палестинӕйы уыдис иудейӕгты дзургӕ ныхасы сӕйраг хуыз.

Аргъуан

Бердзенаг дзырд «экклесиа» нысан кӕны «ӕмбырд». Йесо Чырысти кӕй уырны, уыцы дзыллӕйы дӕр Ног Фӕдзӕхсты хонынц аргъуан. Аргъуантӕ ма хуыйнынц, иу ран чи цӕры ӕмӕ Хуыцаумӕ кувын, Сыгъдӕг Фыст ахуыр кӕнын ӕмӕ бастдзинад аразыны тыххӕй иумӕ чи ӕрӕмбырд вӕййы, уырнджыты уыцы къордтӕ дӕр. Мт 16:18; Хъуыд 8:1; 20:28; Ром 16:4; Кол 1:24

Аргъуыд

Дины сӕйрагдӕр ӕгъдӕуттӕй иу: донмӕ ныххызт нысан кодта адӕймаджы ссыгъдӕг кӕнын ӕмӕ йӕ Хуыцауы бар бакӕнын. Ног Фӕдзӕхсты ныхас цӕуы аргъуыды дыууӕ хуызыл: Аргъауӕг Иуане фыццаг аргъуыдта, йӕ тӕригъӕдтыл чи ӕрфӕсмон кодта ӕмӕ Хуыцауы фӕндон ӕххӕст кӕныныл чи ныллӕууыд, уыцы адӕймӕгтыл. Уый фӕстӕ Йесо Чырысти Йӕхӕдӕг Иорданы цӕугӕдоны аргъуыд райста Иуанейӕ, ӕмӕ Йыл Сыгъдӕг Уд уӕларвӕй Йӕхи ӕруагъта. Уыцы рӕстӕг райдыдта Йесойы лӕггад Мессиайы хуызы. Йесо Чырыстийы амӕлӕт ӕмӕ райгасы фӕстӕ аргъуыды мидис фӕарфдӕр ис: адӕймаг йӕ къух сисы йӕ раздӕры тӕригъӕдджын цардыл, ома тӕригъӕдӕн амӕлы, фӕлӕ райгас вӕййы Чырыстиимӕ иумӕ ног цард кӕнынӕн. Ног Фӕдзӕхсты «Йесойы аргъуыд» нысан кӕны Йесойы хъизӕмӕрттӕй фӕхайджын уӕвын, «Удӕй аргъуыд» та — адӕймагыл Сыгъдӕг Уд Йӕхи кӕй ӕруагъта ӕмӕ адӕймаг Удӕй кӕй схайджын ис, уый. Мк 1:5,7-12; Хъуыд 10:47; Кол 2:12

Аси

Ромаг провинци, ныртӕккӕйы Чысыл Азийы (Турчы) хай. Йӕ сӕйраг сахар уыдис Эфес (афтӕ у нырыккон транслитерацийы). Азийӕн, куыд дунейы хайӕн, йӕ ном равзӕрдис ацы провинцийы номӕй, фӕлӕ дыууӕ номы кӕрӕдзиимӕ хӕццӕ кӕнын нӕ хъӕуы. Хъуыд 19:26; Ӕрг 1:4

Ассири

Рагон тыхджын импери ныры Иракы зӕххыл, йӕ сӕйраг сахар — Ниневи. Ч. Р. агъ. 722 азы ассириӕгтӕ басастой Цӕгатаг Израилаг паддзахад ӕмӕ израилӕгтӕй бирӕты уацары райстой. Уый фӕстӕ Ассирийы империйы иннӕ хӕйтты цӕрджыты ӕвӕндонӕй ӕрцӕрын кодтой Израилы зӕххыл. Уыдон-иу, Израилы зӕххыл ма цӕргӕйӕ чи баззадис, уыцы израилӕгтимӕ бинонтӕ скодтой. Ассириӕгтӕ бабырстой Иудеймӕ (Хуссайраг паддзахадмӕ) дӕр, фӕлӕ сын ӕй басӕттын нӕ бантыст. Фӕстӕдӕр Ниневийы сахары баййӕфта Хуыцауы азар, ӕмӕ йӕ бынтон ныппырх чындӕуыд знӕгты къухӕй. 4 Пад 18:9; 19:36; Наум 1:3

Ӕвдисӕйнаг

Исты ныффидар кӕныны, уырнынад тыхджындӕр кӕныны, фидӕн раргом кӕныны тыххӕй Хуыцау цы архайд кӕнӕ диссаг саразы, уый. Райд 9:12; Рац 3:12; Фӕт 6:17; Мт 12:39-40

Ӕгъдау

Рагдзуттаг «Торӕ», ома «Ӕгъдау», у, Хуыцау Йӕ адӕмӕй цавӕр цард ӕмӕ кадмӕ ӕнхъӕлмӕ кӕсы, уый тыххӕй ахуырад. Хуыцау Моисейӕн радта Ӕгъдау, цӕмӕй йӕ уый Израилы адӕммӕ фӕхӕццӕ кӕна. Ацы ахуырад ӕмӕ йӕ ралӕвар кӕныны истори Рагон Фӕдзӕхсты ӕвдыст сты, сӕйрагдӕр, Ӕгъдау дӕр ма кӕй фӕхонынц, уыцы Фондзчиныгоны (Библийы фыццаг фондз чиныджы). Ӕгъдау лӕвӕрдта израилӕгтӕн бӕстон уынаффӕтӕ сӕ дин ӕмӕ ӕхсӕнадон царды тыххӕй, бӕрӕг сын кодта сӕ хидарыны нормӕтӕ. Ног Фӕдзӕхсты апостол Павел дзуры, зӕгъгӕ, адӕмӕн сӕ бон нӕу Ӕгъдауы ӕппӕт домӕнтӕ сӕххӕст кӕнын, стӕй Ӕгъдауӕн йӕхимӕ дӕр нӕй, адӕмы сӕ тӕригъӕдты тыххӕй ӕфхӕрдӕй чи фервӕзын кӕна, ахӕм хъомыс. Уымӕ гӕсгӕ Ног Фӕдзӕхсты Ӕгъдауы ныхмӕ ӕвӕрд у фарн. Райд 26:5; Рац 24:12; Пс 1:2; 18:8; Мт 5:17; Гал 4:21; Ром 2:12-13,25; 3:20

Ӕгъдаузонӕг

Хуыцау Израилӕн цы Ӕгъдау радта, уый хорз чи зоны, ахӕм адӕймаг. Ӕгъдаузонӕгӕн йӕ куыст уыдис Ӕгъдау рафыссын, иртасын, пайда дзы кӕнын ӕмӕ йӕ адӕмӕн амонын ӕмӕ ӕмбарын кӕнын. Ахӕм адӕймӕгтӕн дзуттӕгты дзыллӕйы ӕхсӕн уыдис стыр кад ӕмӕ бархъомыс. Фӕлӕ фӕдзӕхстытӕ ӕххӕст кӕныны тыххӕй цы уагӕвӕрдты ӕмбырдгонд сарӕзтой, уый хуымӕтӕг иудейӕгтыл сӕвӕрдта тынг уӕззау уаргъ. Уый тыххӕй Йесо Чырысти азымы дардта ӕгъдаузонджыты (уыдонмӕ хаудысты, ӕвӕццӕгӕн, чиныгзонджытӕ дӕр). Мт 22:35; 23:23; Лк 10:25

Ӕлгъыст (ӕлгъыстаг), анафемӕ

Хуыцауы номыл сафинаг цы у, уый: Хуыцауӕн нывонды хуызы-иу хъуамӕ бындзагъд ӕмӕ пырхгонд ӕрцыдаиккой хӕстон тӕлӕтыл нымад адӕм, цӕрӕгойтӕ ӕмӕ дзауматӕ. Уымӕй уӕлдай ма Ног Фӕдзӕхсты апостол Павел ӕлгъыст хоны, Евангели раст чи не ’мбарын кӕны ӕмӕ Йесо Чырыстийы йӕ зӕрдӕмӕ чи нӕ исы, уыдоныл Хуыцауӕй хъоды бакӕнын. Нун 6:17-20; 1 Кор 16:22; Гал 1:8-9

Ӕнӕсунӕт

Библийы ацы дзырдӕй хонынц муртаттаг адӕмы, лӕппуйы ӕмӕ нӕлгоймаджы кӕройнаг буар лыг кӕныны ӕгъдау кӕмӕ нӕ уыдис, уыдоны, зӕгъӕм, филистимӕгты. Ацы дзырд ма ӕмбӕлы ахӕм дзырдбӕстыты: «ӕнӕсунӕт зӕрдӕтӕ», «ӕнӕсунӕт хъустӕ» ӕмӕ ӕнд., — афтӕ хонынц, Бардарӕджы фӕдыл чи нӕ цӕуы, уыдоны. Лев 26:41; Фӕт 14:3; Езек 44:7; Хъуыд 7:51; Ром 3:30; Гал 2:7

Ӕргомад

Хуыцау адӕмӕн йӕ фӕнд раргом кӕны алы хуызты: уӕларвӕй ӕрыхъуысгӕ хъӕлӕсы, зӕдты, пехуымпарты, цӕстылуайӕнты, Сыгъдӕг Фысты фӕрцы. Хуыцауы фӕндон ӕвдисӕг мадзӕлттӕ иууылдӕр иумӕ хуыйнынц ӕргомад. Рац 25:21; Пс 18:8; 118:130; Ис 56:1; Дан 10:1; Мт 2:12; Ром 14:24-26; Ӕрг 1:1

Ӕрдызт

Ӕрдызт нӕлгоймаг. Рагзаманты бирӕ адӕмтӕм паддзахы усдон хъахъхъӕдтой ӕрдызт лӕгтӕ (уӕвгӕ, дзуттӕгтӕм ахӕм ӕгъдау нӕ уыдис). Уыдон-иу арӕх сбарджын сты паддзахы галуаны ӕмӕ-иу бацахстой бӕрзонд бынӕттӕ, уымӕ гӕсгӕ дзырд «ӕрдызт» сси ӕмбарынад «паддзахы дӕлдӕр»-ы синоним. 4 Пад 25:19; Ест 2:3; Хъуыд 8:27-39

Ӕрхуы денджыз

Афтӕ хуындис, Кувӕндоны кӕрты донӕй йедзагӕй цы стыр бӕрцуат лӕууыдис, уый. Сауджынтӕ дзы пайда кодтой сӕ къухтӕ ӕмӕ сӕ къӕхтӕ ӕрӕхсынӕн. 3 Пад 7:23-26; 2 Азф 4:2-5,10

Баал

Арвнӕрынгӕнӕг хуыцау — Палестинӕйы цӕрӕг хананейӕгтӕ израилӕгты ӕрцыды размӕ рагзаманты кӕмӕ куывтой, уыцы хуыцӕуттӕй иу.

Ацы дзырды фыццаг нысаниуӕг у «хицау, ӕлдар». Бӕстӕйы цы бынӕттон цӕрджытӕ баззадис, уыдоны фӕзмгӕйӕ-иу израилӕгтӕ дӕр Баалӕн арӕх кад кодтой. Уый нымад уыдис Хуыцауы раз адӕмӕн се стырдӕр фыдракӕндтӕй иуыл. Фӕт 2:13; 10:6; 1 Пад 7:3-4; 12:10; Ром 11:4

Барвӕндӕй лӕвар, барвӕндӕй хаст хуын, мысайнӕгтӕ

Адӕймаг барвӕндӕй Кувӕндонмӕ кӕй хаста, уыцы хор, оливӕйы сой, сӕн кӕнӕ ӕхца — мысайнӕгтӕ. Рац 35:29; 36:3; Езр 3:5; 8:28; Пс 118:108

Бардарӕг

Бирӕ тӕлмацты ацы дзырд ӕвдисы, Хуыцау Моисей ӕмӕ израилӕгтӕн Йӕхи цы номӕй раргом кодта, уый — «Яхве». Ацы дзуттаг дзырд куыд дзургӕ у, уый бӕрӕг нӕу. Хатгай-иу дзырд «бардарӕг» уыдис хуымӕтӕджы сидӕн дӕр — афтӕ-иу сдзырдтой кадджын кӕнӕ бархъомыс адӕймагмӕ («хицау»). Рац 3:15; 6:2; Фӕл 6:4; Мт 8:2

Бардарӕджы бон, фӕстаг бон

Рагзаманты израилӕгтӕ нымадтой, зӕгъгӕ, уый у, Хуыцау Израилы знӕгты кӕд бафхӕрдзӕн ӕмӕ Йӕ адӕмы кӕд фервӕзын кӕндзӕн, уыцы бон. Фӕлӕ фӕстӕдӕр йӕ нысаниуӕг аивта, ӕмӕ пехуымпарты развӕлгъау ныхӕсты нымад у, Бардарӕг дзыллӕты историмӕ кӕд бавналдзӕн ӕмӕ дунейӕн тӕрхон кӕнынмӕ кӕд ӕрцӕудзӕн, уыцы боныл.

Ног Фӕдзӕхсты загъдӕуы, Хуыцау уыцы бон Йесо Чырыстийы къухӕй ӕппӕт дунейӕн тӕрхон кӕй кӕндзӕн.

Ацы бон ма хуыйны Фӕстаг бон кӕнӕ Тӕрхоны бон дӕр. Ис 13:6,9; Езек 13:5; Иоел 1:15; Ам 5:18,20; Авад 1:15; Соф 1:7,14; Ин 6:39; 11:24; Хъуыд 2:20

Бӕрзӕндтӕ

Ханаанаг дины кувӕндӕттӕ; фылдӕр хатт сӕ арӕзтой обӕутты цъуппытыл, фӕлӕ-иу уыдысты стыр бӕлӕсты бын ӕмӕ дӕлвӕзты дӕр. Ацы кувӕндӕтты цӕджындзтӕ ӕвӕрдтой ус-хуыцау Астартӕйы номыл ӕмӕ йын хастой нывӕндтӕ. Зӕхх цӕмӕй бирӕ тыллӕг дӕтта, уый тыххӕй-иу уыцы кувӕндӕтты кодтой хӕлд ӕмӕ хъахбай митӕ. Уыцы хъуыддаг ӕлгъаг уыди Бардарӕджы раз ӕмӕ пехуымпарты уылты бирӕ хӕттыты хъусын кодта карз фауӕн ныхас. Лев 26:30; 3 Пад 3:2-4; 4 Пад 23:1-28; Йер 7:31

Буд

Экзотикон зайӕгойы хус писи, ӕмбырд ӕй кӕнынц бӕлӕстыл; куы йӕ ссудзай, уӕд йӕ фӕздӕг кӕны ӕхсызгон хӕрздӕф. Буд уыдис зынаргъ. Фембӕлды Цатыры, фӕстӕдӕр та Йерусалимы Кувӕндоны «буд судзын» уыди нывонд кӕныны хицӕн хуызыл нымад. Ахӕм хӕрздӕфгӕнӕнӕнтӕ ма хонынц фимиам дӕр. Рац 30:34; Лев 2:1,15; Мт 2:11; Ӕрг 8:4

Вавилон

Рагон Хӕстӕг Скӕсӕны стырдӕр сахар, Дыууӕдонастӕу ныры хуссайраг Иракы зӕххыл, рагзаманты тыхджындӕр империтӕй иуы сӕйраг сахар. Вавилоны куывтой бирӕ алыхуызон хуыцӕуттӕм. Ч. Р. агъ. 586 азы вавилойнӕгтӕ бацахстой Иудӕйы Хуссайраг паддзахад (Иудей), ныппырх кодтой Йерусалим ӕмӕ Кувӕндон, уацары райстой бирӕ иудейӕгты ӕмӕ сӕ ӕрцӕрын кодтой Вавилоны паддзахады зӕххытыл. Ног Фӕдзӕхсты заманмӕ Вавилон пырхгонд ӕрцыдис, уымӕ гӕсгӕ дзырд «вавилон» нысан кӕны хӕйрӕджы паддзахад; ӕвӕццӕгӕн, уыимӕ бастой Ром дӕр — Йерусалим чи басаста, муртаттаг культтӕ ӕмӕ бирӕ ӕнӕуагдзинӕдты артдзӕст чи уыдис, уыцы ног стыр империйы сӕйраг сахар. 4 Пад 25:1-22; Ӕрг 18

Веелзевул

Сайтаны (хӕйрӕг дӕр ӕй хонынц), Хуыцауы знаг ӕмӕ дӕлимонты раздзоджы нӕмттӕй иу. Ацы ном, ӕвӕццӕгӕн, баст у Ханааны муртаттаг адӕмы сӕйраг хуыцау Баалы номимӕ. 4 Пад 1:6; Лк 11:15

Галаад

Махиры фырт, Менассиайы фырты фырт. Уымӕй уӕлдай ма, Галаад, зӕгъгӕ, афтӕ хуындис Израилы иу хай Иорданы скӕсӕнварс, уыдис хӕхбӕстӕ, ӕмӕ дзы цардысты Рувим ӕмӕ Гады хӕдзарвӕндӕгтӕ, стӕй Менассиайы хӕдзарвӕндаджы ӕмбис. Райд 31:21-25; 31:47-48; Фӕл 3:13-15; Нун 17:1

Галилей

Израилы цӕгатварс ӕмбӕхсӕн сахартӕй иуы — Кедешы — алыварс зӕхх; уыдис Иссахары, Неффалимы, Зевулоны ӕмӕ Асиры хӕдзарвӕндӕгты бар. Вавилойнаг уацары заман уым цы дзуттӕгтӕ баззадис, уыдон сӕмхӕццӕ сты ӕрцӕуӕг муртаттӕгтимӕ, фӕстӕдӕр ма сӕм бафтыдысты арамейаг, финикиаг ӕмӕ бердзенаг ӕрлидзджытӕ, уымӕ гӕсгӕ ацы бынат арӕх нымадтой муртаттагыл. Йесо Чырысти Йӕ зӕххон царды фылдӕр хай арвыста Галилейы, ам бирӕ уацамынд кодта ӕмӕ амыдта. Нун 20:7; 21:32; 4 Пад 15:29; Мт 4:23; Ин 1:46; 7:52

Галилейы денджыз

Иорданы донгуырӕн, стыр ӕдзӕхх цад Галилейы. Библийы ацы цадӕн ис ӕндӕр нӕмттӕ дӕр — Геннисареты цад, Киннерет, Тивериады денджыз. У кӕсагджын, вӕййы дзы ӕцӕг уаддымгӕтӕ, уымӕ гӕсгӕ йӕ арӕх хуыдтой денджыз дӕр. Библийы ӕмбӕлынц ацы цады алыхуызон нӕмттӕ. Ным 34:11; Мт 4:18; Лк 5:1; Ин 21:1

Гееннӕ, Хинномы дӕлвӕз

Бердзенаг дзырд «гееннӕ» равзӕрдис дзуттаг дзырд «ге-хинном»-ӕй («Хинномы дӕлвӕз»). Хуыдтой ма йӕ «Хинномы фыртты дӕлвӕз» дӕр. Ацы бынат ис Йерусалимӕй дарддӕр, хуссар-скӕсӕнӕрдыгӕй. Рагзаманты уым куывтой Баалмӕ кӕнӕ Молохмӕ, арӕх сын хастой лӕгнывӕдтӕ.

Иудейаг паддзах Иосиа нӕ уагъта ахӕм нывӕндтӕ хӕссын, фӕлӕ та-иу муртаттаг культтӕ сног сты. Пехуымпар Йеремиа развӕлгъау дзырдта, Йерусалимы цӕрджытӕ уыцы дӕлвӕзы знӕгты къухӕй мард кӕй ӕрцӕудзысты ӕмӕ ӕнӕныгӕдӕй уым кӕй баззайдзысты. Гӕнӕн ис, ӕмӕ пехуымпар Исайа дӕр кодта уыцы дӕлвӕзы кой, тӕригъӕдджынтӕ рӕстудтӕн сӕ цӕстыты раз ӕфхӕрд цы ран ӕрцӕудзысты, ууыл куы дзырдта, уӕд. Уыцы бынат йедзаг уыдзӕн, тӕригъӕдджынтӕн сӕ буар чи ӕвдӕрздзӕн, ахӕм зынг ӕмӕ уаллӕттӕй. Уымӕ гӕсгӕ гееннӕ хонын райдыдтой, ӕнӕахуысгӕ арт кӕм судзы, ахӕм бынат тӕригъӕдджынты ӕфхӕрынӕн. Ацы нысаниуӕджы дзырд «гееннӕ» ӕмбӕлы Ног Фӕдзӕхсты. Заманты кӕрон иууылдӕр Тӕрхонмӕ куы райгас уой, уӕд тӕригъӕдджынтӕ ӕппӕрст ӕрцӕудзысты гееннӕйы. Нун 15:8; 4 Пад 23:10; 2 Азф 28:3; Ис 66:24; Йер 19:6-9; Мт 5:22; 10:28; Мк 9:43; Лк 12:5; Йак 3:6

Гуымиры, быдыргъ

Дурын кӕнӕ хъӕдын ныварӕзт; адӕм хуыцауы хуызы кӕмӕ куывтой, ахӕм сурӕтгонд кӕнӕ ӕндӕр предмет. Рац 20:4; Фӕт 17:3; Ис 40:19-20; Хъуыд 7:41

Давид

Хуыцау кӕй равзӕрста ӕмӕ Саулы фӕстӕ Израилы паддзах кӕй скодта, уый.

Паддзах сси Ч. Р. агъ. 1000 азмӕ ӕввахс ӕмӕ Израилӕй рауайын кодта стыр паддзахад, Йерусалим та йын скодта йӕ сӕйраг сахар.

Уый уыдис разагъды хӕстон ӕмӕ уыимӕ стыр поэт дӕр, Рагон Фӕдзӕхсты Псаломты — Хуыцауы стауӕн зарджыты — автортӕй иу.

Давид иузӕрдионӕй лӕггад кодта Хуыцауӕн, ӕмӕ йын уый тыххӕй Хуыцау зӕрдӕ бавӕрдта, йӕ амӕлӕты фӕстӕ Израилы паддзахиуӕг ӕрмӕст йӕ байзӕддӕгтӕ кӕй кӕндзысты. Паддзахы бынаты Давиды раивта йӕ фырт Соломон. Израилы пехуымпартӕ развӕлгъау дзырдтой, зӕгъгӕ, дунейыл рӕстагӕй паддзахиуӕг Чи хъуамӕ кӕна, уыцы Мессиа (бердзенагау «Христос») дӕр уыдзӕнис Давиды байзӕддаг. Уымӕ гӕсгӕ Чырыстийы дӕр хуыдтой Давиды Фырт (Байзӕддаг). 1 Пад 16:13; 17:12-58; 2 Пад 7; Пс 88:4-5; Мт 22:41-45

Давиды сахар

Йерусалимы рагондӕр хай, Сионы хохы фахсыл амад фидар, паддзах Давид бынӕттон цӕрджытӕй, йевусӕгтӕй, кӕй байста, уый. Лукайы Евангелийы Давиды сахар хуындӕуы Вифлеем дӕр — Давид уым кӕй райгуырдис, уымӕ гӕсгӕ. 2 Пад 5:6-9; Лк 2:11

Давиды фырт

Комкоммӕ паддзах Давиды байзӕддаг. Иудейӕгтӕ афтӕ хуыдтой Мессиайы (Чырыстийы), уымӕн ӕмӕ сӕ уырныдта, Мессиа паддзах Давиды мыггагӕй кӕй уыдзӕн, уый. Йер 23:5; Мт 1:20; Мт 20:30; Лк 20:41-44

Дӕлимон, фыдмон

Хӕйрӕджы дӕлбар чи у, ахӕм мон. Адӕм-иу тарстысты дӕлимонтӕй, уымӕн ӕмӕ уыдонӕн сӕ бон у ацы дунейы архайын, зӕгъӕм, адӕймаджы мидӕг бацӕуын ӕмӕ йыл бынтон сбарджын уӕвын. Фӕлӕ ацы дунейы сӕйраг бартӕ Хуыцаумӕ кӕй сты, уымӕ гӕсгӕ-иу Йесо Хуыцауы тыхӕй адӕмы дӕлимонтӕй ссӕрибар кодта, стӕй уыцы хъомысӕй схайджын кодта Йӕ ахуыргӕнинӕгты дӕр. 1 Пад 16:14; Лк 11:19; Хъуыд 19:15-16; 1 Кор 10:20

Дӕс сахары

Галилейы денджызӕй хуссарӕрдӕм ӕмӕ скӕсӕнӕрдӕм цы дӕс сахары уыдис (ӕрмӕст Дамаск уыдис цӕгатӕрдыгӕй), уыдоны цӕдис. Цардысты дзы, сӕйрагдӕр, муртаттӕгтӕ. Сахартӕ хуындысты: Скифополь, Гиппос, Дамаск, Гадарӕ, Рафанӕ, Канафӕ, Пеллӕ, Дион, Герасӕ, Филадельфиа. Фӕстӕдӕр ацы цӕдис фестырдӕр ис, бацыдысты йӕм бынӕттон 14 кӕнӕ 18 сахары. Мк 7:31

Дзуар

Йесо Чырыстийы заман Ромаг империйы тӕккӕ уӕззаудӕр фыдракӕндтӕ саразӕг адӕймӕгты мӕлӕтмӕ раттыны тыххӕй цы арӕзтагӕй пайда кодтой, уый. Конд уыдис зӕххы сагъд цӕджындз ӕмӕ йыл цӕхгӕрмӕ фидаргонд хъӕдӕй. Дзуарыл байтындзыны тӕрхон-иу кӕмӕн рахастой, уыдоны-иу дзуарыл бабастой кӕнӕ зӕгӕлтӕй ныххуыдтой ӕмӕ-иу сӕ хъизӕрмаргӕнгӕйӕ афтӕмӕй ныууагътой. Ахӕм мӕлӕт нымад уыдис ӕппӕты ӕвирхъаудӕр ӕмӕ ӕгаддӕрыл. Дзуарыл байтындзыны тӕрхон-иу кӕмӕн рахастӕуыд, уый хъуамӕ йӕ дзуар йӕхӕдӕг хастаид. Уый у «хи дзуар хӕссын»-ы комкоммӕ нысаниуӕг. Йесо Чырысти дзуарыл тыгъд куы ӕрцыдис, уӕд Чырыстийы фӕрцы ацы марӕнгарз сси ирвӕзын ӕмӕ цардмӕ здӕхыны нысан. Мт 10:38; Лк 23:26; 1 Кор 1:17-18

Динари

Ромаг ӕвзист ӕхца, ӕххуырст кусӕджы боны мызд. Лк 20:24

Донгонд дзулты бӕрӕгбон

Бӕрӕг ӕй кодтой дзуттаг къӕлиндары фыццаг мӕй авивы (хуындис ма нисан дӕр), 15-ӕм бонӕй 21-ӕм бонмӕ, ӕмӕ-иу райдыдта Куадзӕны хӕдфӕстӕ. Къуырийы дӕргъы израилӕгтӕ мысыдысты, Хуыцау сӕ Мысырӕй ӕваст куыд ракодта, уый. Хӕдзары хъуамӕ ма уыдаид ӕнхъизӕнджын хойрӕгтӕ, стӕй ӕнхъизӕнджын дзул дӕр хӕрӕн нӕ уыди. Бӕрӕгбоны фыццаг ӕмӕ ӕвдӕм бонты кодтой уазӕмбырдтӕ ӕмӕ хастой ӕмбӕлгӕ нывӕндтӕ. Ног Фӕдзӕхсты заман Куадзӕн ӕмӕ Донгонд дзулты бон нымад уыдысты иу бӕрӕгбоныл. Рац 12:14-20; 13:3-10; 23:15; 34:18; Лев 23:6-8; Ным 28:17-25; Фӕл 16:3-4,8; Мк 14:1,12; Лк 22:1

Елеоны хох

Ныллӕггомау хох Йерусалимы скӕсӕйнаг сисмӕ хӕстӕг; уырдыгӕй тынг рӕсугъдӕй зыны ӕгас сахар дӕр. Хонынц ма йӕ Сойджын хох дӕр. Йӕ рӕбын, Гефсиманы дыргъдоны, зади оливӕ бӕлӕстӕ. Ам ӕрцыдысты Библийы историйы бирӕ цаутӕ: зӕгъӕм, Езекиел хохы сӕрмӕ федта Хуыцауы кад сахарӕй ацӕугӕ, Захариа развӕлгъау дзырдта, Бардарӕджы Боны цаутӕ ацы бынатӕй кӕй райдайдзысты, Чырысти ацы ран кодта заманты кӕроны кой ӕмӕ ардыгӕй ссыди уӕларвмӕ. Езек 11:23; Зах 14:4; Мт 24:3

Ермон

Израилы бӕрзонддӕр хох, ис бӕстӕйы цӕгатварс. Фӕл 3:8-9; 4:48; Нун 11:3; Пс 41:7; 88:13; 132:3

Ефод

Дины фӕтк ӕххӕст кӕнгӕйӕ, сауджынтӕ кӕй дардтой, ахӕм ӕнӕдыс уӕлӕдарӕс. Зӕгъӕм, скодтой-иу ӕй, Хуыцауы фӕндон базонын-иу куы хъуыдис, уӕд. «Фӕтӕгты чиныджы» та ефоды кой ис хӕдзарон хуыцаугӕндтимӕ (терафимтимӕ) — гӕнӕн ис ӕмӕ ныхас цӕуы гуымирыйы дарӕсыл. Рац 28:6; Лев 8:7; 1 Пад 2:18; Фӕт 17:5; 1 Азф 15:27

Зӕд

Уӕлӕрдзон гоймаг, лӕггад кӕны Хуыцауӕн ӕмӕ Йын Йӕ бардзырдтӕ хӕццӕ кӕны адӕммӕ, ӕххуыс кӕны ӕмӕ хъусын кӕны Хуыцауы фӕндон.

Равзӕрдис рагонд дзуттаг дзырд «малах»-ӕй (бердзенагау — «ангелос»), нысан кӕны «уацхӕссӕг». Афтӕ-иу схуыдтой адӕймаджы дӕр. Библийы иуӕй-иу уӕлдай кадджындӕр зӕдты хонынц сӕ нӕмттӕй — Михаел, Габриел.

Зӕдты иу хай растадис Хуыцауы ныхмӕ ӕмӕ Йӕ коммӕ нал кастис, сайтаны фарс рахӕцыдысты. Ахӕмты хонынц сӕфт зӕдтӕ. Райд 16:7-11; 19:1-29; 22:11-12; Пс 148:2; Лк 1:8-20; 2 Пет 2:4; Дзут 1:13-14

Зындон, дӕлдзӕх

Хӕстӕг Скӕсӕны бирӕ адӕмты уырнынадмӕ гӕсгӕ, мӕрдтыбӕстӕ ис зӕххы арфы, ӕмӕ сӕ амӕлӕты фӕстӕ адӕм се ’гас дӕр — куыд рӕстудтӕ, афтӕ тӕригъӕдджынтӕ дӕр — ныххизынц уырдӕм. Дзуттаг Библийы ацы дуне фӕхонынц «шеол», бердзенаг Библийы та — «хадес».

Фӕлӕ ацы зындон ӕмӕ, нырыккон хуыцаузонады «зындон» кӕй хонынц, уыдон бынтон иу не сты.

Мӕрдты дунейы мард адӕймӕгты удтӕ сты аууӕтты хуызӕн, ӕххӕст цард схонӕн кӕмӕн нӕй, ахӕм уавӕры; уый у фыны хуызӕн ӕмӕ дзы ӕппындӕр ницы архайд цӕуы. Хорзыл нымад уыдис карджынӕй амӕлын ӕмӕ «фыдӕлтӕм фӕцӕуын».

Чырыстийы райгуырды агъоммӕ (Ч. Р. агъ.) III ӕнусмӕ хӕстӕг иудейӕгты уырныдта, адӕймаджы уд йӕ зӕххон царды тыххӕй йӕ амӕлӕты фӕстӕ дзуапп кӕй дӕтдзӕн, уый. Тӕригъӕдджынтӕм ӕнхъӕлмӕ кӕсы карз ӕфхӕрд, рӕстудтӕм та — хорзӕх ӕмӕ арфӕ. Ног Фӕдзӕхсты Йесо уӕлахиз кӕны мӕлӕтыл, ӕмӕ уыцы уӕлахизӕй хайджын у мӕрдты дуне дӕр, уымӕн ӕмӕ Уый у удӕгӕсты ӕмӕ мӕрдты Бардарӕг.

Заманты кӕрон иууылдӕр куы райгас уой, уӕд тӕригъӕдджынтӕ ӕфхӕрд ӕрцӕудзысты сӕрмагонд бынаты — Ног Фӕдзӕхсты йӕ хатгай фӕхонынц «гееннӕ». Хъизӕмӕртты, ӕфхӕрды ӕмӕ сӕфты бынат нырыккон хуыцаузонады арӕх фӕхонынц «зындон». Райд 15:15; 42:38; Ным 16:33; Иов 7:9; Пс 15:10; 62:10; Ӕмб 15:11; Екк 9:10; Ис 14:15; Езек 32:18; Лк 16:22; Хъуыд 2:27,31; Ром 14:9; Ӕрг 20:13

Израил

Ном «Израил» Хуыцау радта Йаковӕн, Пенуелы сахары Йемӕ куы хӕцыдис, уӕд. Рагон Фӕдзӕхсты Йаковы байзӕддӕгты дыууадӕс знӕмы хуыйнынц Израилы адӕм. Паддзах Соломоны амӕлӕты фӕстӕ цӕгаты цӕрӕг дӕс знӕмы рахицӕн сты Иудӕ ӕмӕ Бениамины хуссайраг знӕмтӕй ӕмӕ сарӕзтой Цӕгатаг паддзахад. Уымӕн уыдис йӕхи паддзӕхтӕ, фӕстӕдӕр — йӕхи сӕйраг сахар дӕр. Рагон Фӕдзӕхсты иуӕй-иу контекстты дзырд «Израил» хауы ӕрмӕст цӕгатаг знӕмтӕм кӕнӕ Цӕгатаг паддзахадмӕ. Ног Фӕдзӕхсты «Израил» арӕхдӕр ӕмбарынц куыд израилаг адӕм, стӕй Израилы зӕхх, Палестинӕ. Райд 32:24-30; 35:9-12; 49:28; Лк 24:21; Хъуыд 5:31; Ром 9:6; 11:25

Израилы дыууадӕс хӕдзарвӕндаджы

Фӕстӕдӕр Израил кӕй схуындӕуыд, уыцы Йаковы фыртты — Рувим, Симон, Левий, Иудӕ, Зевулон, Иссахар, Дан, Гад, Асир, Неффалим, стӕй ма ноджы Ефрем ӕмӕ Менассиайы байзӕддӕгтӕ. Ефрем ӕмӕ Менассиа уыдысты Йаковы уарзон фырт Йосефы цот. Алы хӕдзарвӕндаг дӕр дих кодта мыггӕгтыл ӕмӕ «хӕдзӕрттыл». Ч. Р. агъ. 722 азы Ассири Израилы паддзахад куы ныппырх кодта, Ч. Р. агъ. 586 азы Вавилоны паддзахад та Иудейы паддзахад куы басаста, уӕд хӕдзарвӕндӕгты фылдӕр хай фесӕфти, фӕлӕ пехуымпартӕ дзырдтой, фидӕны та Израилы адӕм се ’ппӕт дӕр ногӕй кӕй сӕвзӕрдзысты. Йесо Чырысти Йӕ ахуыргӕнинӕгтӕн зӕрдӕ ӕвӕрдта, заманты кӕрон Израилы дыууадӕс хӕдзарвӕндагӕн тӕрхон кӕй кӕндзысты, уымӕй. Ног Йерусалимы кулдуарыл фыст исыдзысты Израилы ӕппӕт хӕдзарвӕндӕгты нӕмттӕ дӕр, сахары кулдуӕрттӕ та схондзысты сӕ нӕмттӕй. Райд 35:23-26; 41:51-52; 48:5; 49:28; Рац 1:1-5; Нун 17:1-18; 1 Азф 2:1-2; Езек 48:31-34; Мт 19:28; Ӕрг 7:4-8; 21:12

Иордан

Геннисареты цад ӕмӕ Мард денджыз цы цӕугӕдон бӕтты, уый. Цӕугӕдон уыдис Зӕрдӕвӕрд Зӕххы (Палестинӕйы) скӕсӕйнаг ӕрдзон арӕн. Израилӕгтӕ, Ханаанмӕ бацӕуыны размӕ, уый сӕрты ахызтысты. Ног Фӕдзӕхсты Аргъауӕг Иуане Иорданы саргъуыдта, чи йӕм ӕрбацыдис, уыцы адӕмыл, стӕй Йесо Чырыстийӕн Йӕхиуыл дӕр. Нун 2:1; Мк 1:5,9

Ирвӕзынгӕнӕг

Библийы дзырд «ирвӕзт» фылдӕр хатт нысан кӕны Хуыцауы ӕххуыс иу адӕймагӕн кӕнӕ ӕппӕт адӕмӕн, знӕгтӕй, низтӕй ӕмӕ фыдбылызтӕй сӕ фервӕзын кӕнын. Уымӕ гӕсгӕ Хуыцауы арӕх фӕхонынц Ирвӕзынгӕнӕг. Фӕлӕ ма «ирвӕзт» нысан кӕны тӕригъӕды бархъомысӕй ссӕрибар кӕнын ӕмӕ ӕнусон цард балӕвар кӕнын дӕр. Ног Фӕдзӕхсты Ирвӕзынгӕнӕгыл нымад у Йесо Чырысти, уымӕн ӕмӕ Йӕ дзуарылтыгъд мӕлӕт ӕмӕ райгасы фӕрцы адӕм фервӕзтысты тӕригъӕд ӕмӕ мӕлӕты бархъомысӕй.

Адӕймаг ирвӕзы Чырыстийыл ӕууӕндыны фӕрцы. Рац 14:30; Фӕт 15:18; 1 Азф 16:35; Пс 16:7; 97:1-3; Ис 49:26; Мк 15:31; Лк 1:77; 2:11; Ин 4:42; Хъуыд 5:31; Ром 1:16

Иссоп

Кӕрдӕджы хуызӕн хӕрздӕфгӕнӕг зайӕгой. Ритуалон ссыгъдӕджы ӕгъдау ӕххӕст кӕнгӕйӕ, иссоп хъуыди доны кӕнӕ туджы стулын, ӕмӕ дзы уый фӕстӕ бапырх кӕнын адӕймагыл (дзаумайыл). Рац 12:22; Лев 14:4,6; Пс 50:9; Дзут 9:19

Иудӕ, иудейӕгтӕ

1. Иудӕ у Йаковы дыууадӕс фыртӕй иу, Израилы дыууадӕс хӕдзарвӕндагӕй иуы рагфыдӕл. Иудӕйы байзӕддӕгты хонын райдыдтой иудейӕгтӕ. Иудӕйы хӕдзарвӕндагӕй сты Израилы номдзыддӕр паддзах Давид ӕмӕ йӕ фырт Соломон дӕр. Паддзах Соломоны амӕлӕты фӕстӕ цӕгатаг хӕдзарвӕндӕгтӕ хуссайрӕгтӕй (Иудӕ ӕмӕ Бениамины хӕдзарвӕндӕгтӕй) куы рахицӕн сты, уӕд ацы дыууӕ хӕдзарвӕндаджы сарӕзтой, Хуссайраг кӕй схуыдтой, уыцы паддзахад — Иудей. Хуссайраг паддзахадӕн уыдис йӕхи паддзӕхтӕ, Давиды байзӕддӕгтӕ, йӕ сӕйраг сахар та уыдис Йерусалим. Ног Фӕдзӕхсты заманмӕ «иудейӕгтӕ», зӕгъгӕ, хонын райдыдтой ӕппӕт дзуттӕгты дӕр. Йесо Чырысти дӕр уыдис Иудӕйы хӕдзарвӕндагӕй ӕмӕ Уый дӕр Давидау райгуырдис иудейаг сахар Вифлеемы. Райд 29:35; 3 Пад 11:26; 12:24; Лк 2:4,11; Дзут 7:14

2. Библийы Иудӕ ном ис бирӕ ӕндӕр адӕймӕгтыл дӕр, зӕгъӕм, Иудӕ Искариот — комдзог Ыл чи рацыдис, Чырыстийы уыцы ахуыргӕнинаг. Неем 12:8; Лк 6:13-16; 22:3; Ин 14:22

Иудейӕгтӕ, зӕгъгӕ, афтӕ фыццаг хуыдтой ӕрмӕст Йаковы фырт Иудӕйы хӕдзарвӕндаджы. Фӕстӕдӕр, Ч. Р. агъ. 586 азы, Вавилоны империйӕн хуссайраг паддзахад Иудей басӕттын, йӕ цӕрджыты та йын Вавилонмӕ уацары акӕнын куы бантысти, уӕд дзырд «иудейаг» тынг рапарахат ис. Уый сси Иудейы паддзахады цӕрджыты иумӕйаг ном, ӕмӕ афтӕ хонын райдыдтой Израилы ӕппӕт хӕдзарвӕндӕгты минӕвӕртты дӕр. Ног Фӕдзӕхсты заманмӕ афтӕ хуыдтой ӕппӕт дзуттӕгты. Евангелийы «иудейӕгтӕ» хонынц дзуттаг адӕмы фӕтӕгты дӕр. Неем 1:2; Мт 28:15; Ин 5:18

Иууылсудзинаг

Нывонд кӕныны хицӕн хуыз, нывондаг фос (кӕнӕ маргъ) йӕ аргӕвдыны фӕстӕ ӕнӕхъӕнӕй дӕр сыгъд цыди нывондхӕссӕныл. Нывонды иннӕ хуызтӕн-иу басыгътой ӕрмӕстдӕр сӕ иу хай, цы-иу дзы баззадис, уый та-иу бахордтой. Арт-иу куы скодтой, уӕд-иу кувӕггӕгтӕ зынджы хай бакодтой. Нывондӕй арвмӕ цы хӕрздӕф цыдис, уый ӕхцон уыди Бардарӕгӕн. Райд 8:20; 22:2; Лев 1:2-17; Мк 12:33; Дзут 10:6,8

Йерусалим

Рагзаманты зындгонд уыдис куыд евусӕгты сахар — Евус. Давиды ӕмӕ Соломоны паддзахиуӕджы заман сси Израилы сӕйраг сахар. Йӕхи айтыгъта иудейаг хӕхты фӕхстыл, Мард денджызы ныгуылӕйнаг былгӕронӕй 25 километры дарддӕр. Соломоны амӕлӕты фӕстӕ Йевус сси Иудейы (Хуссайраг паддзахады) сӕйраг сахар. Ч. Р. агъ. 586 азы йӕ вавилойнӕгтӕ ныппырх кодтой. Фӕстӕмӕ йӕ аразын райдыдтой Ч. Р. агъ. 538 азы ӕмӕ йӕ арӕзт фесты Ч. Р. агъ. 445 азмӕ хӕстӕг. Ч. Р. агъ. 332 азӕй фӕстӕмӕ сси бердзенаг сахар, Ч. Р. агъ. 63 азы йӕ басастой ромӕгтӕ. Йесо Чырысти развӕлгъау дзырдта, Йерусалим пырхгонд кӕй ӕрцӕудзӕнис, уый, фӕлӕ Йӕ сахары цӕрджытӕ Мессиайыл нӕ банымадтой ӕмӕ Йын Йӕ ныхӕстыл нӕ баууӕндыдысты. Чырыстийы райгуырды фӕстӕ 70 азы иудейӕгтӕ ӕмӕ ромӕгты хӕсты рӕстӕджы сахар бынтондӕр пырхгонд ӕрцыдис, фӕстӕдӕр ӕй ногӕй сарӕзтой. Ӕргомады чиныджы развӕлгъау дзырдӕуы фидӕны Уӕларвон Йерусалимыл — Хуыцау зӕхмӕ кӕй ӕруадздзӕн ӕмӕ Хуыцауы адӕм ӕнустӕм Хуыцауимӕ кӕм цӕрдзысты, ахӕм сахарыл. 2 Пад 5:9; Ис 2:2-3; Мих 4:1-2; Лк 21:20-24; Ӕрг 21:2

Кад, Хуыцауы кад, Бардарӕджы кад

Ацы дзырдтӕ нысан кӕнынц Хуыцауы стырад ӕмӕ, Хуыцауӕй цы рухс цӕуы, уый. Библийы Хуыцауы кад ӕвдыст у, Хуыцаумӕ кувӕн бынат кӕмӕй байдзаг вӕййы ӕмӕ адӕм фӕлӕууын кӕй цуры нӕ фӕразынц, ахӕм рухсы хуызы. Йесо Чырыстийы зӕххон царды рӕстӕг Хуыцауы кад уӕлдай тынгдӕр разынд йӕ Райгуырд ӕмӕ Йӕ Хуызаивды, Йӕ диссӕгты, Йӕ дзуарылтыгъд мӕлӕт ӕмӕ Йӕ райгасы цауты. Рац 16:10; Ис 6:3; Лк 2:9; 9:31-32; Ин 17:5; Хъуыд 7:55; 9:3-5; Ӕрг 21:23

Кесӕр (император)

Ромаг империйы сӕйраг хицау, йӕ дӕлбар уыдысты, Ромӕй-иу израилӕгтӕн цы барджынтӕ ӕмӕ паддзӕхтӕ (зӕгъӕм, Пилат ӕмӕ Ирод) ӕрбарвыстой, уыдон. Уыцы хицӕутты хуыдтой кесӕртӕ — династийы рагфыдӕл Юлий Цезары номмӕ гӕсгӕ (уӕды заман йӕ ном афтӕ дзургӕ уыди). Мт 22:17,21; Лк 3:1

Ком дарын

Библийы ацы дзырд нысан кодта, дины фӕткмӕ гӕсгӕ кӕнӕ адӕймагӕн йӕхи ӕмӕ йӕ дзыллӕйы цардимӕ баст хъуыддаджы тыххӕй цасдӕр рӕстӕг (фылдӕр хатт иу бон) хӕринаг, хатгай та ма нуазинаг дӕр, ӕппындӕр дзыхмӕ нӕ исыны ӕгъдау. Ком дарыны нысан уыдис кӕнӕ Хуыцауӕн коммӕгӕсдзинад равдисын, кӕнӕ фыдбылызыл хъыг кӕнын, кӕнӕ та фыдӕвзарӕн рӕстӕг Хуыцаумӕ ӕххуысмӕ сидын ӕмӕ Дзы тӕригъӕдтӕ ныххатыр кӕныны хорзӕх курын. Пехуымпартӕ адӕмӕн сӕ зӕрдыл лӕууын кодтой, ӕцӕг комдарӕнӕн йӕ нысан адӕмы ӕхсӕн рӕстдзинад ӕмӕ хӕларзӕрдӕ ахастытӕ сног кӕнын кӕй у, уый. Кӕцыдӕр бонты ком ӕнӕмӕнг хъуамӕ дардтаиккой ӕппӕт иудейӕгтӕ дӕр, зӕгъӕм, ӕрвылаз, Сыгъдӕггӕнӕн бон, иудейӕгтӕ Хуыцауӕй хатыр куырдтой сӕ тӕригъӕдты тыххӕй. Иуӕй-иу иудейӕгтӕ, фыццаджыдӕр, фарисейтӕ, сӕхицӕн кодтой уӕлӕмхасӕн комдарӕнтӕ. Ком дарыны бар уыдис хицӕн уырнӕг адӕмы къордӕн дӕр, исты хъуыддаджы фӕдыл-иу сӕ иумӕ цы бонты кувын хъуыдис, уӕд. Фӕт 20:26; 1 Пад 7:6; Ест 4:16; Ис 58:3-14; Иоел 1:14; Ионӕ 3:5; Мт 4:2; 6:16; Лк 18:12; Хъуыд 13:2-3; 14:23

Кувӕндон

Хуыцаумӕ кӕнӕ хуыцӕуттӕм кувӕн бынат. Нымад уыди, зӕгъгӕ, кувӕндоны цы хуыцаумӕ кувынц, уый йӕхӕдӕг дӕр цыдӕр хуызы уыцы кувӕндоны ис. Афтӕмӕй кувӕндон ӕмбарӕн ис куыд хӕдзар, бӕлвырд хуыцауы хӕдзар.

Библийы «кувӕндон» хонынц Йерусалимы Кувӕндон, паддзах Соломоны заман уый уыдис Дунедарӕгмӕ кувӕн сӕйраг бынат. (Ацы дзырдуаты стыр дамгъӕйӕ фыст дзырд «Кувӕндон» нысан кӕны Йерусалимы Кувӕндон.) Моисейы заманӕй фӕстӕмӕ израилӕгтӕ цы Фембӕлды Цатыры раз куывтой, уый бӕсты паддзах Соломон Йерусалимы сарӕзта фыццаг Кувӕндон. Ч. Р. агъ. 586 азы вавилойнӕгтӕ ныппырх кодтой Соломоны Кувӕндон ӕмӕ дзы зынаргъ дзаумайӕ цыдӕриддӕр уыдис, уыдон ахастой. Израилы адӕм Вавилоны уацары куы уыдысты, уӕд Хуыцау раргом ис пехуымпар Езекиелмӕ ӕмӕ йын фенын кодта ног Кувӕндон. Ч. Р. агъ. 520-515 азты, дзуттӕгтӕй кӕмӕндӕрты сӕ бон вавилойнаг уацарӕй суӕгъд уӕвын куы бацис, уӕд пехуымпартӕ Аггей ӕмӕ Захариайы фӕрцы Кувӕндон ногӕй арӕзт ӕрцыдис. Уый фӕстӕ Стыр Ирод (паддзахиуӕг кодта Ч. Р. агъ. 40 азӕй 4 азмӕ) Кувӕндон ногӕй рацарӕзта ӕмӕ йӕ дзӕвгар фӕуӕрӕхдӕр кодта. Израилы царды Кувӕндон ахста сӕйраг бынат: ӕрмӕстдӕр ам уыдис нывонд хӕссӕн, бӕстӕйы алы рӕттӕй ӕмӕ фӕсарӕнтӕй иудейӕгтӕ ардӕм цыдысты дины сӕйраг бӕрӕгбӕттӕ (Куадзӕн, Фӕндзайон, Халагъудты бӕрӕгбон) кӕнынмӕ. Кувӕндоны комплексы сӕйраг агъуыст хуындис Рухсмонуат, уым ӕвӕрд уыди Фидыды Чырын. Уырдӕм бацӕуыны бар уыдис ӕрмӕст хистӕр сауджынӕн, уымӕй дӕр афӕдз иу хатт — сӕрмагонд хуыцаулӕггад ӕххӕст кӕнынмӕ. Рухсмонуат егъау ӕмбӕрзӕнӕй хицӕнгонд уыди, ӕрмӕстдӕр сауджынтӕн бацӕуыны бар кӕдӕм уыд, Кувӕндоны уыцы хайӕ. Хуымӕтӕг адӕмӕн уырдӕм бацӕуын не ’мбӕлд — уыдон Хуыцаумӕ куывтой Кувӕндоны кӕрты. Кӕрты алыварс тыргъты-иу ӕрӕмбырд сты бирӕ адӕм ӕмӕ алы куыстытӕ кодтой. Йесо Чырысти развӕлгъау куыд дзырдта, афтӕ Чырыстийы райгуырды фӕстӕ 70 азы ромӕгтӕ бынтон ныппырх кодтой Кувӕндон, ӕмӕ уӕдӕй фӕстӕмӕ арӕзт нал ӕрцыд.

Кувинаг тӕнгъӕд

Хуыцауӕн ӕй нывондӕн хӕсгӕйӕ, нывондхӕссӕныл кӕй калдтой, ахӕм сӕн кӕнӕ — хаттӕй-хатт — сой. Ахӕм нывондимӕ бары Ног Фӕдзӕхсты йӕ мӕлӕт апостол Павел, Фарны Уац хъусын кӕнгӕйӕ. Райд 35:14; Лев 23:13; Флп 2:17; 2 Тим 4:6

Куывд

Хуыцаумӕ сидын, арфӕ кӕнгӕйӕ (стаугӕйӕ) ӕмӕ кургӕйӕ (лӕгъстӕ кӕнгӕйӕ). Рагон Фӕдзӕхст ӕмӕ Ног Фӕдзӕхсты ис куывды дыууӕ хуызы: 1) хибар куывд — адӕймаг Хуыцаумӕ йӕхи ныхӕстӕй куы фӕсиды, арфӕ Йын куы фӕкӕны, куы Йӕ фестауы кӕнӕ Дзы ӕххуыс куы фӕкуры; 2) иумӕйаг куывд — ацы куывдӕн ис бӕрӕг бынат (Кувӕндон кӕнӕ синагогӕ) ӕмӕ бӕрӕг хуыз. Библийы арӕхдӕр ӕмбӕлы, чиныгӕй кӕй кӕсынц кӕнӕ зӕрдывӕрдӕй кӕй дзурынц, ахӕм нӕ, фӕлӕ хи ныхӕстӕй куывд. Фӕлӕ уӕддӕр ис Псаломты чиныг, ӕмӕ йӕ фылдӕр хай арӕзт у, хибарӕй дӕр ӕмӕ дзыллӕйы ӕмбырды дӕр кӕй кастысты ӕмӕ кӕй дзырдтой, ахӕм куывдтытӕй. 2 Пад 7:18-29; Пс 6:10; 140:2; Мт 21:22; Хъуыд 3:1

Къуыриты бӕрӕгбон, фыццаг хорӕрзады бӕрӕгбон, Фӕндзайон

Дзуттӕгты дины сӕйраг бӕрӕгбӕттӕй иу, дзуттагау хуыйны «шавуот». Бӕрӕг ӕй кодтой дзуттаг къӕлиндары ӕртыккаг мӕйы — сиваны — ӕхсӕзӕм бон: мӕнӕугӕрдӕнтӕй авд къуырийы фӕстӕдӕр, кӕнӕ Донгонд дзулты бӕрӕгбоны фыццаг куырис снывонд кӕнынӕй фӕндзайӕм бон. Адӕм Хуыцауӕн хастой алыхуызон лӕвӕрттӕ, уыимӕ хуынтӕ сӕ хоры сӕрӕй дӕр. Ног Фӕдзӕхсты заман бӕрӕгбон хуындис Фӕндзайон. Ацы бӕрӕгбоны Сыгъдӕг Уд йӕхи ӕруагъта Йесо Чырыстийы ахуыргӕнинӕгтыл, ӕмӕ рухсмондзыд баисты. Рац 23:16; 34:22; Лев 23:15-21; Ным 28:26-31; Фӕл 16:9-12; Хъуыд 2:1-4; 1 Кор 16:8

Левиттӕ

Йаковы ӕртыккаг фырт Левийы байзӕддӕгтӕ. Моисейы заман Хуыцау Левийы хӕдзарвӕндагӕй Аароны байзӕддӕгты равзӕрста сауджынлӕггадӕн. Левийы иннӕ байзӕддӕгтӕ (левитттӕ кӕй хонынц, уыдон) хъуамӕ Фембӕлды Цатыры ӕххуыс кодтаиккой сауджынтӕн. Израилы хӕдзарвӕндӕгтӕй ӕрмӕст адонмӕ нӕ уыдис зӕххытӕ, уымӕн ӕмӕ сӕ куыст уыдис Фембӕлды Цатыры, фӕстӕдӕр та Кувӕндоны лӕггад кӕнын. Иннӕ хӕдзарвӕндӕгтӕй рацӕуӕг дзуттӕгтӕн ахӕм бар нӕ уыдис. Ноджы ма левиттӕ ахуыр кодтой Хуыцауы Ӕгъдау ӕмӕ йӕ адӕмӕн амыдтой. Зӕххыты бӕсты левитты бар уыдысты Израилы иннӕ хӕдзарвӕндӕгты зӕххыл цы сахартӕ ӕмӕ цы быдыртӕ уыди, уыдон. Рац 28:1; Ным 18:20-21; 35:2-7; Ин 1:19

Легъуи бӕлас

Къабузджын дыргъбӕлас, арӕх у Палестинӕйы. Йӕ дыргътӕ (легъуи, инжир) сты тынг хӕрзад ӕмӕ пайда, уымӕ гӕсгӕ легъуи бӕлас арӕх вӕййы ӕнцой ӕмӕ бӕркадджын царды нысан. Ноджы ма у Израилы адӕмы символон нысан дӕр. Ным 13:24; 3 Пад 4:25; Ис 38:21; Мт 21:19-21

Ливан

Хӕхты рӕгъ цӕгатаг Палестинӕйы, зындгонд у йӕ кедр бӕлӕстӕй ӕмӕ донгуырӕнтӕй (ныртӕккӕ паддзахад Ливан). Уыдон сты Сирийы ӕппӕты бӕрзонддӕр хӕхтӕ (денджызы уӕлвӕзӕй 3000 м бӕрзонддӕр), айтыгъдысты Зӕххастӕу денджызы былгӕрӕтты (170 км), Тирӕй Арвады онг. Паддзах Соломон Йерусалимы йӕ галуан ӕмӕ Кувӕндон сарӕзта кедр ӕмӕ ӕндӕр ливайнаг бӕлӕсты хъӕдӕрмӕгӕй. Нун 1:4; 3 Пад 5:6-10; Зар 4:15; Езек 17:3

Маннӕ

Мысырӕй рацӕуыны фӕстӕ израилӕгтӕ Синайы ӕдзӕрӕг быдыры дыууиссӕдз азы дӕргъы куы хаттысты, уӕд сын Хуыцау цы хойраг лӕвӕрдта, уый, «уӕларвон дзул». Маннӕ уыдис тымбыл ӕмӕ хъӕбӕр нӕмгуыты хуызӕн. Уыди сын доны фыцӕн ӕмӕ сурфых кӕнӕн. Ног Фӕдзӕхсты Йесо Чырысти маннӕйы ныхмӕ ӕвӕры, дунейӕн цард чи ратдзӕнис, ахӕм ӕцӕг уӕларвон дзул. Уыцы дзул у Йесо Чырысти Йӕхӕдӕг. Рац 16:15-16; 31—35; Пс 77:24; Ин 6:31-35

Маслинӕ, оливӕ бӕлас

Иудадзыг цъӕх бӕлас, тынг арӕх у Палестинӕйы, йӕ бон у 10 метры бӕрц сырӕзын. Зайы йыл маслинӕтӕ (оливкӕтӕ). Бӕлас цӕры бирӕ ӕмӕ ӕрвылаз тыллӕг дӕтты. Рӕгъӕд маслинӕтӕй цы сой лӕмӕрстой, уымӕй пайда кодтой хойрагӕн, буар сӕрдынӕн ӕмӕ цырагъы артагӕн. Пс 127:3; Ром 11:17

Мессиа, Чырысти

Дзуттаг ӕвзагыл — «машиах», рагон бердзенаг ӕвзагыл — «христос», комкоммӕ нысан кӕны «сӕрст». Рагон Израилы лӕггад кӕнынмӕ оливӕйы сойӕ сӕрстой сауджынты, пехуымпарты ӕмӕ паддзӕхты, ома, Хуыцау Йӕхӕдӕг кӕй равзӕрста, уыдоны. Хуыцау, пехуымпартӕм раргом уӕвгӕйӕ, израилӕгтӕн зӕрдӕ бавӕрдта, зӕхмӕ кӕй ӕрӕрвитдзӕн Мессиайы — Израилы адӕмы Чи фервӕзын кӕндзӕн ӕмӕ дунейы адӕмтӕн ӕнусмӕ хицауиуӕг Чи кӕндзӕн, уыцы Паддзахы. Йесойы заман иудейӕгтӕ тынг ӕнхъӕлмӕ кастысты, зӕрдӕ сын Кӕмӕй бавӕрдӕуыд, уыцы Мессиайы ӕрцыдмӕ: уырныдта сӕ, ӕрцӕуӕггаг тыхгӕнджытӕй — ромӕгтӕй — сӕ кӕй фервӕзын кӕндзӕн, ӕмӕ Израилы рагон кад фӕстӕмӕ йӕ бынаты кӕй сбаддзӕнис, уый. Фӕлӕ зӕхмӕ ӕрцӕуӕг Ирвӕзынгӕнӕг Мессиа ноджы фылдӕр хӕрзты бацыди адӕмӕн. Уый ӕппӕт адӕмы дӕр суӕгъд кодта тӕригъӕд ӕмӕ мӕлӕты уацарӕй, ӕмӕ Йӕ фӕрцы Хуыцау ног фидыд сарӕзта адӕмимӕ. Мт 1:16; 26:63; Лк 2:11; Ин 1:41; Эф 4:15

Мидиан

Мидиан — Авраамы фырттӕй иу, йӕ дыккаг ус Хеттурӕйӕ гуырд. Мидианы байзӕддӕгты хуыдтой мидианӕгтӕ. Уыдысты цӕугӕцардгӕнӕг адӕмыхатт, сӕйрагдӕр цардысты ӕдзӕрӕг быдыры, ныртӕккӕйы бакӕлӕн Акабы скӕсӕйнаг былгӕрон. Ацы бынат хатгай фӕхонынц Мадйан. Авраамы иннӕ фырт Измаелы байзӕддӕгтӕ дӕр цӕугӕцард кӕй кодтой ӕмӕ мадйанӕгтӕн тугхӕстӕг кӕй ӕййафынц, уымӕ гӕсгӕ хатгай иу нысаниуӕг вӕййы дзырдтӕ «мадйанӕгтӕ» ӕмӕ «измаилӕгтӕ»-н. Райд 25:2,4; 36:35; Рац 2:15-16; Фӕт 6:1-7

Миди, мидиӕгтӕ

Миди — тыхджын паддзахад ныры Иракы цӕгат-ныгуылӕйнаг хайы. Ч. Р. агъ. 612 азы мидиӕгтӕ ныппырх кодтой Ассирийы сӕйраг сахар Ниневи. Уый фӕстӕ мидиӕгтӕ ӕмӕ персайнӕгтӕ систы Персы империйы хицауиуӕггӕнджытӕ, уымӕ гӕсгӕ паддзахады закъӕттӕ хуындысты «персайнӕгтӕ ӕмӕ мидиӕгты закъӕттӕ». Ч. Р. агъ. 330 азы йӕ Македойнаг Алыксандр басаста Миди, ӕмӕ уӕд Миди баиу ис Сириимӕ, фӕстӕдӕр та бахауди Парфийы дӕлбар. Ест 1:19; Дан 8:20-21; Хъуыд 2:9

Моав

Моав уыди Лоты (Авраамы хӕрӕфырты) ӕмӕ Лотӕн йӕ хистӕр чызджы фырт. Моавы байзӕддӕгтӕ хуындысты моавӕгтӕ ӕмӕ цардысты Моавы бӕстӕйы, Мард денджызӕй скӕсӕнӕрдӕм цы хъӕздыг уӕлвӕз уыдис, уым. Моавӕгты уӕлдӕр хуыцау уыдис Хамос. Уымӕй уӕлдай ма куывтой Баал-Пегормӕ — моавӕгты уырнынадмӕ гӕсгӕ уый цардис хохы цъуппытӕй иуыл. Моавӕгты ӕвзаг хӕстӕг у дзуттаг ӕвзагмӕ. Моавӕгтӕ уыдысты Израилы знӕгтӕ, ӕмӕ сӕ Израилы пехуымпартӕ арӕх фаудтой. Райд 19:30-37; Ным 25:1-3; Фӕл 23:3-5; Соф 2:8-11

Моисей

Хуыцау Левийы хӕдзарвӕндагӕй кӕй равзӕрста ӕмӕ израилӕгты Мысыры зӕххӕй чи ракодта, уыцы адӕймаг. Цагъарадӕй фервӕзыны фӕстӕ израилӕгтӕ ӕдзӕрӕг быдыры куы хаттысты, уӕд Моисей сси сӕ фӕтӕг ӕмӕ пехуымпар. Хуыцауӕй лӕвӕрд Ӕгъдау израилӕгтӕн радта, цӕмӕй йӕ ӕххӕст кӕной, уый тыххӕй. Уыцы Ӕгъдау фыст ис Библийы фыццаг фондз чиныджы, хонынц сӕ Моисейы чингуытӕ, Моисейы Ӕгъдау, кӕнӕ та Ӕгъдау (Торӕ). Моисей нӕ бахӕццӕ ис Зӕрдӕвӕрд Зӕхмӕ, Ханаанмӕ, афтӕмӕй амард, фӕлӕ йӕ дардӕй федта. Иудейӕгтӕн Моисей кӕддӕриддӕр уыд Израилы ӕппӕты кадджындӕр пехуымпар. Рац 2:1-10; Фӕл 18:18; 34:10; Мт 17:3

Молох

Аммонӕгты уӕлдӕр хуыцау, Милх дӕр ма йӕ хуыдтой. Молохмӕ кувгӕйӕ-иу ын адӕм хатгай сӕ цоты дӕр нывондӕн хастой. Кӕд Хуыцау ахӕм нывӕндты ныхмӕ уыдис, уӕддӕр израилӕгтӕ дӕр бирӕ хӕттыты сӕ цоты Молохӕн нывондӕн хастой Йерусалиммӕ хӕстӕг Аммоны дӕлвӕзы. Лев 18:21; 20:2-5; 3 Пад 11:7; Йер 32:35

Муртат, муртаттӕгтӕ

Рагон израилӕгтӕ ӕппӕт иннӕ адӕмты дӕр хуыдтой муртаттӕгтӕ, уымӕн ӕмӕ ӕрмӕст дзуттӕгтӕ куывтой Иунӕг Хуыцаумӕ, ӕппӕт иннӕ адӕмтӕ та ӕууӕндыдысты бирӕ хуыцӕуттыл, нымад уыдысты гуымирытӕм кувджытыл, ӕцӕг Хуыцауы ӕмӕ Йӕ равзӕрст израилаг адӕмы знӕгтыл. Фӕл 32:43; 1 Азф 16:24; Пс 78:10; 105:35; Ис 11:12; Мт 5:47; Хъуыд 6:5; Ром 3:29

Мысыр

Бӕстӕ Палестинӕйы хуссар-ныгуылӕнварс, рагон дзуттӕгтӕ дзы фесты цыппарсӕдӕ азы, стӕй сӕ мысырӕгтӕ фыдӕфхӕрд кӕнын куы райдыдтой, уӕд сӕ Бардарӕг ссӕрибар кодта (кӕс Рацыды чиныг). Райд 46:6-7; 50:14; Рац 1:1; Хъуыд 7:34

Назир

Йӕхи ӕгасӕй дӕр Хуыцауӕн лӕггад кӕнынӕн чи снывонд кодта, сӕн ӕмӕ ӕндӕр карз нозт дзыхмӕ нӕ исыны, хил нӕ дасын ӕмӕ не ’лвыныны, стӕй мардмӕ, суанг йӕ хион куы уа, уӕддӕр хӕстӕг нӕ цӕуыны дзырд чи радта, ахӕм адӕймаг. Кӕд-иу йӕ разы исчи амардис, уӕд назир авд боны дӕргъы нымад уыдис ӕнӕсыгъдӕгыл, стӕй-иу хъуамӕ Хуыцауӕн йӕ лӕггад райдыдтаид ногӕй, уымӕн ӕмӕ йӕ раздӕры лӕггады ӕмгъуыд нымад уыдис ӕнӕсыгъдӕггондыл. Йӕ ардбахӕрды ӕмгъуыд-иу куы фӕцис, уӕд-иу йӕ хил алвыдта Фембӕлды Цатырмӕ (Кувӕндонмӕ) бацӕуӕны раз. Ахӕм уазлӕггад кӕй кӕндзӕн, уый тыххӕй ард хордта кӕнӕ назир йӕхӕдӕг, кӕнӕ йӕ мад, сывӕллон-иу куы райгуырдис, уӕд. Афтӕ уыдис, зӕгъӕм, Самсоны хабар. Апостолты хъуыддӕгты ис иу цау: Павел Йерусалиммӕ куы бацыд, уӕд ын, гӕнӕн ис, Йаков загъта, цӕмӕй, сӕ назирдзинады ӕмгъуыд цы цыппар адӕймагӕн ахицӕн ис, уыдоны бӕсты нывӕндты аргъ бафида. Ным 6:2-21; Фӕт 13:5,7; Ам 2:11; Хъуыд 21:23-24

Ниневи

Израилӕгты знаг, тыхджын ӕмӕ ӕгъатыр паддзахад Ассирийы сӕйраг сахар. Ардӕм Хуыцау ӕрбарвыста пехуымпар Ионӕйы: тӕригъӕдты аныгъуылӕг цӕрджытӕн уый хъуамӕ фехъусын кодтаид, сӕ тӕригъӕдтыл куынӕ ӕрфӕсмон кӕной, уӕд се сӕфт кӕй ӕрцӕудзӕн, уый. Ионӕйы уацамынды фӕстӕ Ниневийы цӕрджытӕ сӕ тӕригъӕдтыл ӕрфӕсмон кодтой, ӕмӕ сын Хуыцау батӕригъӕд кодта. Бирӕ азты фӕстӕ, Ч. Р. агъ. 612 азы, мидиӕгтӕ байстой ацы сахар ӕмӕ йӕ ныппырх кодтой. Ионӕ 1:2; 3:2-10; Наум 1:8; Мт 12:41

Ног Фӕдзӕхст

1. Пехуымпартӕ дӕр дзырдтой, Хуыцауы фидыд (бадзырд) израилаг адӕмимӕ ногӕй арӕзт кӕй ӕрцӕудзӕнис, ууыл. Ацы рагагъоммӕйы ныхас кӕй сӕххӕст, уый баст у Йесо Чырыстиимӕ — Йӕ фӕрцы Хуыцау адӕмимӕ ног фидыд сарӕзта. Рагон Фӕдзӕхстӕй хъауджыдӕр, Ног Фӕдзӕхст арӕзт ӕрцыдис ӕппӕт адӕмимӕ дӕр, ӕмӕ, Чырыстийыл чи ӕууӕнды, уымӕн йӕ бон у ацы фидыдимӕ баиу уӕвын.

2. Ног Фӕдзӕхст ма хуыйны, цыппар Евангелийы, Апостолты Хъуыддӕгтӕ, Ӕрвыстӕджытӕ ӕмӕ Ӕргомад кӕдӕм бацыдысты, уыцы чингуыты ӕмбырдгонд. Ацы чингуытӕ сты хицӕн авторты фыст Чырыстийы райгуырды фӕстӕ 1 ӕнусы, ӕмӕ Рагон Фӕдзӕхстимӕ иумӕ аразынц Библи.

Номылус

Нӕлгоймаг-иу интимон ахастытӕ саразыны тыххӕй йӕ хӕдзармӕ кӕй ӕрбакодта, ахӕм сылгоймаг. Номылусӕн уыдис бӕлвырд бартӕ; йӕ уавӕрмӕ гӕсгӕ уыди цагъайрагӕй уӕлдӕр, фӕлӕ усӕй дӕлдӕр. Райд 22:24; 2 Пад 3:7; 5:13; 3 Пад 11:3

Нывӕндтӕ ӕмӕ хуынтӕ

Моисейы Ӕгъдаумӕ гӕсгӕ, израилӕгтӕ Хуыцауӕн нывондӕн хастой фосы (мӕргъты): куы-иу сӕ аргӕвстой, уӕд-иу нывондхӕссӕныл кусарт басыгътой кӕнӕ ӕнӕхъӕнӕй, кӕнӕ та йӕ иу хай; кӕд ма-иу дзы исты баззадис, уӕд уый та уыди хӕрынӕн. Моисейы заманӕй фӕстӕмӕ Хуыцау домдта, цӕмӕй нывонд хӕссой ӕрмӕстдӕр иу ран: фыццаг — Фембӕлды Цатыры, фӕстӕдӕр та — Кувӕндоны; кусарт кӕныны бар уыдис ӕрмӕст сауджынтӕн. Фосӕй уӕлдай ма нывондӕн хастой дзул, сӕн, оливӕйы сой, ног тыллӕджы сӕртӕ. Нывӕндтӕ уыдысты алыхуызон, ӕмӕ дзы алкӕмӕн дӕр уыди йӕхи мидис: тӕригъӕд ссыгъдӕг кӕныны тыххӕй, Хуыцауӕн арфӕйы охыл, сомыйы тыххӕй кӕнӕ хи фӕндонмӕ гӕсгӕ — ахӕм нывонд символон хуызы ӕвдыста, Хуыцау ӕмӕ адӕймаг ӕмвынг кӕй сты, уый. Сауджынтӕ ӕмӕ левиттӕ цардысты, адӕм Хуыцауӕн цы хойраг нывонд кодтой, уымӕй. Чырыстийы дзуарылтыгъд мӕлӕт Ног Фӕдзӕхсты ӕвдыст цӕуы куыд ӕппӕт адӕмы тӕригъӕдты тыххӕй хаст нывонд. Рац 1:2; Дзут 10:1-14

Нывондхӕссӕн, Ӕрхуы нывондхӕссӕн, Будсудзӕн нывондхӕссӕн

Бӕрзондыл ӕвӕрд нывондхӕссӕн къӕй. Нывондаг фосы (маргъы)-иу ӕнӕхъӕнӕй кӕнӕ та йӕ иу хай йын-иу сӕвӕрдтой нывондхӕссӕн къӕйы сӕр конд артыл ӕмӕ-иу ӕй басыгътой. Фӕздӕг нысан кодта, Хуыцаумӕ чи хӕццӕ кӕны ӕмӕ Йын ӕхцон чи у, ахӕм нывонд хаст кӕй ӕрцыди, уый. Рагон Фӕдзӕхсты ныхас цӕуы нывондхӕссӕнты дыууӕ сӕйраг хуызыл. Фыццаг арӕзт уыдис ӕнӕхъӕн дурӕй. Дыккаг уыди хъӕдын, згъӕрӕй конд хицӕн хӕйттимӕ. Ахӕм хӕсгӕ нывондхӕссӕнтӕ уыдис Фембӕлды Цатыры. Уыдис ма, буд кӕуыл сыгътой, ахӕм чысыл сӕрмагонд нывондхӕссӕнтӕ дӕр. Райд 8:20; Лев 1:5; Мт 5:23

Ӕрхуы нывондхӕссӕн арӕзтой ситтимы (ома акъацийы) хъӕдӕрмӕгӕй, ӕддейӕ та-иу ыл ӕрхуыйӕ цъар сӕвӕрдтой. Йӕ ас — фондз ӕлмӕрины дӕргъмӕ, фондз ӕлмӕрины — уӕрхмӕ ӕмӕ фондз — йӕ бӕрзӕнд. Нывондхӕссӕны тигътӕ-иу снывӕстой хъӕдын сыкъатӕй — уыдон дӕр уыдысты нывондхӕссӕны хай. Иу ранӕй иннӕмӕ хӕссыны тыххӕй нывондхӕссӕнӕн уыди цӕгтӕ ӕмӕ хъилтӕ. Ӕвӕрд уыди Фембӕлды Цатыры кӕрты ӕмӕ йыл лӕггад кодтой сауджынтӕ. Рац 27:1-8

Будсудзӕн нывондхӕссӕн арӕзт уыдис ситтимы (ома акъацийы) хъӕдӕрмӕгӕй, асӕй иу ӕлмӕрин (метры ӕрдӕджы бӕрц) — дӕргъмӕ, иу ӕлмӕрин — уӕрхмӕ ӕмӕ дыууӕ ӕлмӕрины — йӕ бӕрзӕнд. Йӕ уӕллаг хай ӕмӕ йӕ фӕрстыл уыдис сыгъзӕрин цъар, нывондхӕссӕнӕн йӕхи алыварс та — сыгъзӕрин тӕлы кӕнӕ чъил. Нывондхӕссӕн хастой цӕгтӕ ӕмӕ хъилты ӕххуысӕй. Ӕвӕрд уыдис ӕдде, Чырыны разӕй ӕмбӕрзӕны фарсмӕ. Нывондхӕссӕнимӕ архайдтой сауджынтӕ, Бардарӕгӕн ыл буд сыгътой. Рац 30:1-10

Оливӕйы сой

Аразынц ӕй, оливӕтӕ лӕмаргӕйӕ. Рагон Израилы оливӕйы сой уыди цырӕгъты артаг, ноджы ма дзы пайда кодтой цӕф байгас кӕнынӕн ӕмӕ буары инфекциты ныхмӕ. Бонджын адӕм хӕрзхъӕдддӕр сойӕ зылдысты сӕ буармӕ. Хатгай-иу ӕй будимӕ сӕмхӕццӕ кодтой ӕмӕ дзы ӕхцон хӕрздӕфы тыххӕй сӕ буар ӕмӕ сӕ сӕрыхъуынтӕ сӕрстой.

Хӕрзхъӕд сой-иу тагътой адӕймаджы сӕрыл, паддзахӕй, сауджынӕй кӕнӕ йӕ пехуымпарӕй куы ӕвзӕрстой, уӕд, ӕртагътой-иу ӕй уаз дзауматыл дӕр, цӕмӕй сӕ фӕткмӕ гӕсгӕ ссыгъдӕг кӕной, уый тыххӕй. Оливӕйы сойӕ пайда кодтой Фембӕлды Цатыры, фӕстӕдӕр та — Кувӕндоны хуыцаулӕггады рӕстӕг цырӕгъты артагӕн, стӕй нывонды хуызы. Райд 28:18; Рац 29:7; 35:28; Фӕл 24:20; 1 Пад 10:1; Пс 132:2; Мт 25:3-4; 8—9

Перси

Тыхджын импери, раивта Вавилоны империйы ӕмӕ уыдис уымӕй ноджы стырдӕр. Перси бацахста дзӕвгар зӕххытӕ Бердзенӕй Мысыры ӕмӕ Централон Азийы онг, уыимӕ Израилы зӕхх дӕр. Фӕхонынц ӕй Миди-Персайнаг импери дӕр, уымӕн ӕмӕ Персы дыккаг хицауиуӕггӕнджытӕ уыдысты мидиӕгтӕ. Персайнаг закъӕттӕ та хуындысты «мидиӕгтӕ ӕмӕ персайнӕгты закъӕттӕ». Ест 1:19; Дан 6:8

Пехуымпар

Адӕмӕн Йӕ фӕнд фехъусын кӕныны кӕнӕ адӕммӕ Йе ’ргомад хӕццӕ кӕныны тыххӕй-иу Хуыцау кӕй равзӕрста, ахӕм адӕймаг. Сыгъдӕг Уд-иу сыл йӕхи куы ӕруагъта, уӕд-иу пехуымпартӕ дзырдтой фидӕны цаутыл, адӕмӕн-иу бамбарын кодтой сӕ азым, раст зонд сын амыдтой, сидтысты сӕм, цӕмӕй сӕ тӕригъӕдтыл ӕрфӕсмон кӕной ӕмӕ Хуыцаумӕ раздӕхой. Елиайы хуызӕн-иу рагон пехуымпартӕ (рагзаманты сӕ хуыдтой фидӕнзонджытӕ) дӕр хатгай бацыдысты экстазы ӕмӕ-иу диссӕгтӕ сарӕзтой. Пехуымпар Самуел та ма уыдис тӕрхонгӕнӕг дӕр. Фӕстӕдӕры пехуымпартӕм-иу, зӕгъӕм, Йеремиа ӕмӕ Езекиамӕ, сӕ фыны Хуыцау арӕх ӕргом рацыд, ӕмӕ-иу уыдон Хуыцауы ныстуантӕ адӕммӕ хӕццӕ кодтой. Пехуымпартӕ развӕлгъау дзырдтой, дунемӕ Мессиа кӕй ӕрцӕудзӕнис, уый. Рагон Фӕдзӕхсты чингуыты ис иуӕй-иу пехуымпарты кой, зӕгъӕм, Самуел, Натан, Илийа, Елиша ӕмӕ инн. Иннӕ пехуымпартӕ, зӕгъӕм, Исайа ӕмӕ Амос, сӕ развӕлгъау ныхӕстӕ тухгӕ чингуыты фыстӕй ныууагътой, ӕмӕ Рагон Фӕдзӕхсты уыцы чингуытӕ хонынц сӕ нӕмттӕй. Пехуымпартӕ уыдис Ног Фӕдзӕхсты заман дӕр.

Понтий Пилат

Ромаг ӕххӕстбарджын хицау, Йесойы амарыны рӕстӕг хицауиуӕг кодта Иудейы провинцийы (Ч. Р. ф. 26-36 азты). Йӕ дӕлбар уыдысты хицауады иннӕ къабӕзтӕ се ’гас дӕр, ӕнӕ уый барлӕвӕрдӕй марыны тӕрхон рахӕссӕн нӕ уыдис. Дзуттаг разамонджытимӕ йын хорз ахастытӕ нӕ уыд, фӕлӕ цӕмӕй йӕ ныхмӕ ма растадаиккой, уый тыххӕй-иу ӕй арӕх бахъуыдис сӕ домӕнтимӕ сразы уӕвын. Мт 27:2; Хъуыд 13:28

Псаломты чиныг, Псалтир

Рагон Фӕдзӕхсты хицӕн чиныджы — Псаломты чиныджы — дзуттаг дины 150 зарӕджы ӕмбырдгонд. Ацы чиныг бӕттынц паддзах Давиды номимӕ — таурӕгъмӕ гӕсгӕ, псаломтӕй бирӕтӕ йӕхӕдӕг ныффыста. Иннӕ псаломтӕ та бӕттынц Соломоны, Асафы, Хеманы, Етаны, стӕй Корахы фыртты нӕмттимӕ. Псаломтӕй иутӕ стауынц Хуыцауы ӕмӕ Йын арфӕ кӕнынц Йӕ хорзӕхты тыххӕй, иннӕттӕ Йӕм ӕххуысмӕ сидынц, аннӕтӕ та сты зондамонӕнтӕ. Хуыцауыл ӕууӕндджытӕ, кувгӕйӕ, рагӕй фӕстӕмӕ зарыдысты ацы псаломтӕ. Йерусалимы Кувӕндоны сӕ зарыдысты хицӕн хуызы — зарӕггӕнджыты къордимӕ ӕмӕ музыкӕимӕ. Псаломтӕн се ’ртыккаг хайы бӕрц зардӕуыди алыхуызон уадынгӕрзтимӕ — псалтери (ацы дзырдӕй равзӕрдис Рагон Фӕдзӕхсты псаломты ӕмбырдгонды иннӕ ном — «Псалтирь»), арфӕ ӕмӕ лирӕйы зӕлтимӕ. Псаломтӕ ма зарыдысты удӕфон — флейтӕ (орган) ӕмӕ ӕрмдзӕфон уадынгӕрзтӕ — тимпан, кимвал, цитрӕйы цагъдимӕ. Рагон Аргъуаны псаломтӕй пайда кодтой кувынӕн дӕр. 2 Азф 5:12; Пс 4:1; Лк 20:42; Эф 5:19

Рагдзуттаг ӕвзаг

Ч. Р. агъ. 586 азы райдайӕны, Вавилойнаг уацары размӕ, дзуттӕгтӕн сӕ фылдӕр цы ӕвзагыл дзырдтой, уый. Ацы ӕвзагыл фыст ис Рагон Фӕдзӕхсты фылдӕр хай, фӕлӕ уацарӕй раздӕхыны фӕстӕ дзуттӕгтӕй бирӕтӕ рахызтысты арамейаг ӕвзагмӕ. Ног Фӕдзӕхст ныффыссыны рӕстӕгмӕ Палестинӕйы адӕм дзырдтой, сӕйрагдӕр, арамейагау, ӕндӕр адӕмтимӕ ӕмбӕлгӕйӕ та арӕх пайда кодтой рагон бердзенаг ӕвзагӕй. Лк 23:38

Рагон бердзенаг ӕвзаг

Македойнаг Алыксандр Скӕсӕны Зӕххастӕу денджызы былгӕрӕтты цы бирӕ бӕстӕтӕ басаста, уыдоны бердзенаг ӕвзаг сси хицӕн адӕмты ӕмахастыты ӕвзаг. Рагон Фӕдзӕхсты чингуытӕ рагдзуттаг ӕмӕ арамейаг ӕвзӕгтӕй тӕлмацгонд ӕрцыдысты ацы ӕвзагмӕ. Ног Фӕдзӕхст та ныффыстой бердзенаг ӕвзагыл, цӕмӕй йӕ фылдӕр адӕм бакастаиккой, уый тыххӕй. Лк 23:38

Рагон Фӕдзӕхст

Израилы адӕм Мысырӕй куы рацыдысты, уӕд Хуыцау семӕ Синайы хохыл цы фидыд (бадзырд) сарӕзта, уый. Йӕ сӕйрагдӕр хай у Ӕгъдау.

«Рагон Фӕдзӕхст» ма хуыйны уыцы фидыдыл ӕмӕ йӕ израилӕгтӕ куыд ӕххӕст кӕнынц, ууыл дзурӕг чингуыты ӕмбырдгонд дӕр. Ацы ӕмбырдгонд бирӕ ӕнусты дӕргъы фыстой хицӕн адӕймӕгтӕ; Ног Фӕдзӕхст ӕмӕ Рагон Фӕдзӕхст иумӕ сты чырыстон Библи. 2 Кор 3:14

Рӕсӕнуат

Израилы дыууадӕс хӕдзарвӕндаджы ӕдзӕрӕг быдыры куы хаттысты, уӕд сӕ цатыртӕй арӕзт стыр лӕууӕндон. Рац 14:2; Лев 10:4; Ным 1:53

Рӕстуддзинад, рӕстуд

Рӕстуддзинад у Хуыцауы миниуджытӕй иу. Хуыцауы рӕстуддзинад нысан кӕны уый, ӕмӕ Йе ’ппӕт ракӕндтӕн дӕр сӕ бындуры ис рӕстдзинад, рӕстад ӕмӕ хорзӕх, стӕй Йӕ фидыд ӕмӕ Йӕ ныхасыл иузӕрдиондзинад. Рагон Фӕдзӕхсты рӕстудыл нымад у, Хуыцауимӕ Фидыдыл иузӕрдион чи у, Йӕ ныстуантӕ Йын дырысӕй чи ӕххӕст кӕны ӕмӕ Йын коммӕгӕс чи у, уый. Ахӕм адӕймаг «Хуыцауы бын цӕры» ӕмӕ алкӕимӕ дӕр йӕхи дары, Хуыцауы ныстуан ӕххӕст кӕнгӕйӕ. Ног Фӕдзӕхсты адӕймаджы рӕстуддзинад баст у, фыццаджыдӕр, Хуыцауыл ӕууӕндынимӕ. Уымӕ гӕсгӕ адӕймаг хъуамӕ йӕхӕдӕг тырна рӕстуд уӕвынмӕ, Хуыцауы фӕндон ӕххӕст кӕнынмӕ, уымӕн ӕмӕ ӕцӕг рӕстуд уӕвӕн ис, Хуыцау адӕймагӕн йӕ тӕригъӕдтӕ куы ныббара ӕмӕ йӕ куы сраст кӕна, уӕд. Райд 6:9; 15:6; Пс 32:1; 36:30; Мт 5:20; Ром 5:17-21; Эф 4:24

Рефаимтӕ

Израилы адӕм Ханааны зӕхх куынӕма бацахстой, уӕд дзы цы адӕмтӕ цардис, уыдонӕй иу. Рефаимтӕ дӕр, Анакы байзӕддӕгтау, уыдысты тынг бӕрзонд, уӕйгуыты хуызӕн, ӕмӕ тох кодтой Хуыцауы адӕмы ныхмӕ. Рагон Фӕдзӕхсты дзуттаг текстты ма ацы дзырд — «рефаим» — нысан кӕны мӕрдтыбӕсты уӕвӕг удты. Фӕл 2:11,20; Иов 26:5; Пс 87:11

Ром

Ног Фӕдзӕхст цы заманы кой кӕны, уӕдмӕ Ром йӕ дӕлбар бакодта Зӕххастӕу денджызы алыварс бирӕ бӕстӕтӕ, уыимӕ Палестинӕ дӕр, ӕмӕ сси, йӕ сӕргъы император кӕмӕн лӕууыд, ахӕм стыр империйы сӕйраг сахар. Куыд иннӕ дӕлбар бӕстӕты, афтӕ Палестинӕйы дӕр ромӕгтӕ дардтой се ’фсӕдтӕ ӕмӕ тынг карз ныхкъуырд лӕвӕрдтой цавӕрфӕнды ныхмӕлӕудӕн дӕр. Империйы хӕйттӕ алы рӕтты кӕй уыдысты, фӕлӕ иу бӕстӕмӕ кӕй хаудтой, уый стыр ахъаз уыди сӕ экономикӕйы рӕзтӕн ӕмӕ культурон ӕмахастытӕн. Ромы ӕмбӕстӕгтӕн (апостол Павелӕн дӕр) империйы ӕппӕт рӕтты дӕр уыди сӕрмагонд бартӕ, зӕгъӕм, сӕ бон уыдис уый домын, цӕмӕй сын тӕрхон кӕна император йӕхӕдӕг. Хъуыд 28:14-16; Ром 1:7

Рухсмонуат

Фембӕлды Цатыры, фӕстӕдӕр та Кувӕндоны ӕппӕты уаздӕр бынат, Фидыды Чырын кӕм ӕвӕрд уыдис, уыцы агъуыст. Нывонддонӕй Рухсмонуат хицӕнгонд уыдис егъау ӕмбӕрзӕнӕй. Соломоны арӕзт Кувӕндоны уыдис херувимты сурӕттӕ дӕр. Ӕгъдаумӕ гӕсгӕ ӕрмӕст хистӕр сауджынӕн уыдис Рухсмонуатмӕ бацӕуыны бар, уый дӕр афӕдз иу хатт, Сыгъдӕггӕнӕн бон, адӕмы сӕ тӕригъӕдтӕй сыгъдӕг кӕныны фӕтк ӕххӕст кӕнгӕйӕ. Рац 26:33; 3 Пад 6:23; Дзут 9:3-5,7

Саддукейтӕ

Ног Фӕдзӕхсты ныхас кӕуыл цӕуы, уыцы иудейаг дины сӕйраг къордтӕй иу. Синедрионы уӕнгтӕн сӕ фылдӕр, хистӕр сауджынтӕ ӕмӕ се ’ввахс адӕм уыдысты саддукейтӕ. Фарисейтӕй хъауджыдӕр, адонмӕ кадджын уыдис ӕрмӕст Фондзчиныгон, не ’ууӕндыдысты дзыхӕйдзургӕ таурӕгътыл, ӕнӕууӕнк кодтой пехуымпарты чингуытыл. Зӕгъӕм, разы нӕ уыдысты, Хуыцауы Тӕрхоны бон мӕрдтӕ се ’ппӕт дӕр кӕй райгас уыдзысты ӕмӕ Хуыцауы раз кӕй ӕрлӕудзысты, ууыл. Лк 20:27

Сайтан

Хуыцау ӕмӕ йӕ лӕггадгӕнджыты знаджы арӕх фӕхонынц сайтан. Дзырд «сайтан» нысан кӕны «ныхмӕлӕууӕг» кӕнӕ «азымыдарӕг» — тӕрхоны раз лӕууӕджы ныхмӕ чи дзуры ӕмӕ йӕ аххосджын чи кӕны, уый. Хуыцауы ныхмӕлӕууӕг ӕмӕ фыдмонты сӕргълӕууӕг уӕвгӕйӕ, сайтан, стӕй уыцы монтӕ сайынц адӕмы, Хуыцаумӕ сӕ нӕ уадзынц ӕмӕ бӕллынц се сӕфтмӕ. Хуыцауы ныхмӕ чи цӕуы, уыцы адӕм сты сайтаны ардыд. Ӕргомады чиныджы дзырдӕуы, зӕгъгӕ, иуафон сайтан бынтондӕр саст ӕмӕ сӕфт ӕрцӕудзӕн. Библийы сайтаны иннӕ нӕмттӕ сты: хӕйрӕг, сайӕг, Веелзевул, Левиафан. 1 Азф 21:1; Иов 1:6-8; Зах 3:2; Мт 4:10; Ӕрг 20:2

Самари

Палестинӕйы иу хай, Иудейӕ цӕгатӕрдӕм ӕмӕ Галилейӕ хуссарӕрдӕм. Паддзах Соломоны амӕлӕты фӕстӕ хуындис Цӕгатаг паддзахад Израил дӕр ӕмӕ, Амрийы паддзахиуӕгадӕй фӕстӕмӕ (Ч. Р. агъ. 885-874 азты), йӕ сӕйраг сахар дӕр. Ч. Р. агъ. 722 азы ацы паддзахад куы ныппырх ис, уӕд сси Ассирийы империйы хай, ӕмӕ дзы ӕрцӕрын кодтой ӕндӕр бӕстӕтӕй ӕрлидзджыты. Бӕстӕйы цы дзуттӕгтӕ баззадис, уыдоны ӕмӕ ног ӕрлидзджыты хонын райдыдтой самариӕгтӕ. Ӕгтӕ дӕр, иудейӕгты хуызӕн, Хуыцаумӕ куывтой Йерусалимы нӕ, фӕлӕ Геризимы хохыл. Иудейӕгтӕ ӕмӕ самариӕгтӕ кӕрӕдзийы нымадтой ӕцӕг диныл къух сисджытыл, ӕмӕ уымӕ гӕсгӕ кӕрӕдзимӕ хӕстӕг нӕ цыдысты. Иудейӕгты фӕстӕ Фарны Уац чи айста, уыдон уыдысты самариӕгтӕ.

Ромы хицаудзинады заман, Иудей ӕмӕ Галилей иумӕ уыдысты, Палестинӕ кӕй хуыдтой, уыцы провинци. Стефаны хъизӕмайраг мӕлӕты фӕстӕ Йесо Чырыстийы ахуыргӕнинӕгтӕй бирӕтӕ ацыдысты мӕ ӕмӕ уым уацамынд кодтой. Афтӕмӕй Самарийы зӕххыл раджы фӕзынди чырыстон дины фӕдыл цӕуджытӕ. 3 Пад 16:23-24; 4 Пад 17:24; Лк 10:33-35; Ин 4:9; Хъуыд 8:1,4-25

Сауджын

Фембӕлды Цатыры ӕмӕ Йерусалимы Кувӕндоны уазлӕггад кӕныны сӕрмагонд бар кӕмӕн уыдис, ахӕм адӕймаг. Моисейы Ӕгъдаумӕ гӕсгӕ сауджын уӕвӕн уыдис ӕрмӕст Моисейы хистӕр ӕфсымӕр Аароны байзӕддӕгтӕн, уымӕн ӕмӕ Хуыцау Аароны равзӕрста уазлӕггадӕн. Сауджынты хӕс уыди уазлӕггад кӕнын, нывӕндтӕ хӕссын, дины фӕтк ӕмӕ ӕгъдӕуттӕ ӕххӕст кӕнын. Сӕ лӕггады сын ӕххуыс кодтой левиттӕ. Ӕрмӕст сауджынтӕн уыдис Фембӕлды Цатыры, фӕстӕдӕр та Кувӕндоны Рухсмонуатмӕ бацӕуыны бар. Сауджынтӕ дих кодтой, радыгай чи лӕггад кодта, дыууадӕс ахӕм къордыл. Сауджынты сӕргъы лӕууыди хистӕр сауджын. Ног Фӕдзӕхсты Хуыцау сауджынтӕн зӕрдӕ ӕвӕры, ног дунейы Йӕ сауджынтӕ кӕй уыдзысты, уымӕй. Райд 41:45; Рац 30:30; Мт 8:4; Лк 1:8; Дзут 5:6; Ӕрг 20:6

Сӕндуцӕн

Къӕдзӕхы къахт бӕрцуат сӕнӕфсир лӕмарынӕн. Йӕ быны уыдис, сӕнӕфсиры дон бинаг (уый дӕр къӕдзӕхы къахт), къаддӕр, бӕрцуатмӕ, кӕуылты калдис, ахӕм хуынкъ. Сӕн дуцгӕйӕ-иу цупӕлттӕ надтой бӕгъӕввадӕй. Фӕт 6:11; Ис 63:3; Мт 21:33; Ӕрг 14:20

Сӕрдын, сӕрст

Сӕрмагонд фӕтк ӕххӕст кӕнгӕйӕ, адӕймаджы кӕнӕ исты дзаума хицӕн лӕггадӕн равзарын ӕмӕ снысан кӕнын — йӕ сӕрыл ын оливӕйы сой тадзын. Сауджынлӕггадӕн кӕнӕ паддзахиуӕгӕн сӕрстой, Хуыцау сӕрмагондӕй ацы куыстӕн кӕй равзӕрста, уыдоны. Хатгай сӕрстой пехуымпарты дӕр. Оливӕйы сойӕ сыгъдӕг кодтой нывонддон ӕмӕ Фембӕлды Цатыр. Ахӕсгӕ нысаниуӕджы дзырд «сӕрст» бӕрӕг кӕны, уырнджытӕ, Аргъуанмӕ бацӕугӕйӕ, лӕггад кӕнынӕн Хуыцауӕй цы хорзӕх ӕмӕ арфӕ райсынц, уый. Рац 40:9,15; Лев 4:3; 1 Пад 16:13; 3 Пад 19:16; Мт 22:41-45; 1 Ин 2:27

Синагогӕ

Иудейӕгты иумӕйаг ӕмбырд кувынӕн, Сыгъдӕг Фыст кӕсынӕн, дины ӕгъдӕуттӕ ахуыр кӕнынӕн, стӕй ахӕм ӕмбырдты хӕдзар. Синагогӕтӕ фӕзындысты Вавилоны уацары заман, стӕй, иудейӕгтӕ Зӕрдӕвӕрд Зӕхмӕ куы раздӕхтысты, уӕд рапарахат сты. Ӕмбырды хуымӕтӕг архайӕгӕн дӕр йӕ бон уыдис Сыгъдӕг Фыстӕй скъуыддзаг бакӕсын, стӕй йӕ иннӕтӕн ӕмбарын кӕнын кӕнӕ сын зондамонӕн ныхас кӕнын. Кувӕндонӕй хъауджыдӕр, синагогӕты нывӕндтӕ нӕ хастой. Зӕгъӕн ис ӕмӕ, иудейӕгтӕ кӕм цардысты, уыцы сахартӕн сегасы дӕр уыдис ӕппынкъаддӕр иу синагогӕ. Мт 4:23; 12:9; Мк 1:21; Лк 4:16-21; Хъуыд 13:14; 14:1; 17:10

Синай

Синайы хох (фӕхонынц ма йӕ Хорев дӕр), Синайы ӕрдӕгсакъадахы зӕххыл (ныртӕккӕйы Мысыры), Хуыцау Израилы адӕмимӕ фидыд кӕм сарӕзта ӕмӕ сын, Моисеймӕ раргом уӕвгӕйӕ, Ӕгъдау кӕм радта, уый. Моисей Синаймӕ схызти, Дӕс ныстуаны цы къӕйтыл (Фидыды къӕйдуртӕ) фыст ӕрцыдысты, уыдон райсынмӕ. Ацы хохыл Дунедарӕг дымгӕйы уддзӕфы хуызы Йӕхи раргом кодта пехуымпар Илийамӕ. Рац 19:1-25; 3 Пад 19:8-18; Гал 4:24-25

Синедрион

Ромы паддзахиуӕгады заман иудейӕгты дины ӕмӕ тӕрхоны уӕлдӕр къабаз. Йерусалимы Стыр Синедрионы уыдис ӕвдай иу уӕнджы: сауджынтӕ, ӕгъдаузонджытӕ, фарисейтӕ ӕмӕ ӕндӕр бӕрнон адӕймӕгтӕ. Уыцы ӕмбырд ромӕгты раз уыдис иудейаг адӕмы минӕвар ӕмӕ ӕххӕст кодта уӕлдӕр тӕрхондоны хӕстӕ. Ног Фӕдзӕхсты заман синедрионы сӕйрагдӕр уынаффӕтӕ хъуамӕ фидар кодтаид ромаг хицауад. Уыди ма чысыл синедрионтӕ дӕр, 23 уӕнгӕй арӕзт. Ахӕм синедрионтӕ уыдис Иудейы ӕппӕт сахарты дӕр, ӕххӕст кодтой дины ӕмӕ тӕрхоны бынӕттон оргӕнты хӕстӕ. Мт 26:59; Ин 18:31; Хъуыд 23:6

Сион

Йерусалим цы къуылдымтыл арӕзт у, уыдонӕй иу. Уымӕ гӕсгӕ ацы номӕй арӕх фӕхонынц Йерусалимӕн йӕхи, символон хуызы та — уӕларвон Йерусалим, рӕстудтӕ Хуыцауимӕ ӕнусмӕ кӕм цӕрдзысты, уыцы сахар. Сион нымад уыди Хуыцауы цӕрӕнбынатыл. Кувӕндон цы къуылдымыл арӕзт уыди, уый дӕр Сионы хох фӕхонынц. 2 Пад 5:7; Пс 9:15; 101:17; Мт 21:5; Дзут 12:22

Сионы чызг

Поэтикон загъд, афтӕ хуыдтой Йерусалим (йӕ центр уыди Сионы хох) кӕнӕ йӕ цӕрджыты. Пс 9:15; Ис 37:22

Содом ӕмӕ Гоморрӕ

Ханааны рагон сахартӕ, Хуыцау се ’нӕуагдзинады тыххӕй уӕларвон зынгӕй кӕй басыгъта, уыдон. Райд 19; Мк 6:11

Соломон

Паддзах Давиды фырт; Давиды фӕстӕ Израилы паддзах (Ч. Р. агъ. Х ӕн.). Йӕ паддзахиуӕгады афонмӕ Давиды хӕстытӕ фесты ӕмӕ Израилы паддзахад йӕ тӕмӕны бацыди. Соломон хъуыстгонд уыдис йӕ куырыхон зондӕй ӕмӕ йӕ хъӕздыгдзинадӕй; уый Йерусалимы сарӕзта фыццаг Кувӕндон.

Соломоны заман Израил бацыди йӕ тыхы ӕмӕ скадджын ис. Хуыцауы зӕрдӕвӕрдмӕ гӕсгӕ, Соломоны паддзахиуӕг уыдис сабыр ӕмӕ ӕвӕлмас. Уый фӕфылдӕр кодта хъалоны фиддонтӕ, ӕфсады нымӕц, стӕй йӕ устыты ӕмӕ йӕ номылустыты нымӕц дӕр. Йӕ царды кӕрон Соломон йӕ устыты ардыдӕй ӕндӕр хуыцӕуттӕм дӕр райдыдта кувын, ӕмӕ уымӕ гӕсгӕ Хуыцау Соломоны амӕлӕтӕй афӕдз фӕстӕдӕр Израил бауагъта дыууӕ дихы фӕкӕнын. Соломоны номимӕ баст сты Рагон Фӕдзӕхсты цалдӕр чиныджы: Ӕмбисӕндтӕ, Екклесиаст, Зарджыты Зарӕг. 2 Пад 12:24; 3 Пад 4:29-34; 11:1-6; 1 Азф 22:8-10; Мт 6:29; 12:42

Стыр Ирод, Ирод Антипӕ, Ирод Агриппӕ I, Ирод Агриппӕ II

Иудейаг паддзах, ӕгас Палестинӕйӕн дӕр хицауиуӕг кодта Ч. Р. агъ. 40 азӕй Ч. Р. агъ. 4 азмӕ. Ацы паддзах ныццӕгъдын кодта Вифлеемы ноггуырд сывӕллӕтты, Йесо Чырысти куы райгуырд, уымӕй чысыл фӕстӕдӕр. Мт 2:1-3

Ирод Антипӕ — Стыр Ироды фырт, паддзахиуӕг кодта Галилейы Ч. Р. агъ. 4 азӕй Чырыстийы райгуырды фӕстӕ 39 азмӕ. Аргъауӕг Иуане йӕ азымы куы бадардта йе ’нӕуаг усракуырды тыххӕй, уӕд ӕй ӕрцахсын ӕмӕ амарын кодта. Йесойӕн тӕрхон куы кодтой, уӕд Ӕй Понтий Пилат барвыста Ирод Антипӕмӕ — уый рагӕй фӕндыд Йесойы ӕмӕ, цы диссӕгтӕ аразы, уый фенын. Фӕлӕ Йесойы нӕ бафӕндыд йемӕ дзурын, ӕмӕ Йӕ Ирод бафхӕрдта ӕмӕ фӕстӕмӕ арвыста. Мк 6:14-27; Лк 23:7-12

Ирод Агриппӕ I — Стыр Ироды фырты фырт; Чырыстийы райгуырды фӕстӕ 41-44 азты паддзахиуӕг кодта Палестинӕйы. Тынг ӕфхӕрдта чырыстӕтты. Хъуыд 12:1-4,20-23

Ирод Агриппӕ II — апостол Павел кӕй раз ныхас кодта, уыцы Ирод Агриппӕ I (Фыццаджы) фырт; 70-ӕм азы онг паддзахадиуӕг кодта Палестинӕйы алы хӕйтты, уый фӕстӕ Роммӕ ацыдис. Хъуыд 25:23-24

Сунӕт кӕнын

Лӕппуты, нӕлгоймӕгты кӕройнаг буар лыг кӕныны фӕтк. Хуыцау Авраамӕн цы ныстуан радта, уымӕ гӕсгӕ, алы дзуттаг лӕппу дӕр йӕ райгуырды фӕстӕ ӕстӕм бон хъуамӕ сунӕтгонд ӕрцӕуа. Йесойы рӕстӕджы сывӕллоныл ном дӕр уыцы бон ӕвӕрдтой. Сунӕт уыдис Хуыцау ӕмӕ Авраамы байзӕддӕгты ӕхсӕн фидыды (бадзырды) нысан ӕмӕ ӕвдыста, адӕймаг йӕ бинонтимӕ иумӕ Хуыцауы адӕмы хай кӕй сси ӕмӕ Хуыцауы амындмӕ гӕсгӕ кӕй цӕры. Сунӕт уыдис Израилы адӕмӕй уӕвыны нысан. Дзуттӕгты арӕх хуыдтой «сунӕтгӕндтӕ», иннӕ адӕмты та, Иунӕг Хуыцауы чи нӕ зыдта, ома муртаттӕгты, — «ӕнӕсунӕт». Райд 17:9-27; Лев 12:3; Ин 7:22; Ром 4:10

Сыгъдӕг Уд

Дзуттаг дзырд «руах» ӕмӕ бердзенаг «пнеума» нысан кӕнынц «улӕфт, уддзӕф, тӕф». Рагон Фӕдзӕхсты Хуыцауы Уд у, зӕххыл цыдӕриддӕр ис, уый фӕлдисӕг ӕмӕ царддӕттӕг тых. Уыцы Уд адӕймагӕн дӕтты зонд, арӕхстдзинӕдтӕ ӕмӕ курдиӕттӕ, сиды йӕм Хуыцауӕн лӕггад кӕнынмӕ. Израилы тӕрхонгӕнджытӕй, пехуымпартӕй ӕмӕ паддзӕхтӕй Хуыцауы Уд агуырдта сӕрмагонд лӕггад. Хуыцауы Уд-иу йӕхи ӕруагъта хицӕн адӕймӕгтыл кӕнӕ адӕмы къордыл ӕмӕ-иу сӕ схайджын кодта развӕлгъау дзурыны курдиатӕй.

Библийы ма Хуыцауы Уды хуындӕуы Сыгъдӕг Уд.

Сыгъдӕг Удмӕ дӕр, Фырты ӕмӕ Фыды хуызӕн, ис Хуыцауы ӕппӕт миниуджытӕ.

Лукайы Евангелимӕ гӕсгӕ, Йесо сӕнтысти ӕнӕ адӕймаджы архайдӕй, ӕрмӕст Сыгъдӕг Уды фӕрцы. Аргъауыны рӕстӕг Йесойыл сӕрмагонд хуызы Йӕхи ӕруагъта Сыгъдӕг Уд. Йесо зӕрдӕ куыд ӕвӕрдта, афтӕ, Хорысӕры бӕрӕгбоны (Фӕндзайоны боны), Сыгъдӕг Уд Йӕхи ӕруагъта апостолтыл дӕр. Сыгъдӕг Уды фӕрцы адӕймаг райгуыры ног цардӕн ӕмӕ йӕ Хуыцау Йӕ фырт схоны. Хуыцауыл ӕууӕндӕджытӕн Уд ратты Аргъуаны лӕггад кӕныны курдиат. Уды лӕвӕрттӕ сты: уарзт, цин, ӕнцой, фӕразондзинад, хӕларзӕрдӕ ӕмӕ сӕрныллӕг уӕвын, уырнындзинад, хиуылхӕст. Дзырд «руах» ма нысан кӕны адӕймаджы уд кӕнӕ адӕймаджы уӕлдӕр мидис. Ацы дзырд бӕттынц монон гоймӕгтимӕ дӕр (зӕгъӕм, зӕдтӕ ӕмӕ дӕлимонтӕ). Райд 1:2; Рац 15:8; Фӕт 3:10; 1 Пад 10:6; 16:14; 3 Пад 21:5; Иов 32:8; Пс 50:13; Ис 63:10; Мт 3:16; 28:19; Лк 1:35; 8:55; Ин 3:8; 14:26; 20:22; Хъуыд 2:1-4; 16:16; Ром 8:15; 1 Кор 12:8-10; Гал 5:22-23; Дзут 1:14

Сыгъдӕг, ӕнӕсыгъдӕг

Рагон Фӕдзӕхсты ацы дзырдтӕ хауынц, сӕйрагдӕр, ритуалон сыгъдӕгдзинадмӕ. Моисейы Ӕгъдаумӕ гӕсгӕ, израилӕгтӕ хъуамӕ кӕрӕдзийӕ иртӕстаиккой сыгъдӕг ӕмӕ ӕнӕсыгъдӕг. Ӕнӕсыгъдӕгыл нымад уыдысты иуӕй-иу цӕрӕгойтӕ, мӕргътӕ ӕмӕ кӕсӕгтӕ, дзауматӕ ӕмӕ хойраджы хуызтӕ, фӕлӕ уый хаудис адӕймагмӕ дӕр. Адӕймаг сыгъдӕгыл нымад уыди, ӕнӕсыгъдӕг хӕринаг куы нӕ хордта, хъотырджыныл, буары низтӕй сӕйӕгыл кӕнӕ мардыл куы не ’ндзӕвыд, йӕ буарыл тугӕрхӕмттӕ куы нӕ уыдис, уӕд. Сылгоймаг ӕнӕсыгъдӕгыл нымад уыдис ӕрвылмӕйон низы рӕстӕг кӕнӕ ныййарыны хӕдфӕстӕ. Ӕнӕсыгъдӕгыл нымад уыдысты, хъотыр ӕмӕ буары ӕндӕр низтӕй чи садис, уыдон. Ӕнӕсыгъдӕг адӕмӕн нӕ уыдис дины фӕтк ӕххӕст кӕныны ӕмӕ сыгъдӕгыл андзӕвыны бар. Хи ссыгъдӕг кӕныны тыххӕй адӕймаг хъуамӕ сӕххӕст кодтаид бӕлвырд фӕтк. Зӕгъӕм, сыгъдӕг кӕныны тыххӕй хастой нывонд ӕмӕ-иу адӕймаджы бапырх кодтой иссопӕй (кӕрдӕг), стӕй ма хъуыдис хи цынайын ӕмӕ уӕлӕдарӕс цыхсын дӕр. Ног Фӕдзӕхсты ритуалон сыгъдӕгдзинадмӕ ис ӕндӕр ахаст. Йесо Чырысти амыдта, адӕймаг тӕригъӕдтӕй куынӕ ссыгъдӕг уа, уӕд ӕддаг сыгъдӕгдзинад кӕй ницы у. Чырыстийы райгасы фӕстӕ апостол Петр Хуыцауӕй райста ӕргомад, цӕмӕй, Уый цы ссыгъдӕг кодта, уый ӕнӕсыгъдӕгыл нымад ма уа, уымӕн ӕмӕ, Хуыцау цы сфӕлдыста, уыдонӕй ӕнӕсыгъдӕг ницы у. Лев 7:19; 10:10; 13:13; Ным 19:17-19; Фӕл 14:3-21; Пс 50:4,9; Мт 23:25-26; Хъуыд 10:15; Ром 14:14; Тит 1:15

Сыкъауадындзты бӕрӕгбон

Бӕрӕг ӕй кодтой дзуттаг къӕлиндары ӕвдӕм мӕйы, тишрийы (кӕнӕ ефонимы), фыццаг бон. Ӕрхаудис-иу фӕззӕджы райдианмӕ. Уыцы бон израилӕгтӕ улӕфыдысты се ’ппӕт куыстытӕй дӕр. Скодтой-иу уазӕмбырдтӕ, цагътой сыкъауадындзтӕй ӕмӕ хастой ӕмбӕлгӕ нывӕндтӕ. Лев 23:23-25; Ным 29:1-6

Тӕригъӕд

Хуыцауы Ӕгъдау не ’ххӕст кӕнын, Йӕ фӕдзӕхстытӕ Йын халын ӕмӕ Хуыцауы коммӕ нӕ кӕсын. Рагон Фӕдзӕхсты тӕригъӕдджын адӕймаг йӕ тӕригъӕды тыххӕй хъуамӕ нывонд ӕрхастаид. Райд 4:7; 18:20; 31:36; Рац 29:10-14; Мт 3:6; Ром 3:20

Тӕригъӕды нывонд

Ацы нывонды нысан у ӕнӕсыгъдӕгдзинадӕй фервӕзын ӕмӕ уд ссыгъдӕг кӕнын. Рац 30:10; Лев 4:2-35; Дзут 10:26

Уаз бынат

Рухсгонд дзул, сыгъзӕрин будсудзӕн нывондхӕссӕн ӕмӕ сыгъзӕрин цырагъ кӕм уыдысты, уыцы агъуыст Фембӕлды Цатыры, фӕстӕдӕр та — Кувӕндоны. Рухсмонуатӕй хицӕнгонд уыдис егъау ӕмбӕрзӕнӕй.

Ӕгъдаумӕ гӕсгӕ-иу сауджын нывонддонмӕ бацыдис райсомӕй ӕмӕ изӕрӕй, сыгъзӕрин нывондхӕссӕныл цырагъ ссудзынмӕ. Уаз бынатмӕ бацӕуыны бар уыдис ӕрмӕст сауджынтӕн. Хатгай дзырдбаст «уаз бынат» фӕнысан кӕны ӕппӕт Фембӕлды Цатыр кӕнӕ Кувӕндон. Ацы нысаниуӕджы «уаз бынат» нымад уыдис, Хуыцау Йӕхӕдӕг кӕм ис, ахӕм бынатыл. Дзуттӕгтӕ ӕууӕндыдысты ууыл дӕр, ӕмӕ зӕххон уаз бынат дӕр ӕмӕ зӕххон Кувӕндон дӕр (Фембӕлды Цатыр) кӕй сты, Хуыцауы бынат чи у, уыцы ӕцӕг, уӕларвон Кувӕндонӕн йе ’ндӕрг. Дзуттӕгтӕм ӕрвыст фыстӕджы загъдӕуы, Йесо Чырысти Йӕ нывонды фӕрцы уырнджытӕн уӕларвон Кувӕндонмӕ бацӕуыны фадат кӕй радта. Рац 26:33; Лев 4:6; Езек 42:13; Дзут 9:1-10; 9:24-25; 10:19

Уаз, рухс

Библийы «уаз» нысан кӕны «хицӕнгонд, ӕрвылбоны арӕнтӕй ахизӕг, ацы дунейӕ чи нӕу ӕмӕ уымӕ гӕсгӕ бандзӕвӕн кӕуыл нӕй, ахӕм». Ацы дзырд хауы, фыццаджыдӕр, Хуыцаумӕ. Рагон Фӕдзӕхсты афтӕ хуыдтой, ӕрмӕст Хуыцауӕн нывондгонд цы у, уый: Фембӕлды Цатыр, Кувӕндон, хуыцаулӕггады дзауматӕ. Адӕмимӕ бастӕй та дзырд «уаз» нысан кодта, Хуыцаумӕ чи кувы, уыдоны (Рагон Фӕдзӕхсты уыдон сты Израилы адӕм, Ног Фӕдзӕхсты та — Аргъуан). Адӕм дӕр ӕмӕ предметтӕ дӕр рухсгонд цӕуынц Рухсмӕ ӕмхиц уӕвыны (бандзӕвыны) фӕрцы. Рухсгонд (уаз) вӕййынц, цалынмӕ ӕнӕсыгъдӕгыл нӕ бандзӕвынц, уӕдмӕ. Куы бандзӕвой, уӕд та, Хуыцаумӕ кувыны кӕнӕ куывды архайыны размӕ, хъуамӕ фӕткмӕ гӕсгӕ ногӕй сыгъдӕггонд ӕрцӕуой. Лев 6:18; 11:44-45; 14:8; Ис 6:3; Мк 1:24; Ром 1:7; Ӕрг 4:8

Уӕрдон

Дыууӕцалхон бӕхуӕрдон, пайда дзы кодтой хӕсты быдыры дӕр ӕмӕ хуымӕтӕг уӕзласӕны хуызы дӕр. Уӕлдай арӕхдӕр ӕмбӕлдис, Ромаг империйы сахартӕ ӕмӕ провинциты ӕхсӕн хорз фӕндӕгтӕ куы фӕзындис, уӕд. Адӕмы, стӕй уӕззау дзауматӕ ластой сындӕггай цӕуӕг уӕрдӕттыл. Рогдӕр дыууӕцалхон уӕрдӕтты ластой ӕрмӕст адӕмы. Уыди ма сӕрмагонд постласӕн уӕрдӕттӕ дӕр. Райд 41:43; 46:29; 1 Пад 8:11; Хъуыд 8:28

Урим ӕмӕ туммим

Хуыцауы фӕндон бамбарынӕн цы дзауматӕй пайда кодтой, уыдон. Ӕвӕрд уыдысты хистӕр сауджыны риуылдарӕны — хуыдтой ма йӕ «тӕрхоны риуылдарӕн» дӕр. Нымад у, зӕгъгӕ, ацы дзауматы фӕрцы уыдис хӕлттӕ ӕппарӕн: сӕ иу нысан кодта «о», иннӕ та «нӕ». Рац 28:30; Лев 8:8; Фӕл 33:8

Уырнынад

Хуыцауыл ӕууӕндын, Уый зӕрдӕ цӕмӕй бавӕрдта, уыдон иууылдӕр кӕй ӕрцӕудзысты, ууыл ӕууӕндын, Йӕ дзырдимӕ Йын разы уӕвын, ӕрвылбон Йӕ фӕнд ӕххӕст кӕнынмӕ цӕттӕ уӕвын. Ног Фӕдзӕхсты Йесо Чырыстийыл ӕууӕндын нысан кӕны Уый Хуыцауыл ӕмӕ Ирвӕзынгӕнӕгыл нымайын. Райд 15:6; Дзут 11

Фараон

Рагон Мысыры афтӕ хуыдтой хицауиуӕггӕнӕджы (паддзахы). Уыдонӕй иу хорз цӕстӕй кастис Йаковы фырт Йосефмӕ, иннӕ та тынг карз ӕфхӕрдта уацары уӕвӕг израилӕгты (Мысырӕй рацыды размӕ). Райд 41:38-46; Рац 1:8-22; 3 Пад 9:16; Хъуыд 7:10

Фарисейтӕ

Ног Фӕдзӕхст кӕй кой кӕны, уыцы иудейаг дины сӕйраг къордтӕй иу. Фарисейты минӕвӕрттӕ уыдысты Синедрионы уӕнгтӕ. Саддукейтӕй хъауджыдӕр, фарисейтӕ архайдтой ӕрмӕст Моисейы Ӕгъдау нӕ, фӕлӕ ма бирӕ дзыхӕйдзургӕ таурӕгъты домӕнтӕ ӕххӕст кӕныныл дӕр. Ноджы сӕ уырныдта, Хуыцау дунейӕн тӕрхон куы кӕна, уӕд ӕппӕт мӕрдтӕ дӕр кӕй райгас уыдзысты ӕмӕ Хуыцауы раз кӕй ӕрлӕудзысты, уый. Тынг лӕмбынӕг ӕххӕст кодтой ритуалон сыгъдӕгдзинады фӕтк, адӕмы ӕхсӕн сын уыдис стыр кад, ӕмӕ сӕхӕдӕг дӕр сӕрыстыр уыдысты, динылмард ӕмӕ хӕрзӕгъдау кӕй сты, уымӕй. Дины домӕнтӕ афтӕ карзӕй чи не ’ххӕст кодта, уыдоныл-иу фарисейтӕ былысчъилтӕ кодтой. Йесо адӕмы фӕдзӕхста, цӕмӕй сӕхи хизой фарисейты фӕзмынӕй кӕнӕ сӕ ахуырыл лӕууынӕй, уымӕн ӕмӕ фарисейтӕ Моисейы Ӕгъдау уӕлӕнгай ӕххӕст кодтой. Чырыстимӕ йе ’ргом раздахыны размӕ апостол Павел дӕр фарисей уыдис. Мт 5:20; 9:11; 23:2-39; Лк 18:11; Хъуыд 23:6-9; 26:5

Фарн

Ног Фӕдзӕхсты хуыцаузонӕн терминты сӕйрагдӕртӕй иу. Ацы дзырд нысан кӕны, Хуыцау адӕймагӕн йӕ цавӕрдӕр хъуыддӕгты тыххӕй нӕ, фӕлӕ Йӕхи фӕндӕй кӕй ратты, ахӕм хорзӕх. Уымӕй фарн хицӕн кӕны Ӕгъдауӕй: Ӕгъдау бӕрӕг кӕны Хуыцау ӕмӕ адӕймаджы ӕхсӕн, стӕй хицӕн адӕймӕгты ӕхсӕн рӕстады бындурыл арӕзт ахастытӕ — алкӕмӕн дӕр лӕвӕрд цӕуы, цӕй аккаг у, ӕрмӕстдӕр уый.

Фарны ӕмбарынад ахӕссӕн ис хицӕн адӕймаджы кӕнӕ адӕмы къорды алыхуызон курдиӕттӕм ӕмӕ цаутӕм; ӕппӕты стырдӕр фарн у Чырыстийыл ӕууӕндӕг адӕмӕн лӕвӕрд ӕнусон цард Хуыцауимӕ. Лк 1:30; Ром 5

Фарны Уац, Евангели

Бердзенаг дзырд «эвангелион» нысан кӕны цавӕрфӕнды хорз уац дӕр, зӕгъӕм, знӕгтыл фӕуӕлахиз уӕвын, сабырдзинады ӕрлӕуд, паддзахы байзӕддаджы райгуырд.

Ног Фӕдзӕхсты Хуыцау йӕ зӕдты фӕрцы адӕмӕн фехъусын кодта, Рагон Фӕдзӕхст Йе ’рцӕуыны кой Кӕмӕн кӕны, Уыцы Мессиа (бердзенагау «Христос») кӕй райгуырдис.

Хуыцауы Паддзахады ӕрцӕуыны ӕмӕ Хуыцауы адӕмуарзоны тыххӕй Фарны Уац фехъусын кодта Йесо Чырысти Йӕхӕдӕг. Уыцы уарзондзинады сӕраппонд Йесо, Хуыцауы Фырт, Йӕхи мӕлӕтмӕ радта, фӕлӕ Йӕ Хуыцау райгас кодта. Йесо Чырыстийы райгуырды, Йӕ лӕггады, Йӕ амынды, дзуарыл Йӕ мӕлӕты ӕмӕ Йӕ райгасы тыххӕй Фарны Уац сси чырыстон дины бындур. Фӕстӕдӕр Фарны Уац хонын райдыдтой, Чырыстийы зӕххон цард, амӕлӕт ӕмӕ райгасыл ныхас кӕм цӕуы, Ног Фӕдзӕхсты уыцы фыццаг цыппар чиныджы. Ис 52:7; 61:1; Мт 4:23; Лк 1:26-38; 2:10; 1 Кор 15:1

Фӕдзӕхсын, арфӕ кӕнын

Искӕмӕн хорзӕх курын. Хуыцау адӕймагӕн арфӕ куы фӕкӕны, уӕд ын ралӕвар кӕны исты хорзӕх, зӕгъӕм, ӕнтыстдзинад, сабырдзинад, бирӕ байзӕддӕгтӕ, цард. Хуыцау арфӕ кӕны, Йӕхи кӕмӕн фӕнды, уыдонӕн.

Иу адӕймаг иннӕйы Хуыцауыл куы фӕдзӕхса, уӕд йӕ куывдӕй ӕвдисы, йӕ зӕрдӕ йын хорздзинӕдтӕ кӕй зӕгъы, уый. Пехуымпартӕ Авраам, Исаак ӕмӕ Йаков сӕ цоты Хуыцауыл куы фӕдзӕхстой, уӕд развӕлгъау кодтой амондджын фидӕны кой.

Адӕймаг Хуыцауӕн куы арфӕ кӕна, уӕд Ын кад кӕны ӕмӕ Дзы бузныг у. Йесо уӕларвмӕ ссӕуыны размӕ сывӕллӕтты ӕмӕ Йӕ ахуыргӕнинӕгты фӕдзӕхста. Чырыстийы ахуыргӕнинӕгты хӕс у Хуыцауы арфӕ хӕссын ӕмӕ йӕ парахат кӕнын, уыимӕ Хуыцауы арфӕйӕ хайджын сты знӕгтӕ ӕмӕ ӕфхӕрджытӕ дӕр. Хуыцауыл фӕдзӕхсын у дзырд «ӕлгъитын»-ы антоним. Райд 1:22,28; 12:3; Фӕл 28:1-14; Мт 5:44; Мк 10:16; Лк 6:28; 24:50; Ром 12:14; 15:29; 1 Кор 4:12

Фӕсмон, фӕфӕсмон кӕнын, хиуыл ӕрхудын

Фӕсмонмӕ хауы хиуыл ӕрхудын, тӕригъӕдтӕ бамбарын ӕмӕ, Хуыцауӕн хъыг чи у, ахӕм цардыл къух сисын. Дзуттаг дзырд «шув» нысан кӕны «баздӕхын», «раздӕхын»; фӕсмоны нысаниуӕджы йӕ мидис у уый, ӕмӕ адӕймаг ӕгасӕй дӕр Хуыцауы ’рдӕм куы аздӕхы, ӕндӕр хуыцӕуттӕн лӕггад кӕнынӕй ӕмӕ тӕригъӕдтӕм ӕмхиц уӕвынӕй йӕхи куы фӕиппӕрд кӕны. Фӕсмонимӕ ма баст у дзуттаг дзырд «нихам» дӕр, нысан кӕны «фӕсмон кӕнын», «хъыг кӕнын», уымӕн ӕмӕ фӕсмоны райдайӕн у ӕфсӕнттӕ нӕ агурын ӕмӕ тӕригъӕдджын цардыл хи атигъ кӕнын. Фӕсмонгӕнгӕйӕ, ком дӕр ӕмӕ сау дӕр фӕдарынц, фӕкӕуынц, сӕ уӕлӕдарӕс арӕдувынц фӕйнӕрдӕм, риу фӕхойынц. Фӕсмонгӕнӕг адӕймаг Хуыцауӕй хатыр куры йӕ тӕригъӕдты тыххӕй ӕмӕ фидарӕй бауынаффӕ кӕны, кӕй нал фӕрӕдидзӕн, Хуыцауы фӕндон кӕй ӕххӕст кӕндзӕн.

Ног Фӕдзӕхсты пайда кӕнынц бердзенаг дзырдӕй — «метанойа»; нысан кӕны «зонды ивд», уымӕн ӕмӕ ма, уӕлдӕр ранымад хъуыддӕгтӕй уӕлдай, фӕсмонмӕ хауы тӕригъӕдджын хъуыдытӕй суӕгъд уӕвын ӕмӕ ӕппӕт зонд ӕмӕ зӕрдӕйӕ Хуыцаумӕ аздӕхын. Библийы бирӕ ис фӕсмоны уацамынды дӕнцӕгтӕ, зӕгъӕм, Йеремиамӕ, Иоелмӕ ӕмӕ Ионӕмӕ, стӕй Аргъауӕг Иоаннмӕ. Ахӕм уацамынд ис Йесо Чырыстийы ӕмӕ апостолты амындтыты дӕр. 3 Пад 21:27; Иов 42:6; Йер 31:19; Езек 18:30; Иоел 2:12; Ионӕ 3:5; Мт 3:8; Мк 2:17; Лк 18:13; 2 Тим 2:25-26

Фембӕлды Цатыр

Хӕсгӕ кувӕндон, арӕзт у егъау цатыр ӕмӕ йӕ алыварс ӕмбондӕй ӕхгӕд кӕрты хуызы. Кӕрты уыди нывондхӕссӕн, ӕрхуы «денджыз» ӕмӕ Фембӕлды Цатыр йӕхӕдӕг, хуыдтой ма йӕ Ӕмбырды Цатыр кӕнӕ Ӕргомы Цатыр. Фембӕлды Цатыр уыдис, израилӕгтӕ сауджынты фӕрцы Хуыцауимӕ кӕм ӕмбӕлдысты, уыцы бынат. Цатыры мидӕгӕй уыди дыууӕ агъуысты: Уаз бынат ӕмӕ Рухсмонуат. Уаз бынаты уыдис фынг, йӕ уӕлӕ рухсгонд дзултӕ ӕмӕ уаз лӕвӕрттӕ кӕнынӕн хъӕугӕ дзауматӕ, стӕй будсудзӕн нывондхӕссӕн ӕмӕ цырагъ. Хуыцауы фӕндонмӕ гӕсгӕ израилӕгтӕ Фембӕлды Цатыр сарӕзтой ӕмӕ йӕ семӕ хастой, ӕдзӕрӕг быдыры куы хаттысты, уӕд. Фембӕлды Цатыры ӕвӕрд уыдис Фидыды Чырын. Израилӕгты рӕсӕнуаты Фембӕлды Цатыр нысан кодта Хуыцауы хӕдзар. Цалынмӕ Соломон Йерусалимы Кувӕндон нӕ сарӕзта, уӕдмӕ израилӕгтӕ Хуыцаумӕ куывтой ӕмӕ йын нывонд хастой Фембӕлды Цатыры раз. Израилӕгтӕн уыдис Фембӕлды Цатыры кӕртмӕ бацӕуыны бар, фӕлӕ Уаз бынатмӕ цӕуӕн уыдис ӕрмӕст сауджынтӕн; уыимӕ Рухсмонуатмӕ бацӕуӕн уыдис ӕрмӕст хистӕр сауджынӕн, уый дӕр афӕдз иу хатт. Израилӕгты уырныдта, Хуыцау Фембӕлды Цатыры кӕй ис ӕмӕ афтӕмӕй ӕппӕт ӕмбырд дӕр Йемӕ кӕй сты, уый. Соломоны заман Фембӕлды Цатыр иу ранӕй иннӕмӕ нӕ хастой, фӕлӕ ӕдзух уыдис Йерусалимы, ӕмӕ йӕ раивта дур ӕмӕ хъӕдӕрмӕгӕй арӕзт Кувӕндон. Рац 26:1-37; 27:21; Ным 1:50; Хъуыд 7:44; Дзут 8:2-5

Фиддоны нывонд

Нывонды нысан у, Хуыцауы раз кӕнӕ адӕймаджы раз чи фӕтӕригъӕдджын ис, уымӕн ныххатыр кӕнын. 1 Пад 6:3

Фидыд (бадзырд)

Формалон бадзырд адӕймӕгты ӕхсӕн кӕнӕ адӕймаг ӕмӕ Хуыцауы ӕхсӕн. Дыккаг уавӕры Хуыцау зӕрдӕ бавӕры, адӕймаг та сразы вӕййы цавӕрдӕр ӕгъдӕуттӕ, уагӕвӕрдтӕ ӕххӕст кӕныныл; фидыдӕн уӕвӕн уыдис иувӕрсыг дӕр (Хуыцау адӕймагӕн зӕрдӕ ӕвӕры). Фидыд ныффидар кӕнынӕн-иу хастой нывонд. Библийы сӕйраг бынат ахсы Хуыцау ӕмӕ адӕмы ӕхсӕн фидыд. Синайы хохыл Хуыцау Моисейы фӕрцы фидыд сарӕзта дзуттаг адӕмимӕ. Хуыцау дзуттӕгтӕн зӕрдӕ бавӕрдта йӕ хӕрзаудӕнӕй, знӕгтӕй сӕ хъахъхъӕнынӕй, уыдон та Йыл хъуамӕ иузӕрдион уыдаиккой ӕмӕ Йын Йӕ фӕнд ӕххӕст кодтаиккой, Ӕгъдауы куыд загъд у, афтӕ. Уыцы фидыды, йӕ саразыны ӕмӕ йе ’ххӕст кӕныны кой цы чингуыты ӕмбырдгонды ис, уый хуыйны Рагон Фӕдзӕхст. Пехуымпартӕ развӕлгъау дзырдтой, зӕгъгӕ, Хуыцау ӕмӕ адӕмы ӕхсӕн уыдзӕн ног фидыд. Евангелийы загъдӕуы, уый Йесо Чырыстийы мӕлӕт ӕмӕ райгасы фӕрцы кӕй сарӕзтӕуыд. Уыцы фидыды кой ис Ног Фӕдзӕхсты чингуыты. Ныр Хуыцауы адӕмыл нымад сты, Чырыстийыл чи баууӕндыдис ӕмӕ Йӕ амындмӕ гӕсгӕ чи цӕры, уыдон сегас дӕр, цавӕрфӕнды адӕмыхаттӕй куы уой, уӕддӕр. Райд 9:9-17; 15:18; Рац 6:4; 19:5-6; 2 Пад 5:3; Пс 88:4-5; Мт 26:28; Хъуыд 3:25; 1 Кор 11:25; Дзут 7:22

Фидыды нывонд

Ацы нывонд хастой Хуыцауимӕ раст ӕмахастытӕ хъахъхъӕныны ӕмӕ Йемӕ бафидауыны, ӕмахастытӕ сног кӕныны тыххӕй бӕрӕгбоны. Нывондаг-иу куы аргӕвстой, уӕд-иу кусарты иу хай нывондхӕссӕныл басыгътой, иннӕ хай та-иу, нывонд чи хаста, уый, стӕй йӕ бинонтӕ ӕмӕ сауджын бахордтой. Лев 3:1-17; 3 Пад 9:25

Фидыды Чырын

Израилӕгты сӕйраг уаз хӕзна: сыгъзӕринцъар хъӕдын лагъз. Йӕ мидӕг ӕвӕрд дыууӕ дурын къӕйыл (фидыды къӕйтыл) фыст уыдысты, Хуыцау Израилы адӕмимӕ фидыд куы сарӕзта, уӕд Синайы хохыл Моисейӕн цы 10 ныстуаны радта, уыдон. Фидыды Чырыны сӕрыл сыгъзӕрин доны тылд нывты сӕ базыртӕ айтынг кодтой дыууӕ херувимы. Рагон дзуттаг ӕвзагыл Фидыды Чырыны сӕр хуындис «каппорет», ома «ӕхгӕнӕн, бафыст» («сыгъдӕггонд»). Фидыды Чырын ӕвӕрд уыди Рухсмонуаты — Фембӕлды Цатыры, фӕстӕдӕр та — Кувӕндоны, ӕппӕты уаздӕр бынаты. Рац 25:10-21; Дзут 9:4; Ӕрг 11:19

Филистим, филистимӕгтӕ

Адӕмыхатт. Сӕ равзӕрд бынтон бӕрӕг нӕу, чи зоны, рагон Ханаанмӕ ӕрбафтыдысты сакъадах Кафторӕй (Критӕй). Ч. Р. агъ. XII ӕн. бацахстой цалдӕр сахары Ханааны хуссар-ныгуылӕйнаг былгӕрон — Газӕ, Ашкелон, Ашдод, Гат — ӕмӕ сарӕзтой фӕндзӕм сахар — Екрон. Хицӕн кодтой Ханааны цӕрӕг иннӕ адӕмтӕй. Филистимӕгты-иу хуыдтой «ӕнӕсунӕттӕ» дӕр, уымӕн ӕмӕ уыдон, хӕстӕгскӕсӕйнаг адӕмтӕй хъауджыдӕр, ацы фӕтк не ’ххӕст кодтой. Иннӕ скӕсӕйнаг бӕстӕтӕ сӕтгӕйӕ, филистимӕгтӕ сӕмбӕлдысты, Ханааны цӕгат-скӕсӕнӕй ныгуылӕнмӕ чи цыдис, уыцы израилаг адӕмимӕ ӕмӕ семӕ хӕцын райдыдтой. Афтӕмӕй филистимӕгтӕ систы Израилы сӕйраг знӕгтӕй иу, цалынмӕ сӕ паддзах Давид бынтон нӕ басаста, уӕдмӕ. Фӕт 3:3; 14:3; 2 Пад 8:1; Йер 47:4

Фыст

Ног Фӕдзӕхсты афтӕ хуыйнынц Рагон Фӕдзӕхсты чингуытӕ. Фӕстӕдӕр, Ног Фӕдзӕхст фыст куы ӕрцыд, уӕд чырыстӕттӕ уый дӕр бахастой «Сыгъдӕг Фыст»-ы ӕмбарынадмӕ. Мт 21:42; Ром 10:11

Халагъудты бӕрӕгбон

Дзуттаг бӕрӕгбон; израилӕгтӕ-иу ацы бонты сӕ хӕдзӕрттӕ ныууагътой, ӕмбӕлгӕ нывӕндтӕ-иу ӕрхастой ӕмӕ-иу къуырийы дӕргъы цардысты, тыллӕг ӕфснайгӕйӕ, быдыры къалиутӕй цы халагъудтӕ арӕзтой, уыдоны. Бӕрӕг ӕй кодтой дзуттаг къӕлиндары ӕвдӕм мӕй тишрийы (кӕнӕ ефанимы) 15-ӕм бонӕй 21-ӕм бонмӕ, Сыгъдӕггӕнӕн бонӕй иу чысыл фӕстӕдӕр. Бӕрӕгбон ӕййӕфта хор ӕмӕ дыргътӕ ӕфснайыны кӕрон ӕмӕ сӕнӕфсир тоныны рӕстӕг, фӕззыгон къӕвдаты размӕ, уымӕ гӕсгӕ ма йӕ хуыдтой «Хорӕфснайӕн» кӕнӕ «Хуымгӕрдӕн». Бӕрӕгбоны къуыри мысыдысты, израилӕгтӕ, Мысырӕй Ханаанмӕ цӕугӕйӕ, ӕдзӕрӕг быдыры куыд хаттысты ӕмӕ халагъудты куыд цардысты, уый. Ацы бонты израилӕгтӕ Хуыцауӕн арфӕ кодтой хорӕрзады тыххӕй. Халагъудты бӕрӕгбоны дзуттаг ном у «суккот». Рац 23:16; 34:22; Лев 23:27-36; 23:39-43; Ным 29:12-35; Фӕл 16:13-15; Ин 7:2

Халдейӕгтӕ

Вавилоны паддзахады цӕрӕг адӕмтӕй иу. Ацы номӕй арӕх фӕхонынц Вавилоны ӕппӕт цӕрджыты дӕр. 4 Пад 24:2-13; Йер 24:5; 25:12; 51:24; Езек 23:15

Хамос

Моавӕгтӕ кӕмӕ куывтой, уыцы муртаттаг хуыцау. 3 Пад 11:7,33; Йер 48:13,46

Ханаан

Нойы фырты фырттӕй иу. Хамы фырт, стӕй ма, Зӕххастӕу денджызӕй цӕугӕдон Иорданы ӕхсӕн йӕ байзӕддӕгтӕ (хананейӕгтӕ) раздӕр кӕм цардысты, уыцы бынаты ном. Хуыцау ацы зӕхх раттынӕй зӕрдӕ бавӕрдта Авраам ӕмӕ йӕ байзӕддӕгтӕн. Ханаан сындӕггай басастой израилӕгтӕ. Райд 9:18; 12:5-7; Рац 6:4; Нун 5:12; Хъуыд 13:19

Хӕйрӕг

Дзырд «диаболос» рагон бердзенаг ӕвзаджы нысан кӕны «азымыдарӕг, хахуыргӕнӕг, мӕнгдзурӕг». Дӕлимонты сӕргълӕууӕг ӕмӕ Хуыцауы знаг. Библийы йӕ иннӕ нӕмттӕ сты: сайтан, веелзевул, сайӕг (пысылмон традицийы — иблис), кӕфхъуындар. Ӕргомады чиныджы загъдӕуы, зӕгъгӕ, заманты кӕрон хӕйрӕг бынтондӕр саст ӕмӕ сӕфт ӕрцӕудзӕнис. Лк 4:2; Ӕрг 20:2

Хӕрздӕфгӕнӕн

Бӕлӕсты чъиу, ӕмбырд ӕй кодтой ӕмӕ йӕ Кувӕндоны сыгътой Хуыцауӕн хӕрздӕфгӕнаг нывонд ӕрхӕссыны тыххӕй. Лев 4:7; 16:12; Ным 4:16

Хистӕр сауджын

Сӕйраг, кӕнӕ уӕлдӕр, сауджын Аароны байзӕддӕгтӕй. Ӕгъдаумӕ гӕсгӕ, иуӕй-иу фӕтк ӕххӕст кӕныны бар уыдис ӕрмӕст уымӕн, зӕгъӕм, афӕдз иу хатт Рухсмонуатмӕ — Фембӕлды Цатыры, фӕстӕдӕр та Кувӕндоны ӕппӕты уаздӕр бынатмӕ бацӕуын. Ног Фӕдзӕхсты заман хистӕр сауджынтыл нымад уыдысты зынгӕдӕр иудейаг сауджынты ӕнӕхъӕн къорд. Лев 16; Ным 35:28; Мт 26:3

Хойраджы хуын

Кувӕггаг ӕмӕ нывонд хицӕн кӕнынц уымӕй, ӕмӕ, кувинӕгтӕ хӕсгӕйӕ, кусарт нӕ кодтой. Хойраджы хуын хӕссыны сӕйраг мидис уыди лӕвар кӕнын: уый уыдис Хуыцауӕн (ӕмӕ сауджынтӕн) лӕвар, арӕх — тыллӕджы бузнӕн. Хойраджы хуыны уыдис хом кӕнӕ цурыд хоры нӕмгуытӕ, науӕд ссад ӕмӕ фых нӕмгуытӕ, гӕнӕн ис, сой, буд ӕмӕ цӕххимӕ змӕстӕй. Лев 2:1-16

Хуыцау

Ацы дуне иугӕнӕг, фӕрнджын, Ӕппӕтхъомыс Сфӕлдисӕг ӕмӕ Бардарӕг.

Хуыцау ӕдзух ис ацы дунейы, ӕвдисы, йӕ ныхмӕ фӕлӕууӕн кӕмӕн нӕй, ахӕм фӕрнӕйдзаг ӕмӕ сӕрибар бархъомыс.

Хуыцау ӕнхъӕлмӕ кӕсы, адӕймагӕн ӕдзух цы хорзӕхтӕ дӕтты, уыдонӕн Ын уый уарзт ӕмӕ лӕггадӕй дзуапп кӕй ратдзӕнис, уымӕ. Райд 1:1; 2:2; Фӕл 6:4-5; Пс 53:6; Мк 10:6; Ин 1:1

Хуыцауы Паддзахад, Уӕларвон Паддзахад

Дзырд «паддзахад»-ӕн ис дыууӕ сӕйраг нысаниуӕджы: «паддзахы бархъомыс» ӕмӕ «паддзахы дӕлбар зӕхх». Библийы «Хуыцауы паддзахад», фыццаджыдӕр, нысан кӕны Хуыцауы ӕгӕрон бар дунейыл. Ноджы ӕвдисы Хуыцауы ӕмӕ, Хуыцауыл Ӕй чи нымайы, уыцы адӕмы ахастытӕ. Хуыцауы паддзахады кой кодтой суанг пехуымпартӕ дӕр. Иудейӕгтӕ ӕрцӕуинаг Мессиамӕ куыд Хуыцауӕй ӕрвыст Паддзахмӕ кӕй ӕнхъӕлмӕ кастысты, уымӕ гӕсгӕ Йӕ мессиаг паддзахад дӕр баст уыдис Хуыцауы Паддзахадимӕ. Ахӕм паддзахад кӕй ралӕудзӕн, уый развӕлгъау хъусын кодта Аргъауӕг Иоанн. Йесо Чырысти уацамынд кодта, Йӕ фӕрцы адӕммӕ чи фӕхӕццӕ ис, фӕлӕ бацӕуӕн ӕрмӕст уды тыхкуысты фӕрцы кӕдӕм ис, уыцы Хуыцауы Паддзахады тыххӕй. Ӕххӕстӕй зӕххыл Хуыцауы Паддзахад ныллӕудзӕнис заманты кӕрон, Бардарӕджы ӕрцыды фӕстӕ раздӕры дуне фесӕфдзӕн. «Хуыцауы Паддзахад» — ацы дзырдбаст ӕмбӕлы сӕйрагдӕр Ног Фӕдзӕхсты. Фӕлӕ евангелист Матфей «Хуыцауы Паддзахад»-ы бӕсты арӕх дзуры «Уӕларвон Паддзахад», уымӕн ӕмӕ йӕ Евангели арӕзт у, фыццаджыдӕр, Хуыцауы ном чи нӕ дзырдта, уыцы иудейӕгтӕн. Дан 7:13-14; Авад 1:21; Мих 4:7; Мт 3:2; 21:31; Мк 1:15; Лк 17:20-21; 2 Пет 1:11; 1 Кор 4:20; Эф 5:5; Ӕрг 11:15

Хуыцауы Уӕрыкк

Уӕрыкк нывондӕн хӕссыны ӕгъдау зындгонд у рагзамантӕй. Хуыцау Моисейы фӕрцы израилӕгтӕн цы Ӕгъдау радта, уымӕ гӕсгӕ сауджынтӕ Аргъуаны ӕрвылрайсом ӕмӕ ӕрвылизӕр, стӕй Куадзӕны, бӕрӕгбӕтты ӕмӕ сӕрмагонд цауты рӕстӕг Хуыцауӕн нывондӕн хастой уӕрыкк. Нывонд уӕрыччы туг Хуыцауы фидауын кодта адӕмимӕ, уыцы нывонды руаджы Хуыцау израилӕгтӕн барста сӕ тӕригъӕдтӕ. Аргъауӕг Иуане Йесойы Хуыцауы Уӕрыкк кӕй хуыдта, уымӕй развӕлгъау дзырдта, Йесо ӕппӕт дунейы сӕрыл нывондӕн хаст кӕй ӕрцӕудзӕн, ууыл. Райд 22:7; Рац 12:3-5; Ным 6:14; 28:3-27; 29:2,8-13; Ин 1:29; Ӕрг 5:5

Хуыцауы Фырт

Рагон Фӕдзӕхсты хатгай «Хуыцауы фырттӕ» фӕхонынц, Хуыцау кӕй сфӕлдыста ӕмӕ Йӕ дӕлбар чи у, уыцы монон гоймӕгты (зӕдты, удты). Уымӕй уӕлдай ма Хуыцауы фырттӕ хуыйнынц Израилы адӕм ӕмӕ йӕ иуӕй-иу паддзӕхтӕ. Фӕлӕ Ног Фӕдзӕхсты автортӕ «Хуыцауы Фыртыл» нымайынц Йесо Чырыстийы. Ацы ном ӕвдисы, Мессиа кӕй у, стӕй Фыд Хуыцауӕй кӕй рантыст ӕмӕ Йын Йемӕ комкоммӕ ӕмӕ цардӕгас бастдзинад кӕй ис, уый. Чырыстийыл ӕууӕндджытӕ дӕр Йӕ фӕрцы свӕййынц Хуыцауы цот. Райд 6:1-4; Фӕл 32:5; 1 Азф 22:10; Пс 2:7; Йер 31:9; Иов 1:6; Мт 4:3; Мк 1:1; Ин 11:27; 2 Кор 1:19; Гал 3:26; Ӕрг 2:18

Хъалонисӕг

Ног Фӕдзӕхсты заман хъалон ӕмбырдгӕнӕг уыди бынӕттон цӕрджытӕй, Ромы къазнайӕн хъалон ӕмбырд кодта Палестинӕйы. Ромаг хицауад-иу провинциты хъалон исын хаццондарты бар бакодта, уыдон та йӕ ӕмбырд кодтой хъалонисджыты фӕрцы. Хаццондар хъуамӕ ромаг къазнамӕ хъалон фыстаид, рагацау-иу бадзырд куыд скодтой, афтӕ, бӕрӕг бӕрцӕй. Хаццондартӕ ӕмӕ хъалонисджытӕ тырныдтой сӕхи схъӕздыг кӕнынмӕ, цас ӕмбӕлди, уымӕй фылдӕр хъалон ӕвӕрдтой ӕмӕ-иу, уӕлдайӕ цы баззад, уый сӕхицӕн ныууагътой. Уымӕ гӕсгӕ хъалонисджытӕ ӕнӕуынон уыдысты ӕгас империйы адӕмӕн, дзуттӕгтӕ та ма сыл ноджы былысчьил дӕр кодтой, муртаттаг ромӕгты хицауадимӕ ӕмгуыст кӕй кодтой, уый тыххӕй. Уымӕ гӕсгӕ ӕмсӕр уыдысты дзырдтӕ «хъалонисӕг» ӕмӕ «тӕригъӕдджын». Фӕлӕ Йесо Йӕхимӕ иста хъалонисджыты дӕр; сӕ иу, Матфей, кӕнӕ йӕ Лукайы Евангели куыд хоны — Левий, сси йӕ ахуыргӕнинаг. Мт 5:46; 9:10; 10:3; 11:19; 21:31; Лк 5:27; 18:10-14; 19:1-10

Хъотыр

Библийы афтӕ хуыйны буары цавӕрфӕнды низ дӕр, рагон дзуттаг дзырд «цараат» арӕх тӕлмац кӕнынц куыд «хъотыр», фӕлӕ ацы дзырдӕй хуыдтой буары бирӕ низтӕ. Рагон Фӕдзӕхсты домӕнмӕ гӕсгӕ ахӕм низтӕй чи садис, уыдон нымад уыдысты ӕнӕсыгъдӕгыл. Хъотырджынты нӕ уагътой ӕхсӕнадмӕ, хъуыдис сӕ иннӕ адӕмӕй фӕхицӕн кӕнын, цӕмӕй уыдоныл дӕр сӕ низ ма бахӕцыдаид ӕмӕ сӕ бандзӕвдӕй ма фӕчъизи уыдаиккой, уый тыххӕй. Хъотырӕй рынчынты адӕмы ӕхсӕнмӕ уагътой, бынтон-иу куы сдзӕбӕх сты ӕмӕ-иу уый сауджын куы сбӕрӕг кодта, ӕрмӕстдӕр уӕд. Лев 13:45-46; Ным 5:1-4; Лк 5:12-13

Цӕстылуайӕн

Адӕймаг фыны кӕнӕ экстазы рӕстӕг кӕй фены, ахӕм цавӕрдӕр ныв, фӕзынд. Хатгай адӕймаджы (фылдӕр хатт уый вӕййы пехуымпар) фӕхъӕуы, йӕ фыны йын цы раргом ис, уый иннӕтӕм фӕхӕццӕ кӕнын. Рагон Фӕдзӕхсты Хуыцауӕй ратгӕ цӕстылуайӕнтӕн сӕ фылдӕры кой ис пехуымпарты чиныджы. Ног Фӕдзӕхсты чингуыты Хуыцау цӕстылуайӕнты фӕрцы дзуапп дӕтты куывдтытӕн, ныстуан дӕтты апостолтӕн ӕмӕ ахуыргӕнинӕгтӕн, раст фӕндагыл сӕ аразы ӕмӕ сын уынаффӕ кӕны. 1 Пад 3:1-15; Авад 1:1; Хъуыд 7:55-56; 10:3-6,11-16; 16:9; 18:9; 22:17-21

Цъай, дзыхъхъ

Къӕвдайы дон кӕнӕ зӕххы бынӕй хъарӕг дон ӕмбырд кӕнынӕн бӕрцуат. Дон ӕмбырд кӕнынӕн-иу зӕххы стыр дзыхъхъ скъахтой ӕмӕ йын-иу йӕ фӕрстыл дуртӕ самадтой кӕнӕ-иу ӕй байсӕрстой, гъе та-иу къӕдзӕх байгӕрстой. Ахӕм цъайӕн-иу скодтой нарӕг ком ӕмӕ-иу ын йӕ сӕр сӕхгӕдтой. Уӕлӕнгай цъайтӕй дон истой дурынтӕй, арфдӕртӕй та — къӕртатӕй. Цӕмӕй цъайы цъыф кӕнӕ цӕрӕгойтӕ ма ныххаудаиккой, уый тыххӕй йӕ ӕхгӕдтой дурын къӕйӕ; къӕйы уыдис чысыл хъуыкъ дон исынӕн (уый дӕр ӕмбӕрзтой дурӕй). Къӕвдадон, цъайы донимӕ абаргӕйӕ, ӕвзӕрдӕр уыдис. Рац 21:33; Лев 11:36; Фӕл 6:11; Йер 2:13; Лк 14:5; Ин 4:11

Чиныгзонӕг

Ӕгъдауы (Торӕйы) текст кӕм ис, уыдон ӕмӕ-иу Библийы иннӕ чингуытӕ чи рафыста ӕмӕ ӕмбарын кодта, уыцы адӕймаг. Иудейы Ездрӕйы заманӕй фӕстӕмӕ чиныгзонджытӕ бацахстой зынгӕ бынат. Йесо Чырыстийы заман сын адӕм стыр кад кодтой куыд Сыгъдӕг Фыст зонджытӕн ӕмӕ йӕ ӕмбарынгӕнджытӕн. Чиныгзонджытӕй Йӕ ахуыргӕнинӕгтӕ чи сси, уыдонӕй Йесо Чырысти дзырдта, зӕгъгӕ, «ног ӕмӕ зӕронд» хӕзнаты хицау сты. Фӕлӕ сын арӕх уайдзӕф дӕр кодта, Ӕгъдау куыд ӕмбарынц ӕмӕ уӕлӕнгай кӕй лӕггад кӕнынц, ӕхцауарзаг ӕмӕ дыдзӕсгом кӕй сты, уыдӕтты тыххӕй. Езр 7:6; Мт 5:20; 13:52; 23:13-36

Чырыстон

Чырыстийы фӕдыл цӕуӕг, йӕ ахуыргӕнинаг, Ирвӕзынгӕнӕгыл Ӕй чи нымайы ӕмӕ Йӕ амындмӕ гӕсгӕ цӕрыныл чи архайы, ахӕм адӕймаг. Чырыстийы ахуыргӕнинӕгтӕ «чырыстон» номӕй фыццагдӕр схуыдтой Сириаг Антиохы. Кӕд Ног Фӕдзӕхсты ацы дзырд ӕрмӕст ӕртӕ хатты ӕмбӕлы, уӕддӕр дзы тагъд рӕстӕджы пайда кӕнын райдыдтой алы ран дӕр. Хъуыд 11:26; 26:28; 1 Пет 4:16

Эфес

Лидийы рагон стыр сахар, Чысыл Азийы ныгуылӕн былгӕрон. Фыццаг Эфес уыдис бердзенаг сахар, ромӕгты паддзахиуӕгады заман та сси Азийы, ӕппӕты хъӕздыгдӕр ромаг провинцийы, сӕйраг сахар. Эфес уыдис Ромаг империйы культурон, политикон ӕмӕ экономикон центртӕй иу, ам уыдис Артемидӕйы кувӕндон — рагзаманты авд диссагӕй иу. Сахары цӕрджытӕн сӕ фылдӕр уыдысты бердзенӕгтӕ ӕмӕ, Чысыл Азийы иннӕ адӕмты минӕвӕрттӕй дӕр бердзенаг чи сси, уыдон, фӕлӕ дзы дзӕвгар уыдис Чырыстийыл баууӕндӕг иудейӕгтӕ дӕр. Абон Эфес хауы Турчы паддзахадмӕ. Хъуыд 18:19-21; 19:28; Эф 1:1; Ӕрг 1:11

Картӕтӕ

Картӕтӕ

1. Рагон дуне

2. Мысыр ӕмӕ Синай

3. Мыггӕгты байуӕрст

4. Саулы, Давиды ӕмӕ Соломоны паддзахӕдтӕ

5. Израил ӕмӕ Иудейы паддзахӕдтӕ

6. Ассирийы импери

7. Вавилоны, Персы ӕмӕ Бердзены империтӕ

8. Палестинӕ 2-ӕм ӕнусы н. д. а.

9. Ромы импери

10. Палестинӕйы рельефон картӕ

11. Палестинӕ Йесо Чырыстийы заман

12. Павелы 1-аг миссионерон балц

13. Павелы 2-аг миссионерон балц

14. Павелы 3-аг миссионерон балц

15. Павелы балц Роммӕ

16. Йерусалим Рагон Фӕдзӕхсты заман

17. Йерусалим Чырыстийы заман

18. Езекиелы кувӕндоны пълан

Рагон дуне

Мысыр ӕмӕ Синай

Мыггӕгты байуӕрст

Саулы, Давиды ӕмӕ Соломоны паддзахӕдтӕ

Израил ӕмӕ Иудейы паддзахӕдтӕ

Ассирийы импери

Вавилоны, Персы ӕмӕ Бердзены империтӕ

Палестинӕ 2-ӕм ӕнусы н. д. а.

Ромы импери

Палестинӕйы рельефон картӕ

Палестинӕ Йесо Чырыстийы заман

Павелы 1-аг миссионерон балц

Павелы 2-аг миссионерон балц

Павелы 3-аг миссионерон балц

Павелы балц Роммӕ

Йерусалим Рагон Фӕдзӕхсты заман

Йерусалим Чырыстийы заман

Езекиелы кувӕндоны пълан

Table of Contents

Библи: Езекиел

Разныхас

Езекиел

- Разныхас
- 1
- 2
- 3
- 4
- 5
- 6
- 7
- 8
- 9
- 10
- 11
- 12
- 13
- 14
- 15
- 16
- 17
- 18
- 19
- 20
- 21
- 22
- 23
- 24
- 25
- 26
- 27
- 28
- 29
- 30
- 31
- 32
- 33
- 34
- 35
- 36
- 37
- 38
- 39
- 40
- 41
- 42
- 43
- 44
- 45
- 46
- 47
- 48

Глоссарий

Аарон
Авраам, Аврам
Адӕймаджы Фырт
Алелуйа
Аммен
Анакы байзӕддӕгтӕ
Апостол
Арамейаг ӕвзаг
Аргъуан
Аргъуыд
Аси
Ассири
Ӕвдисӕйнаг
Ӕгъдау
Ӕгъдаузонӕг
Ӕлгъыст (ӕлгъыстаг), анафемӕ
Ӕнӕсунӕт
Ӕргомад
Ӕрдызт
Ӕрхуы денджыз
Баал

Барвӕндӕй лӕвар, барвӕндӕй хаст хуын, мысайнӕгтӕ

Бардарӕг
Бардарӕджы бон, фӕстаг бон
Бӕрзӕндтӕ
Буд
Вавилон
Веелзевул
Галаад
Галилей
Галилейы денджыз
Гееннӕ, Хинномы дӕлвӕз
Гуымиры, быдыргъ
Давид
Давиды сахар
Давиды фырт
Дӕлимон, фыдмон
Дӕс сахары
Дзуар
Динари
Донгонд дзулты бӕрӕгбон
Елеоны хох
Ермон
Ефод
Зӕд
Зындон, дӕлдзӕх
Израил
Израилы дыууадӕс хӕдзарвӕндаджы
Иордан
Ирвӕзынгӕнӕг
Иссоп
Иудӕ, иудейӕгтӕ
Иууылсудзинаг
Йерусалим
Кад, Хуыцауы кад, Бардарӕджы кад
Кесӕр (император)
Ком дарын
Кувӕндон
Кувинаг тӕнгъӕд
Куывд

Къуыриты бӕрӕгбон, фыццаг хорӕрзады бӕрӕгбон, Фӕндзайон

Левиттӕ
Легъуи бӕлас
Ливан
Маннӕ
Маслинӕ, оливӕ бӕлас
Мессиа, Чырысти
Мидиан
Миди, мидиӕгтӕ
Моав
Моисей
Молох
Муртат, муртаттӕгтӕ
Мысыр
Назир
Ниневи
Ног Фӕдзӕхст
Номылус
Нывӕндтӕ ӕмӕ хуынтӕ

Нывондхӕссӕн, Ӕрхуы нывондхӕссӕн, Будсудзӕн нывондхӕссӕн

Оливӕйы сой
Перси
Пехуымпар
Понтий Пилат
Псаломты чиныг, Псалтир
Рагдзуттаг ӕвзаг
Рагон бердзенаг ӕвзаг
Рагон Фӕдзӕхст
Рӕсӕнуат
Рӕстуддзинад, рӕстуд
Рефаимтӕ
Ром
Рухсмонуат
Саддукейтӕ
Сайтан
Самари
Сауджын
Сӕндуцӕн
Сӕрдын, сӕрст
Синагогӕ
Синай
Синедрион
Сион
Сионы чызг
Содом ӕмӕ Гоморрӕ
Соломон

Стыр Ирод, Ирод Антипӕ, Ирод Агриппӕ I, Ирод Агриппӕ II

Сунӕт кӕнын
Сыгъдӕг Уд
Сыгъдӕг, ӕнӕсыгъдӕг
Сыкъауадындзты бӕрӕгбон
Тӕригъӕд
Тӕригъӕды нывонд
Уаз бынат
Уаз, рухс
Уӕрдон
Урим ӕмӕ туммим
Уырнынад
Фараон
Фарисейтӕ
Фарн
Фарны Уац, Евангели
Фӕдзӕхсын, арфӕ кӕнын
Фӕсмон, фӕфӕсмон кӕнын, хиуыл ӕрхудын
Фембӕлды Цатыр
Фиддоны нывонд
Фидыд (бадзырд)
Фидыды нывонд
Фидыды Чырын
Филистим, филистимӕгтӕ
Фыст
Халагъудты бӕрӕгбон
Халдейӕгтӕ
Хамос
Ханаан
Хӕйрӕг
Хӕрздӕфгӕнӕн
Хистӕр сауджын
Хойраджы хуын
Хуыцау
Хуыцауы Паддзахад, Уӕларвон Паддзахад
Хуыцауы Уӕрыкк
Хуыцауы Фырт
Хъалонисӕг
Хъотыр
Цӕстылуайӕн
Цъай, дзыхъхъ
Чиныгзонӕг
Чырыстон
Эфес

Картӕтӕ

- Рагон дуне
- Мысыр ӕмӕ Синай
- Мыггӕгты байуӕрст
- Саулы, Давиды ӕмӕ Соломоны паддзахӕдтӕ
- Израил ӕмӕ Иудейы паддзахӕдтӕ
- Ассирийы импери
- Вавилоны, Персы ӕмӕ Бердзены империтӕ
- Палестинӕ 2-ӕм ӕнусы н. д. а.
- Ромы импери
- Палестинӕйы рельефон картӕ
- Палестинӕ Йесо Чырыстийы заман
- Павелы 1-аг миссионерон балц
- Павелы 2-аг миссионерон балц
- Павелы 3-аг миссионерон балц
- Павелы балц Роммӕ
- Йерусалим Рагон Фӕдзӕхсты заман
- Йерусалим Чырыстийы заман
- Езекиелы кувӕндоны пълан